ION CREANGĂ 


POVEȘTI ȘI POVESTIRI 


Prefaţă la poveştile mele 


Iubite cetitoriu, 
Multe prostii ăi fi citit, de când eşti. 
Ceteşte, rogu-te, și ceste și, unde-i vede că nu-ţi vin la socoteală, iè 
pana în mână și dă și tu altceva mai bun la ivală, căci eu atâta m-am 
priceput și atâta am făcut. 

Autoriul 


Soacra cu trei nurori 


Era odată o babă, care avea trei feciori înalți ca nişte brazi şi tari de 
virtute, dar slabi de minte. 

O răzeşie destul de mare, casa bătrânească cu toată pojijia ei, o vie cu 
livadă frumoasă, vite şi multe păsări alcătuiau gospodăria babei. Pe lângă 
acestea mai avea strânse și părăluţe albe pentru zile negre; căci lega paraua 
cu zece noduri și tremura după ban. 

Pentru a nu răzleţi feciorii de pe lângă sine, mai dură încă două case 
alăture, una la dreapta şi alta de-a stânga celei bătrâneşti. Dar tot atunci luă 
hotărâre nestrămutată a ţinea feciorii și viitoarele nurori pe lângă sine — în 
casa bătrânească — și a nu orândui nimic pentru împărțeală până aproape 
de moartea sa. Așa făcu; și-i râdea inima babei de bucurie când gândea 
numai cât de fericită are să fie, ajutată de feciori şi mângâiată de viitoarele 
nurori. Ba de multe ori zicea în sine: "Voi privighea nurorile, le-oi pune la 
lucru, le-oi struni şi nu le-oi lăsa nici pas a ieși din casă, în lipsa feciorilor 
mei. Soacră-mea — fie-i ţărna ușoară! — aşa a făcut cu mine. Și bărbatu- 
meu — Dumnezeu să mi-l ierte! — nu s-a putut plânge că l-am înşelat sau 
i-am risipit casa; ... deși câteodată erau bănuiele... și mă probozea... dar 
acum S-au trecut toate!" 

Tustrei feciorii babei umblau în cărăușie și câştigau mulţi bani. Celui 
mai mare îi venea vremea de însurat, şi baba, simțind asta, umbla valvârtej 
să-i găsească mireasă; şi în cincișase sate, abia-abia putu nimeri una după 
placul ei: nu prea tânără, naltă şi uscăţivă, însă robace şi supusă. Feciorul nu 
ieşi din hotărârea maică-sa, nunta se făcu şi baba îşi luă cămașa de soacră, 
ba încă netăiată la gură, care însemnează că soacra nu trebuie să fie cu gura 
mare şi să tot cârtească de toate cele. 

După ce s-a sfârşit nunta, feciorii s-au dus în treaba lor, iar nora rămase 
cu soacra. Chiar în acea zi, către seară, baba începu să pună la cale viaţa 
nurori-sa. Pentru babă, sita nouă nu mai avea loc în cui. "De ce mi-am făcut 
cleşte? ca să nu mă ard", zicea ea. Apoi se suie iute în pod și coboară de 
acolo un știubei cu pene rămase tocmai de la răposata soacră-sa, nişte chite 
de cânepă şi vreo două dimerlii de păsat. 

— lată ce am gândit eu, noro, că poţi lucra nopţile. Piua-i în căsoaia de 
alăture, fusele în oboroc sub pat, iar furca după horn. Când te-i sătura de 


strujit pene, vei pisa mălai; și când a veni barbatu-tău de la drum, vom face 
plachie cu costiţe de porc, de cele afumate, din pod, și, Doamne, bine vom 
mânca! Acum deodată, până te-i mai odihni, ia furca în brâu, și până mâine 
dimineață să găteşti fuioarele aceste de tors, penele de strujit și mălaiul de 
pisat. Eu mă las puţin, că mi-a trecut ciolan peste ciolan cu nunta voastră. 
Dar tu să știi că eu dorm iepureșşte; și pe lângă işti doi ochi, mai am unul la 
ceafă, care şede purure deschis şi cu care văd, şi noaptea și ziua, tot ce se 
face prin casă. Ai înţeles ce ţi-am spus? 

— Da, mămucă. Numai ceva de mâncare... 

— De mâncare? O ceapă, un usturoi ş-o bucată de mămăligă rece din 
poliţă sunt destul pentru o nevastă tânără ca tine... Lapte, brânză, unt și ouă 
de-am putea sclipui să ducem în târg ca să facem ceva parale; căci casa s-a 
mai îngreuiat cu un mâncău și eu nu vreau să-mi pierd comândul. 

Apoi, când înseră, baba se culcă în pat, cu faţa la perete, ca să n-o 
supere lumina de la opaiț, mai dând a înţelege nurori-sa că are s-o 
privigheze; dar somnul o cuprinse îndată, și habar n-avea de ce face noră- 
sa. Pe când soacra horăia, dormind dusă, blajina noră migăia prin casă; 
acuşi la strujit pene, acuși îmbăla tortul, acuși pisa mălaiul şi-l vântura de 
buc. Și dacă Enachi se punea pe gene-i, ea îndată lua apă rece și-și spăla 
faţa, ca nu cumva s-o vadă neadormita soacră și să-i bănuiască. Așa se 
munci biata noră până după miezul nopţii; dar, despre ziuă, somnul o 
doborî, și adormi și ea între pene, caiere, fusele cu tort şi bucul de mălai. 
Baba, care se culcase odată cu găinile, se sculă cu noaptea-n cap şi începu a 
trânti ş-a plesni prin casă, încât biata noră, care de-abia aţipise, de voie, de 
nevoie, trebui să se scoale, să sărute mâna soacrei şi să-i arate ce-a lucrat. 
Încet-încet, nora s-a dat la brazdă, și baba era mulțumită cu alegerea ce-a 
făcut. Peste câteva zile, cărăușii sosesc, şi tânăra nevastă, văzându-și 
bărbăţelul, mai uită din cele necazuri! 

Nu trece mult, și baba pune la cale și pe feciorul cel mijlociu, și-și ia un 
suflet de noră întocmai după chipul și asemănarea celei dintâi, cu deosebire 
numai că aceasta era mai în vârstă şi ceva încrucişată, dar foc de harnică. 

După nuntă, feciorii se duc iarăşi în cărăuşie și nurorile rămân iar cu 
soacra acasă. După obicei, ea le dă de lucru cu măsură și, cum înserează, se 
culcă, spunând nurorilor să fie harnice şi dându-le de grijă ca nu cumva să 
adoarmă, că le vede ochiul cel neadormit. 

Nora cea mai mare tălmăci apoi celeilalte despre ochiul soacră-sa cel 
atoatevăzător, și așa, una pe alta se îndemnau la treabă, și lucrul ieșea gârlă 


din mâinile lor. Iară soacra huzurea de bine. 

Dar binele, câteodată, așteaptă şi rău. Nu trece tocmai mult, și vine 
vremea de însurat și feciorului cel mic. Baba însă voia cu orice chip să aibă 
o troiță nedespărțită de nurori... de aceea și chitise una de mai înainte. Dar 
nu-i totdeauna cum se chiteşte, ce-i şi cum se nimereşte. Într-o bună 
dimineaţă, feciorul mamei îi și aduce o noră pe cuptor. Baba se scarmănă pe 
cap, dă la deal, dă la vale, dar n-are ce face, și, de voie, de nevoie, nunta s-a 
făcut, şi pace bună! 

După nuntă, bărbaţii din nou se duc la treaba lor şi nurorile rămân iar cu 
soacra acasă. Baba iarăși le dă de lucru cu măsură și, cum vine seara, se 
culcă după obicei. Cele două nurori, văzând pe cea mai tânără codindu-se la 
treabă, îi zic: 

— Da' nu te tot codi, că mămuca ne vede. 

— Cum? Eu o văd că doarme. Ce fel de treabă e aceasta? Noi să lucrăm, 
şi ea să doarmă”! 

— Nu căuta că horăieşte, zise cea mijlocie, mămuca are la ceafă un ochi 
neadormit, cu care vede tot ce facem, ş-apoi tu nu știi cine-i mămuca, n-ai 
mâncat niciodată moarea ei. 

— La ceafă?... vede toate? n-am mâncat moarea ei?... Bine că mi-am 
adus aminte... Dar ce mâncăm noi, fetelor hăi? 

— la, răbdări prăjite, dragă cumnăţică... lar dacă eşti flămândă, ia şi tu o 
bucată de mămăligă din colţar şi cu nişte ceapă şi mănâncă. 

— Ceapă cu mămăligă? d-apoi neam de neamul meu n-a mâncat aşa 
bucate! Da' slănină nu-i în pod? unt nu-i? ouă nu sunt? 

— Ba sunt de toate, ziseră cele două, dar sunt ale mămucăi. 

— Eu cred că tot ce-i a mămucăi e ş-al nostru şi ce-i al nostru e ş-al ei. 
Fetelor hăi! S-a trecut de şagă. Voi lucraţi, că eu mă duc să pregătesc ceva 
de-a mâncării, ştii cole, ceva mai omenește; ş-acuși vă chem și pe voi. 

— Doamne, ce vorbă ţi-a ieşit din gură! ziseră cele două. Vrei să ne- 
aprindem paie în cap? să ne zvârlă baba pe drum? 

— Las' dacă v-a durea capul! Când v-a întreba pe voi, să daţi vina pe 
mine şi să lăsaţi să vorbesc eu pentru toate. 

— Apoi dar... dăă!... fă cum ştii; numai să nu ne bagi și pe noi în belea. 

— Hai, fetelor, tăceţi, gura vă meargă; că nu-i bună pacea, și mi-e dragă 
gâlceava. Şi iese cântând: 


Vai, săracul omul prost, 


Bun odor la cas-a fost! 


Nu trece nici un ceas la mijloc, ş-un cuptor de plăcinte, câţiva pui 
pârpâliţi în frigare și prăjiţi în unt, o străchinoaie de brânză cu smântână și 
mămăliguţa erau gata. Apoi iute cheamă și pe celelalte două în bordei, şi se 
pun la masă cu toatele. 

— Hai, fetelor, mâncaţi bine şi pe Domnul lăudaţi, că eu mă reped în 
cramă s-aduc şi un cofăiel de vin, ca să meargă plăcintele aceste mai bine 
pe gât. 

După ce-au mâncat ş-au băut bine, le-au venit a cânta, ca rusului din 
gura gârliciului: 


Soacră, soacră, poamă acră, 
De te-ai coace cât te-ai coace, 
Dulce tot nu te-i mai face; 

De te-ai coace toată toamna, 
Eşti mai acră decât coama; 
De te-ai coace-un an ş-o vară, 
Tot ești acră și amară; 

leşi afară ca o pară; 

Intri-n casă ca o coasă; 

Șezi în unghi ca un junghi. 


Ș-au mâncat, ş-au băut, ş-au cântat până au adormit cu toatele pe loc. 

Când se scoală baba în zori de ziuă, ia nurori dacă ai de unde. lese afară 
speriată, dă încolo, dă pe dincolo, şi când intră în bordei, ce să vadă? bietele 
nurori jeleau pe soacră-sa... Pene împrăștiate pe jos, fărmături, blide 
aruncate în toate părțile, cofăielul de vin răsturnat, ticăloșie mare!... 

— Da' ce-i acolo? strigă baba înspăimântată. Nurorile atunci sar arse în 
picioare; și cele mari încep a tremura de frică, cum e varga, și lasă capul în 
jos de ruşine. lar cea cu pricina răspunde: 

— Da' bine, mămucă, nu știi c-au venit tătuca şi cu mămuca, şi le-am 
făcut de mâncare, și le-am scos un cofăiel de vin, și de aceea ne-am 
chefăluit şi noi oleacă. Iaca, chiar mai dineoarea s-au dus. 

— Şi m-au văzut cuscrii cum dormeam? 

— D-apoi cum să nu te vază, mămucă?! 

— Ş-apoi de ce nu m-aţi sculat? Mânca-v-ar ciuma să vă mănânce! 


— D-apoi dă, mămucă, fetele aceste au spus că d-ta vezi tot; şi de aceea 
am gândit că eşti mânioasă pe tătuca și pe mămuca, de nu te scoli. Şi ei erau 
aşa de mâhniţi, de mai nu le-a ticnit mâncarea. 

— Ei, lasă, ticăloaselor, că vă voi dobzăla eu de acum înainte! 

Și de atunci nurorile n-au mai avut zi bună în casă cu baba. Când își 
aducea ea aminte de puicile cele nadolence și boghete, de vinișorul din 
cramă, de risipa ce s-a făcut cu munca ei, și c-au văzut-o cuscrii dormind 
aşa lăfăiată, cum era, crăpa de ciudă şi rodea în nurori, cum roade cariul în 
lemn. 

Se lehămetiseră până şi cele două de gura cea rea a babei; și cea mai 
tânără găsi acum prilej să-i facă pe obraz și să orânduiască totodată şi 
moștenirea babei prin o diată nemaipomenită până atunci, şi iată cum: 

— Cumnatelor, zise ea într-o zi, când se aflau singure în vie. Nu putem 
trăi în casa aceasta de n-om face toate chipurile să scăpăm de hârca de babă. 

— Ei, cum? 

— Să faceţi cum v-oi învăţa eu, şi habar să n-aveţi. 

— Ce să facem? întrebă cea mai mare. 

— la, să dăm busta în casă la babă, şi tu s-o iei de cânepa dracului şi s-o 
trăsneşti cu capul de peretele cel despre răsărit, cât îi putea; tot aşa să faci şi 
tu cu capul babei, de peretele cel despre apus, ş-apoi ce i-oi mai face şi eu, 
veţi vedea voi. 

— D-apoi când or veni ai noștri? 

— Atunci, voi să vă faceți moarte-n păpuşoi, să nu spuneţi nici laie, nici 
bălaie. Oi vorbi eu și cu dânșii, şi las' dacă va fi ceva!... 

Se înduplecară şi cele două, intrară cu toatele în casă; luară pe babă de 
păr ș-o izbiră cu capul de pereţi până i-l dogiră. Apoi cea mai tânără, fiind 
mai șugubață decât cele două, trântește baba în mijlocul casei ș-o frământă 
cu picioarele, ş-o ghigoseşte ca pe dânsa; apoi îi scoate limba afară, i-o 
străpunge cu acul şi i-o presură cu sare şi cu piper, aşa că limba îndată se 
umflă, şi biata soacră nu mai putu zice nici cârc! şi, slabă și stâlcită cum 
era, căzu la pat bolnavă de moarte. Apoi nurorile, după sfătuirea celei cu 
pricina, așezară baba într-un așternut curat, ca să-și mai aducă aminte de 
când era mireasă; și după aceasta începură a scoate din lada babei valuri de 
pânză, a-şi da ghiont una alteia şi a vorbi despre stârlici, toiag, năsălie, 
poduri, paraua din mâna mortului, despre găinile ori oaia de dat peste 
groapă, despre strigoi şi câte alte năzdrăvănii înfiorătoare, încât numai 
aceste erau de ajuns, ba şi de întrecut, s-o vâre în groapă pe biata babă. 


Iaca fericirea visată de mai înainte cum s-a împlinit! 

Pe când se petreceau aceste, iaca s-aud scârțâind nişte care: bărbaţii 
veneau. Nevestele lor le ies întru întâmpinare și, după sfătuirea celei mai 
tinere, de la poartă s-aruncă în gâtul bărbaţilor şi încep a-i lua cu vorba şi a- 
i dezmierda care de care mai măgulitor. 

— Da' ce face mămuca? întrebară cu toţii deodată când dejugau boii. 

— Mămuca, le luă cea mai tânără vorba din gură, mămuca nu face bine 
ce face; are de gând să ne lase sănătate, sărmana. 

— Cum? ziseră barbaţii înspăimântați, scăpând resteiele din mână. 

— Cum? Ia, sunt vreo cinci-șase zile de când a fost să ducă viţeii la 
suhat, şi un vânt rău pesemne a dat peste dânsa, sărmana!... ielele i-au luat 
gura și picioarele. 

Fiii se reped atunci cu toţii în casă la patul mâne-sa; dar biata babă era 
umflată cât o butie şi nici nu putea bleşti măcar din gură; simţirea însă nu 
şi-o pierduse de tot. Şi, văzându-i, își mişcă puţin mâna și arătă la nora cea 
mare și la peretele despre răsărit, apoi arătă pe cea mijlocie şi peretele 
despre apus; pe urmă pe cea mai tânără și jos în mijlocul casei; după aceea 
de-abia putu aduce puțin mâna spre gură și îndată căzu într-un leșin grozav. 

Toţi plângeau și nu se puteau dumeri despre semnele ce face mama lor. 
Atunci nora cea tânără zise, prefăcându-se că plânge şi ea: 

— Da' nu înţelegeţi ce vrea mămuca? 

— Nu, ziseră ei. 

— Biata mămucă lasă cu limbă de moarte: că fratele cel mare să ia locul 
şi casa cea despre răsărit; cel mijlociu, cea despre apus; iară noi, ca mezini 
ce suntem, să rămânem aici, în casa bătrânească. 

— Că bine mai zici tu, nevastă, răspunse bărbatu-său. 

Atunci ceilalți, nemaiavând încotro șovăi, diata rămase bună făcută. 

Baba muri chiar în acea zi, și nurorile, despletite, o boceau de vuia satul. 
Apoi, peste două zile, o îngropară cu cinste mare, și toate femeile din sat şi 
de prin meleagurile vecine vorbeau despre soacra cu trei nurori şi ziceau: 
"Ferice de dânsa c-a murit, că ştiu că are cine-o boci!" 


Capra cu trei iezi 


Era odată o capră care avea trei iezi. ledul cel mare și cu cel mijlociu 
dau prin băț de obraznici ce erau; iară cel mic era harnic şi cuminte. Vorba 
ceea : "Sunt cinci degete la o mână şi nu samănă toate unul cu altul”. 

Într-o zi, capra cheamă iezii de pe-afară şi le zice : 

— Dragii mamei copilaşi ! Eu mă duc în pădure ca să mai duc ceva de-a 
mâncării. Dar voi, încuieţi uşa după mine, ascultați unul de altul, și să nu 
cumva să deschideţi până ce nu-ţi auzi glasul meu. Când voiu veni eu, am 
să vă dau de ştire, ca să mă cunoaşteţi, și am să vă spun aşa: 


Trei iezi cucuieți 

Uşa mamei descuieţi ! 
Că mama v-aduce vouă : 
Frunze-n buze, 
Lapte-n țâţe, 

Drob de sare 

În spinare, 

Mălăieş 

În călcăieș 

Smoc de flori 

Pe subsuori. 


Auzit-aţi ce-am spus eu ? 

— Da, mămucă, ziseră iezii. 

— Pot să am nădejde în voi ? 

— Să n-ai nici o grijă, mămucă, apucară cu gura înainte cei mai mari. Noi 
suntem odată băieţi, şi ce-am vorbit odată vorbit rămâne. 

— Dacă-i aşa, apoi veniţi să vă sărute mama ! Dumnezeu să vă apere de 
cele rele, și mai rămâneţi cu bine! 

— Mergi sănătoasă, mămucă, zise cel mic, cu lacrimi în ochi, și 
Dumnezeu să-ţi ajute ca să te întoarne cu bine şi să ne-aduci demâncare. 

Apoi capra iese şi se duce în treaba ei. Iar iezii închid ușa după dânsa și 
trag zăvorul. Dar vorba veche : "Păreţii au urechi şi fereștile ochi". Un 
duşman de lup - ș-apoi ştiţi care ? - chiar cumătrul caprei, care de mult 


pândea vreme cu prilej ca să pape iezii, trăgea cu urechea la păretele din 
dosul casei, când vorbea capra cu dânșii. 

"Bun |! zise el în gândul său. Ia, acum mi-e timpul... De i-ar împinge 
păcatul să-mi deschidă ușa, halal să-mi fie ! Știu că i-aş cămoși şi i-aş 
jumuli !" Cum zice, şi vine la ușă; și cum vine, şi începe : 


Trei iezi cucuieți 

Uşa mamei descuieţi ! 
Că mama v-aduce vouă : 
Frunze-n buze, 
Lapte-n țâţe, 

Drob de sare 

În spinare, 

Mălăieş 

În călcăieș 

Smoc de flori 

Pe subsuori. 


— Hai ! deschideţi cu fuga, dragii mamei, cu fuga ! 

— la ! Băieți, zise cel mai mare, săriţi și deschideţi uşa, că vine mama cu 
demâncare. 

— Săracuţul de mine ! zise cel mic. Să nu cumva să faceţi pozna să 
deschideţi, că-i vai de noi ! Asta nu-i mămuca. Eu o cunosc de pe glas; 
glasul ei nu-i așa de gros și de răgușşit, că-i mai subțire și mai frumos ! 

Lupul, auzind aceste, se duse la un ferar şi puse să-i ascute limba și 
dinţii, pentru a-și subţia glasul, ș-apoi, întorcându-se, începu iar : 

Trei iezi cucuieți 

Uşa mamei descuieţi !... 

— Ei, vedeţi, zise iarăşi cel mare; dacă mă potrivesc eu vouă ? Nu-i 
mămuca, nu-i mămuca |! 

D-apoi cine-i dacă nu-i ea ? Că doar şi eu am urechi ! Mă duc să-i 
deschid. 

— Bădică ! bădică ! zise iarăși cel mic. Ascultaţi-mă şi pe mine ! Poate 
mai de-apoi a veni cineva ş-a zice: 


Deschideţi ușa, 
Că vine mătușa ! 


ş-atunci voi trebuie numaidecât să deschideţi ? D-apoi nu știți că 
mătușa-i moartă de când lupii albi şi s-a făcut oale şi ulcioare, sărmana ? 

— Apoi, da ! nu spun eu bine ? zise cel mare. Ia, de-atunci e rău în lume, 
de când a ajuns coada să fie cap... Dacă te-i potrivi tu acestora, îi ţine mult 
şi bine pe mămuca afară. Eu, unul, mă duc să deschid. 

Atunci mezinul se vâră iute în horn și, sprijinit cu picioarele de prichiciu 
şi cu nasul de funingine, tace ca peștele și tremură ca varga de frică. Dar 
frica-i din raiu, sărmana ! Asemene cel mijlociu, tuştiu ! iute sub un cherşin; 
se-nghemuiește acolo cum poate, tace ca pământul şi-i tremură carnea pe 
dânsul de frică : Fuga-i ruşinoasă, da-i sănătoasă ! 

... Însă cel mare se dă după ușă şi - să tragă, să nu tragă ? - în sfârşit, 
trage zăvorul... Când iaca !... ce să vadă ? ş-apoi mai are când vede ?... căci 
lupului îi scăpărau ochii şi-i sfârâia gâtlejul de flămând ce era. Și, nici una, 
nici două, haţ ! pe ied de gât, îi răteză capul pe loc şi-l mănâncă așa de iute 
şi cu atâta poftă, de-ţi părea că nici pe-o măsea nu are ce pune. Apoi se 
linge frumușşel pe bot și începe a se învâlrti prin casă cu neastâmpăr, zicând : 

— Nu ştiu, părerea m-a amăgit, ori am auzit mai multe glasuri ? Dar ce 
Dumnezeu ?! Parc-au intrat în pământ... Unde să fie ? Se ițeşte el pe colo, 
se ițeşte pe dincolo, dar pace bună ! iezii nu-s nicăiri ! 

— Mă !... că mare minune-i asta !... dar nici acasă n-am de coasă... ia să 
mai odihnesc oleaca aste bătrâneţe ! 

Apoi se îndoaie de șele cam cu greu, şi se pune pe cherșin. și când s-a 
pus pe cherşin, nu ştiu cum s-au făcut, că ori cherşinul a crăpat, ori cumătrul 
a strănutat... 

Atunci iedul de sub cherşin, să nu tacă ? - Îl păştea păcatul și-l mânca 
spinarea, sărăcuţul ! 

— Să-ţi fie de bine, nănașule ! 

— A]... ghidi ! ghidi ! ghiduşi ce ești ! Aici mi-ai fost ? Ia vină-ncoace la 
nănășelul, să te pupe el ! Apoi ridică cherșinul binișor, înșfăcă iedul de 
urechi și-l flocăieşte și-l jumulește și pe-acela de-i merg petecele !... Vorba 
ceea : "Că toată paserea pe limba ei piere”. 

Pe urmă se mai învârte prin casă, doar a mai găsi ceva, dar nu găsește 
nimic, căci iedul cel cuminte tăcea molcum în hom, cum tace peştele în 
borş la foc. Dacă vede lupul și vede că nu mai găseşte nimic, își pune în 
gând una : aşază cele două capete cu dinţii rânjiţi în fereşti, de ţi se părea că 
râdeau; pe urmă unge toți păreţii cu sânge, ca să facă și mai mult în ciuda 
caprei, ş-apoi iese şi-şi caută de drum. Cum a ieşit dușmanul din casă, iedul 


cel mic se dă iute jos din horn și încuie ușa bine. Apoi începe a se scărmăna 
de cap și a plânge cu amar după frăţiorii săi. 

— Drăguţii mei frăţiori ! De nu s-ar fi înduplecat, lupul nu i-ar fi 
mâncat ! și biata mamă nu ştie de astă mare urgie ce-a venit pe capul ei ! 

Și boceşte el şi boceşte până îl apucă leşin ! Dar ce era să le facă ? Vina 
nu era a lui, ce au căutat pe nas le-a dat. 

Când jălea el aşa, iacă şi capra venea cât putea, încărcată cu de-a 
mâncării și gâfuind. Şi cum venea, cât de colo vede cele două capete, cu 
dinţii rânjind, în ferești. 

— Dragii mămucuţei, dragi ! Cum așteaptă ei cu bucurie și-mi râd înainte 
când mă văd! 


Băieţii mamei, băieţi, 
Frumuşei şi cucuieţi ! 


Bucuria caprei nu era proastă. Dar când s-apropie bine, ce să vadă ? Un 
fior rece ca gheața îi trece prin vine, picioarele i se taie, un tremur o 
cuprinde în tot trupul, și ochii i se păinjinesc. şi ce era nu era a bine !... Ea 
însă tot merge pân' la ușă, cum poate, crezând că părerea o înșală... şi cum 
ajunge, şi începe 


Trei iezi cucuieți 

Uşa mamei descuieţi ! 
Că mama v-aduce vouă : 
Frunze-n buze, 
Lapte-n țâţe, 

Drob de sare 

În spinare, 

Mălăieş 

În călcăieș 

Smoc de flori 

Pe subsuori. 


Atunci iedul mezin - care acum era şi cel dintâi și cel de pe urmă - sare 
iute şi-i deschide ușa. Apoi s-aruncă în brațele mâne-sa și cu lacrimi de 
sânge începe a-i spune : 

— Mămucă, mămucă, uite ce am păţit noi ! Mare foc și potop au căzut pe 
capul nostru ! 


Capra atunci, holbând ochii lung prin casă, o cuprinde spaima și rămâne 
încremenită !... Dar mai pe urmă, îmbărbătându-se, și-a mai venit puţin în 
fire ş-a întrebat : 

— Da' ce-a fost aici, copile ? 

— Ce să fie, mămucă ? la, cum te-ai dus dumneata de-acasă, n-a trecut 
tocmai mult și iacă cineva s-aude bătând la ușă și spunând : 

Trei iezi cucuiețţi, 

Mamei ușa descuieți... 

— Şİ ?... 

— Şi frate-meu cel mare, nătâng și neastâmpărat cum îl ştii, fuga la ușă 
să deschidă. 

— Ș-atunci ?... 

— Atunci, eu m-am vârât iute în horn, şi frate-meu cel mijlociu în 
cherşin, iar cel mare, după cum îţi spun, se dă cu nepăsare după ușă și trage 
zăvorul !... 

— Ș-atunci ?... 

— Atunci, grozăvie mare ! Nănașul nostru și prietenul dumitale, cumătrul 
lup, se şi arată în prag ! 

— Cine ? Cumătrul meu ? El ? Care s-a jurat pe părul său că nu mi-a 
spărie copilașii niciodată ? 

— Apoi da, mamă ! Cum vezi, i-a umplut de spărieţi ! 

— Ei las', că l-oiu învăţa eu ! Dacă mă vede că-s o văduvă sărmană și c-o 
casă de copii, apoi trebuie să-şi bată joc de casa mea ? Și pe voi să vă puie 
la pastramă ? Nici o faptă fără plată... Ticălosul şi mangositul ! Încă se 
rânjea la mine câteodată şi-mi făcea cu măseaua... Apoi doar eu nu-s de- 
acelea de care crede el : n-am sărit peste garduri niciodată de când sunt. Ei, 
taci, cumătre, că te-oiu dobzăla eu ! Cu mine ţi-ai pus boii în plug ? Apoi, 
ține minte că ai să-i scoţi fără coarne ! 

— Of, mămucă, of ! Mai bine taci şi lasă-l în plata lui Dumnezeu ! Că știi 
că este o vorbă : "Nici pe dracul să-l vezi, da' nici cruce să-ţi faci !" 

— Ba nu, dragul mamei ! "Că până la Dumnezeu, sfinţii îţi ieu sufletul." 
ş-apoi ţine tu minte, copile, ce-ţi spun eu : că de i-a mai da lui nasul să mai 
miroase p-aici, apoi las' !... Numai tu, să nu cumva să te răsufli cuiva, ca să 
prindă el de veste. 

Și de-atunci căuta și ea vreme cu prilej ca să facă pe obraz cumătru-său. 
Se pune ea şi stă în cumpene, cum să dreagă și ce să-i facă ? 


"Aha ! ia, acum i-am găsit leacul, zise ea în gândul său. Taci ! că i-oiu 
face eu cumătrului una de ș-a muşca labele !" 

Aproape de casa ei era o groapă adâncă; acolo-i nădejdea caprei. 

— La cadă cu dubală, cumătre lup, că nu-i de chip !... Ia, de-acu să-ncepe 
fapta : Hai la treabă, cumătriță, că lupul ţi-a dat de lucru !" 

Și aşa zicând, pune poalele-n brâu, îşi suflecă mânicele, aţâţă focul și s- 
apucă de făcut bucate. Face ea sarmale, face plachie, face alivenci, face 
pască cu smântână și cu ouă și fel de fel de bucate. Apoi umple groapa cu 
jăratic şi cu lemne putregăioase ca să ardă focul mocnit. După asta așază o 
leașă de nuiele numai întinată şi niște frunzări peste dânsa : peste frunzări 
toarnă ţărână și peste ţărână aşterne o rogojină. Apoi face un scăuieș de 
ceară anume pentru lup. Pe urmă lasă bucatele la foc să fearbă și se duce 
prin pădure să caute pe cumătru-său și să-l poftească la praznic. Merge ea 
cât merge prin codru, până ce dă pe-o prăpastie grozavă şi întunecoasă și 
pe-o tihăraie dă peste lup. 

— Bună vreme, cumătro ! Da' ce vânt te-a abătut pe-aici ? 

— Bună să-ţi fie inima, cumătre, cum ţi-i căutătura... apoi da, nu ştii 
dumneata că nevoia te duce pe unde nu ti-i voia ? Ia, nu ştiu cine-a fost pe 
la mine pe-acasă în lipsa mea, că ştiu că mi-a făcut-o bună ! 

— Ca ce fel, cumătriță dragă ? 

— Ia, a găsit iezii singurei, i-a ucis şi i-a crâmpoţit, de le-am plâns de 
milă ! Numai văduvă să nu mai fie cineva ! 

— Da' nu mai spune, cumătră ! 

— Apoi de-acum, ori să spun, ori să nu mai spun, că totuna mi-e. Fi, 
mititeii, s-au dus cătră Domnul, și datoria ne face să le căutam de suflet. De 
aceea am făcut și eu un praznic, după puterea mea, şi am găsit de cuviință 
să te poftesc şi pe d-ta, cumătre; ca să mă mai mângâi... 

— Bucuros, dragă cumătră, dar mai bucuros eram când m-ai fi chemat la 
nuntă. 

— Te cred, cumătre, d-apoi, da, nu-i cum vrem noi, ci-i cum vre Cel-de- 
sus. 

Apoi capra porneşte înainte plângând, și lupul după dânsa, prefăcându- 
se că plânge. 

— Doamne, cumătre, Doamne ! zise capra suspinând. De ce ţi-e mai drag 
în lume, de-aceea n-ai parte... 

— Apoi da, cumătră, când ar ști omul ce-ar păţi, dinainte s-ar păzi. Nu-ţi 
mai face și dumneata atâta inimă rea, că odată avem să mergem cu toții 


acolo. 

— Așa este, cumătre, nu-i vorba. Dar sărmanii găgălici, de cruzi s-au mai 
dus ! 

— Apoi da, cumătră; se vede că şi lui Dumnezeu îi plac tot puişori de cei 
mai tineri. 

— Apoi, dacă i-ar fi luat Dumnezeu, ce ţi-ar fi ? D-apoi aşa ? 

— Doamne, cumătră, Doamne ! Oiu face şi eu ca prostul... Oare nu 
cumva nenea Martin a dat pe la dumneata pe acasă ? Că mi-aduc aminte ca 
acu că l-am întâlnit odată prin zmeuriș; şi mi-a spus că dacă-i vrea 
dumneata să-i dai un băiet, să-l înveţe cojocăria. 

Și din vorbă-n vorbă, din una-n alta, ajung pân-acasă la cumătră ! 

— Ia poftim, cumătre, zise ea luând scăuieşul şi punându-l deasupra 
groapei cu pricina, şezi cole şi să ospătezi oleacă din ceea ce ne-a dat 
Dumnezeu ! 

Răstoarnă apoi sarmalele în strachină și i le pune dinainte. 

Atunci lupul nostru începe a mânca hâlpav; şi gogâlț, gogâlț, gogâlț, îi 
mergeau sarmalele întregi pe gât. 

— Dumnezeu să ierte pe cei răposaţi, cumătră, că bune sarmale ai mai 
făcut ! 

— Şi cum ospăta el, buf ! cade fără sine în groapa cu jăratic, căci 
scăuieșul de ceară s-a topit, şi leașa de pe groapă nu era bine sprijinită : nici 
mai bine, nici mai rău, ca pentru cumătru. 

— Ei, ei ! Acum scoate, lupe, ce-ai mâncat ! Cu capra ţi-ai pus în cârd ? 
Capra ţi-a venit de hac ! 

— Văleu, cumătră, tălpele mele ! Mă rog, scoate-mă că-mi arde inima-n 
mine ! 

— Ba nu, cumătre; c-aşa mi-a ars şi mie inima după iezişorii mei ! Lui 
Dumnezeu îi plac pui de cei mai tineri; mie însă-mi plac și de işti mai 
bătrâni, numai să fie bine fripţi; ştii, cole, să treacă focul printr-înșii. 

— Cumătră, mă pârlesc, ard de tot, mor, nu mă lăsa ! 

— Arzi, cumătre, mori, că nici viu nu eşti bun ! De-abie i-a mai trece 
băietului istuia de spărieţ, că mult păr îmi trebuia de la tine ca să-l afum. Ţi- 
aduci aminte, dihanie răutăcioasă și spurcată, când mi te-ai jurat pe părul 
tău ? şi bine mi-ai mâncat iezişorii ! 

— Mă ustură inima-n mine, cumătră ! mă rog, scoate-mă, și nu-ţi mai 
face atâta osândă cu mine ! 


— Moarte pentru moarte, cumătre, arsură pentru arsură, că bine-o mai 
plesniși dînioare cu cuvinte din scriptură ! 

După aceasta, capra şi cu iedul au luat o căpiţă de fân ş-au aruncat-o 
peste dânsul, în groapă, ca să se mai potolească focul. Apoi, la urma 
urmelor, năpădiră asupra lui și-i mai trântiră în cap cu bolovani și cu ce-au 
apucat, până-l omorâră de tot. Şi aşa s-a păgubit sărmana capră și de cei doi 
iezi, da' și de cumătru-său lupul păgubașă a rămas, şi păgubașă să fie. 

Și auzind caprele din vecinătate de una ca aceasta, tare le-au mai părut 
bine ! Și s-au adunat cu toatele la priveghiu şi unde nu s-au aşternut pe 
mâncate şi pe băute, veselindu-se împreună... 

Și eram şi eu acolo de faţă, şi-ndată după aceea am încălecat iute pe-o 
şea, ş-am venit de v-am spus povestea așa, ş-am mai încălecat pe-o roată şi 
v-am spus jitia toată; şi unde n-am mai încălecat pe-o capșună și v-am spus, 
oameni buni, o mare şi gogonată minciună ! 


Punguţa cu doi bani 


Era odată o babă și un moşneag. Baba avea o găină, şi moșneagul un 
Cucoş; găina babei se oua de câte două ori pe fiecare zi şi baba mânca o 
mulțime de ouă; iar moșneagului nu-i da nici unul. Moșneagul într-o zi 
perdu răbdarea și zise: 

— Măi babă, mănânci ca în târgul lui Cremene. la dă-mi şi mie nişte 
ouă, ca să-mi prind pofta măcar. — Da' cum nu! zise baba, care era foarte 
zgârcită. Dacă ai poftă de ouă, bate şi tu cucoșul tău, să facă ouă, și-i 
mânca; că eu aşa am bătut găina, şi iacătă-o cum se ouă. 

Moşneagul, pofticios şi hapsin, se ia după gura babei și, de ciudă, prinde 
iute și degrabă cucoşul şi-i dă o bataie bună, zicând: 

— Na! ori te ouă, ori du-te de la casa mea; ca să nu mai strici mâncarea 
degeaba. 

Cucoşul, cum scăpă din mânile moșneagului, fugi de-acasă şi umbla pe 
drumuri, bezmetec. Și cum mergea el pe-un drum, numai iată găsește o 
punguţă cu doi bani. Și cum o găsește, o și ia în clonţ și se întoarnă cu dânsa 
înapoi către casa moşneagului. Pe drum se întâlneşte c-o trăsură c-un boier 
şi cu niște cucoane. Boierul se uită cu băgare de seamă la cucoș, vede în 
clonțu-i o punguţă și zice vezeteului: 

— Măi! ia dă-te jos şi vezi ce are cucoșşul cela în plisc. 

Vezeteul se dă iute jos din capra trăsurei, şi c-un feliu de meșteșug, 
prinde cucoşul și luându-i punguţa din clonţ o dă boieriului. Boieriul o ia, 
fără păsare o pune în buzunar și pornește cu trăsura înainte. Cucoșul, 
supărat de asta, nu se lasă, ci se ia după trăsură, spuind neîncetat: 

Cucurigu ! boieri mari, Daţi punguţa cu doi bani ! 

Boierul, înciudat, când ajunge în dreptul unei fântâni, zice vezeteului: 

— Mă! ia cucoșul ist obraznic şi-l dă în fântâna ceea. 

Vezeteul se dă iarăși jos din capră, prinde cucoșul şi-l azvârle în fântână! 
Cucoșul, văzând această mare primejdie, ce să facă? Începe-a înghiţi la apă; 
şi-nghite, şi-nghite, până ce-nghite toată apa din fântână. Apoi zboară de- 
acolo afară și iarăşi se ia în urma trăsurei, zicând: 

Cucurigu ! boieri mari, Daţi punguţa cu doi bani ! 

Boierul, văzând aceasta, s-a mirat cumplit și a zis: 


— Mă! da' al dracului cucoş i-aista! Ei, las' că ţi-oiu da eu ţie de 
cheltuială, măi crestatule şi pintenatule! 

Și cum ajunge acasă, zice unei babe de la bucătărie să ia cucoșul, să-l 
azvârle într-un cuptor plin cu jăratic şi să pună o lespede la gura cuptorului. 
Baba, cânoasă la inimă, de cuvânt; face cum i-a zis stăpânu-său. Cucoșul, 
cum vede şi astă mare nedreptate, începe a vărsa la apă; și toarnă el toată 
apa cea din fântână pe jaratic, până ce stinge focul de tot, și se răcorește 
cuptoriul; ba încă face ş-o apăraie prin casă, de s-au îndrăcit de ciudă hârca 
de la bucătărie. Apoi dă o bleandă lespezei de la gura cuptiorului, iesă teafăr 
şi de-acolo, fuga la fereastra boierului și începe a trânti cu ciocul în geamuri 
şi a zice: 

Cucurigu ! boieri mari, Daţi punguţa cu doi bani ! 

— Măi, că mi-am găsit beleaua cu dihania asta de cucoş, zise boieriul 
cuprins de mierare. Vezeteu! la-l de pe capul meu şi-l zvârle în cireada 
boilor ş-a vacilor; poate vreun buhaiu înfuriat i-a veni de hac; l-a lua în 
coarne, și-om scăpa de supărare. 

Vezeteul iarăși ia cucoșul și-l zvârle în cireadă! Atunci, bucuria 
cucoșului! Să-l fi văzut cum înghiţea la buhai, la boi, la vaci și la viței; păn- 
a înghiţit el toată cireada, ş-a făcut un pântece mare, mare cât un munte! 
Apoi iar vine la fereastră, întinde aripele în dreptul soarelui, de întunecă de 
tot casa boierului, și iarăşi începe! 

Cucurigu ! boieri mari, Daţi punguţa cu doi bani ! 

Boierul, când mai vede şi astă dandanaie, crăpa de ciudă şi nu ştia ce să 
mai facă, doar va scăpa de cucoş. Mai stă boierul cât stă pe gânduri, pănă-i 
vine iarăşi în cap una. 

— Am să-l dau în haznaua cu banii; poate va înghiţi la galbeni, i-a sta 
vreunul în gât, s-a îneca şi-oiu scăpa de dânsul. 

Și, cum zice, umflă cucoșul de-o aripă și-l zvârle în zahnaua cu banii; 
căci boieriul acela, de mult bănărit ce avea, nu-i mai știa numărul. Atunci 
cucoșul înghite cu lăcomie toţi banii și lasă toate lăzile pustii. Apoi iesă și 
de-acolo, el ştie cum şi pe unde, se duce la fereastra boierului și iar începe: 

Cucurigu ! boieri mari, Daţi punguţa cu doi bani ! 

Acum, după toate cele întâmplate, boierul, văzând că n-are ce-i mai 
face, i-azvârle punguţa. Cucoșul o ia de jos cu bucurie, se duce la treaba lui 
şi lasă pe boier în pace. Atunci toate paserile din ograda boierească, văzând 
voinicia cucoşului, s-au luat după dânsul, de ţi se părea că-i o nuntă, şi nu 
altăceva; iară boierul se uita galiş cum se duceau paserile şi zise oftând: 


— Ducă-se şi cobe şi tot, numai bine că am scăpat de belea, că nici 
lucru curat n-a fost aici! 

Cucoşul însă mergea ţanţoş, iar paserile după dânsul, şi merge el cât 
merge, până ce ajunge acasă la moșneag, și de pe la poartă începe a cânta: 
"Cucurigu !!! cucurigu !!!" Moşneagul, cum aude glasul cucoșului, iesă 
afară cu bucurie; și, când își aruncă ochii spre poartă, ce să vadă? Cucoșul 
său era ceva de spăriet! elefantul ţi se părea purice pe lângă acest cucoş; ş- 
apoi în urma lui veneau cârduri nenumărate de paseri, care de care mai 
frumoase, mai cucuiete și mai boghete. Moşneagul, văzând pe cucoşul său 
așa de mare și de greoiu, și încunjurat de-atâta amar de galițe, i-a deschis 
poarta. Atunci cucoşul i-a zis: 

— Stăpâne, aşterne un ţol aici în mijlocul ogrăzii. 

Moşneagul, iute ca un prâsnel, aşterne ţolul. Cucoșul atunci se aşază pe 
tol, scutură puternic din aripi şi îndată se umple ograda și livada 
moşneagului, pe lângă paseri, și de cirezi de vite; iară pe ţol toarnă o movilă 
de galbeni, care strălucea la soare de-ţi lua ochii! Moșneagul, văzând aceste 
mari bogății, nu știa ce să facă de bucurie, sărutând mereu cucoșul și 
dezmerdându-l. Atunci, iaca şi baba vine nu știu de unde; și, când a văzut 
unele ca aceste, numa-i sclipeau răutăcioasei ochii în cap şi plesnea de 
ciudă. 

— Moşnege, zise ea rușinată, dă-mi și mie niște galbeni! — Ba pune-ţi 
pofta-n cuiu, măi babă! Când ţi-am cerut ouă, știi ce mi-ai răspuns? Bate 
acum şi tu găina, să-ți aducă galbeni; c-aşa am bătut eu cucoșul, știi tu din a 
cui pricină... şi iaca ce mi-a adus! 

Atunci baba se duce în poiată, găbuiește găina, o apucă de coadă și o ia 
la bătaie, de-ţi venea să-i plângi de milă! Biata găină, cum scapă din mânile 
babei, fuge pe drumuri. Și cum mergea pe drum, găseşte și ea o mărgică ș-o 
înghite. Apoi răpede se întoarce acasă la babă și începe de pe la poartă: 
"Cot, cot, cotcodac !" Baba iesă cu bucurie înaintea găinei. Găina sare peste 
poartă, trece iute pe lângă babă și se pune pe cuibariu; și, după vrun ceas de 
şedere, sare de pe cuibariu, cotcodocind. Baba atunci se duce cu fuga, să 
vadă ce i-a făcut găina!... Și, când se uită în cuibariu, ce să vadă? Găina se 
ouase o mărgică. Baba, când vede că ș-a bătut găina joc de dânsa, o prinde 
ş-o bate, ş-o bate, păn-o omoară în bătaie! Și așa, baba cea zgârcită şi 
nebună a rămas de tot săracă, lipită pământului. De-acu a mai mânca şi 
răbdări prăjite în loc de ouă; că bine şi-a făcut râs de găină şi-a ucis-o fără 
să-i fie vinovată cu nemica, sărmana! 


Moşneagul însă era foarte bogat; el și-a făcut case mari și grădini 
frumoase şi trăia foarte bine; pe babă, de milă, a pus-o găinăriță, iară pe 
cucoș îl purta în toate părțile după dânsul, cu salbă de aur la gât și încălțat 
cu ciuboţele galbene și cu pinteni la călcâie, de ți se părea că-i un irod de 
cei frumoşi, iară nu cucoş de făcut cu borş. 


Dănilă Prepeleac 


Erau odată într-un sat doi fraţi, şi amândoi erau însuraţi. Cel mai mare 
era harnic, grijuliu şi chiabur, pentru că unde punea el mâna punea și 
Dumnezeu mila, dar n-avea copii. lară cel mai mic era sărac. De multe ori 
fugea el de noroc și norocul de dânsul, căci era leneș, nechitit la minte și 
nechibzuit la trebi; ș-apoi mai avea și o mulțime de copii! Nevasta acestui 
sărac era muncitoare și bună la inimă, iar a celui bogat era pestriță la maţe 
şi foarte zgârcită. Vorba veche: "Tot un bou ş-o belea". Fratele cel sărac — 
sărac să fie de păcate! — tot avea și el o pereche de boi, dar cole: porumbi 
la păr, tineri, nalți de trup, ţepoșşi la coarne, amândoi cudalbi, ţintați în 
frunte, ciolănoşi și groși, cum sunt mai buni de înjugat la car, de ieșit cu 
dânșii în lume și de făcut treabă. Dar plug, grapă, teleagă, sanie, car, tânjală, 
cârceie, coasă, hreapcă, țăpoi, greblă și câte alte lucruri ce trebuiesc omului 
gospodar nici că se aflau la casa acestui om nesocotit. Și când avea 
trebuinţă de asemene lucruri, totdeauna supăra pe alţii, iară mai ales pe 
frate-său, care avea de toate. Nevasta celui bogat de multe ori făcea zile 
fripte bărbatului, ca să-l poată descotorosi odată de frate-său. Ea zicea 
adeseori: 

— Frate, frate, dar pita-i cu bani, bărbate. 

— Apoi, dă, măi nevastă, sângele apă nu se face. Dacă nu l-oi ajuta eu, 
cine să-l ajute? 

Nevasta, nemaiavând încotro, tăcea și înghițea noduri. Toate ca toate, 
dar carul său era de haimana. Nu treceau douătrei zile la mijloc, și se trezea 
la ușa ei cu Dănilă, cumnatusău, cerând să-i împrumute carul: ba să-şi 
aducă lemne din pădure, ba făină de la moară, ba căpiţi din țarină, ba multe 
de toate. 

— Măi frate, zise într-o zi cel mai mare istuilalt; mi-e lehamite de frăția 
noastră!... Tu ai boi, de ce nu-ţi închipuieşti ş-un car? Al meu l-ai hârbuit de 
tot. Hodorog! încolo, hodorog! pe dincolo, carul se strică. Ș-apoi, știi vorba 
ceea: "Dă-ţi, popă, pintenii şi bate iapa cu călcâiele”. 

— Apoi, dă, frate, zise istalalt, scărpinându-se în cap, ce să fac? 

— Ce să faci? Să te-nvăţ eu: boii tăi sunt mari şi frumoși; ia-i și-i du la 
iarmaroc, vinde-i şi cumpără alții mai mici și mai ieftini, iar cu banii rămași 
cumpără-ți și un car, şi iaca te-ai făcut gospodar. 


— Ia, ştii că nu m-ai învăţat rău? Așa am să fac. 

Zicând aceste, se duce la dânsul acasă, își ia boii de-o funie și porneşte 
cu ei spre târg. Dar, cum am spus, omul nostru era un om de aceia căruia-i 
mânca câinii din traistă, şi toate trebile, câte le făcea, le făcea pe dos. Târgul 
era cam departe, şi iarmarocul pe sfârşite. Dar cine poate sta împotriva lui 
Dănilă Prepeleac? (că așa îi era porecla, pentru că atâta odor avea şi el pe 
lângă casă făcut de mâna lui). El tufleşte cușma pe cap, o îndeasă pe urechi 
şi habar n-are: "Nici nu-i pasă de Năstasă; de Nichita, nici atâta”. 

Mergând el cu Duman și Tălăşman ai săi, tot înainte spre iarmaroc, 
tocmai pe când suia un deal lung și trăgănat, alt om venea dinspre târg cu un 
car nou, ce și-l cumpărase chiar atunci şi pe care îl trăgea cu mâinile singur, 
la vale cu proptele şi la deal cu opintele. 

— Stai, prietene, zise ist cu boii, care se tot smunceau din funie, văzând 
troscotul cel fraged şi mândru de pe lângă drum. Stai puţin cu carul, c-am 
să-ţi spun ceva. 

— Eu aş sta, dar nu prea vrea el să steie. Dar ce ai să-mi spui? 

— Carul dumitale parcă merge singur. 

— D-apoi... mai singur, nu-l vezi? 

— Prietene, știi una? 

— Ştiu dacă mi-i spune. 

— Hai să facem treampa; dă-mi carul, şi na-ţi boii. Nu vreau să le mai 
port grija în spate: ba fân, ba ocol, ba să nu-i mănânce lupii, ba de multe de 
toate... Oi fi eu vrednic să trag un car, mai ales dacă merge singur. 

— Șuguieşti, măi omule, ori ţi-e într-adins? 

— Ba nu șuguiesc, zise Dănilă. 

— Apoi dar, te văd că ești bun mehenghiu, zise cel cu carul; m-ai găsit 
într-un chef bun; hai, noroc să dea Dumnezeu! Să-ţi aibi parte de car, şi eu 
de boi! 

Apoi dă carul, îşi ia boii, pleacă pe costișă într-o parte spre pădure şi se 
cam mai duce. Istalalt, adică Dănilă, zice în gândul său: 

"Taci, că-i cu buche; l-am potcovit bine! De nu cumva s-ar răzgândi; dar 
parcă nu era ţigan, să întoarcă." 

Apoi îşi ia și el carul și porneşte tot la vale înapoi spre casă. 

— Aho! car nebun, aho! Când te-oi încărca zdravăn cu saci de la moară, 
ori cu fân din țarină, atunci să mergi aşa! 

Şi cât pe ce, cât pe ce să nu-l ia carul înainte. Dar de la o vreme valea s- 
a sfârşit şi s-a început un deal; când să-l suie la deal, suie-l dacă poţi!... 


Hârţi! încolo, scârți! încolo, carul se da înapoi. 

— Na! car mi-a trebuit, car am găsit! 

Apoi cu mare greu hartoiește carul într-o parte, îl oprește în loc, se pune 
pe proţap şi se aşterne pe gânduri. 

— Mă!... asta încă-i una! De-oi fi eu Dănilă Prepeleac, am prăpădit boii; 
iar de n-oi fi eu acela, apoi am găsit o căruţă... Ba e Prepeleac, ba nu-i el... 
Când iaca un om trecea iute spre târg c-o capră de vânzare. 

— Prietene, zise Dănilă, nu mi-i da capra ceea, să-ţi dau carul ista? 

— Apoi... dă... capra mea nu-i de cele săritoare, și-i bună de lapte. 

— Ce mai la deal, la vale! bună, ne-bună, na-ţi carul și dă-mi-o! 

Cela nu se pune de pricină, dă capra şi ia carul. Apoi aşteaptă până vin 
alte care, de-l leagă dinapoia lor, și se duce în treaba lui spre casă, lăsând pe 
Dănilă gură cască tot pe loc. 

— Bun, zise Prepeleac. Ia, pe ist cu capra ştiu încaltea că bine l-am boit! 

la apoi şi el capra și porneşte iar spre târg. Dar capra tot capră; se 
smuncea în toate părţile, încât îi era acum lehamete de dânsa. 

— De-aş ajunge mai degrabă în târg, zise Prepeleac, ca să scap de râia 
asta. 

Și, mergând el mai departe, iaca se întâlneşte c-un om ce venea de la 
târg c-o gâscă în braţe. 

— Bun întâlnișul, om bun! zise Dănilă. 

— Cu bine să dea Dumnezeu! 

— Nu vrei să facem schimb? să-ţi dau capra asta și să-mi dai gâsca. 

— N-ai nimerit-o, că nu-i gâscă, ci-i gânsac; l-am cumpărat de sămânță. 

— Da, dă-mi-l, dă-mi-l! că-ţi dau şi eu o sămânță bună. 

— De mi-i da ceva adaos, poate să ţi-l dau; iară de nu, norocul gâştelor 
de-acasă; că are să facă un otrocol prin ele, de s-a duce vestea! În sfârşit, 
dur la deal, dur la vale, unul mai dă, altul mai lasă, şi Prepeleac mărită 
capra! Apoi înşfacă gânsacul şi pleacă tot înainte spre târg. Când ajunse în 
târg, gânsacul, dorit de gâște, țipa cât îl lua gura: "ga, ga, ga, ga!" 

"Na! c-am scăpat de dracul și am dat peste tată-său: acesta mă asurzeşte! 
Las' că te însor eu și pe tine acuși, măi buclucașule!" 

Și, trecând pe lângă un negustor cu pungi de vânzare, dă gânsacul pe-o 
pungă de cele pe talger și cu băierile lungi, de pus în gât. la el punga, o 
suceşte, o învârteşte ş-apoi zice: 

"Na-ţi-o frântă, că ţi-am dres-o! Dintr-o pereche de boi de-a mai mare 
dragul să te uiţi la ei am rămas c-o pungă goală. 


Măi! măi! măi! măi! Doar ştiu că nu mi-i acum întâiași dată să merg la 
drum; dar parcă dracul mi-a luat minţile!" 

Mai șede el cât șede de cască gura prin târg, ș-apoi îşi ia tălpășiţa spre 
casă. Și, ajungând în sat, se duce drept la fratesău, ca să-i ducă bucurie. 

— Bine v-am găsit, bădiţă! 

— Bine-ai venit, frate Dănilă! Da' mult ai zăbovit la târg! 

— Apoi dă, bădiță; m-am pornit cu graba şi m-am întâlnit cu zăbava. 

— Ei, ce veste ne mai aduci de pe la târg? 

— la, nu prea bună! Bieţii boişorii mei s-au dus ca pe gura lupului. 

— Vro dihanie a dat peste dânșii, ori ţi i-a furat cineva? 

— Ba! l-am dat eu singur cu mâna mea, bădiță. 

Apoi spuse din capăt toată întâmplarea, pe unde-a fost şi ce-a păţit; iar 
la urma urmelor zise: 

— Ş-apoi, ce mai atâta vorbă lungă, dintr-o pereche de boi m-am ales c- 
o pungă; ș-apoi și asta pute a pustiu, bădiţă dragă. 

— Mă! da, drept să-ţi spun, că mare nătărău mai ești! 

— Apoi dă!... bădiță! pân-aici, toate-au fost cum au fost, da' de-acum 
am prins eu minte... Numai ce folos? Când e minte, nu-i ce vinde; când e 
brânză, nu-i bărbânţă. Iaca îți dau dumitale punga asta, că eu n-am ce face 
cu dânsa. Și te mai rog de toți dumnezeii să-mi împrumuţi macar o dată 
carul cu boii, s-aduc nişte lemne din pădure la nevastă și la copii, că n-au 
scânteie de foc în vatră, sărmanii! ş-apoi, ce-a da Dumnezeu! cred că nu te- 
oi mai supăra. 

— Ptiu! mă! zise frate-său, după ce l-a lăsat să sfârşască. Se vede că 
Dumnezeu a umplut lumea asta cu ce-a putut. laca-ţi mai dau o dată carul, 
dar asta ţi-a fi cea de pe urmă. 

Lui Dănilă atâta i-a trebuit. la acum carul cu boii frăținesău şi porneşte. 
Cum ajunge în pădure, chiteşte un copac care era mai mare și trage carul 
lângă el; fără să dejuge boii, începe a tăia copacul, ca să cadă în car 
deodată. Trebi de ale lui Dănilă Prepeleac! Bocăneşte el cât bocăneșşte, când 
pârrr! cade copacul peste car de-l sfarmă și peste boi de-i ucide! 

"Na! că făcui pacostea şi fraţine-meu! Ei, ei, acum ce-i de făcut?... Eu 
cred că ce-i bine, nu-i rău: Dănilă face, Dănilă trebuie să desfacă. Mă duc să 
văd, n-oi putea smomi pe frate-meu să-mi împrumute şi iapa, să fug apoi cu 
ea în lume, iar copiii și nevasta să-i las în ştirea Celui-de-sus." 

Așa zicând, pornește și, mergând prin pădure, s-a rătăcit. După multă 
trudă şi buimăceală, în loc să iasă la drum, dă de-un heleşteu și, văzând 


niște lişiţe pe apă, zvârrr! cu toporul într-însele, cu chip să ucidă vro una s-o 
ducă peșchin frăținesău... Dar lişiţele, nefiind chioare, nici moarte, au 
zburat; toporul s-a cufundat, şi Prepeleac a rămas bătând în buze. 

"Mă!... că rău mi-a mai mers astăzi! Ce zi pocită! Se vede că m-a luat 
cineva din urmă!" 

Apoi dă din umeri și porneşte; mai merge el cât merge, până ce, cu mare 
greu, găseşte drumul. Apoi o ia la papuc și hai, hai! hai, hai! ajunge în sat, 
la frate-său, şi pe loc cârpeşte o minciună, care se potrivea ca nuca în 
perete. 

— Frate, mai fă-mi un bine și cu iapa, ca să mân boii de călare: în 
pădure a plouat grozav, și s-a făcut o mâzgă ş-un gheţuș, de nu te mai poți 
de fel ținea pe picioare. 

— Mă! zise frate-său, se vede că tu ai fost bun de călugărit, iar nu de 
trăit în lume, să necăjeşti oamenii și să chinuiești nevasta şi copiii! Haiti! 
lipsești dinaintea mea şi du-te unde-a dus surdul roata și mutul iapa, ca să 
nu mai aud de numele tău! 

Iapa! Las' pe Dănilă, că ştie el unde-a duce-o: să-și ia iertăciune de la 
boi și ziua bună de la car. Apoi iese pe ușă, pune mâna pe iapă şi pe-o 
secure, şi tunde-o! Când se trezeşte frate-său, ia iapa dacă ai de unde! 
Prepeleac era tocmai la heleșteul din pădure, să caute toporul. Aici îi trăsni 
în cap lui Dănilă că el ar fi bun de călugăr, după vorbele frăţine-său. 

— Am să durez o mănăstire pe pajiștea asta, de are să se ducă vestea în 
lume, zise el. 

Și deodată se şi apucă. Face mai întâi o cruce ș-o înfige în pământ, de 
înseamnă locul. Apoi se duce prin pădure și începe a chiti copacii trebuitori: 
ista-i bun de amânare, cela de tălpi, ista de grinzi, cela de tumurugi, cela de 
costoroabe, ista de toacă; și tot aşa dondănind el din gură, iaca se trezeşte 
dinaintea lui c-un drac ce ieșise din iaz. 

— Ce vrei să faci aici, măi omule? 

— Da nu vezi? 

— Stai, mă! nu te-apuca de năzbutii. Iazul, locul și pădurea de pe-aici 
sunt ale noastre. 

— Poate-i zice că şi rațele de pe apă sunt ale voastre, și toporul meu din 
fundul iazului. V-oi învăţa eu pe voi să puneţi stăpânire pe lucrurile din 
lume, comoraţilor! 

Dracul, neavând ce-i face, huştiuliuc! în iaz şi dă de ştire lui Scaraoschi 
despre omul lui Dumnezeu, cu năravul dracului. Ce să facă dracii? Se 


sfătuiesc între dânşii, şi Scaraoschi, căpetenia dracilor, găsește cu cale să 
trimită pe unul din ei c-un burduf de bivol plin cu bani, să-i dea pusnicului 
Dănilă, ca să-l poată mătura de-acolo. 

— Na-ţi, mă, bani! zise dracul trimis; şi să te cărăbăneşti de aici; că, de 
nu, e rău de tine! 

Prepeleac se uită la cruce, se uită la drac și la bani... dă din umeri ş-apoi 
zice: 

— Aveţi noroc, spurcaţilor, că-mi sunt mai dragi banii decât pusnicia, că 
v-aş arăta eu vouă! 

Dracul răspunde: 

— Nu te pune în poară, măi omule, cu împăratul iadului; ci mai bine ia- 
ți bănișorii şi caută-ţi de nevoi. 

Apoi lasă banii și se întoamă în heleşteu, unde găsește pe Scaraoschi 
tare mâhnit pentru pierderea unei comori așa de mari, cu care ar fi putut 
dobândi o mulțime de suflete. 

Prepeleac, în acest timp, se chitea cum ar face să vadă banii acasă la 
dânsul. 

— Bun! zise Dănilă. Nici asta nu se ia din drum. Tot mănăstiri să 
croieşti, dacă vrei să te bage dracii în seamă, să-ţi vie cu banii de-a gata la 
picioare şi să te facă putred de bogat! 

Pe când se îngrijea el cum să ducă banii acasă, iaca un alt drac din iaz i 
se înfățișază înainte, zicându-i: 

— Măi omule! Stăpânu-meu s-a răzgândit; el vrea mai întâi să ne 
cercăm puterile ş-apoi să iei banii. 

"Ia, acu-i acu!" zise Prepeleac în gândul său, oftând. Dar este o vorbă: 
tot bogatul mintios şi tânărul frumos. Dănilă mai prinsese acum la minte. 

— Puterile? Ei, cum şi în ce fel? 

— Jaca cum: dintru-ntâi şi dintru-ntâi, care dintre noi amândoi a lua iapa 
ta în spate și va înconjura iazul de trei ori, fără s-o pună jos și să se răsufle, 
ai aceluia să fie banii. 

Și cum zice, umflă dracul iapa în cârcă și într-o clipă înconjură iazul de 
trei ori. Prepeleac, văzând atâta putere din partea dracului, nu-i prea veni la 
socoteală, dar tot îşi ţinu firea și zise: 

— Măi Michiduţă! doar eu te credeam mai tare decât eşti! Aşa-i că tu ai 
luat iapa în spate? Însă eu ţi-oi lua-o numai între picioare; şi îndată se şi 
azvârle pe iapă și înconjură iazul de trei ori, fără să se răsufle. 

Dracul atunci se miră mult de asta şi, neavând ce mai zice, iscodi alta. 


— Acum să ne întrecem din fugă, zise el. 

— Măi Michiduţă! da' cu mine ţi-ai găsit că poţi tu să te întreci din 
fugă? 

— D-apoi cu cine? 

— Vină încoace, să-ți arăt eu cu cine! 

Apoi merge împreună cu dracul în niște porumbrei, unde vede un iepure 
dormind, şi i-l arată. 

— Vezi tu colo pe cineva ghemuit jos și mititel? 

— Văd. 

— Acela-i copilul meu cel mai mic. Aţine-te! Și când l-oi trezi din 
somn, să te iei după el. Şi-odată și strigă: u! ta! na! na! na!... 

Atunci iepurele sare, și dracul după el. Fug ei cât fug, şi de la o vreme 
dracul pierde urma iepurelui. Până acum toți râdeau de Prepeleac, dar acum 
a ajuns să râdă şi el de dracul. Pe când Dănilă se ţinea cu mâna de inimă, 
râzând de prostia dracului, iaca şi acesta se înturna gâfuind. 

— Mă! da' sprinten şi sprințăroi copil mai ai, drept să-ţi spun! Când 
aproape-aproape să pun mâna pe dânsul, i-am pierdut urma, şi să te duci, 
duluță! 

— Seamănă tătâne-său, sireicanul! zise Dănilă. Ei? mai ai poftă să te 
întreci și cu mine? 

— Ba mai pune-ţi pofta-n cui!... Mai bine să ne întrecem din trântă. 

— Din trântă? Doar de ţi-e greu de viaţă. Mă! tot am auzit din bătrâni că 
dracii nu-s proști; d-apoi, cum văd eu, tu numai nu dai în gropi, de prost ce 
eşti. Ascultă! Eu am un unchi bătrân de 999 de ani şi 52 de săptămâni; şi de- 
| vei putea trânti pe dânsul, atunci să te încerci și cu mine, dar cred că ţi-a 
da pe nas. 

Zicând aceste, porneşte înainte şi face semn dracului cu mâna, să vină 
după el. În fundul pădurii, sub nişte stânci, se afla o bizunie de urşi, peste 
care dăduse Prepeleac, umblând câteodată, ca pusnic ce se găsea, după 
vlăstari sălbatici și după zmeură. Ajungând ei aproape, Dănilă zise: 

— [aca locașul unchiului meu. Intră înlăuntru; ai să-l găsești dormind în 
cenușă, cu nasul în tăciuni. De vorbit, nu poate vorbi, că măselele și dinţii i- 
au căzut mai bine de o mie de ani. 

Dracul, când n-are ce face, ştiţi ce face... Intră înlăuntru și începe a-și 
purta codiţa cea bârligată pe la nasul uncheşului. Atâta i-a trebuit lui moș 
Ursilă, ș-apoi las' pe dânsul! Deodată sare mânios din bârlog, haţ! dracul 


subsuoară şi-l strânge cu atâta putere, de era să-şi dea sufletul, și ochii i-au 
ieşit afară din cap cât cepele de mari. 

— Na! nu cauţi, ș-o găsești, zise Dănilă, care privea de departe 
vălmășagul acesta şi se strica de râs. Dar nu știu ce face dracul, că face el ce 
face, şi cu mare greu scapă din labele lui moș Ursilă. Dănilă, cum vede pe 
drac scăpat, bun teafăr... se face că-l scoate. 

— la las', măi omule, las'! nu-ţi mai face obraz. Dacă ai știut că ai un 
moș aşa de grobian, pentru ce m-ai îndemnat să mă lupt cu el? 

— Da' ce? Nu ţi-a plăcut? Hai şi cu mine! 

— Cu tine, şi numai cu tine, m-oi întrece din chiuit; şi care-a chiui mai 
tare, acela să ia banii. 

— Bun!... zise Dănilă în gând; las' că te-oi chiui eu! Măi Michiduţă! Ia 
chiuie tu întâi, ca să aud cum chiui. 

Atunci dracul se crăceşte c-un picior la asfinţit şi cu unul la răsărit, s- 
apucă zdravăn cu mâinile de torțire cerului, cască o gură cât o şură, şi, când 
chiuie o dată, se cutremură pământul, văile răsună, mările clocotesc şi peștii 
din ele se sperie; dracii ies afară din iaz câtă frunză şi iarbă! Şi oleacă 
numai de nu s-a risipit bolta cerului. Dănilă însă ședea călare pe burduful cu 
bani şi, ţinându-și firea, zise: 

— Mă! da' numai așa de tare poţi chiui? Eu mai nu te-am auzit. Mai 
chiuie o dată! 

Dracul chiuie şi mai grozav. 

— Tot nu te-am auzit. Încă o dată! 

Dracul chiuie ş-a treia oară, aşa de tare, de credeai că s-a rupt ceva într- 
însul. 

— Acum nu te-am auzit nici atâta... Aşa-i c-a venit şi rândul meu? 

— Mai așa! 

— Măi Michiduţă! când oi chiui eu, ai să asurzeşti ș-au să-ți sară creierii 
din cap. Înţeles-ai tu? Însă eu îţi priesc bine, dacă-i vrea să mă asculti. 

— În ce fel? 

— la să-ţi leg ochii și urechile c-un ștergar, dacă vrei să mai trăieşti. 

— Leagă-mi ce ştii şi cu ce ştii, numai să nu mor! 

Atunci Dănilă leagă strâns c-un ştergar gros de câlţi ochii și urechile 
dracului, ca la baba-oarba; apoi ia o drughineață groasă de stejar în mână, 
căci, cât era de pusnic Dănilă, tot mai mult se bizuia pe drughineaţă decât în 
sfânta cruce, și pâc! la tâmpla dracului cea dreaptă, una! 

— A... leu! destul! Nu mai chiui! 


— Ba nu! stai, Sarsailă! tu cum ai chiuit de trei ori? Trosc! și la stânga 
una! 

— Va... leu! destul! 

— Ba nu-i destul! şi-i mai trage şi-n numele tatălui una! 

— A...uleo! strigă dracul îngrozitor, şi cu ochii legaţi, cum era, 
văicărându-se grozav şi zvârcolindu-se ca şarpele, se aruncă în iaz, spunând 
lui Scaraoschi cele întâmplate și că nu-i de șuguit cu vrăjitorul acesta. 

Dănilă însă ofta din greu lângă burduful cu bani și se tot frământa cu 
gândul ce-i de făcut. Când, iaca al treilea drac i se înfăţișază înainte, c-un 
buzdugan straşnic de mare în mână, pe care îl trântește la pământ și zice: 

— Măi omule! ia, acum să te văd! Cine-a azvârli buzduganul ista mai 
tare în sus, ai aceluia să fie banii. 

"Na! Dănilă, zice el în gândul său, aşă-i c-ai sfeclit-o?" 

Dar vorba ceea: "Nevoia învaţă pe cărăuş". 

— [a zvârle-l tu întâi, măi dracule! 

Atunci dracul ia buzduganul de coadă, și când îl zvârle, se suie aşa de 
tare, de nu se mai vede; și abia după trei zile şi trei nopţi, căzând jos, cu 
mare strășnicie s-a cufundat în fundul pământului, de s-au zguduit temeliile 
lumii! 

— Ia azvârle-l şi tu acum, zise dracul îngâmfat. 

— L-oi zvârli eu, nu te îngriji, dar scoate-l mai întâi în faţa pământului, 
cum a fost și la tine. 

Dracul ascultă și-l scoate. 

— Haiti! mai repede, mai repede, că n-am timp de aşteptat... 

— Mai îngăduieşte puţin, tartarule, că nu te trag copiii de poale! Dracul 
îngăduie, căci n-are încotro. 

Nu trecu mult și ziua se călători. Cerul era limpede, şi luceferii sclipitori 
râdeau la stele, iară luna, scoțând capul de după dealuri, se legăna în 
văzduh, luminând pământul. 

— Da' nu-l mai zvârli, omule? 

— Ba am să-l zvârl de-acum; dar îţi spun dinainte, să te ştergi pe bot 
despre dânsul. 

— De ce? 

— Iaca de ce: vezi tu colo în lună niște pete? 

— Le văd. 

— Acolo-s frații mei din ceea lume. Și, Doamne, mare nevoie mai au de 
fier, ca să-și potcovească caii. Uite bine și vezi cum îmi fac semn cu mâna, 


să le dau buzduganul ista; ș-odată şi pune mâna pe dânsul. 

— Stăi, nepriceputule, că buzduganul ista îl avem lăsat moștenire de la 
strămoșul nostru; și nu-l putem da nici pentru toată lumea; ş-odată-i și 
smuncește buzduganul din mână, și fuga cu el în iaz, spunând lui 
Scaraoschi ce era să păţească cu buzduganul. 

Atunci Scaraoschi, îngrijit şi mânios grozav, chemă înaintea sa pe toată 
drăcimea și bătu din picior, strigând: 

— Acum, în clipă, să se aleagă unul dintre voi care să meargă și să 
afurisească pe acest proclet și vrăjmaş cumplit. 

Pe loc şi vine unul înantea sa, tremurând. 

— Să trăiţi, mârşăvia-voastră! Eu mă duc să îndeplinesc nelegiuita 
voastră poruncă. 

— Mergi! şi dacă-i fi meșter şi-i izbuti, să știi c-am să te fac mai mare. 

Atunci dracul porneşte c-o falcă-n cer şi cu una-n pământ, și într-o clipă 
şi ajunge la pusnicul Dănilă. 

— Măi omule, zise dracul. Tu, cu șmecheriile tale, ai tulburat toată 
drăcimea; da' acuşi am să te vâr și eu în toate grozile morţii! Hai să ne 
blestemăm, și care dintre noi amândoi a fi mai meşter, acela să ia banii! 

Ș-odată şi-ncepe dracul a boscorodi din gură şi a descânta, că nu ştiu ce 
face, de-i pocnește lui Dănilă un ochi din cap. Săracul Prepeleac! se vede că 
i-a fost scris tot el să răsplătească şi păcatele iepei frăține-său, ale caprei, ale 
gânsacului logodit și ale boilor uciși în pădure. Pesemne blestemul gâștelor 
văduvite l-a ajuns, sărmanul! 

Doamne! Multe mai are de pătimit un pusnic adevărat când se 
depărtează de poftele lumești și se gândeşte la fapte bune!... Ş-apoi ce este 
mai gingaş decât ochiul? Dănilă crăpa de durere! dar, oricât îl durea de tare, 
el tot își tinu inima cu dinţii și zise: 

— Nu mă sperii tu cu de-alde-aceste, demon spurcat ce ești! Am să te 
fac să-ţi muşti mâinile şi să mă pomeneşti în toată viaţa ta! 

— Dă, dă, nu mai dondăi atâta din gură și blestemă și tu acum, să te văd 
cât eşti de meşter. 

— Ai să iei burduful cu bani în spate şi ai să mergi la casa mea, căci 
blestemurile părintești nu-s la mine. Înţeles-ai? 

Și, cum zice, încalecă şi Dănilă pe burduf; iară dracu-i umflă în spate și 
zboară iute ca gândul taman la casa lui Dănilă Prepeleac. 

Copiii și nevasta lui, când au văzut un bivol zburând pe sus, au rupt-o de 
fugă, înspăimântați. Dănilă, însă, a început a-i striga pe nume; şi ei, 


cunoscând glasul lui, s-au oprit. 

— Dragii tatei, băieţi! Ia veniţi încoace şi aduceţi cu voi şi blestemurile 
părinteşti! ragila şi pieptenii de pieptănat câlți! 

Băieţii încep a curge toţi, care dincotro, cu blestemurile părintești în 
mână. Îi venise acum și lui Dănilă apa la moară. 

— Puneţi mâna, copii, pe jupânul ista, şi începeţi a-l blestema cum îţi ști 
voi mai bine, ca să-i placă şi dumisale. 

Atunci lasă pe copii, că şi dracul fuge de dânşii. Au tăbărât cu toții pe 
dânsul și l-au schingiuit după placul lui Dănilă. Ş-a început dracul a ţipa cât 
îi lua gura; și scăpând cu mare greu de mâinile lor, hârșcâit și stâlcit cum 
era, a lăsat şi bani şi tot şi s-a dus pe urlaţi după ceilalți. 

Iară Dănilă Prepeleac, nemaifiind supărat de nimene și scăpând 
deasupra nevoii, a mâncat şi a băut şi s-a desfătat până la adânci bătrânețe, 
văzându-și pe fiii fiilor săi împrejurul mesei sale. 


Povestea porcului 


Cică erau odată o babă și un moșneag: moșneagul de-o sută de ani, şi 
baba de nouăzeci; și amândoi bătrânii aceştia erau albi ca iarna şi 
posomorâţi ca vremea cea rea din pricină că nu aveau copii. Și, Doamne! 
tare mai erau doriţi să aibă măcar unul, căci, cât era ziulica şi noaptea de 
mare, şedeau singurei ca cucul și le țiuiau urechile, de urât ce le era. Și apoi, 
pe lângă toate aceste, nici vreo scofală mare nu era de dânșii: un bordei ca 
vai de el, nişte ţoale rupte, aşternute pe laiţe, și atâta era tot. Ba de lao 
vreme încoace, urâtul îi mânca şi mai tare, căci ţipenie de om nu le 
deschidea ușa; parcă erau bolnavi de ciumă, sărmanii! 

În una din zile, baba oftă din greu şi zise moşneagului: 

— Doamne, moşnege, Doamne! De când suntem noi, încă nu ne-a zis 
nime tată şi mamă! Oare nu-i păcat de Dumnezeu că mai trăim noi pe lumea 
asta? Căci la casa fără de copii nu cred că mai este vrun Doamne-ajută! 

— Apoi dă, măi babă, ce putem noi face înaintea lui Dumnezeu? 

— Așa este, moşnege, văd bine; dar, până la una, la alta, știi ce-am 
gândit eu astă-noapte? 

— Ştiu, măi babă, dacă mi-i spune. 

— Ia, mâine dimineaţă, cum s-a miji de ziuă, să te scoli și să apuci 
încotro-i vedea cu ochii; şi ce ţi-a ieşi înainte întâi şi-ntâi, dar a fi om, da' 
şarpe, da', în sfârșit, orice altă jivină a fi, pune-o în traistă şi o adă acasă; 
vom creşte-o și noi cum vom putea, şi acela să fie copilul nostru. 

Moşneagul, sătul şi el de-atâta singurătate şi dorit să aibă copii, se 
scoală a doua zi dis-dimineaţă, își ia traista în băț şi face cum i-a zis baba... 
Porneşte el și se duce tot înainte pe niște ponoare, până ce dă peste un 
bulhac. Şi numai iaca că vede în bulhac o scroafă cu doisprezece purcei, 
care şedeau tologiți în glod și se păleau la soare. Scroafa, cum vede pe 
moșneag că vine asupra ei, îndată începe a grohăi, o rupe de fugă, şi purceii 
după dânsa. Numai unul, care era mai ogârjit, mai răpănos şi mai răpciugos, 
neputând ieşi din glod, rămase pe loc. 

Moşneagul degrabă îl prinde, îl bagă în traistă, aşa plin de glod și de alte 
podoabe cum era, şi porneşte cu dânsul spre casă. 

— Slavă ţie, Doamne! zise moşneagul, că pot să duc babei mele o 
mângâiere! Mai ştiu eu? Poate ori Dumnezeu, ori dracul i-a dat în gând ieri 


noapte de una ca asta. 

Și cum ajunge-acasă, zice: 

— laca, măi băbuşcă, ce odor ţi-am adus eu! Numai să-ţi trăiască! Un 
băiat ochios, sprâncenat şi frumușel de nu se mai poate. Îți seamănă tie, 
ruptă bucăţică!... Acum pune de lăutoare și grijește-l cum știi tu că se 
grijesc băieţii: că, după cum vezi, îi cam colbăit, mititelul! 

— Moşnege, moșnege! zise baba, nu râde, că şi aceasta-i făptura lui 
Dumnezeu; ca şi noi... Ba poate... şi mai nevinovat, sărmanul! 

Apoi, sprintenă ca o copilă, face degrabă leșie, pregătește de scăldătoare 
şi, fiindcă ştia bine treaba moșitului, lă purcelul, îl scaldă, îi trage frumușel 
cu untură din opaiţ pe la toate încheieturile, îl strânge de nas și-l sumuţă, ca 
să nu se deoache odorul. Apoi îl piaptănă și-l grijeşte aşa de bine, că peste 
câteva zile îl scoate din boală; şi cu tărâţe, cu cojiţe, purcelul începe a se 
înfiripa și a creşte văzând cu ochii, de-ţi era mai mare dragul să te uiţi la el. 
Iară baba nu ştia ce să mai facă de bucurie că are un băiat aşa de chipos, de 
hazliu, de gras și învelit ca un pepene. Să-i fi zis toată lumea că-i urât și 
obraznic, ea ţinea una şi bună, că băiat ca băiatul ei nu mai este altul! 
Numai de-un lucru era baba cu inima jignită: că nu putea să le zică tată şi 
mamă. 

Într-una din zile, moşneagul voieşte a merge la târg să mai cumpere câte 
ceva. 

— Moşnege, zise baba, nu uita să aduci și niște roșcove pentru ist băiat, 
că tare-a fi dorit, mititelul! 

— Bine, măi babă. Dar în gândul său: "Da' mânca-l-ar brânca să-l 
mănânce, surlă, că mult mă mai înăduși cu dânsul. De-am avea pâine şi sare 
pentru noi, da' nu să-l mai îndop și pe dânsul cu bunătăţi... Când m-aș 
potrivi eu babei la toate cele, apoi aş lua câmpii!" 

În sfârşit, moşneagul se duce la târg, târguieşte el ce are de târguit şi, 
când vine acasă, baba îl întreabă, ca totdeauna: 

— Ei, moşnege, ce mai ştii de pe la târg? 

— Ce să ştiu, măi babă? Ia, nu prea bune veşti: împăratul vrea să-și 
mărite fata. 

— Şi asta-i veste rea, moşnege? — D-apoi îngăduieşte puţin, măi babă, 
că nu-i numai atâta, că, de ce-am auzit eu, mi s-a suit părul în vârful 
capului. Şi când ţi-oi spune până la sfârşit, cred că ţi s-a încrâncena și ţie 
carnea pe tine. 

— Da' de ce, moșnege? Vai de mine! 


— D-apoi, iaca de ce, măi babă, ascultă: Împăratul a dat de ştire, prin 
crainicii săi, în toată lumea, că oricine s-a afla să-i facă, de la casa aceluia şi 
până la curţile împărăteşti, un pod de aur pardosit cu pietre scumpe și fel de 
fel de copaci, pe de-o parte şi de alta, și în copaci să cânte tot felul de 
păsări, care nu se mai află pe lumea asta, aceluia îi dă fata; ba cică-i mai dă 
şi jumătate din împărăţia lui. Iară cine s-a bizui să vină ca s-o ceară de 
nevastă şi n-a izbuti să facă podul, așa cum ţi-am spus, aceluia pe loc îi şi 
taie capul. Și cică până acum o mulțime de feciori de crai şi de împărați, 
cine mai știe de pe unde au venit, și nici unul din ei n-a făcut nici o ispravă; 
şi împăratul, după cum s-a hotărât, pe toți i-a tăiat, fără cruţare, de le plânge 
lumea de milă. Apoi, măi babă, ce zici? bune veşti sunt aceste? Ba și 
împăratul cică s-a bolnăvit de supărare! 

— Of! moşnege, of! boala împăraţilor e ca sănătatea noastră! Numai 
despre feţii de împărat, ce mi-ai spus, mi se rupe inima din mine, că mare 
jale și alean or fi mai ducând mamele lor pentru dânşii! Mai bine că al 
nostru nu poate vorbi şi nu-l duce capul, ca pe alţii... la atâtea iznoave. 

— Bune-s şi acestea, măi babă; da' bună ar fi şi aceea când ar avea 
cineva un fecior care să facă podul şi să ia pe fata împăratului, că ştiu c-ar 
încăleca pe nevoie şi, Doamne! mare slavă ar mai dobândi în lume! 

Când vorbeau bătrânii, purcelul ședea în culcuș, într-un cotlon sub vatră, 
cu râtul în sus și, uitându-se ţintă în ochii lor, asculta ce spun ei și numai 
pufnea din când în când. Și cum sfătuiau bătrânii, ei înde ei, despre acestea, 
numai iaca se aude sub vatră: "Iată şi mamă! eu îl fac". Baba atunci a 
ameţit de bucurie, moșneagul însă, gândind că-i Ucigă-l crucea, s-a speriat 
şi, uimit, se uita prin bordei în toate părțile, să vadă de unde a ieșit acel glas; 
dar, nevăzând pe nime, şi-a mai venit în sine. Însă godacul iar a strigat: 

— Tată, nu te înfricoşa, că eu sunt! Ci trezeşte pe mama și du-te la 
împăratul de-i spune că eu îi fac podul. 

Moşneagul atunci zise îngăimat: 

— D'apoi ai să-l poţi face, dragul tatei? 

— Despre asta n-aibi grijă, tată, că eşti cu mine. Numai du-te și vesteşte 
împăratului ce-am spus eu! 

Baba, atunci, venindu-și în sine, sărută băiatul și-i zise: 

— Dragul mamei, drag! Nu-ţi pune viaţa în primejdie, şi pe noi să ne 
lași, tocmai acum, străini, cu inima arsă și fără nici un sprijin! 

— Nu te îngriji, mămucă, defel; că trăind și nemurind ai să vezi cine 
sunt eu. 


Atunci moșneagul, nemaiavând ce zice, îşi piaptănă barba frumos, ia 
toiagul bătrâneţilor în mână, apoi iese din casă și porneşte spre împărăție şi, 
cum ajunge în târg, se duce cu pieptul deschis drept la palatul împăratului. 
Un străjer, cum vede pe moşneag că stă pe-acolo, îl întreabă: 

— Da' ce vrei, moşule! 

— Ia, am treabă la împăratul; feciorul meu se prinde că i-a face podul. 

Străjerul, ştiind porunca, nu mai lungește vorba, ci ia moșneagul şi-l 
duce înaintea împăratului. Împăratul, văzând pe moşneag, îl întreabă: 

— Ce voieşti de la mine, moșule? 

— Să trăiţi mulţi ani cu bine, luminate și preaputernice împărate! 
Fecioru-meu, auzind că aveţi fată de măritat, m-a trimis, din partea lui, ca să 
aduc la cunoștința măriei-voastre că el, cică, poate să vă facă podul. 

— Dacă poate să-l facă, facă-l, moşnege; și atunci fata şi jumătate din 
împărăția mea ale lui să fie. Iară de nu, atunci... poate-i fi auzit ce-au păţit 
alții, mai de viță decât dânsul?! Dacă te prinzi așa, apoi mergi de-ţi adă 
feciorul încoace. Iară de nu, caută-ți de drum şi nu umbla cu gărgăunii în 
cap. 

Moşneagul, auzind aceste chiar din gura împăratului, se pleacă până la 
pământ; apoi iese şi porneşte spre casă, ca să-și aducă feciorul. Și, cum 
ajunge acasă, spune fecioru-său ce a zis împăratul. Purcelul atunci, plin de 
bucurie, începe a zburda prin bordei, dă un ropot pe sub laiţe, mai răstoarnă 
câteva oale cu râtul şi zice: 

— Haidem, tătucă, să mă vadă împăratul! 

Baba, atunci, începe a se boci şi a zice: 

— Se vede că eu nu mai am parte în lumea asta de nimica! Până acum 
m-am chinuit de l-am crescut şi l-am scos din toată nevoia, şi acum... parcă 
văd c-am să rămân fără dânsul! 

Și, tot bocind ea, o apucă leşin de supărare. lar moșneagul, de cuvânt; 
pune cușma pe cap, o îndeasă pe urechi, își ia toiagul în mână, iese din casă 
ȘI zice: 

— Hai cu tata, băiete, s-aducem noră mâne-ta. 

Purcelul, atunci, de bucurie, mai dă un ropot pe sub laiţe, apoi se ia după 
moşneag și, cât cole, mergea în urma lui, grohăind și mușluind pe jos, cum 
e treaba porcului. Abia ajung ei la porţile palatului împărătesc, și străjerii, 
cum îi văd, încep a se uita unul la altul și a bufni de râs. 

— Da' ce-i acesta, moșule? zise unul din ei. 

— D'apoi acesta mi-e feciorul, care se prinde c-a face podul împăratului. 


— Doamne, moşule, Doamne! multă minte îţi mai trebuie! zise un 
străjer bătrân; se vede că ţi-ai urât zilele! 

— Apoi dă, ce-i scris omului în frunte-i este pus, şi tot de-o moarte are 
să moară cineva. 

— D-ta, moșule, cum vedem noi, cauţi pricina ziua-miazamare, cu 
lumânare, ziseră străjerii. 

— D-apoi asta nu vă priveşte pe d-voastre; ia, mai bine păziţi-vă gura şi 
dați de știre împăratului c-am venit noi, răspunse moșneagul. 

Străjerii, atunci, se uită lung unul la altul și strâng și ei din umeri, apoi 
unul din ei vestește împăratului despre venirea noilor peţitori, moşneagul cu 
purcelul său! Atunci împăratul îl cheamă înaintea sa. Moșneagul, cum intră, 
se pleacă până la pământ și stă la ușă, smerit. Iară purcelul calcă înainte pe 
covoare, grohăind, şi începe a mușlui prin casă. 

Atunci împăratul, văzând aşa mare obrăznicie, pe de-o parte i-a venit a 
râde, iară pe de alta se tulbură grozav şi zise: 

— Da' bine, moșnege, când ai venit în cela rând, parcă erai în toată 
mintea; dar acum unde te visezi, de umbli cu porci după tine? Și cine te-a 
pus la cale să mă iei tocmai pe mine în bătaie de joc? 

— Ferească Dumnezeu, înălțate împărate, să cuget eu, om bătrân, la una 
ca asta! D-apoi, să avem iertare, luminareavoastră, că acesta mi-i flăcăul, 
despre care v-am spus mai deunăzi că m-a trimis la măria-voastră, dacă vă 
mai aduceţi aminte. 

— Şi el are să-mi facă podul? 

— D-apoi aşa nădăjduim în Dumnezeu, că chiar el, măria-ta! 

— Hai! ia-ţi porcul de-aici şi ieşi afară! Și dacă până mâine dimineaţă n- 
a fi podul gata, moşnege, are să-ţi stea capul unde-ţi stau tălpile. Înţelesu-m- 
ai? 

— Milostiv este Cel-de-sus, măria-voastră! Iară dacă s-a întâmpla, — să 
nu bănuiţi, puternice împărate! — după dorința luminării-voastre, apoi 
atunci să ne trimiteţi copila acasă. 

Și zicând aceste, se pleacă după obicei, își ia purcelul, iese şi porneşte 
spre casă, urmat de câţiva ostași, în paza cărora l-a dat împăratul până a 
doua zi; ca să vadă ce poate fi una ca asta. Căci multă vorbă, mult râs și 
mare nedumerire se mai făcuse la palat și în toate părţile despre o astfel de 
batjocură nemaipomenită. 

Și, către seară, ajungând moşneagul şi cu purcelul acasă, pe babă o 
apucă un tremur, de spaimă, şi începe a se văicăra şi a zice: 


— Vai de mine, moşnege! da' ce foc mi-ai adus la casă? Mie ostaşi îmi 
trebuiesc? 

— Încă mai ai gură să întrebi?! acestea-s faptele tale; m-am luat după 
capul tău cel sec și m-am dus pe coclauri să-ţi aduc copii de suflet. Și acum, 
iaca în ce chichion am intrat! Că n-am adus eu ostașii, ci ei m-au adus pe 
mine. Și capului meu se vede că până mâine dimineaţă i-a fost scris să mai 
steie unde stă! 

Purcelul însă umbla mușluind prin casă după mâncare şi nici grijă n- 
avea despre încurcala ce făcuse. Moșnegii s-au ciondănit cât s-au mai 
ciondănit şi, cât erau ei de îngrijiţi, despre ziuă au adormit. Iară purcelul 
atunci s-a suit binişor pe laiţă, a spart o fereastră de bărdăhan și, suflând o 
dată din nări, s-au făcut că două suluri de foc, de la bordeiul moșneagului, 
care acum nu mai era bordei, şi până la palatul împăratului. Şi podul, cu 
toate cele poruncite, era acum gata. Iară bordeiul moşneagului se prefăcuse 
într-un palat mult mai strălucitor decât al împăratului! Și, deodată, baba și 
moșneagul se trezesc îmbrăcaţi în porfiră împărătească, şi toate bunătăţile 
de pe lume erau acum în palaturile lor. Iară purcelul zburda și se tologea 
numai pe covoare, în toate părțile. 

Tot în acea vreme, și la împărăție strașnică zvoană s-a făcut, şi însuși 
împăratul cu sfetnicii săi, văzând această mare minune, grozav s-au speriat, 
şi temându-se împăratul să nu i se întâmple ceva de rău, a făcut sfat şi a 
găsit cu cale să dea fata după feciorul moșneagului și de îndată a și trimis-o. 
Căci şi împăratul, cât era de împărat, le dăduse acum toate pe una, și nici 
măcar aceea nu era bună: frica! 

Nuntă n-a mai făcut, căci cu cine era s-o facă? Fata împăratului, cum a 
ajuns la casa mirelui, i-au plăcut palaturile şi socrii. Iar când a dat cu ochii 
de mire, pe loc a încremenit, dar mai pe urmă, strângând ea din umeri, a zis 
în inima sa: "Dacă așa au vrut cu mine părinţii și Dumnezeu, apoi așa să 
rămâie". Și s-a apucat de gospodărie. 

Purcelul toată ziua mușluia prin casă, după obiceiul său, iară noaptea, la 
culcare, lepăda pielea cea de porc şi rămânea un fecior de împărat foarte 
frumos! Şi n-a trecut mult, şi nevasta lui s-a deprins cu dânsul, de nu-i mai 
era acum așa de urât ca dintâi. 

La vro săptămână, două, tânăra împărăteasă, cuprinsă de dor, s-a dus să- 
şi mai vadă părinţii; iară pe bărbat l-a lăsat acasă, căci nu-i da mâna să iasă 
cu dânsul. Părinţii, cum au văzut-o, s-au bucurat cu bucurie mare, şi, 


întrebând-o despre gospodărie și bărbat, ea a spus tot ce ştia. Atunci 
împăratul a început s-o sfătuiască, zicând: 

— Draga tatei! Să nu cumva să te împingă păcatul să-i faci vrun 
neajuns, ca să nu păţeşti vreo nenorocire! Căci, după cum văd eu, omul 
acesta, sau ce-a fi el, are mare putere. Şi trebuie să fie ceva neînțeles de 
mintea noastră, de vreme ce a făcut lucruri peste puterea omenească! 

După aceasta au ieşit amândouă împărătesele în grădină ca să se plimbe. 
Și aici, mama sfătui pe fată cu totul de alt fel: 

— Draga mamei, ce fel de viaţă ai să mai duci tu dacă nu poţi ieși în 
lume cu bărbatul tău? Eu te sfătuiesc aşa: să potriveşti totdeauna să fie foc 
zdravăn în sobă şi, când a adormi bărbatu-tău, să iei pielea cea de porc și s- 
o dai în foc, ca să ardă, şi atunci ai să te mântui de dânsa! 

— Că bine zici, mamă! iaca, mie nu mi-a venit în cap de una ca asta. 

Și cum s-a întors împărăteasa cea tânără seara acasă, a şi poruncit să-i 
facă un foc bun în sobă. Şi când dormea bărbatusău mai bine, ea a luat 
pielea cea de porc, de unde o punea el, și a dat-o pe foc! Atunci perii de pe 
dânsa au început a pârâi şi pielea a sfârâi, prefăcându-se în cioric ars și apoi 
în scrum; și a făcut în casă o duhoare așa de grozavă, încât bărbatul pe loc 
s-a trezit înspăimântat, a sărit drept în picioare şi s-a uitat cu jale în sobă. Și 
când a văzut această mare nenorocire, a lăcrimat, zicând: 

— Alei! femeie nepricepută! Ce-ai făcut? De te-a învăţat cineva, rău ţi-a 
priit, iară de-ai făcut-o din capul tău, rău cap ai avut! 

Atunci ea deodată s-a văzut încinsă peste mijloc cu un cerc zdravăn de 
fier. Iară bărbatu-său i-a zis: 

— Când voi pune eu mâna mea cea dreaptă pe mijlocul tău, atunci să 
plesnească cercul acesta, și numai atunci să se nască pruncul din tine, 
pentru că ai ascultat de sfaturile altora, de ai nenorocit și căzăturile ieste de 
bătrâni, m-ai nenorocit și pe mine şi pe tine deodată! Și dacă vei avea 
cândva nevoie de mine, atunci să ştii că mă cheamă Făt-Frumos şi să mă 
cauţi la Mănăstirea-de-Tămâie. 

Cum a sfârşit de zis aceste, deodată s-a stârnit un vânt năprasnic, și, 
venind un vârtej înfricoşat, a ridicat pe ginerele împăratului în sus și s-a 
făcut nevăzut. Atunci podul cel minunat îndată s-a stricat şi s-a mistuit, de 
nu se știe ce s-a făcut. Iară palatul în care ședeau moşnegii și cu nora, cu 
toate bogăţiile și podoabele din el, s-a schimbat iarăși în sărăcăciosul bordei 
al moșneagului, de mai înainte. Atunci bătrânii, văzând astă mare 


nenorocire și pe nora lor în așa hal, au început a o mustra, cu lacrimi în 
ochi, şi a-i zice cu asprime să se ducă unde știe, că ei n-au cu ce s-o ţină. 

Ea, văzându-se acum așa de nenorocită și oropsită, ce să facă şi încotro 
s-apuce? Să se ducă la părinţi? Se temea de asprimea tată-său și de șugubaţa 
defăimare a oamenilor! Să rămână pe loc? Nu avea cele trebuitoare și-i era 
lehamete de mustrările socrilor. În sfârşit, s-a hotărât a se duce în toată 
lumea, să-și caute bărbatul. Și hotărându-se astfel, a zis Doamne-ajută! şi a 
pornit încotro a văzut cu ochii. Şi a mers ea, a mers tot înainte, prin pustiuri, 
un an de zile, până a ajuns într-un loc sălbatic și cu totul necunoscut. Și aici, 
văzând o căsuţă tupilată şi acoperită cu mușchi, care mărturisea despre 
vechimea ei, a bătut la poartă. Atunci se aude dinlăuntru un glas de femeie 
bătrână, zicând: 

— Cine-i acolo? 

— Eu sunt, un drumeţ rătăcit. 

— De ești om bun, dă-te aproape de chilioara mea; iară de ești om rău, 
du-te departe de pe locurile aceste, că am o căţea cu dinţii de oţel și, de i-oi 
da drumul, te face mii de fărâme! 

— Om bun, măicuţă! 

Atunci i se deschide poarta și drumeaţa intră înlăuntru. 

— Da' ce vânt te-a adus și cum ai putut răzbate prin aceste locuri, 
femeie, hăi? Că pasăre măiastră nu vine pe aici, necum om pământean. 

Atunci drumeaţa a oftat din greu şi a zis: 

— la, păcatele mele m-au adus, măicuță. Caut Mănăstirea-de-Tămâie şi 
nu știu în care parte a lumii se află! 

— Se vede că tot mai ai oleacă de noroc de ai nimerit tocmai la mine. 
Eu sunt sfânta Miercuri, de-i fi auzit de numele meu. 

— De nume am auzit, măicuţă, dar că te afli în lumea asta, nici prin cap 
nu mi-a trecut vreodată. 

— Vezi? Tot de noroc să se plângă omul! 

Apoi sfânta Miercuri a strigat o dată cu glas putemic, şi pe loc s-au 
adunat toate jivinele din împărăţia ei; şi, întrebându-le despre Mănăstirea- 
de-Tămâie, au răspuns toate deodată că nici n-au auzit măcar pomenindu-se 
de numele ei. Sfânta Miercuri, auzind aceste, s-a arătat cu mare părere de 
rău, dar, neavând nici o putere, a dat drumeţei un com de prescură și un 
păhăruţ de vin, ca să-i fie pentru hrană la drum; și i-a mai dat încă o furcă 
de aur, care torcea singură, și i-a zis cu binişorul: "Păstreaz-o, că ţi-a prinde 
bine la nevoie". Apoi a îndreptat-o la soră-sa cea mai mare, la sfânta Vineri. 


Și drumeaţa, pornind, a mers iar un an de zile tot prin locuri sălbatice şi 
necunoscute, până ce cu mare greu ajunse la sfânta Vineri. Și aici i s-a 
întâmplat ca și la sfânta Miercuri: numai că sfânta Vineri i-a mai dat și ea 
un corn de prescură, un păhăruţ de vin și o vârtelniță de aur care depăna 
singură; și a îndreptat-o și ea cu multă bunătate şi blândeţe la soră-sa cea 
mai mare, la sfânta Duminică. Și de aici drumeaţa, pornind chiar în acea zi, 
a mers iarăși un an de zile prin niște pustietăți și mai grozave decât cele de 
până aici. Şi fiind însărcinată pe al treilea an, cu mare greutate a putut să 
ajungă și până la sfânta Duminică. Şi sfânta Duminică a primit-o cu aceeași 
rânduială şi tot aşa de bine ca şi surorile sale. Şi făcându-i-se milă de 
această nenorocită şi zdruncinată ființă, a strigat și sfânta Duminică o dată, 
cât a putut, şi îndată s-au adunat toate vietățile: cele din ape, cele de pe 
uscat și cele zburătoare. Și atunci ea le-a întrebat cu tot dinadinsul dacă ştie 
vreuna din ele în care parte a lumii se află Mănăstirea-de-Tămâie. Și toate 
au răspuns, ca dintr-o singură gură, că nu li s-a întâmplat să audă măcar 
vorbindu-se vreodată depre aceasta. Atunci sfânta Duminică a oftat din 
adâncul inimii, s-a uitat galeş la nenorocita drumeaţă și i-a zis: 

— Se vede că vrun blestem al lui Dumnezeu, sau altăceva, aşa trebuie să 
fie, de nu ai parte de ceea ce cauţi, fiica mea! Că aici este capătul unei lumi 
necunoscute încă şi de mine, și oricât ai voi tu şi oricare altul să mai meargă 
înainte de aici, este cu neputinţă. 

Și atunci, numai iaca un ciocârlan șchiop se vede venind, cât ce putea; 
şi, șovâlc, șovâlc, şovâlc! se înfățișază înaintea sfintei Duminici. Atunci ea 
îl întreabă și pe acesta: 

— Tu, ciocârlane, nu cumva știi unde se află Mănăstirea-de-Tămâie? 

— Da' cum să nu ştiu, stăpână? Că doar pe-acolo m-a purtat dorul, de 
mi-am frânt piciorul. 

— Dacă-i aşa, apoi acum îndată ia pe această femeie, du-o numaidecât 
acolo, cum îi şti tu, şi povăţuieşte-o cum a fi mai bine. 

Atunci ciocârlanul, oftând, a răspuns cu smerenie: 

— Mă supun cu toată inima la slujba măriei-voastre, stăpână, deşi este 
foarte cu anevoie de mers până acolo. 

Apoi sfânta Duminică a dat şi ea drumeţei un corn de prescură și un 
păhăruţ de vin, ca să-i fie pentru hrană până la Mănăstirea-de-Tămâie; şi i-a 
mai dat o tipsie mare de aur şi o cloşcă tot de aur, bătută cu pietre scumpe, 
şi cu puii tot de aur, ca să-i prindă bine la nevoie; şi apoi a dat-o pe seama 
ciocârlanului, care îndată a și pornit, șovâlcâind. 


Și când ciocârlanul pe jos, când drumeaţa pe sus, când ea pe jos, când el 
pe sus. Şi când biata drumeaţă nu mai putea nici pe sus, nici pe jos, atunci 
îndată ciocârlanul o lua pe aripioarele sale și o ducea. Și tot așa mergând ei 
încă un an de zile, cu mare greutate şi zdruncen, au trecut peste nenumărate 
țări şi mări, și prin codri şi pustietăţi așa de îngrozitoare, în care fojgăiau 
balauri, aspide veninoase, vasiliscul cel cu ochi fermecători, vidre câte cu 
douăzeci și patru de capete și altă mulțime nenumărată de gângănii și jigănii 
înspăimântătoare, care stăteau cu gurile căscate, numai și numai să-i 
înghită; despre a cărora lăcomie, viclenie şi răutate nu-i cu putinţă să 
povestească limba omenească. 

Și, în sfârşit, după atâta amar de trudă și primejdii, cu mare ce au izbutit 
să ajungă la gura unei peșteri. Aici călătoarea s-a suit iarăşi pe aripile 
ciocârlanului, din care abia mai putea fâlfâi, şi el și-a dat drumul cu dânsa 
pe o altă lume, unde era un rai, şi nu altăceva! 

— Iaca Mănăstirea-de-Tămâie! zise ciocârlanul. Aici se află Făt- 
Frumos, pe care îl cauţi tu de-atât amar de vreme. Nu cumva ţi-i cunoscut 
ceva pe aici? 

Atunci ea, deși îi fugeau ochii de atâtea străluciri, se uită mai cu băgare 
de seamă şi îndată cunoaște podul cel minunat din ceea lume și palatul în 
care trăise ea cu Făt-Frumos aşa de puţin, şi îndată i se umplură ochii de 
lacrimi de bucurie. 

— Mai stai! şi nu te bucura aşa degrabă, că încă ești nemernică pe 
aceste locuri și tot n-ai scăpat de primejdii, zise ciocârlanul. 

Îi arată apoi o fântână, unde trebuia să se ducă trei zile de-a rândul; îi 
spune cu cine are să se întâlnească și ce să vorbească; o povăţuieşte ce să 
facă, rând pe rând, cu furca, cu vârtelniţa, cu tipsia şi cu cloşca cu puii de 
aur dăruite ei de cele trei surori: sfânta Miercuri, sfânta Vineri și sfânta 
Duminică. 

Apoi, luându-și ziua bună de la călătoarea încredinţată lui, iute se 
întoarnă înapoi, zburând neîncetat de frică să nu-i mai rupă cineva şi celălalt 
picior. Iară nememica drumeaţă, lăcrimând, îl petrecea cu ochii în zbor, 
mergând spre fântâna ce-i arătase el. 

Și cum ajunge la fântână, scoate mai întâi furca, de unde o avea strânsă, 
şi apoi se pune jos să se odihnească. 

Nu trece mult și, venind o slujnică să ia apă, cum vede o femeie 
necunoscută şi furca cea minunată torcând singură fire de aur, de mii de ori 
mai subţiri decât părul din cap, fuga la stăpână-sa și-i dă de veste! 


Stăpâna acestei slujnice era viespea care înălbise pe dracul, îngrijitoarea 
de la palatul lui Făt-Frumos, o vrăjitoare strașnică, care închega apa și care 
ştia toate drăcăriile de pe lume. Dar numai un lucru nu știa hârca: gândul 
omului. Talpaiadului, cum aude despre această minunăţie, trimite slujnica 
degrabă, să-i cheme femeia cea străină la palat și, cum vine, o întreabă: 

— Am auzit că ai o furcă de aur care toarce singură. Nu ţi-e de vânzare, 
şi cât mi-i cere pe dânsa, femeie, hăi? 

— la, să mă laşi să stau într-o noapte în odaia unde doarme împăratul. 

— De ce nu? Dă furca încoace şi rămâi aici până la noapte, când s-a 
înturna împăratul de la vânătoare. 

Atunci drumeaţa dă furca şi rămâne. Știrba-baba-cloanţa, ştiind că 
împăratul are obicei a bea în toată seara o cupă de lapte dulce, i-a pregătit 
acum una ca să doarmă dus până a doua zi dimineaţă. Și cum a venit 
împăratul de la vânătoare şi s-a pus în aşternut, hârca i-a şi trimis laptele; şi 
cum l-a băut împăratul, pe loc a adormit ca mort. Atunci Talpa-iadului a 
chemat pe necunoscuta drumeaţă în odaia împăratului, după cum avusese 
tocmeală, şi a lăsat-o acolo, zicându-i încetişor: 

— Şezi aici până despre ziuă, ca am să vin atunci tot eu să te iau. 

Hârca, nu doar că şoptea și umbla cătinel ca să n-o audă împăratul, ci 
avea grijă să n-o audă, din odaia de alăturea, un credincios al împăratului, 
care în toate zilele umbla cu dânsul la vânat. 

Și cum s-a depărtat băboiul de acolo, nenorocita drumeaţă a 
îngenuncheat lângă patul soţului ei şi a început a plânge cu amar și a zice: 

— Făt-Frumos! Făt-Frumos! Întinde mâna ta cea dreaptă peste mijlocul 
meu, ca să plesnească cercul ist afurisit și să nasc pruncul tău! 

Și, sărmana, s-a chinuit aşa până despre ziuă, dar înzadar, căci împăratul 
parcă era dus pe ceea lume! 

Despre ziuă, Tălpoiul a venit posomorâtă, a scos pe necunoscuta de 
acolo și i-a zis cu ciudă să iasă din ogradă și să meargă unde știe. Și 
nenorocita, ieşind cu nepus în masă şi necăjită ca vai de ea, s-a dus iarăși la 
fântână şi a scos acum vârtelniţa. Şi venind iarăși slujnica la apă şi văzând 
şi această mare minune, fuga la stăpână-sa și-i spune că femeia ceea de ieri 
are acum o vârtelniță de aur, care deapănă singură și care-i mult mai 
minunată decât furca ce i-a dat. Atunci pohoaţa de babă o cheamă iarăși la 
dânsa prin slujnică, pune mâna şi pe vârtelniță, tot cu același vicleșug, şi a 
doua zi dis-dimineaţă o scoate iarăși din odaia împăratului și din ogradă. 


Însă în această noapte credinciosul împăratului, simțind ce s-a petrecut 
şi făcându-i-se milă de nenorocita de străină, ş-a pus în gând să descopere 
vicleșugul babei. Și cum s-a sculat împăratul și s-a pornit la vânătoare, 
credinciosul i-a spus cu de-amănuntul ce se petrecuse în odaia lui în cele 
două nopţi din urmă. Și împăratul, cum a auzit aceste, pe loc a tresărit, de 
parcă i-a dat inima dintr-însul. Apoi a plecat ochii în jos şi a început a 
lăcrima. Și pe când din ochii lui Făt-Frumos se scurgeau șiroaie de lacrimi, 
la fântâna ştiută, urgisita și zbuciumata lui soție scosese acum pe tipsie și 
cloşca cu puii de aur, cea mai de pe urmă a ei nădejde! Și cum sta ea în 
preajma fântânii, numai ce iaca pe slujnica ştiută iarăşi o aduce Dumnezeu 
la fântână, şi când mai vede şi această mare minunăţie, nici mai aşteaptă să 
ia apă, ci fuga la stăpână-sa şi-i spune. 

— Doamne, stăpână, Doamne! Ce-am văzut eu! Femeia ceea are acum o 
tipsie de aur şi o cloşcă de aur, cu puii tot de aur, aşa de frumoși, de-ţi fug 
ochii pe dânşii! 

Băborniţa, cum aude aceasta, pe loc trimite s-o cheme, zicând în gândul 
său: "După ce umblă ea nu se mănâncă”. 

Și cum vine străina, hoanghina pune mâna și pe tablaua cea de aur şi pe 
cloșca de aur cu puii de aur, tot cu același vicleșug. 

Dar împăratul, când a venit în astă-sară de la vânat şi când i s-a adus 
laptele, a zis în gândul său: 

— Acest lapte nu se mai bea şi, cum a zis, l-a şi aruncat pe furiș, 
undeva, şi pe loc s-a făcut că doarme dus. 

După ce hârca s-a încredinţat că împăratul doarme, bizuindu-se ea și 
acum în puterea băuturii sale, a adus iarăși pe străină în odaia lui, tot cu 
aceeași rânduială ca și în nopţile trecute; şi lăsând-o acolo, s-a depărtat! 
Atunci zbuciumata drumeaţă, căzând iarăși în genunchi lângă patul soţului 
ei, se îneca în lacrimi, spunând iarăși cuvintele aceste: 

— Făt-Frumos! Făt-Frumos! Fie-ţi milă de două suflete nevinovate, care 
se chinuiesc de patru ani, cu osânda cea mai cumplită! Și întinde mâna ta 
cea dreaptă peste mijlocul meu, să plesnească cercul și să se nască pruncul 
tău, că nu mai pot duce această nefericită sarcină! 

Și când a sfârşit de zis aceste, Făt-Frumos a întins mâna, ca prin somn, 
şi când s-a atins de mijlocul ei, dang! a plesnit cercul, şi ea îndată a născut 
pruncul, fără a simţi câtuşi de puţin durerile facerii. După aceasta 
împărăteasa povesteşte soțului său câte a pătimit ea de când s-a făcut el 
nevăzut. 


Atunci împăratul, chiar în puterea nopţii, se scoală, ridică toată curtea în 
picioare şi poruncește să-i aducă pe hârca de babă înaintea sa, dimpreună cu 
toate odoarele luate cu vicleșug de la împărăteasa lui. Apoi mai poruncește 
să-i aducă o iapă stearpă şi un sac plin cu nuci, și să lege şi sacul cu nucile 
şi pe hârcă de coada iepei, și să-i dea drumul. Și aşa s-a făcut. Și când a 
început iapa a fugi, unde pica nuca, pica și din 'Talpa-iadului bucăţica; şi 
când a picat sacul, i-a picat și hârcei capul. 

Hârca aceasta de babă era scroafa cu purceii din bulhacul peste care v- 
am spus că dăduse moşneagul, crescătorul lui FătFrumos. Ea, prin drăcăriile 
ei, prefăcuse atunci pe stăpânusău, Făt-Frumos, în purcelul cel răpciugos și 
răpănos, cu chip să-l poată face mai pe urmă ca să ia vreo fată de-a ei, din 
cele unsprezece ce avea și care fugiseră după dânsa din bulhac. Iaca dar 
pentru ce Făt-Frumos a pedepsit-o aşa de grozav. Iară pe credincios cu mari 
daruri l-au dăruit împăratul și împărăteasa, și pe lângă dânşii l-au ţinut până 
la sfârșitul vieţii lui. 

Acum, aduceţi-vă aminte, oameni buni, că Făt-Frumos nu făcuse nuntă 
când s-a însurat. Dar acum a făcut și nunta şi cumătria totodată, cum nu s-a 
mai pomenit și nici nu cred că s-a mai pomeni una ca aceasta undeva. Şi 
numai cât a gândit Făt-Frumos, și îndată au şi fost de față părinții 
împărătesei lui și crescătorii săi, baba şi moșneagul, îmbrăcaţi iarăși în 
porfiră împărătească, pe care i-au pus în capul mesei. Și s-a adunat lumea 
de pe lume la această mare și bogată nuntă, şi a ţinut veselia trei zile şi trei 
nopți, și mai ţine și astăzi, dacă nu cumva s-a sfârșit. 


Povestea lui Stan Păţitul 


Era odată un flăcău stătut, pe care-l chema Stan. Și flăcăul acela din 
copilăria lui se trezise prin străini, fără să cunoască tată şi mamă și fără nici 
o rudă care să-l ocrotească și să-l ajute. 

Și, ca băiat străin ce se găsea, nemernicind el de colo până colo pe la 
ușile oamenilor, de unde până unde s-a oploșit de la o vreme într-un sat 
mare şi frumos. 

Şi aici, slujind cu credinţă ba la unul, ba la altul, până la vârsta de 
treizeci şi mai bine de ani, şi-a sclipuit puţine parale, câteva oi, un car cu 
boi și o văcuşoară cu lapte. Mai pe urmă și-a înjghebat și o căsuţă, și apoi s- 
a statomicit în satul acela pentru totdeauna, trăgându-se la casa lui și 
muncind ca pentru dânsul. Vorba ceea: "Și piatra prinde muşchi dacă șede 
mult într-un loc". 

Și cum s-a văzut flăcăul cu casă și avere bunicică, nu mai sta locului, 
cum nu stă apa pe pietre, și mai nu-l prindea somnul de harnic ce era. Dintr- 
o parte venea cu carul, în alta se ducea, şi toate treburile și le punea la cale 
singurel. Nu-i vorbă că, de greu, greu îi era; pentru că, în lipsa lui, n-avea 
cine să-i îngrijească de casă şi de vitişoare cum trebuie. Numai, dă! ce să 
facă bietul om? Cum era să se întindă mai mult, că de-abia acum se prinsese 
şi el cu mâinile de vatră; şi câte a tras până s-a văzut la casa lui, numai unul 
Dumnezeu ştie. De-aceea alerga singur zi și noapte în toate părțile, cum 
putea, şi muncea în dreapta și în stânga, că doar-doar a încăleca pe nevoie, 
ş-apoi atunci, văzând şi făcând. 

Toate ca toate, dar urâtul îi venea de hac. În zile de lucru, calea-valea; se 
lua cu treaba și uita de urât. Dar în nopţile cele mari, câ nd era câte o 
givorniță cumplită și se mai întâmpla să fie şi sărbători la mijloc, nu mai 
ştia ce să facă şi încotro să apuce, vorba cântecului: 


De urât mă duc de-acasă, 
Și urâtul nu mă lasă; 

De urât să fug în lume, 
Urâtul fuge cu mine. 


Se vede lucru că aşa e făcut omul, să nu fie singur. De multe ori i-a venit 
flăcăului în cap să se însoare, dar când își aducea aminte uneori de câte i-au 


spus că au pătimit unii şi alţii de la femeile lor, se lua pe gânduri și amâna, 
din zi în zi şi de joi până mai de-apoi, această poznaşă trebuşoară şi gingașă 
în multe privințe, după cum o numea el, gândindu-se mereu la multe de 
toate... Unii zic aşa, că femeia-i sac fără fund. Ce-a mai fi şi asta? Alţii, că 
să te ferească Dumnezeu de femeia leneșă, mârşavă şi risipitoare; alţii alte 
năstruşnicii, încât nu știi ce să crezi și ce să nu crezi? 

Numai nu-i vorbă că am văzut eu şi destui bărbați mult mai ticăiți și mai 
chitcăiți decât cea mai bicisnică femeie. Și așa, trezindu-se el în multe 
rânduri vorbind singur, ca nebunii, sta în cumpene: să se însoare... să nu se 
însoare?!... 

Și, ba s-a însura la toamnă, ba la iarnă, ba la primăvară, ba la vară, ba iar 
la toamnă, ba vremea trece, flăcăul începe și el a se trece, mergând tot 
înainte cu burlăcia, și însurătoarea rămâne baltă. Și apoi este o vorbă: că 
până la 20 de ani se însoară cineva singur; de la 20-25 îl însoară alţii; de la 
25-30 îl însoară o babă, iară de la 30 de ani înainte numai dracu-i vine de 
hac. 

Tocmai aşa s-a întâmplat şi cu flăcăul acesta că, până la vremea asta, 
nici el de la sine, nici prietenii, nici babele — câtu-s ele de-a dracului, de 
prefăcute și iscoditoare — tot nu l-au putut face să se însoare. 

Stan era om tăcut în felul său, dar şi când da câte-o vorbă dintr-însul 
vorba era vorbă, la locul ei, şi nu-l putea răpune te miri cine. 

Mulţi trăgeau nădejdea să-l ia de ginere, dar flăcăul era chitit la capul 
său și nu se da cu una, cu două. Şi așa, de la o vreme, și prietenii şi babele, 
lehămetindu-se, l-au dat în burduful dracului și l-au lăsat pe seama lui, să 
facă de-acum înainte ce-a şti el cu dânsul, că ei și-au luat toată nădejdea. 

Amu, într-una din zile, flăcăul se scoală de noapte, face mămăligă 
îmbrânzită şi ce-a mai dat Dumnezeu, pune mâncarea în traistă, înjugă boii 
la car, zice Doamne-ajută și se duce la pădure, să-și aducă un car de lemne. 
Şi ajungând el în pădure pe când se mijea de ziuă, a tăiat lemne, a încărcat 
carul zdravăn şi l-a cetluit bine, și pân-or mai mânca boii, s-a pus să 
mănânce şi el ceva. Şi după ce a mâncat cât a trebuit, i-a mai rămas o 
bucăţică de mămăligă îmbrânzită şi, făcând-o boţ, a zis: "Ce s-o mai duc 
acasă? ia s-o pun ici pe teșitura asta, că poate-a găsi-o vreo lighioaie ceva, a 
mânca-o şi ea ş-a zice-o bodaproste”. Și punând mămăliga pe teșitură, 
înjugă boii, zice iar un Doamne-ajută şi, pe la prânzișor, porneşte spre casă. 
Și cum a pornit el din pădure, pe loc s-a și stârnit un vifor cumplit, cu 
lapoviţă în două, de nu vedeai nici înainte, nici înapoi. Mânia lui Dumnezeu 


ce era afară! să nu scoţi câine din casă, dar încă om! Însă dracul nu caută 
mai bine; la așa vreme te face să pierzi răbdarea şi, fără să vrei, te vâră în 
păcat. 

În acea zi, Scaraoschi, căpetenia dracilor, voind a-și face mendrele cum 
ştie el, a dat poruncă tuturor slugilor sale ca să apuce care încotro a vedea 
cu ochii, şi pretutindene, pe mare şi pe uscat, să vâre vrajbă între oameni și 
să le facă pacoste. 

Atunci dracii s-au împrăștiat, iute ca fulgerul, în toate părţile. Unul din 
ei a apucat spre păduri, să vadă de n-a putea trebălui ceva și pe-acolo; doar 
a face pe vrun om să bârfească împotriva lui Dumnezeu, pe altul să-și 
chinuiască boii, altuia să-i rupă vrun capăt sau altceva de la car, altuia să-i 
schilodească vrun bou, pe alții să-i facă să se bată până s-or ucide, și câte 
alte bazaconii şi năzbutii de care iscodește și vrăjeşte dracul. 

Ce-or fi isprăvit ceilalți draci nu ştim, dar acestui de la pădure nu i-a 
mers în acea zi. S-a pus el, nu-i vorbă, luntre și punte ca să-și vâre codiţa 
cea bârligată undeva, dar degeaba i-a fost, că, pe unde se ducea, tot în gol 
umbla. 

Și tot cercând el ba ici, ba colea, înspre seară numai ce dă de-o pârtie. 
Atunci se ia tiptil-tiptil pe urma ei şi se duce tocmai la locul de unde 
încărcase Stan lemnele. Și, când colo, găseşte numai locul, pentru că 
flăcăul, după cum am spus, de mult ieşise din pădure și se dusese în treaba 
lui. 

Văzând el dracul că nici aici n-a izbutit nimica, crâșcă din măsele și 
crapă de ciudă, pentru că era îngrijit cu ce obraz să se înfăţișeze înaintea lui 
Scaraoschi; ș-apoi, afară de aceasta, era buimac de cap și hămesit de foame, 
de atâta umblet. 

Și cum sta el pe gânduri, posomorât și bezmetic, numai iaca ce vede pe- 
o teșitură un boţ de mămăligă. Atunci, bucuria dracului! Odată-o şi haleşte 
şi nu zice nimica. Apoi, nemaiavând ce face, îşi ia coada între vine și se 
întoarce la stăpânu-său, și, cum ajunge în iad, Scaraoschi îl întreabă: 

— Fi, copile, ce ispravă ai făcut? Câte suflete mi-ai arvonit? Dă-ţi solia! 

— la, mai nimica, stăpâne, răspunse dracul, rușinat şi tremurând ca 
varga de frică; se vede c-am pornit într-un ceas rău. Vremea a fost prea 
dimpotrivă, cum știți, și numai un om a venit azi în pădure, dar și-acela a 
scăpat de mine, căci am dat în urma lui târziu, tocmai când se dusese. Noroc 
numai c-am găsit pe-o teşitură un boţ de mămăligă, de-am mâncat, căci îmi 
gârâiau maţele de foame. Alta nu mai ştiu nimica, întunecimea-voastră. 


— Ei bine, zmârdoare urâcioasă ce ești, de mâncat ai mâncat boţul cel 
de mămăligă, dar ce-a zis omul acela când a pus mămăliga acolo, pe 
teşitură, ai tu la ştiinţă? 

— Ba de asta nu ştiu nimica, stăpâne. — Apoi, ce păzești tu alta, dacă 
nu ştii nici macar ceea ce vorbesc muritorii? Să-ţi spun eu dară, deși n-am 
fost în pădure, ca tine: a zis că cine-a mânca boţul cel de mămăligă să zică 
bodaproste. Zis-ai tu ceva când ai mâncat-o? 

— Ba n-am zis nimica, stăpâne. — Aşa? În loc să-ţi dai osteneală ca să 
afli până și gândul oamenilor, tu nu știi nici măcar ceea ce vorbesc ei? Mai 
pot eu să am nădejde în voi? Ei, las' că-ţi găsesc eu acuș leacul; te-i învăţa 
tu minte de altă dată! Hai, pornește acum degrabă la omul acela, și să-i 
slujeşti taman trei ani de zile, cu credinţă, la ce te-a pune el! Simbrie în bani 
să nu primeşti de la dânsul, ci să faci tocmală că, după ce ti-i împlini anii, să 
ai a lua din casa lui ce-i vrea tu; şi aceea are să fie de trebuinţă la talpa 
iadului, că au început a putrezi căpătâiele... la să vedem, ţi-a veni în cap ce 
ai să iei? hai, gata eşti? ia-ți tălpășița! 

— Gata, stăpâne, iaca, pornesc! Atunci dracul dă o raită pe la talpa 
iadului, să vadă ce lipseşte, şi apoi iese iute ca scânteia și se tot duce înainte 
la slujbă, după porunca lui Scaraoschi. Și când pe aproape de casa lui Stan, 
dracul s-a prefăcut într-un băiat ca de opt ani, îmbrăcat cu straie nemţeşti, și 
umbla zgribulind pe la poartă. Stan era acasă și chiar atunci luase ceaunul 
de pe foc, ca să mestece mămăliga; și numai iaca ce vede că se reped câinii 
să rupă omul, nu altăceva, şi când se uită mai bine, ce să vadă? Vede un 
băiat că se acăţțăra pe stâlpul porţii, de teama câinilor. Atunci Stan aleargă la 
poartă, zicând: 

— Tibă, Hormuz, na, Balan, nea! Zurzan, daţi-vă-n lături, cotarle! Da' 
de unde eşti tu, măi ţică? şi ce cauţi pe-aici, spaima câinilor? 

— De unde să fiu, bădică? Ia, sunt și eu un băiat sărman, din toată 
lumea, fără tată şi mamă, și vreau să intru la stăpân. 

— Să intri la stăpân? d-apoi tu nici de păscut gâștele nu ești bun... Cam 
de câţi ani îi fi tu? 

— la, poate să am vro treisprezece ani. — Ce spui tu, măi?... Apoi dar 
bine-a zis cine-a zis, că vrabia-i tot pui, dar numai dracul o ştie de când îi... 
Eu de-abia ţi-aş fi dat şapte, mult opt ani. Dar ce, Doamne iartă-mă! 
pesemne că şi straiele acestea pocite fac să arăţi așa de sfrijit şi închircit. 
Am mai văzut deunăzi umblând pe aici prin sat un ciofligar de-alde tine, dar 
acela era oleacă mai chipos şi altfel îmbrăcat: 


Cu antereu de canavaţă, 
Ce se ţinea numa-n aţă, 
Și cu nădragi de anglie, 
Petice pe ei o mie. 


Și când mergea pe drum, nădragii mergeau alăturea cu drumul: căci 
umbla după strâns pielcele, şi cum trecea pe la poarta mea, de-abia l-am 
scos din gura lui Zurzan; l-a pieptănat de i-au mers peticele. Vorba ceea: 
"Aş veni desară la voi, dar mi-e ruşine de câini”. Și acum parcă-l văd cât era 
de ferfenițos şi cum își culegea boarfele de pe jos. Oleacă de n-ai păţit şi tu 
ca dânsul. Şi cum te cheamă pe tine? 

— Tot Chirică mă cheamă. — Măi parpalecule, nu cumva ești botezat 
de sfântul Chirică Șchiopul, care ţine dracii de păr? 

— Nu-l ştiu pe acela, dar Chirică mă cheamă. — Apoi, despre mine, fie 
oricine ţi-a fi nănaș, dar ştiu c-a nimerit-o bine, de ţi-a pus numele Chirică: 
pentru că eşti un fel de vrăbioi închircit. 

— Apoi dă, bade, închircit, vrăbioi, cum mă vezi, acesta sunt, am văzut 
eu și hoituri mari şi nici de-o lume: la treabă se vede omul ce poate. Las' să 
mă cheme cum m-a chema; ce ai d-ta de-acolo? Da' pe d-ta cum te cheamă? 

— Tot Stan mă cheamă, dar de la o boală ce am avut, când eram mic, 
mi-au schimbat numele din Stan în Ipate, și de-atunci am rămas cu două 
nume. 

— D-apoi ai la ştiinţă, bade, că şi d-ta ai cântec: 

Ipate, care dă oca pe spate 

Și face cu mâna să-i mai aducă una. 

— Dar ştii că m-ai plesnit în pălărie, măi Chirică? Al dracului băiat! 
Parcă ești Cel-de-pe-comoară, măi, de ştii toate cele! 

De trup eşti mărunţel, nu-i vorbă, dar la fire ești mare. la să te vedem 
dacă mi-i ghici tu cimilitura aceasta: 


Lată peste lată, 

peste lată îmbujorată, 

peste îmbujorată crăcănată, 
peste crăcănată măciulie, 
peste măciulie limpezeală, 
peste limpezeală gălbeneală 
şi peste gălbeneală huduleţ. 


Chirică atunci începe a zâmbi și zice: — De-oi ghici, mi-i da și mie o 
hrincă dintr-însa? — D-apoi ştiu eu ce crezi tu că-i aceea? Ghiceşte întâi, să 
vedem. 

— Ce să fie?! zise Chirică. la faţa casei, vatra, focul, pirostiile, ceaunul, 
apa dintr-însul, făina şi culeşerul sau melesteul. 

— Bun, măi Chirică, ia acum văd şi eu că nu eşti prost! Hai! cât să-ți 
dau pe an ca să te tocmești la mine? 

— Apoi eu... nu mă tocmesc cu anul. — Dar cum te tocmeşti tu? — Eu 
mă tocmesc pe trei ani odată: pentru că nu-s deprins a umbla din stăpân în 
stăpân, şi vreau să cunosc ceva când voi ieşi de la d-ta. 

— Despre mine, cu atâta mai bine, măi Chirică. Și ce mi-i cere tu pentru 
trei ani? 

— Ce să-ţi cer? Ia, să-mi dai de mâncare și de purtat cât mi-a trebui, iar 
când mi s-or împlini anii, să am a lua din casa d-tale ce voi vrea eu. 

— Ce fel de vorbă-i asta? Poate că tu îi bărăni atunci să-mi iei sufletul 
din mine, ori mai ştiu eu ce dracul ţi-a veni în cap să ceri!? 

— Ba nu, bade Ipate, n-aibi grijă; nu ţi-oi mai cere vrun lucru mare până 
pe-acolo. Ş-apoi, ce ţi-oi lua eu din casă nu-ţi face trebuinţă d-tale. 

— Apoi na! zise Ipate. Măsoară-i vorba cu îmblăciul. Balan să-ţi aleagă 
din gură ce spui, dacă nu vorbeşti desluşit. 

— Apoi dă, bade Ipate, unde-i vorbă, nu-i mânie: mai bine să te 
tocmeşti întâi, decât pe urmă. 

— Apoi aceasta-ți spun și eu, măi, ciotul dracului! dezleagă odată calul 
de la gard, să știu eu atunci — de-oi ajunge cu sănătate — ce-i al tău și ce-i 
al meu. 

— la lasă, bade Ipate, lasă, nu te mai pune și d-ta atâta pentru te miri ce 
şi mai nimica, că doar n-are să fie un cap de ţară... 

— Măi Chirică, ştii una? rămâi la mine, și ne-om împăca noi atunci. Te 
văd că eşti un băiat isteț și — mai ştii păcatul? — poate şi harnic; sameni a 
fi ştiind de unde să iei lucrul şi unde să-l pui. 

— Despre aceasta n-aibi grijă, bade, zise Chirică. Nu căuta că-s mic, dar 
trebile care ţi le-oi face eu, nu le-a face altul, măcar să fie cu stea în frunte. 

— Mai ştii? Bine-ar fi, măi Chirică, dac-ar fi toate cu lapte câte le spui. 
Dar tu curat că ai dat peste un stăpân ca pâinea cea bună; numai să avem 
vorba dinainte, să nu fii rău de gură, c-apoi mi-i să nu mă scoţi din sărite şi 
să mă faci câteodată să-mi ies din răbuş afară. 


— Nici despre asta nu mă tem că-i bănui, bade Ipate. — Vasăzică, ne- 
am înțeles. De-acum vină de-i mânca și tu ceva. Iaca niște bulughine cu 
mujdei şi cu mămăligă. Hai! dă-i colb ş-apoi te apucă de treabă. 

Băiatul se pune ciobăneşte într-un genunchi, îmbucă repede ce îmbucă 
şi apoi se duce după trebi. Și aşa era Chirică de liniştit şi de harnic la trebile 
lui, că parcă era de-acolo de când l-a făcut mă-sa, şi Ipate se îndemna cu 
dânsul, uitase acum de urât şi huzurea de bine, şi din ziua în care s-a tocmit 
Chirică la Ipate, norocul îi curgea gârlă din toate părțile, și nu mai știa ce 
are la casa lui. 

Ce garduri streşinite cu spini, de mai nici vântul putea răzbate printre 
ele! Ce șuri şi ocoale pentru boi și vaci, perdea pentru oi, poieţi pentru 
păsări, coteţe pentru porci, sâsâiac pentru păpușoi, hambare pentru grâu și 
câte alte lucruri de gospodărie, făcute de mâna lui Chirică, cât ai bate din 
palme! Să nu spun minciuni, dar Ipate se îmbogăţise însutit și înmiit de 
când a venit Chirică în slujbă la dânsul. Acum văzuse el ce poate Chirică, 
şi-i era drag ca ochii din cap. 

Trecură vreo doi ani la mijloc şi în una din zile Chirică zise stăpânului 
său: 

— Stăpâne, să nu bănuieșşti, da' am să zic şi eu o vorbă: de ce nu te 
însori? Că mâine-poimâine te-i trezi că ai îmbătrânit, şi nu-ţi rămâne nici un 
urmaș. După viață este şi moarte. De unde știi ce se întâmplă, ferească 
Dumnezeu! şi atunci, cui rămâne atâta avere? 

— Ce vorbeşti tu, măi Chirică? Dacă nu m-am însurat eu când am fost 
de însurat, apoi la vremea asta ţi-ai găsit să mă însor? Pesemne vrei să-și 
facă dracul râs de mine... Nu vezi că a trecut soarele de-amiază: sunt mai 
mult bătrân decât tânăr. 

— Da' ia lasă-mă la pârdalnicul, stăpâne, că-i speria oamenii cu vorbele 
d-tale! Nu te mai face așa de bătrân, că doar nu ţi-i vremea trecută. Eu 
gândesc că tocmai acum eşti bun de însurat; pentru că ai cu ce să ţii nevasta 
şi copiii. Slavă Domnului! mulţi ar dori să aibă ceea ce ai d-ta. 

— Ţi-ai găsit, zise Ipate. Parcă ești nu știu cum, măi Chirică; vorbeşti şi 
tu, ia aşa, în dodii, câteodată. Am eu semănături? am eu toate cele 
trebuincioase pentru casă? Tu crezi că numai aşa se ţine femeia... Vorba 
ceea: "Când se-nsoară, nu-i de moară." 

— De asta te plângi, stăpâne? 

— D-apoi, de care altă, măi Chirică? Nu ştii tu că gura înainte de toate 
şi apoi celelalte? 


— Stăpâne, dacă-i numai atâta, apoi las' că te fac eu cu grâu, să ai de 
unde face pâine și colaci pentru nuntă, ba și pentru cumătrie dacă vrei. 

— De unde, măi Chirică? 

— Vezi d-ta, colo departe, nişte lanuri frumoase de grâu care dă în copt? 

— Le văd. — Du-te chiar acum la stăpânul moșiei și-i spune că te prinzi 
să-i dai în girezi tot grâul cât îl are semănat. Şi dacă te-a întreba cât să-ţi dea 
pentru această ostenicioasă treabă, spune-i că nu primeşti bani, ci numai 
atâta grâu, cu paie cu tot, cât îi putea duce d-ta în spate și cu un băiat al d- 
tale. 

— Cum asta, măi Chirică? Parcă vorbeşti de pe ceea lume. Crezi tu că 
vom putea noi singuri secera şi strânge atâta amar de grâu, că doar sute și 
mii de braţe trebuiesc acolo, nu şagă! $-apoi, numai pentru două sarcini de 
grâu? Ce nebun ai crede tu c-ar fi acela? 

— Stăpâne, ca să cunoşti cine sunt eu și cât pot, ascultă- mă și du-te la 
boier de-i spune cum te-am învăţat. 

Ipate, cu un gând să se ducă și cu zece nu. În sfârşit, îşi ia el inima-n 
dinţi şi se duce la curte să vadă ce are să fie şi, cum ajunge, se înfățișază 
înaintea boierului și zice: 

— Să nu vă supăraţi, cucoane! Nu cumva aveţi trebuință de secerători? 

— Ba încă mare nevoie am, om bun; parcă Dumnezeu te-a adus. Căci 
grâul e copt, nu mai poate suferi întârziere. 

— Apoi, cucoane, mă prind eu să ţi-l secer. — Cum, singur? — Asta-i 
treaba mea, cucoane. Eu mă prind să ţi-l dau girezi. Nu-i cuvânt 
gospodăresc? 

— Cum văd, te bizuiești în braţe multe. — Multe, cucoane, puţine, 
cucoane, câte-a dat Dumnezeu; numai treaba s-o fac. 

— Ş-apoi ce mi-i cere, aşa cu hurta? — Ce să cer, cucoane, ia când ţi-oi 
da grâul în girezi, să am voie a lua numai atâta grâu, cu paie cu tot, cât oi 
putea duce în spate eu și c-un băietan al meu. 

— Măi omule, vorbeşti înadins ori vrei să șuguieşti? — Ba ferească 
Dumnezeu, cucoane, vorbesc înadins. Boierul a crezut că Ipate e nebun și 
voia să se mântuie de dânsul, zicând: 

— Dacă-i aşa, om bun, du-te mâine dimineaţă şi te apucă de lucru; oi 
vedea eu ce treabă-i face și ne-om împăca noi. 

— Împăcarea, cum ţi-am spus, cucoane. — Ei, du-te, du-te, și las'! să 
vedem! Atunci Ipate se întoarnă acasă, şi Chirică îl întreabă: — Ei, stăpâne, 
cum a rămas cu boierul? — Cum să rămână, măi Chirică! Ia, m-am prins 


hăt și bine să-i dau grâul în girezi, după cum ai zis. Dar m-a luat groaza 
când am trecut pe lângă lan și l-am văzut câtu-i de mare. Asta-i o treabă 
foarte grea și mare lucru să fie ca s-o putem noi scoate la capăt. Știu eu tare 
bine că boierul m-a luat de nebun, dar nici cu minte nu sunt, după cât văd 
eu acum. Dracul ştie ce avem să facem! 

— N-aibi grijă, stăpâne, că doar eşti cu mine! zise Chirică. — la mai 
bine să luăm cele trebuitoare şi haidem acolo chiar în astă-sară, ca mâine 
dimineaţă să ni se facă ziuă pe lan. 

Și aşa se iau ei amândoi și se duc. Și cum ajung acolo, cam pe 
înseratelea, Ipate zice: 

— Vezi tu, măi Chirică? asta nu-i șagă; mi se pare că noi avem să dăm 
peste dracul. 

— Stăpâne, ştii ce? culcă-te şi te odihnește, şi mâine dimineaţă vom 
vorbi amândoi. 

Ipate, ca cel cu grija în spate, se frământă el cu mintea cât se mai 
frământă şi, obosit fiind, se lăsă oleacă jos pe iarbă şi adormi dus. Chirică 
atunci, el ştie ce face şi cum face, că într-o clipă adună toată drăcimea și-o 
pune la lucru pe câmp. Unii secerau, alţii legau snopi, alţii făceau clăi şi 
suflau cu nările să se usuce, alţii cărau, alţii durau girezi, mă rog, claca 
dracului era! ce să spun mai mult? 

Când se trezeşte Ipate, în zori de ziuă, se sperie ce vede: totul era 
mântuit; în locul grâului de pe câmp vede acum o gireadă mare și două mai 
mici, aşezate pe culmea dealului, iară pe Chirică nu-l vede nicăieri. Atunci 
lui Ipate i s-a suit tot părul în vârful capului de frică şi a început a căuta pe 
Chirică în toate părţile. Și când colo, numai ce iată că-l văzu dormind pe 
vârful unei girezi, și atunci își mai veni puţin în fire. Feciorii boierești se 
sculară cu noaptea-n cap, cum îi treaba lor, și veniră pe lanuri să vadă ce 
mai este. Și când văzură ei una ca aceasta, îi cuprinse spaima, și fuga la 
boier, de-i vestiră. Boierul atunci se scoală iute, se azvârle pe un cal şi ţine 
numai o fugă până la lanuri, şi când colo, vede și el ce nu se mai văzuse şi 
nu se mai auzise de când lumea și pământul. 

— Ei, cucoane, am mântuit trebuşoara, zise Ipate. Bine că aţi apucat a 
veni şi d-voastră, ca să fiți de faţă când ne-om lua dreptul. 

Atunci Chirică, nici una, nici două, scoate o funie cu care era încins, 
leagă bine gireada cea mare, cum știe el, o ia în spate și pe ici ți-i drumul. 
Iară boierul, mai văzând şi aceasta, a încremenit cu mâinile subsuori, 
uitându-se la dânsul cum se ducea. Și crezând că de-acum și Ipate are să ia 


cele două girezi mici și-l caliceşte de tot, crăpa de necaz, dar n-avea încotro. 
Și neştiind ce să facă, zise lui Ipate cu binişorul: 

— Om bun, na-ţi bani în locul grâului ce mai ai a lua, și lasă-mă în pace. 
N-am crezut că am a face cu dracul. 

— Ferească Dumnezeu, cucoane, cruce de aur cu noi în casă! Departe 
de pe locurile aceste! Ba, zău, am muncit de-a dat inima din noi. 

— la lasă-mă încolo, măi omule; pesemne tu ai să mă înveţi pe mine ce- 
i plugăria!? Că doar nu samăn eu grâu de ieri, de alaltăieri, să nu fi mai avut 
a face cu secerători!... Și chiar de nu-i fi tu Ucigă-l-crucea, tot n-aţi umblat 
cu lucru curat; însă ce-am eu cu sufletul vostru? voi aveţi a da seamă. 
Primește banii, cum ţi-am spus, și mai duceţi-vă şi la altă casă, că eu, unul, 
ştiu c-am păţit-o bună. 

Ipate, auzind aceasta, părerea lui de bine; ia banii cu cât se învoieşte și 
se duce el după Chirică. Și când ajunge acasă, Chirică treierase, vânturase, 
măcinase; în sfârşit, pusese toate trebile la cale. Și Ipate, când a mai văzut şi 
asta, nu mai ştia ce să zică; mai că-i venea a crede că şi el are a face cu 
dracul. 

— Măi Chirică, d-apoi ştii că și boierul, câtu-i de boier, a pus-o de 
mămăligă. Iaca, mi-a dat și bani de am adus acasă. 

— Şi aceştia-s buni, stăpâne; pune-i la chimir şi taci molcum. Am știut 
eu dinainte că are să ne iasă și de cheltuială. 

A doua zi după asta, Chirică zise lui Ipate: 

— Ei, stăpâne, de-acum cred că n-ai ce mai zice: ca mâinepoimâine mi 
se împlinesc anii, şi rămâi făr' de mine. Mai nainte, calea-valea; erai deprins 
a trăi singur, dar acum are să-ți cadă greu; mai ales că ți s-a îngreuiat și 
gospodăria. Hai, ce zici, te însori ori ba? 

— Apoi dă, măi Chirică, ştiu eu ce să fac? Parcă tot m-aş însura; când aș 
da peste-o parte bună, aş face poate și eu pasul acesta. Dar tare mă tem nu 
cumva să-mi iau pe dracul după cap, să-l aduc cu lăutari în casă şi pe urmă 
să nu-l pot scoate nici cu o mie de popi; c-apoi atunci, lehamete şi de 
însurat, şi de avere, şi de tot! 

— De asta ţi-i acum în grijă, stăpâne? dac-a rămas treaba până la atâta, 
apoi las' pe mine, că te-oi face eu să iei un drăguţ de femeie care nu se mai 
află! Căci eu şed călare în inima lor şi, nu că mă laud, dar ştiu toate 
măruntaiele dintr-însele. Despre asta nu mi-e rușine; pot să-ţi aleg una și 
noaptea p-întuneric. Pentru altul n-aş face-o, să ştiu că mi-ar da lumea de pe 
lume, dar pe d-ta vreau numaidecât să te văd om ca toţi oamenii, în rând cu 


lumea. Nu vezi că cei mai mulţi de teapa d-tale se ţin cu nasul pe sus numai 
din pricina asta? Ca şi cum parcă d-ta n-ai fi vrednic să ţii o femeie! 

— Măi Chirică, tare mai ești şi tu nu ştiu cum! scoţi omul din minţi cu 
vorbele tale. Bun staroste mi-am găsit! Nu știu cine te-a îndreptat la casa 
mea, că ştiu că eşti berechet bun. Ş-apoi, mult stau eu câteodată și mă 
gândesc în mintea mea, de unde ai tu atâta putere? Mai că-mi vine să zic şi 
eu, ca boierul cela. Nu ştiu, nălucă să fii, om să fii, dracul să fii, dar nici 
lucru curat nu ești. Numai fii ce-i fi, asta nu mă priveşte; mie unuia ştiu că 
mi-ai priit bine, n-am ce zice! Ei, ia spune, cum zici tu că mi-i alege 
femeie? 

— Ia, în duminica viitoare, stăpâne, să mergem în sat la horă. Eu oi sta 
deoparte, cu băieţii, iar d-ta să te prinzi în joc lâng-o fată care ţi-a plăcea. 
Eu atunci mi-oi târâi piciorul pe lângă d-ta, oi ochi-o bine şi apoi ţi-oi spune 
eu ce zace într-însa. 

— Da' ştii c-ai chitit-o bine, măi Chirică?! Tot cu draci eşti tu, bine zic 
eu. 

— Apoi dă, stăpâne, în ziua de azi, dacă nu-i fi și cu draci oleacă, apoi 
cică te fură sfinţii şi iar nu-i bine. 

În sfârşit, ce spun ei, ce nu mai spun, cum vine duminica, Ipate şi cu 
Chirică se iau şi se duc la horă în sat. Chirică, cum îi treaba băieților, se 
acăţăra pe cele garduri şi se hlizea cu ceilalți băieţi. Iar Ipate, de cuvânt; se 
prinde în joc lângă o fată, care chitește că i-ar cam veni la socoteală; începe 
el a o măsura cu ochii de sus până jos şi de jos până sus şi, cum se învârtea 
hora, ba o strângea pe fată de mână, ba o călca pe picior, ba... cum e treaba 
flăcăilor. Și tropai, tropai, ropai, ropai! i se aprind lui Ipate al nostru 
călcăiele. Chirică era şi el pe-acolo, şi, cum se lasă Ipate din joc, spiridușul 
dracului îi zice: 

— Ei, stăpâne, parcă te-ai cam aburit la faţă, nu ştiu cum; ce zici, aşa-i 
că-ţi vine la socoteală? 

— Apoi dă, nu ştiu cum să mai zic și eu; pesemne păcatele mele mi te- 
au scos înainte, măi Chirică. Eu gândesc s-o pornesc pe treabă, fata-i 
hazulie şi m-a fermecat de-acum. 

— Ba nu, stăpâne; dacă-i vrea să mă asculţi, eu te sfătuiesc să n-o iei pe 
asta. Și focu-i hazuliu, dar tare rău te pârjoleşte câteodată. Fetişoara asta, o 
vezi d-ta cât e de scumpă la râs? Parcă ţi-ar veni a crede că-i de cele cu 
crucea-n sân, dar, ia, una de aceste a înălbit odată, numai într-o singură 
noapte, pe moșu-meu în fântână. 


— Cum asta, mă Chirică? — Da', ia nu mai şti şi d-ta cum, stăpâne! — 
lan auzi-l, mai degrabă i-ai putea strâmba fălcile decât vorba! Măi Chirică, 
eu gândesc că s-a da după mine și s-a face și ea mai bună. 

— Î... hî! da, cum nu? Eu însă îţi spun prieteneşte că fetișoara asta are 
trei coaste de drac într-însa; și chiar şi cea mai bună dintre femei încă tot 
mai are una. Să te mai lași, stăpâne, pân-om da măcar peste una de acelea, 
ş-apoi ţi-oi mai spune eu ce mai este de făcut. 

— Apoi dă, măi Chirică, tu m-ai tot cihăit de cap până acum, să mă 
însor, să mă însor, de mi-ai aprins pofta de însurat, şi apoi, acum, tot tu o 
şurubuieșşti şi-o întorci, cum îţi vine ţie la socoteală. 

— Stăpâne, ştii că eu nu-ţi voiesc răul; ascultă-mă, că n-ai să greşeşti. 

Ipate, auzind așa, se dă după Chirică și se întoarnă ei seara acasă tot 
cum s-au dus. Însă cum ajunge acasă, parcă nu era acela; muncea el, nu 
muncea, dar știu că se frământa cu gândurile şi de-abia aștepta să vină 
duminica viitoare. 

Duminica vine, şi ei iară se duc la horă, în alt sat. Chirică, după obiceiul 
său, se ia cu băieţii, iară Ipate se prinde în joc lângă o fată, care o chitește 
el; joacă cât joacă și lângă aceea, și, intrând în vorbă cu dânsa, fata, bună 
mehenghe, îi întoarce capul şi Ipate vede că nu-i de lepădat. Dar Chirică era 
şi el pe-acolo și, cum se lasă Ipate de joc, îi zice: 

— Ei, stăpâne, cum văd eu, nici de asta nu te-ai da în lături; așa-i că ţi-a 
căzut tronc la inimă? 

— Mai așa, măi Chirică! 

— Apoi îţi spun eu, stăpâne, că nici asta nu-i de noi. O vezi cât e de 
pâşină, dar şi asta are două coaste de drac într-însa. Să te mai lași, stăpâne, 
cum ţi-am spus eu. 

— Apoi dă, măi Chirică; în ziua de azi nu ştiu, zău, care-a mai fi cu 
crucea-n sân, cum cauţi tu... Eu gândesc că tot om alege, om alege, pân-om 
culege. 

— Ba nu, stăpâne; lasă pe mine, că ştiu eu ce fac. 

— Ipate iar se lasă după cum zice Chirică, și se întoarmnă ei seara acasă 
tot cum s-au dus. Dar Ipate, acum, nici de treabă nu-și mai căuta, nici 
mâncarea nu se prindea de dânsul, nici somnul nu-l fura, era cum e mai rău; 
toată ziua prindea buburuzi și, punându-i pe dosul mâinii, zicea: 

Buburuz, buburuz, 

Încotro vei zbura 

Într-acolo m-oi însura. 


Dă, ce să-i zici? dăduse și el în pârpăra însuratului. $-apoi ştiţi că este-o 
vorbă: când îi omul în doi peri, să te fereşti de dânsul, c-atunci e cum îi mai 
rău. Vorba ceea: "Arde focu-n paie ude". Așa și Ipate, tot sughiţa, tot ofta 
din greu și de-abia aştepta să vină duminica. 

Duminica iar vine, şi ei acum se iau și se duc la joc în alt sat. Și cum 
ajung acolo, Ipate se şi prinde în joc lângă un puişor de fată căreia îi jucau 
ochii în cap ca la o șerpoaică. Se învățase și el, şiretul, a le alege așa de pe 
deasupra, dar numai Chirică băiatul ştia ce zace în inima lor şi cât le poate 
calul; că ce-i mai greu de ales decât omul? Dar Chirică era și el pe-acolo. Și 
ce-a făcut el, ce-a dres, că fetei şi lui Ipate au început a le sfârâi inima unul 
după altul. Boldul Satanei se vede că-i înghimpase. Și cum se lasă Ipate din 
joc, Chirică îl trage deoparte și-l întreabă: 

— Ei, stăpâne, cum ţi se pare? 

— Cum să mi se pară, măi Chirică? la, parcă-mi vine s-o sorb cu ochii, 
de dragă ce-mi e; dacă n-a mai fi nici asta, apoi nu mă mai însor niciodată, 
că destul mi-ai tulburat minţile pân-acum. 

— Asta-i bună, stăpâne! zise Chirică. Nu-i vorbă, că tot are și ea o 
coastă de drac; dar, trăind și nemurind, i-om scoate-o noi şi pe-aceea. 

Atunci, bucuria lui Ipate! Începe a se ţine de fată ca scaiul de oaie. Şi 
unde nu ţi-o înşfacă pe sus, și se iau ei ba din tâlcuri, ba din cimilituri, ba 
din pâcâlit, ba din una, ba din alta și, de cole până colea, și-au plăcut unul 
altuia. Și Ipate, nemaiavând răbdare, se şi duce la tată-său și la mă-sa, de-o 
cere. Vorba ceea: 


Vin' la mama de mă cere: 
De m-a da, de nu m-a da, 
Peste noapte mi-i fura. 


Părinţii fetei, când aud asta, au de bucurie că le-a picat un om așa de bun 
şi o dau cu mâneci largi. Peste câteva zile nunta se face, și Ipate îşi ia 
femeia, cu zestre cu tot, o duce acasă la dânsul, și pace bună! Și aşa trăiau ei 
de bine şi se iubeau unul pe altul, ca niște hulubași. Și Ipate, fiind foarte 
mulțumit de asta, zise într-o zi: 

— Doamne, măi Chirică, bun suflet de femeie mai am! Bine mi-am 
ales-o! 

— Bună, stăpâne, nu-i cuvânt, dar ştii că este-o vorbă: "Când nici nu 
gândeşti, atunci te trânteşte!"; las' să vedem. la adu-ţi aminte ce ţi-am spus 


odată, că şi asta, cât îi de bună și blajină, tot are o coastă de drac într-însa, 
care trebuie scoasă numaidecât, dacă ţi-i voia să ai femeie cum trebuie și s- 
o duci cu dânsa până la adânci bătrâneţe. 

— Apoi dă, nu ştiu cine ţi-a mai putea intra și ţie în voie, măi Chirică. 
Câte ştii tu, numai dracul cred că poate să-ţi dea de fund. 

Dar nu se împlineşte bine anul, şi femeia lui Ipate face un băiat. La vro 
două-trei luni după asta, Ipate se trezeşte într-o zi cu socru-său că vine şi-l 
cheamă la nunta unui frate al femeii sale. Chirică, simțind toate, cum îi 
dracul, trage pe stăpânu-său la o parte şi zice: 

— Stăpâne, lasă să se ducă numai nevasta d-tale cu copilul, iar d-ta 
spune că, de-i avea vreme să te duci mai pe urmă, bine-de-bine, iară de nu, 
să te ierte. Şi după asta, ţi-oi mai spune eu ce-i de făcut. 

Ipate, deprins a asculta pe Chirică, zice socrului său: 

— Tată, eu n-oi putea merge, că, după cum vezi, am tare multe trebi pe 
capul meu şi numai cu un argăţel ce-l am de-abia le pot dovedi. Nevasta 
mea, însă, poate să meargă, şi, de m-a ierta vremea să pot veni și eu mai pe 
urmă, binede -bine, iară de nu, te rog să mă ierți. 

Socru-său atunci, nemaiavând ce zice, ia pe nevasta lui Ipate cu copil cu 
tot şi se ca' mai duce. 

În ziua de uncrop, Chirică zice lui Ipate: 

— Stăpâne, ia, acum a venit vremea ca să scoatem coasta cea de drac 
din femeia d-tale. Hai, încalecă iute pe cal şi te du la nuntă. Dar să ştii de la 
mine ce ai să faci când vei ajunge acolo. Alăture cu casa socru-tău este o 
căsuţă tupilată, în care şede un tălpoi de babă, meşteșugoasă la trebile sale, 
cum îi sfredelul dracului. Du-te de trage în gazdă la dânsa și te fă că ești un 
drumeţ străin. Pune-te apoi pe lângă ea luntre și punte și juruiește-i cerul şi 
pământul, ca să-ți smomească pe nevasta d-tale și să ţi-o aducă acolo. Şi 
atunci să vezi ce pot babele şi cât îi de credincioasă femeia! 

— Să...ra! măi Chirică, ce spui tu? Parcă despre asta mi-aş pune capul la 
mijloc. 

— Ba nu fi aşa de darnic, stăpâne. Mai bine cruţă-ţi capul, că poate ţi-a 
mai trebui. 

— Dar oare nu m-or cunoaşte, măi Chirică? — N-aibi grijă, stăpâne, 
poţi să te duci şi pe la nuntă, că am făcut ce ştiu eu, și nime n-are să te 
cunoască. 

Ipate, voind să se încredințeze şi despre asta, ascultă pe Chirică și se 
duce. Şi cum ajunge în sat, trage la gazdă la babă, o ia cam pe departe și-i 


spune ca să-i aducă deseară pe nevasta lui Stan din satul cutare la dânsul. 

Baba, când aude asta, pune mâna la gură, clatină din cap şi zice: 

— Doamne, om bun, cum crezi d-ta că aş face eu una ca asta, mai ales 
că femeia are bărbat bun, frumos și bogat şi nu-i de-acele de care gândești 
d-ta? 

Atunci Ipate scoate plosca de la oblânc, dă babei vreo câteva gâturi de 
rachiu și apoi îi mai întinde o pungă ţoşcă de bani, zicând: 

— Mătuşă, de mi-i face acest bine, atunci să ştii că ai să ai mai multe de 
la mine. Fii bine încredinţată că n-are să ne știe nici pământul. 

Baba, deodată, stă pe gânduri; parcă n-ar fi prea voit nici treaba s-o facă, 
dar nici punga s-o lase. În sfârşit, mai şede ea pe gânduri cât șede, apoi ia 
punga şi zice: 

— Om bun, mânca-te-ar puricii să te mănânce!... Eu ştiu ce va să zică 
durerea la inimă, bat-o pârdalnica s-o bată!... Nu ştiu, zău, cum a sta şi asta! 
îmi plesnește obrazul de rușine când gândesc cum am să mă înfățișez 
înaintea femeii celea cu vorbe de-acestea... Mă duc şi eu într-un noroc, să 
vedem, şi de-oi putea face ceva, bine-de-bine, iară de nu, mi-i crede și d-ta, 
că ştiu cum se fac de greu trebile acestea, și rar le scoatem la capăt. 

— Crede şi d-ta, mătușă, că de-i face pe treabă, n-are să-ți fie degeaba. 

Atunci baba zice: — Să vedem; întrebarea n-are greş. Mai ştii de unde 
sare iepurele? Mai ales că bărbatu-său nu este aici. 

Apoi, cam înspre seară, lasă pe drumeţ singur în casă și se duce alăturea 
la nuntă şi, cum ajunge, trage pe nevasta lui Ipate deoparte, îi spune 
codoşca câte şi mai multe ş-o face pe femeie să se alunece cu mintea. 

— Mătuşă, zice nevasta, d-apoi oare cum om face noi ca să fie mai 
bine? 

— Acesta nu-i vrun lucru pân' pe-acolo, copilă, hăi, zise baba. Ia, du-te 
în casă, trezește-ţi copilul din somn, și el atunci are să înceapă a plânge; pe 
urmă pișcă-l tot câte-oleacă, și el are să înceapă a ţipa. Și atunci tatu-tău, 
cum îi el supărăcios, are să zică de la o vreme să iei băiatul şi să-l dai, ia, 
încolo, la baba cea de-alăturea. Tu, cum îi auzi asta, să iei băiatul cu albie 
cu tot și să vii cu dânsul la mine. Ş-apoi atunci... 

Femeia lui Ipate ascultă de babă, face cum i-a zis ea și, pe înserate, vine 
la dânsa cu copilul în braţe; şi cum intră în casă, începe a se chicoti şi a 
spune de la nuntă multe și mărunte, fără să cunoască pe bărbatu-său. 

Atunci Ipate le dă de băut până le ameţeşte pe amândouă, apoi îşi fură 
copilul din covăţică, după cum îl învățase Chirică, și fuge cu dânsul acasă. 


Chirică, cum îl vede venind, îi iese înainte de pe la poartă și zice: 

— Ei, stăpâne, minciuni ţi-am spus eu, ori ba? 

— Ba nu, măi Chirică; acum văd eu ce poate femeia. De-acum nu mai 
trăiesc nici un ceas cu dânsa; am s-o dau dracului de pomană, soi rău ce este 
ea! 

— Ba nu, stăpâne, să nu faci una ca asta, că femeia d-tale e una dintre 
cele mai bune femei. Da' ştiu eu cine-i de vină aici. Las-o întâi să vină 
acasă, să-i scoatem costița ceea care ţi-am spus eu, și atunci îi vedea d-ta ce 
lucru de femeie are să iasă dintr-însa. 

Acum, să ne întoarcem iar din urmă. Femeia lui Ipate şi cu baba, cănd se 
trezesc din ameţeală, nici tu drumeţ, nici tu copil, nici tu nimica! Atunci 
odată încep ele a se boci înădușşit și a se bate cu pumnii peste cap, însă fără 
nici un folos! Mai iscodeşe ea pe ici, pe colea, să vadă, n-a putea afla ceva 
despre copil, dar copilul parcă intrase în pământ. 

— Ei, ei! Acu-i acu. Vai de mine, nevastă, hăi! zise baba; ce păcat mi- 
am găsit cu tine! Dracul știe ce să fac! 

Și cum sta baba împietrită, dracul îi şi dă în gând una: — Nevastă, hăi! 
alta nu-i de făcut decât să înșomoltăcim motanul ista al meu cu niște petice, 
să-l punem în albiuţă şi apoi să dăm foc casei pe dinlăuntru, iară noi să 
ieșim afară. Și când s-a aprinde mai tare, noi să începem a ne boci în gura 
mare şi a striga: foc! foc! și, pân-or sări oamenii de la nuntă, până nu ştiu 
ce, casa are să se topească. Și când or găsi motanul scrum, au să creadă că a 
ars copilul, şi poate s-o tămăduim. 

— Că bine zici d-ta, mătuşă, asta s-o facem! — S-o facem, s-o facem! 
Dar eu ce fac tocmai acum, la bătrâneţe, fără leac de adăpost? 

— Nu te îngriji de asta, mătuşă dragă, că am să te iau cu mine și-i trăi pe 
lângă noi ca banul cel bun. Bărbatu-meu e cum îi pâinea cea bună, și te-om 
avea curat ca pe-o mamă. 

Atunci baba se înduplecă, căci n-are încotro, dau ele foc casei, şi până 
când sar oamenii, până nu ştiu ce, şi casă, și motan, şi tot se făcuse scrum. 
Iară ele plângeau de udau pământul, zicând: 

— Vai de noi şi de noi, copilaşul nostru, cum au ars! Oamenii, văzându- 
le zbuciumându-se așa, au început care dincotro să le mângâie. Și a doua zi, 
tatăl femeii lui Ipate trimite pe un argat al său cu carul cu boi să ducă şi pe 
babă și pe fiică-sa la bărbatu-său acasă, arătându-se cu mare părere de rău 
pentru astă cumplită nenorocire. Pe drum, femeia lui Ipate zice babei: 


— Mătuşică, vâră-te ici în sacul acesta, şi când vom ajunge acasă, întâi 
am să spun bărbatu-meu că aici sunt nişte buci de la mămuca, pentru făcut 
saci. Şi aceasta numai până s-a duce de la noi un ticălos de argat care-l 
avem, că chiar azi i se împlineşte. 

Baba ascultă şi se vâră în sac. Și cum ajung acasă și trag carul în ogradă, 
nevasta lui Ipate lasă toate cele în car şi se duce de-a dreptul în casă, 
plângând, să găsească pe bărbatus ău şi să-i spună cele întâmplate. Însă, 
când colo, nici Ipate, nici Chirică nu erau acasă. Atunci femeia lui Ipate şi 
cu argatul tătâne-său tăbârcesc sacul cum pot, îl pun într- o căsoaie, pe 
cuptor, după horn, și apoi ea dă drumul argatului să se ducă înapoi. Și cum 
porneşte acesta, Ipate și pică în loc. Femeia lui, cum îl vede, începe a boci şi 
a zice: 

— Vai de mine şi de mine, bărbate, ce-am păţit!... Copilașul nostru nu 
mai este! 

Și îi spune toată întâmplarea, după cum se înţelesese cu baba. Ipate 
atunci îi zice: 

— Lasă, măi femeie, că, de-om trăi, vom fi noi harnici să mai facem 
copii. Dă, cu cine să te sfădești? pesemne aşa a fost să fie de la Dumnezeu! 

Și cum vorbeau ei, numai iaca intră și Chirică pe uşă, cu un ciocan, c-o 
daltă și c-o pereche de clești în mână. Femeia lui Ipate, cum îl vede, începe 
a i se tângui şi lui. Dar Chirică, după ce-o ascultă, zice: 

— O crezi, stăpâne, ce spune? Nu te mai uita în gura ei! la mai bine s-o 
cinătuim. Pune-o jos să-i scoatem costiţa ceea. 

Atunci Ipate odată mi ţi-o şi înșfacă de cozi, o trânteşte la pământ ș-o 
ține bine. Iară Chirică începe a-i număra coastele din stânga, zicând: una, 
două, trei și, când la a patra, pune dalta, trântește cu ciocanul, o apucă cu 
cleştele ș-o dă afară. Apoi aşază pielea la loc, pune el ce pune la rană, și pe 
loc se tămăduiește. După aceasta zice: 

— Stăpâne, ia de-acum ai femeie cumsecade; numai s-o cam ţii din frâu 
şi să-i retezi unghiile din când în când, ca nu cumva să-ţi pună coarne. 

Și odată se duce Chirică la casa de alăturea și aduce copilul. Femeia lui 
Ipate, când a mai văzut și asta, numai i s-a încleștat gura și a înghețat de 
frică. 

Atunci Chirică sărută mâna lui Ipate și zice: — Ei, stăpâne, iaca, chiar 
azi mi s-au împlinit anii de slujbă. Rămâi de-acum sănătos, că eu mă duc de 
unde am venit. Dar să ştii de la mine, și să spui și altora, că te-a slujit un 


drac trei ani de zile, numai pentru un boţ de mămăligă de pe teşitura din 
pădure şi pentru un putregai de căpătâi ce-mi trebuiește sub talpa-iadului. 

Și atunci, odată și înşfacă Chirică sacul cel de după horn cu babă cu tot 
şi se face nevăzut. Femeia lui Ipate începe atunci a ţipa grozav şi a zice: 

— Aleargă după dânsul, bărbate, și nu-l lăsa! Câlţii de la mămuca mi i-a 
luat!... din ce mai facem noi saci? 

Ipate însă nu avea acum grijile aceste; el era mâhnit pentru pierderea lui 
Chirică, care era bunătate de băiat, și nu știa unde l-ar găsi, ca să-i 
mulțumească pentru atâtea binefaceri ce primise de la dânsul. 

Dar Chirică era acum tocmai în iad şi se desfăta la sânul lui Scaraoschi, 
iar codoşca de babă gemea sub talpa-iadului şi numai motanul ei cel din 
ceea lume îi plângea de milă, pentru că l-a cocolit aşa de bine. 

Şi iaca aşa, oameni buni, s-a izbăvit Ipate şi de dracul și de babă, trăind 
în pace cu nevasta şi copiii săi. Și după aceea, când îi spunea cumva cineva 
câte ceva de pe undeva, care era cam așa şi nu așa, Ipate flutura din cap și 
zicea: 

— la păziţi-vă mai bine treaba şi nu-mi tot spuneţi cai verzi pe pereţi, că 
eu sunt Stan Păţitul! 


Povestea lui Harap Alb 


Amu cică era odată într-o ţară un crai, care avea trei feciori. Și craiul 
acela mai avea un frate mai mare, care era împărat într-o altă ţară, mai 
depărtată. Și împăratul, fratele craiului, se numea Verde-împărat; şi 
împăratul Verde nu avea feciori, ci numai fete. Mulţi ani trecură la mijloc de 
când acești frați mai avură prilej a se întâlni amândoi. Iară verii, adică 
feciorii craiului şi fetele împăratului, nu se văzuse niciodată de când erau ei. 
Şi aşa veni împrejurarea de nici împăratul Verde nu cunoştea nepoții săi, 
nici craiul nepoatele sale: pentru că ţara în care împărăţea fratele cel mai 
mare era tocmai la o margine a pământului, și crăia istuilalt la o altă 
margine. Și apoi, pe vremile acelea, mai toate ţările erau bântuite de 
războaie grozave, drumurile pe ape și pe uscat erau puţin cunoscute și foarte 
încurcate şi de aceea nu se putea călători aşa de uşor şi fără primejdii ca în 
ziua de astăzi. Și cine apuca a se duce pe atunci într-o parte a lumii adeseori 
dus rămânea până la moarte. 

Dar ia să nu ne depărtăm cu vorba şi să încep a depăna firul poveștii. 

Amu cică împăratul acela, aproape de bătrâneţe, căzând la zăcare, a scris 
către frăține-său craiului, să-i trimită grabnic pe cel mai vrednic dintre 
nepoți, ca să-l lase împărat în locul său după moartea sa. Craiul, primind 
cartea, îndată chemă tustrei feciorii înaintea sa şi le zise: 

— laca ce-mi scrie frate-meu și moșul vostru. Care dintre voi se simte 
destoinic a împărăţi peste o ţară așa de mare și bogată, ca aceea, are voie 
din partea mea să se ducă, ca să împlinească voinţa cea mai de pe urmă a 
moșului vostru. 

Atunci feciorul cel mai mare ia îndrăzneală și zice : 

— Tată, eu cred că mie mi se cuvine această cinste, pentru că sunt cel 
mai mare dintre fraţi; de aceea te rog să-mi dai bani de cheltuială, straie de 
primeneală, arme şi cal de călărie, ca să și pornesc, fără zăbavă. 

— Bine, dragul tatei, dacă te bizuieşti că-i putea răzbate până acolo şi 
crezi că eşti în stare a cârmui și pe alţii, alege-ţi un cal din herghelie, care-i 
vrea tu, ia-ți bani cât ţi-or trebui, haine care ţi-or plăcea, arme care-i crede 
că-ţi vin la socoteală și mergi cu bine, fătul meu. 

Atunci feciorul craiului îşi ia cele trebuitoare, sărută mâna tătâne-său, 
primind carte de la dânsul către împăratul, zice rămas bun fraţilor săi și apoi 


încalecă şi porneşte cu bucurie spre împărăție. 

Craiul însă, vrând să-l ispitească, tace molcum și, pe înserate, se 
îmbracă pe ascuns într-o piele de urs, apoi încalecă pe cal, iese înaintea 
fecioru-său pe altă cale și se bagă sub un pod. Și când să treacă fiu-său pe 
acolo, numai iaca la capătul podului îl și întâmpină un urs mornăind. Atunci 
calul fiului de crai începe a sări în două picioare, forăind, și cât pe ce să 
izbească pe stăpânu-său. Și fiul craiului, nemaiputând struni calul şi 
neîndrăznind a mai merge înainte, se întoarnă ruşinat înapoi la tatu-său. 
Până să ajungă el, craiul pe de altă parte și ajunsese acasă, dăduse drumul 
calului, îndosise pielea cea de urs și aştepta acum să vină fecioru-său. Şi 
numai iaca îl şi vede venind repede, dar nu așa după cum se dusese. 

— Da' ce-ai uitat, dragul tatei, de te-ai întors înapoi? zise craiul cu 
mirare. Aista nu-i semn bun, după cât știu eu. 

— De uitat, n-am uitat nimica, tată, dar ia, prin dreptul unui pod, mi-a 
ieșit înainte un urs grozav, care m-a vârât în toţi spărieţii. Și cu mare ce 
scăpând din labele lui, am găsit cu cale să mă întorc la d-ta acasă decât să 
fiu prada fiarelor sălbatice. Și de-acum înainte, ducă-se, din partea mea, 
cine știe, că mie unuia nu-mi trebuie nici împărăție, nici nimica; doar n-am 
a trăi cât lumea, ca să moştenesc pământul. 

— Despre aceasta bine ai chitit-o, dragul tatei. Se vede lucru că nici tu 
nu eşti de împărat, nici împărăţia pentru tine; și decât să încurci numai așa 
lumea, mai bine să şezi departe, cum zici, căci, mila Domnului: "Lac de-ar 
fi, broaște sunt destule”. Numai aș vrea să știu, cum rămâne cu moşu-tău. 
Așa-i că ne-am încurcat în slăbăciune? 

— Tată, zise atunci feciorul cel mijlociu, să mă duc eu, dacă vrei. 

— Ai toată voia de la mine, fătul meu, dar mare lucru să fie de nu ţi s-or 
tăia şi ţie cărările. Mai ştii păcatul, poate să-ţi iasă înainte vreun iepure, 
ceva... şi popâc! m-oi trezi cu tine acasă, ca şi cu frate-tău, ş-apoi atunci 
ruşinea ta n-a fi proastă. Dar dă, cearcă și tu, să vezi cum ţi-a sluji norocul. 
Vorba ceea: "Fiecare pentru sine, croitor de pâine”. De-i izbuti, bine-de- 
bine, iară de nu, au mai păţit şi alți voinici ca tine... 

Atunci feciorul cel mijlociu, pregătindu-și cele trebuitoare şi primind și 
el carte din mâna tată-său către împăratul, îşi ia ziua bună de la fraţi, și a 
doua zi porneşte și el. Şi merge, şi merge, până se înnoptează bine. Și când 
prin dreptul podului, numai iaca şi ursul: mor! mor! mor! Calul fiului de 
crai începe atunci a forăi, a sări în două picioare şi a da înapoi. Și fiul 


craiului, văzând că nu-i lucru de şagă, se lasă şi el de împărăție și, cu 
rușinea lui, se întoarce înapoi la tată-său acasă. Craiul, cum îl vede, zice: 

— Fi, dragul tatei, așa-i că s-a împlinit vorba ceea: "Apără-mă de găini, 
că de câini nu mă tem". 

— Ce fel de vorbă-i asta, tată?! zise fiu-său rușinat; la d-ta urşii se 
cheamă găini? Ba, ia acum cred eu frăține-meu, că aşa urs oștirea întreagă 
este în stare să o zdrumice... Încă mă mir cum am scăpat cu viață; lehamite 
şi de împărăție și de tot, că doar, slavă Domnului, am ce mânca la casa d- 
tale. 

— Ce mânca văd eu bine că ai, despre asta nu e vorbă, fătul meu, zise 
craiul posomorât, dar ia spuneţi-mi: ruşinea unde o puneţi? Din trei feciori 
câţi are tata, nici unul să nu fie bun de nimica”! 

Apoi, drept să vă spun, că atunci degeaba mai stricaţi mâncarea, dragii 
mei... Să umblaţi numai așa, frunza frăsinelului, toată viaţa voastră şi să vă 
lăudaţi că sunteţi feciori de crai, asta nu miroase a nas de om... Cum văd eu, 
frate-meu se poate culca pe o ureche din partea voastră; la sfântul Așteaptă 
s-a împlini dorinţa lui. Halal de nepoți ce are! Vorba ceea: 


La plăcinte, înainte 
Și la război, înapoi. 


Fiul craiului cel mai mic, făcându-se atunci roş cum îi gotca, iese afară 
în grădină şi începe a plânge în inima sa, lovit fiind în adâncul sufletului de 
apăsătoarele cuvinte ale părintelui său. Şi cum sta el pe gânduri și nu se 
dumerea ce să facă pentru a scăpa de rușine, numai iaca se trezeşte 
dinaintea lui cu o babă gârbovită de bătrâneţe, care umbla după milostenie. 

— Da' ce stai așa pe gânduri, luminate crăișor? zise baba; alungă 
mâhnirea din inima ta, căci norocul îți râde din toate părțile şi nu ai de ce fi 
supărat. la, mai bine miluieşte baba cu ceva. 

— Ia lasă-mă-ncolo, mătușă, nu mă supăra, zise fiul craiului; acum am 
altele la capul meu. 

— Fecior de crai, vedea-te-aş împărat! Spune babei ce te chinuieşte; că, 
de unde ştii, poate să-ţi ajute și ea ceva. 

— Mătușă, ştii ce? Una-i una și două-s mai multe; lasă-mă-n pace, că 
nu-mi văd lumea înaintea ochilor de necaz. 

— Luminate crăişor, să nu bănuieşti, dar nu te iuți aşa de tare, că nu știi 
de unde-ți poate veni ajutor. 


— Ce vorbeşti în dodii, mătușă? Tocmai de la una ca d-ta ţi-ai găsit să 
aştept eu ajutor? 

— Poate ţi-i deşanţ de una ca aceasta? zise baba. Hei, luminate crăișor! 
Cel-de-sus varsă darul său peste cei neputincioşi; se vede că aşa place 
sfinţiei-sale. Nu căuta că mă vezi gârbovă şi stremţuroasă, dar, prin puterea 
ce-mi este dată, ştiu dinainte ceea ce au de gând să izvodească puternicii 
pământului și adeseori râd cu hohot de nepriceperea şi slăbiciunea lor. Aşa-i 
că nu-ţi vine a crede, dar să te ferească Dumnezeu de ispită! Căci multe au 
mai văzut ochii mei de-atâta amar de veacuri câte port pe umerii aceştia. 
Of! crăişorule! crede-mă, că să aibi tu puterea mea, ai vântura ţările și 
mările, pământul l-ai da de-a dura, lumea aceasta ai purta-o, uite așa, pe 
degete, și toate ar fi după gândul tău. Dar uite ce vorbește gârbova și 
neputincioasa! lartă-mă, Doamne, că nu ştiu ce mi-a ieșit din gură! 
Luminate crăișor, miluiește baba cu ceva! 

Fiul craiului, fermecat de vorbele babei, scoate atunci un ban şi zice: 

— "Ţine, mătuşă, de la mine puţin şi de la Dumnezeu mult. 

— De unde dai, milostivul Dumnezeu să-ţi dea, zise baba, și mult să te 
înzilească, luminate crăișor, că mare norocire te așteaptă. Puțin mai este, şi 
ai să ajungi împărat, care n-a mai stat altul pe fața pământului așa de iubit, 
de slăvit şi de puternic. Acum, luminate crăișor, ca să vezi cât poate să-ţi 
ajute milostenia, stai liniștit, uită-te drept în ochii mei şi ascultă cu luare- 
aminte ce ţi-oi spune: du-te la tată-tău şi cere să-ți dea calul, armele și 
hainele cu care a fost el mire, și atunci ai să te poţi duce unde n-au putut 
merge fraţii tăi; pentru că ţie a fost scris de sus să-ţi fie dată această cinste. 
Tatu-tău s-a împotrivi și n-a vrea să te lase, dar tu stăruiește pe lângă dânsul 
cu rugăminte, că ai să-l îndupleci. Hainele despre care ţi-am vorbit sunt 
vechi și ponosite, şi armele ruginite, iară calul ai să-l poţi alege punând în 
mijlocul hergheliei o tavă plină cu jăratic, și care dintre cai a veni la jăratic 
să mănânce, acela are să te ducă la împărăție şi are să te scape din multe 
primejdii. Ţine minte ce-ţi spun eu, că poate să ne mai întâlnim la vrun 
capăt de lume: căci deal cu deal se ajunge, dar încă om cu om! 

Și pe când vorbea baba aceste, o vede învăluită într-un hobot alb, 
ridicându-se în văzduh, apoi înălțându-se tot mai sus, şi după aceea n-o mai 
zări defel. Atunci o înfiorare cuprinde pe fiul craiului, rămânând uimit de 
spaimă şi mirare, dar pe urmă, venindu-i inima la loc şi plin de încredere în 
sine că va izbuti la ceea ce gândea, se înfăţișază înaintea tată-său, zicând: 


— Dă-mi voie ca să mă duc şi eu pe urma fraţilor mei, nu de alta, dar ca 
să-mi încerc norocul. Și ori oi putea izbuti, ori nu, dar îţi făgăduiesc 
dinainte că, odată pornit din casa d-tale, înapoi nu m-oi mai întoarce, să ştiu 
bine că m-oi întâlni şi cu moartea în cale. 

— Lucru negândit, dragul tatei, să aud aşa vorbe tocmai din gura ta, zise 
craiul. Fraţii tăi au dovedit că nu au inimă într-înșii, şi din partea lor mi-am 
luat toată nădejdea. Doar tu să fii mai viteaz, dar parcă tot nu-mi vine a 
crede. Însă, dacă vrei şi vrei numaidecât să te duci, eu nu te opresc, dar mi-i 
nu cumva să te întâlneşti cu scârba în drum și să dai şi tu cinstea pe rușine, 
c-apoi atunci curat îți spun că nu mai ai ce căuta la casa mea. 

— Apoi dă, tată, omul e dator să se încerce. Am să pornesc și eu într-un 
noroc şi cum a da Dumnezeu! Numai, te rog, dă-mi calul, armele și hainele 
cu care ai fost d-ta mire, ca să mă pot duce. 

Craiul, auzind aceasta, parcă nu i-a prea venit la socoteală şi, încrețind 
din sprâncene, a zis: 

— Hei, hei! dragul tatei, cu vorba aceasta mi-ai adus aminte de cântecul 
cela: 


Voinic tânăr, cal bătrân, 
Greu se-ngăduie la drum! 


D-apoi calul meu de pe atunci cine mai știe unde i-or fi putrezind 
ciolanele! Că doar nu era să trăiască un veac de om! Cine ţi-a vârât în cap și 
una ca aceasta, acela încă-i unul... Ori vorba ceea: Pesemne umbli după cai 
morți să le iei potcoavele. 

— Tată, atâta cer şi eu de la d-ta. Acum, ori c-a fi trăind calul, ori că n-a 
fi trăind, aceasta mă priveşte pe mine; numai vreau să ştiu dacă mi-l dai ori 
ba. 

— Din partea mea, dat să-ţi fie, dragul tatei, dar mi-i de-a mirarea de 
unde ai să-l iei, dacă n-are ființă pe lume. 

— Despre aceasta nu mă plâng eu, tată, bine că mi l-ai dat; de unde-a fi, 
de unde n-a fi, dacă l-oi găsi, al meu să fie. 

Și atunci, odată se suie în pod şi coboară de-acolo un căpăstru, un frâu, 
un bici şi o şa, toate colbăite, sfarogite şi vechi ca pământul. Apoi mai 
scoate dintr-un gherghiriu nişte straie foarte vechi, un arc, niște săgeți, un 
paloș şi un buzdugan, toate pline de rugină, şi se apucă de le grijeşte bine și 
le pune deoparte. Pe urmă umple o tava cu jăratic, se duce cu dânsa la 


herghelie şi o pune jos între cai. Și atunci, numai iaca ce iese din mijlocul 
hergheliei o răpciugă de cal, grebănos, dupuros şi slab, de-i numărai 
coastele; și venind de-a dreptul la tava, apucă o gură de jăratic. Fiul craiului 
îi şi trage atunci cu frâul în cap, zicând: 

— Ghijoagă urâcioasă ce ești! din toţi caii, tocmai tu te-ai găsit să 
mănânci jăratic? De te-a împinge păcatul să mai vii o dată, vai de steaua ta 
are să fie! 

Apoi începe a purta caii încolo şi încoace, şi numai iaca slăbătura cea de 
cal iar se repede și apucă o gură de jăratic. Fiul craiului îi mai trage şi atunci 
un frâu în cap, cât ce poate, şi apoi iar începe a purta caii de colo până colo, 
să vadă, nu cumva a veni alt cal să mănânce jăratic. Și numai iaca, şi a treia 
oară, tot gloaba cea de cal vine şi începe a mânca la jăratic, de n-a mai 
rămas. Atunci fiul craiului, mânios, îi mai trage un frâu, iar cât ce poate, 
apoi îl prinde în căpăstru și, punându-i frâul în cap, zice în gândul său: "Să-l 
iau, ori să-i dau drumul? Mă tem că m-oi face de râs. Decât cu aşa cal, mai 
bine pedestru". 

Și cum sta el în cumpene, să-l ia, să nu-l ia, calul se şi scutură de trei ori, 
şi îndată rămâne cu părul lins-prelins și tânăr ca un tretin, de nu era alt 
mânzoc mai frumos în toată herghelia. Și apoi, uitându-se ţintă în ochii 
fiului de crai, zice: 

— Sui pe mine, stăpâne, și ţine-te bine! Fiul craiului, punându-i zabala 
în gură, încalecă, şi atunci calul odată zboară cu dânsul până la nouri şi apoi 
se lasă în jos ca o săgeată. După aceea mai zboară încă o dată până la lună 
şi iar se lasă în jos mai iute decât fulgerul. Şi unde nu mai zboară și a treia 
oară până la soare şi, când se lasă jos, întreabă: 

— Ei, stăpâne, cum ţi se pare? Gândit-ai vrodată că ai să ajungi: soarele 
cu picioarele, luna cu mâna și prin nouri să cauţi cununa? 

— Cum să mi se pară, dragul meu tovarăș? la, m-ai băgat în toate 
grozile morţii, căci, cuprins de ameţeală, nu mai ştiam unde mă găsesc și 
cât pe ce erai să mă prăpădeșşti. 

— la, aşa am ameţit şi eu, stăpâne, când mi-ai dat cu frâul în cap, să mă 
prăpădeşti, și cu asta am vrut să-mi răstorc cele trei lovituri. Vorba ceea: una 
pentru alta. Acum cred că mă cunoşti și de urât şi de frumos, și de bătrân şi 
de tânăr, şi de slab şi de puternic; de-aceea mă fac iar cum m-ai văzut în 
herghelie, şi de-acum înainte sunt gata să te întovărășesc oriunde mi-i 
porunci, stăpâne. Numai să-mi spui dinainte cum să te duc: ca vântul ori ca 
gândul? 


— De mi-i duce ca gândul, tu mi-i prăpădi, iar de mi-i duce ca vântul, tu 
mi-i folosi, căluțul meu, zise fiul craiului. 

— Bine, stăpâne. Acum sui pe mine fără grijă și hai să te duc unde vrei. 

Fiul craiului, încălecând, îl netezeşte pe coamă și zice: — Hai, căluţul 
meu! Atunci calul zboară lin ca vântul, şi când vântul a aburit, iaca și ei la 
crai în ogradă au sosit. 

— Bun sosit la noi, voinice! zise craiul, cam cu jumătate de gură. Dar 
aista cal ţi l-ai ales?... 

— Apoi dă, tată, cum a dat târgul și norocul; am de trecut prin multe 
locuri și nu vreau să mă ia oamenii la ochi. M-oi duce și eu cât călare, cât 
pe jos, cum oi putea. 

Și zicând aceste, pune tamița pe cal, anină armele la oblânc, își ia 
merinde şi bani de ajuns, schimburi în desagi și o ploscă plină cu apă. Apoi 
sărută mâna tată-său, primind carte de la dânsul către împăratul, zice rămas 
bun fraţilor săi şi a treia zi către seară porneşte și el, mergând din pasul 
calului. Și merge el, şi merge, până se înnoptează bine. Și, prin dreptul 
podului, numai iaca îi iese și lui ursul înainte, mornăind înfricoşat. Calul 
atunci dă năvală asupra ursului, și fiul craiului, ridicând buzduganul să dea, 
numai iaca ce aude glas de om zicând: 

— Dragul tatei, nu da, că eu sunt. Atunci fiul craiului descalecă, și tată- 
său, cuprinzându-l în braţe, îl sărută şi-i zice: 

— Fătul meu, bun tovarăș ţi-ai ales; de te-a învăţat cineva, bine ţi-a 
priit, iară de-ai făcut-o din capul tău, bun cap ai avut. Mergi de-acum tot 
înainte, că tu eşti vrednic de împărat. Numai ţine minte sfatul ce-ţi dau: în 
călătoria ta ai să ai trebuinţă și de răi, şi de buni, dar să te ferești de omul 
roş, iară mai ales de cel spân, cât îi putea; să n-ai de-a face cu dânșii, căci 
sunt foarte șugubeţi. Şi, la toată întâmplarea, calul, tovarășul tău, te-a mai 
sfătui şi el ce ai să faci, că de multe primejdii m-a scăpat și pe mine în 
tinereţile mele! Na-ţi acum şi pielea asta de urs, că ţi-a prinde bine vreodată. 

Apoi, dezmierdând calul, îi mai sărută de câteva ori pe amândoi și le 
zice: 

— Mergeţi în pace, dragii mei. De-acum înainte, Dumnezeu știe când 
ne-om mai vedea!... 

Fiul craiului atunci încalecă, şi calul, scuturându-se, mai arată-se o dată 
tânăr, cum îi plăcea craiului, apoi face o săritură înapoi şi una înainte și se 
cam mai duc la împărăție, Dumnezeu să ne ţie, că cuvântul din poveste, 
înainte mult mai este. Și merg ei o zi, merg două, și merg patruzeci și nouă, 


până ce de la o vreme le intră calea în codru și atunci numai iaca ce le iese 
înainte un om spân şi zice cu îndrăzneală fiului de crai: 

— Bun întâlnișul, voinice! Nu ai trebuință de slugă la drum? Prin 
locurile iestea e cam greu de călătorit singur; nu cumva să-ţi iasă vro 
dihanie ceva înainte și să-ţi scurteze cărările. Eu cunosc bine pe-aici, și 
poate mai încolo să ai nevoie de unul ca mine. 

— Poate să am, poate să n-am, zise fiul craiului, uitându-se ţintă în ochii 
Spânului, dar acum deodată mă las în voia întâmplării, și apoi, dând pinteni 
calului, porneşte. 

Mai merge el înainte prin codru cât merge, și, la o strâmtoare, numai 
iaca ce Spânul iar îi iese înainte, prefăcut în alte straie, și zice cu glas 
subțiratic şi necunoscut: 

— Bună calea, drumeţule! — Bună să-ţi fie inima, cum ţi-i căutătura, 
zise fiul craiului. — Cât despre inima mea, s-o dea Dumnezeu oricui, zise 
Spânul oftând... Numai ce folos? Omul bun n-are noroc; asta-i ştiută; rogu- 
te, să nu-ţi fie cu supărare, drumeţule, dar fiindcă a venit vorba de-așa, îţi 
spun, ca la un frate, că din cruda copilărie slujesc prin străini, şi încaltea nu 
mi-ar fi ciudă, când n-aş vra să mă dau la treabă, căci cu munca m-am 
trezit. Dar aşa, muncesc, muncesc, și nu s-alege nimica de mine; pentru că 
tot de stăpâni calici mi-am avut parte. Şi vorba ceea: La calic slujeşti, calic 
rămâi. Când aş da odată peste un stăpân cum gândesc eu, n-aş ști ce să fac 
să nu-l smintesc. Nu cumva ai trebuință de slugă, voinice? Cum te văd, 
sameni a avea seu la rărunchi. De ce te scumpeşti pentru nimica toată şi nu- 
ți iei o slugă vrednică, ca să-ţi fie mână de ajutor la drum? Locurile aiestea 
sunt șugubeţe; de unde ştii cum vine întâmplarea, şi, Doamne fereşte, să nu- 
ți cadă greu singur. 

— Acum deodată încă tot nu, zise fiul craiului cu mâna pe buzdugan; m- 
oi mai sluji și eu singur, cum oi putea, și dând iar pinteni calului, porneşte 
mai repede. 

Și mergând el tot înainte prin codri întunecoşi, de la un loc se închide 
calea şi încep a i se încurca cărările, încât nu se mai pricepe fiul craiului 
acum încotro să apuce şi pe unde să meargă. 

— Ptiu, drace! iaca în ce încurcătură am intrat! Asta-i mai rău decât 
poftim la masă, zise el. Nici tu sat, nici tu târg, nici tu nimica. De ce mergi 
înainte, numai peste pustietăți dai; parcă a pierit sămânța omenească de pe 
faţa pământului. Îmi pare rău că n-am luat măcar spânul cel de-al doilea cu 
mine. Dacă s-a aruncat în partea mâne-sa, ce-i vinovat el? Tata aşa a zis, 


însă la mare nevoie ce-i de făcut? vorba ceea: Rău-i cu rău, dar e mai rău 
făr' de rău. Şi tot horhăind el când pe o cărare, când pe un drum părăsit, 
numai iaca ce iar îi iese Spânul înainte, îmbrăcat altfel şi călare pe un cal 
frumos, și, prefăcându-și glasul, începe a căina pe fiul craiului, zicând: 

— Sărmane omule, rău drum ai apucat! Se vede că eşti străin şi nu 
cunoşti locurile pe aici. Ai avut mare noroc de mine, de n-ai apucat a coborî 
priporul ista, că erai prăpădit. Ia, colo devale, în înfundătura ceea, un taur 
grozav la mulți bezmetici le-a curmat zilele. Și eu, mai deunăzi, cât mă vezi 
de voinic, de-abia am scăpat de dânsul, ca prin urechile acului. Întoarce-te 
înapoi, ori, dacă ai de dus înainte, ia-ţi un ajutor pe cineva. Chiar și eu m-aș 
tocmi la d-ta, dacă ţi-a fi cu plăcere. 

— Aşa ar trebui să urmez, om bun, zise fiul craiului, dar ţi-oi spune 
drept: tata mi-a dat în grijă, când am pornit de-acasă, ca să mă feresc de 
omul roș, iară mai ales de cel spân, cât oi putea; să n-am de a face cu dânșii 
nici în clin, nici în mînecă; şi dacă n-ai fi spân, bucuros te-aș tocmi. 

— Hei, hei! călătorule. Dacă ţi-i vorba de-așa, ai să-ţi rupi ciochinele 
umblând și tot n-ai să găsești slugă cum cauţi d-ta, că pe-aici sunt numai 
oameni spâni. $-apoi, când este la adicălea, te-aș întreba: ca' ce fel de 
zăticneală ai putea să întâmpini din pricina asta? Pesemne n-ai auzit vorba 
ceea: că de păr și de coate-goale nu se plânge nimene. Și când nu sunt ochi 
negri, săruți și albaştri! Aşa şi d-ta: mulțumește lui Dumnezeu că m-ai găsit 
şi tocmeşte-mă. Și dacă-i apuca odată a te deprinde cu mine, ştiu bine că n- 
am să pot scăpa uşor de d-ta, căci așa sunt eu în felul meu, știu una şi bună: 
să-mi slujesc stăpânul cu dreptate. Hai, nu mai sta la îndoială, că mă tem să 
nu ne-apuce noaptea pe aici. Și când ai avea încaltea un cal bun, calea- 
valea, dar cu smârţogul ista îți duc vergile. 

— Apoi dă, Spânule, nu ştiu cum să fac, zise fiul craiului. Din copilăria 
mea sunt deprins a asculta de tată și, tocmindu-te pe tine, parcă-mi vine nu 
ştiu cum. Dar, fiindcă mi-au mai ieșit până acum înainte încă doi spâni, și 
cu tine al treilea, apoi mai-mi vine a crede că asta-i țara spânilor și n-am 
încotro; mort-copt, trebuie să te iau cu mine, dacă zici că știi bine locurile 
pe aici. 

Și, din două vorbe, fiul craiului îl tocmeşte și după aceea pornesc 
împreună să iasă la drum, pe unde arată Spânul. Și mergând ei o bucată 
bună, Spânul se preface că-i e sete şi cere plosca cu apă de la stăpânu-său. 
Fiul craiului i-o dă, şi Spânul, cum o pune la gură, pe loc o şi ia, oțărându- 
se, şi varsă toată apa dintr-însa. Fiul craiului zice atunci supărat: 


— Dar bine, Spânule, de ce te apuci? Nu vezi că pe aici e mare lipsă de 
apă? Și pe arşiţa asta o să ne uscăm de sete. 

— Să avem iertare, stăpâne! Apa era bâhlită şi ne-am fi putut bolnăvi. 
Cât despre apa bună, nu vă îngrijiţi; acuș avem să dăm peste o fântână cu 
apă dulce şi rece ca gheaţa. Acolo vom poposi puţin, oi clătări plosca bine 
ş-oi umple-o cu apă proaspătă, ca să avem la drum, căci mai încolo nu prea 
sunt fântâni, și, din partea apei, mi se pare că i-om duce dorul. Și câmind pe 
o cărare, mai merg ei oleacă înainte, până ce ajung într-o poiană și numai 
iaca ce dau de o fântână cu ghizdele de stejar și cu un capac deschis în 
lături. Fântâna era adâncă și nu avea nici roată, nici cumpână, ci numai o 
scară de coborât până la apă. 

— Fi, ei! Spânule, acum să te văd cât eşti de vrednic, zise fiul craiului. 
Spânul atunci zâmbeşte puţin și, coborându-se în fântână, umple întâi 
plosca și o pune la șold. Apoi, mai stând acolo în fund pe scară, aproape de 
faţa apei, zice: 

— Ei, da' ce răcoare-i aici! "Chima răului pe malul pârăului!" Îmi vine 
să nu mai ies afară. Dumnezeu să ușureze păcatele celui cu fântâna, că bun 
lucru a mai făcut. Pe arşiţele ieste, o răcoreală ca asta mult plăteşte! 

Mai șede el acolo puţin şi apoi iese afară, zicând: — Doamne, stăpâne, 
nu ştii cât mă simţesc de uşor; parcă îmi vine să zbor, nu altăceva! Ia vâră-te 
şi d-ta oleacă, să vezi cum ai să te răcorești; aşa are să-ţi vină de îndemână 
după asta, de are să ţi se pară că eşti uşor cum îi pana... 

Fiul craiului, boboc în felul său la trebi de aieste, se potriveşte Spânului 
şi se bagă în fântână, fără să-i trăsnească prin minte ce i se poate întâmpla. 
Și cum sta și el acolo de se răcorea, Spânul face tranc! capacul pe gura 
fântânii, apoi se suie deasupra lui și zice cu glas răutăcios: 

— Alelei! fecior de om viclean ce te găseşti; tocmai de ceea ce te-ai 
păzit n-ai scăpat. Ei, că bine mi te-am căptușit! Acum să-mi spui tu cine 
eşti, de unde vii și încotro te duci, că, de nu, acolo îţi putrezesc ciolanele! 

Fiul craiului ce era să facă? Îi spune cu de-amănuntul, căci, dă, care om 
nu ţine la viaţă înainte de toate? 

— Bine, atâta am vrut să aflu din gura ta, pui de viperă ce mi-ai fost, 
zice atunci Spânul: numai cată să fie aşa, că, de te-oi prinde cu oca mică, 
greu are să-ți cadă. Chiar acum aș putea să te omor, în voia cea bună, dar 
mi-i milă de tinereţile tale... Dacă vrei să mai vezi soarele cu ochii şi să mai 
calci pe iarbă verde, atunci jură-mi-te pe ascuţișul paloșului tău că mi-i da 
ascultare şi supunere întru toate, chiar și-n foc de ţi-aş zice să te arunci. Şi, 


de azi înainte, eu o să fiu în locul tău nepotul împăratului, despre care mi-ai 
vorbit, iară tu — sluga mea; și atâta vreme să ai a mă sluji, până când îi 
muri şi iar îi învia. Și oriunde vei merge cu mine, nu care cumva să bleştești 
din gură către cineva despre ceea ce a urmat între noi, că te-am şters de pe 
faţa pământului. Îţi place aşa să mai trăieşti, bine-de-bine; iară de nu, spune- 
mi verde în ochi, ca să ştiu ce leac trebuie să-ţi fac... 

Fiul craiului, văzându-se prins în cleşte și fără nici o putere, îi jură 
credință şi supunere întru toate, lăsându-se în ştirea lui Dumnezeu, cum a 
vrea el să facă. Atunci Spânul pune mâna pe cartea, pe banii și pe armele 
fiului de crai şi le ia la sine; apoi îl scoate din fântână și-i dă paloşul să-l 
sărute, ca semn de pecetluire a jurământului, zicând: 

— De-acum înainte să știi că te cheamă Harap-Alb; aista ţi-i numele, și 
altul nu. 

După aceasta încalecă, fiecare pe calul său, și pornesc, Spânul înainte, 
ca stăpân, Harap-Alb în urmă, ca slugă, mergând spre împărăție, Dumnezeu 
să ne ţie, că cuvântul din poveste, înainte mult mai este. 

Și merg ei, și merg, cale lungă să le-ajungă, trecând peste nouă mări, 
peste nouă ţări şi peste nouă ape mari, și într-o târzie vreme ajung la 
împărăție. 

Și cum ajung, Spânul se înfăţișază înaintea împăratului cu carte din 
partea craiului. Și împăratul Verde, citind cartea, arde de bucurie că i-a venit 
nepotul, şi pe dată îl şi face cunoscut curţii și fetelor sale, care îl primesc cu 
toată cinstea cuvenită unui fiu de crai și moştenitor al împăratului. 

Atunci Spânul, văzând că i s-au prins minciunile de bine, cheamă la sine 
pe Harap-Alb și-i zice cu asprime: 

— Tu să șezi la grajd nedezlipit și să îngrijeşti de calul meu ca de ochii 
din cap, că de-oi veni pe-acolo și n-oi găsi trebile făcute după plac, vai de 
pielea ta are să fie. Dar până atunci, na-ţi o palmă, ca să ţii minte ce ţi-am 
spus. Bagat-ai în cap vorbele mele? 

— Da, stăpâne, zise Harap-Alb, lăsând ochii în jos. Și, ieşind, porneşte 
la grajd. Cu asta a voit Spânul să-și arate arama și să facă pe HarapAlb ca 
să-i ia și mai mult frica. 

Fetele împăratului întâmplându-se de faţă când a lovit Spânul pe Harap- 
Alb, li s-a făcut milă de dânsul și au zis Spânului cu binișorul: 

— Vere, nu faci bine ceea ce faci. Dacă este că a lăsat Dumnezeu să fim 
mari peste alţii, ar trebui să avem milă de dânșii, că şi ei, sărmanii, sunt 
oameni! 


— Hei, dragele mele vere, zice Spânul cu viclenia lui obicinuită; d- 
voastră încă nu știți ce-i pe lume. Dacă dobitoacele n-ar fi fost înfrânate, de 
demult ar fi sfâșşiat pe om. Și trebuie să știți că şi între oameni cea mai mare 
parte sunt dobitoace, care trebuiesc ţinuţi din frâu, dacă ţi-i voia să faci 
treabă cu dânşii. 

Fi, apoi... zi că nu-i lumea de-apoi! Să te ferească Dumnezeu când 
prinde mămăliga coajă. Vorba ceea: 


Dă-mi, Doamne, ce n-am avut, 
Să mă mier ce m-a găsit. 


Fetele atunci au luat altă vorbă, dar din inima lor nu s-a şters purtarea 
necuviincioasă a Spânului, cu toate îndreptările şi înrudirea lui, pentru că 
bunătatea nu are de-a face cu răutatea. Vorba ceea: 


Viţa-de-vie, tot în vie, 
Iară viţa-de-boz, tot răgoz. 


Și din ceasul acela au început a vorbi ele înde ele, că Spânul defel nu 
samănă în partea lor, nici la chip, nici la bunătate; și că Harap-Alb, sluga 
lui, are o înfăţişare mult mai plăcută și seamănă a fi mult mai omenos. 
Pesemne inima le spunea că Spânul nu le este văr, şi de aceea nu-l puteau 
mistui. Aşa îl urâse ele de tare acum, că, dacă ar fi fost în banii lor, s-ar fi 
lepădat de Spân ca de Ucigă-l-crucea. Dar nu aveau ce se face de împăratul, 
ca să nu-i aducă supărare. 

Amu, într-una din zile, cum şedea Spânul la ospăț împreună cu moșu- 
său, cu verele sale şi cu alţii, câţi se întâmplase, li s-au adus mai la urmă în 
masă și nişte sălăți foarte minunate. Atunci împăratul zice Spânului : 

— Nepoate, mai mâncat-ai sălăţi de aceste de când eşti? — Ba nu, 
moşule, zice Spânul; tocmai eram să vă întreb de unde le aveţi, că tare-s 
bune!... O haraba întreagă aș fi în stare să mănânc, și parcă tot nu m-aş 
sătura. 

— Te crede moşul, nepoate, dar când ai ști cu ce greutate se capătă! 
pentru că numai în Grădina Ursului, dacă-i fi auzit de dânsa, se află sălăţi 
de aceste, și mai rar om care să poată lua dintr-însele și să scape cu viaţă. 
Între toţi oamenii din împărăţia mea, numai un pădurar se bizuieşte la treaba 
asta. Și acela, el știe ce face, ce drege, de-mi aduce din când în când așa, 
câte puţine, de poftă. 


Spânul, voind să piardă acum pe Harap-Alb cu orice preţ, zise 
împăratului: 

— Doamne, moșule, de nu mi-a aduce sluga mea sălăţi de aceste și din 
piatra seacă, mare lucru să fie! 

— Ce vorbeşti, nepoate! zise împăratul; unul ca dânsul, şi încă 
necunoscător de locurile acestea, cum crezi că ar putea face această slujbă? 
Doar de ţi-i greu de viaţa lui. 

— la las', moșşule, nu-i duce grija; pun rămășag că are să-mi aducă sălăți 
întocmai ca aceste, și încă multe, că ştiu eu ce poate el. 

Ș-odată cheamă Spânul pe Harap-Alb și-i zice răstit: — Acum degrabă 
să te duci cum îi ști tu şi să-mi aduci sălăţi de aceste din Grădina Ursului. 
Hai, ieşi repede și porneşte, că nu-i vreme de pierdut. Dar nu cumva să faci 
de altfel, că nici în borta șoarecului nu ești scăpat de mine! 

Harap-Alb iese mâhnit, se duce în grajd şi începe a-şi netezi calul pe 
coamă, zicând: 

— Ei, căluţul meu, când ai şti tu în ce necaz am intrat! Sfânt să fie rostul 
tătâne-meu, că bine m-a învăţat! Așa-i că, dacă n-am ţinut seamă de vorbele 
lui, am ajuns slugă la dârloagă şi acum, vrând-nevrând, trebuie s-ascult, că 
mi-i capul în primejdie? 

— Stăpâne, zise atunci calul; de-acum înainte, ori cu capul de piatră, ori 
cu piatra de cap, tot atâta-i: fii odată bărbat şi nu-ţi face voie rea. Încalecă 
pe mine și hai! Știu eu unde te-oi duce, și mare-i Dumnezeu, ne-a scăpa el 
şi din aceasta! 

Harap-Alb, mai prinzând oleacă la inimă, încalecă și se lasă în voia 
calului, unde vrea el să-l ducă. 

Atunci calul pornește la pas, până ce iese mai încolo, ca să nu-i vadă 
nimene. Apoi își arată puterile sale, zicând: 

— Stăpâne, ţine-te bine pe mine, că am să zbor lin ca vântul, să 
cutreierăm pământul. Mare-i Dumnezeu şi meşteru-i dracul. Helbet! vom 
putea veni de hac şi Spânului celuia, nu-i e vremea trecută. 

Și odată zboară calul cu Harap-Alb până la nouri; apoi o ia de-a 
curmezişul pământului: pe deasupra codrilor, peste vârful munţilor, peste 
apa mărilor și după aceea se lasă încet- încet într-un ostrov mândru din 
mijlocul unei mări, lângă o căsuţă singuratică, pe care era crescut niște 
mușchi pletos de o podină de gros, moale ca mătasa și verde ca buraticul. 

Atunci Harap-Alb descalecă, și spre mai mare mirarea lui, numai iaca îl 
întâmpină în pragul ușii cerșetoarea căreia îi dăduse el un ban de pomană, 


înainte de pornirea lui de acasă. 

— Ei, Harap-Alb, așa-i că ai venit la vorbele mele, că deal cu deal se 
ajunge, dar încă om cu om? Află acum că eu sunt Sfânta Duminică și știu ce 
nevoie te-a adus pe la mine. Spânul vrea să-ţi răpună capul cu orice chip şi 
de-aceea te-a trimis să-i aduci sălăţi din Grădina Ursului, dar i-or da ele 
odată pe nas... Rămâi aici în astă-noapte, ca să văd ce-i de făcut. 

Harap-Alb rămâne bucuros, multumind Sfintei Duminici pentru buna 
găzduire şi îngrijirea ce are de el. 

— Fii încredinţat că nu eu, ci puterea milosteniei și inima ta cea bună te 
ajută, Harap-Alb, zice Sfânta Duminică ieşind şi lăsându-l în pace să se 
liniştească. 

Și cum iese Sfânta Duminică afară, odată şi porneşte desculță prin rouă, 
de culege o poală de somnoroasă, pe care o fierbe la un loc cu o vadră de 
lapte dulce şi cu una de miere și apoi ia mursa aceea și iute se duce de o 
toamă în fântâna din Grădina Ursului, care fântână era plină cu apă până la 
gură. Și mai stând Sfânta Duminică oleacă în preajma fântânii, numai iaca 
ce vede că vine ursul cu o falcă în cer și cu una în pământ, mornăind 
înfricoşat. Şi cum ajunge la fântână, cum începe a bea lacom la apă şi a-și 
linge buzele de dulceaţa şi bunătatea ei. Și mai stă din băut, și iar începe a 
mornăi; şi iar mai bea câte un răstimp, şi iar mornăieşte, până ce, de la o 
vreme, încep a-i slăbi puterile și, cuprins de ameţeală, pe loc cade jos și 
adoarme mort, de puteai să tai lemne pe dânsul. 

Atunci Sfânta Duminică, văzându-l așa, într-o clipă se duce şi, 
deşteptând pe Harap-Alb chiar în miezul nopţii, îi zice: 

— Îmbracă-te iute în pielea cea de urs, care o ai de la tată- tău, apucă pe 
ici tot înainte, şi cum îi ajunge în răscrucile drumului, ai să dai de Grădina 
Ursului. Atunci sai repede înlăuntru de-ţi ia sălăți într-ales, şi câte-i vrea de 
multe, căci pe urs l-am pus eu la cale. Dar, la toată întâmplarea, de-i vedea 
şi-i vedea că s-a trezit şi năvăleşte la tine, zvârle-i pielea cea de urs și apoi 
fugi încoace spre mine cât îi putea. 

Harap-Alb face cum îi zice Sfânta Duminică. Și cum ajunge în grădină, 
odată începe a smulge la sălăţi într-ales și leagă o sarcină mare, mare, cât pe 
ce să n-o poată ridica în spinare. Și când să iasă cu dânsa din grădină, iaca 
ursul se trezeşte, și după dânsul, Gavrile! Harap-Alb, dacă vede reaua, i- 
aruncă pielea cea de urs, şi apoi fuge cât ce poate cu sarcina în spate, tot 
înainte la Sfânta Duminică, scăpând cu obraz curat. 


După aceasta, Harap-Alb, mulțumind Sfintei Duminici pentru binele ce 
i-a făcut, îi sărută mâna, apoi îşi ia sălăţile şi, încălecând, porneşte spre 
împărăție, Dumnezeu să ne ţie, că cuvântul din poveste, înainte mult mai 
este. 

Și mergând tot cum s-a dus, de la o vreme ajunge la împărăție și dă 
sălățile în mâna Spânului. 

Împăratul şi fetele sale, văzând aceasta, le-a fost de-a mirarea. Atunci 
Spânul zice îngâmfat: 

— Ei, moşule, ce mai zici? — Ce să zic, nepoate? Ia, când aș ave eu o 
slugă ca aceasta, nu i-aş trece pe dinainte. 

— D-apoi de ce mi l-a dat tata de-acasă? numai de vrednicia lui, zise 
Spânul; căci altfel nu-l mai luam după mine, ca să-mi încurce zilele. 

La vro câteva zile după aceasta, împăratul arată Spânului niște pietre 
scumpe, zicând: 

— Nepoate, mai văzut-ai pietre nestemate aşa de mari şi frumoase ca 
acestea de când eşti? 

— Am văzut eu, moșule, felurite pietre scumpe, dar ca aceste, drept să-ți 
spun, n-am văzut. Oare pe unde se pot găsi aşa pietre? 

— Pe unde să se găsească, nepoate! Ia, în Pădurea Cerbului. Și cerbul 
acela este bătut tot cu pietre scumpe, mult mai mari și mai frumoase decât 
aceste. Mai întâi, cică are una în frunte, de străluceşte ca soarele. Dar nu se 
poate apropia nimene de cerb, căci este solomonit şi nici un fel de armă nu-l 
prinde; însă el, pe care l-a zări, nu mai scapă cu viaţă. De-aceea fuge lumea 
de dânsul de-și scoate ochii; şi nu numai atâta, dar chiar când se uită la 
cineva, fie om sau orice dihanie a fi, pe loc rămâne moartă. Și cică o 
mulțime de oameni şi de sălbătăciuni zac fără suflare în pădurea lui numai 
din astă pricină: se vede că este solomonit, întors de la ţâţă, sau dracul mai 
ştie ce are de-i așa de primejdios. Dar cu toate aceste, trebuie să știi, 
nepoate, că unii oameni îs mai al dracului decât dracul; nu se astâmpără nici 
în ruptul capului; măcar că au păţit multe, tot cearcă prin pădurea lui, să 
vadă, nu l-or putea găbui cumva? Și care dintre ei are îndrăzneala mare și 
noroc și mai mare, umblând pe acolo, găsește din întâmplare câte o piatră 
de aceste, picată de pe cerb, când se scutură el la șapte ani o dată, și apoi 
aceluia om nu-i trebuie altă negustorie mai bună. Aduce piatra la mine şi i-o 
plătesc cât nu face; ba încă sunt bucuros că o pot căpăta. Și află, nepoate, că 
asemene pietre fac podoaba împărăției mele, nu se găsesc altele mai mari și 
mai frumoase decât aceste la nici o împărăție, și de-aceea s-a dus vestea 


despre ele în toată lumea. Mulţi împărați şi crai înadins vin să le vadă, și li-i 
de-a mirarea de unde le am. 

— Doamne, moșule! zise atunci Spânul; să nu te superi, dar nu ştiu ce 
fel de oameni fricoşi aveţi pe aici. Eu pun rămășag pe ce vrei că sluga mea 
are să-mi aducă pielea cerbului aceluia, cu cap cu tot, așa împodobit cum 
este. 

Ș-odată cheamă Spânul pe Harap-Alb şi-i zice: — Du-te în Pădurea 
Cerbului, cum îi ști tu, și măcar fă pe dracul în patru, sau orice-i face, dar 
numaidecât să-mi aduci pielea cerbului, cu cap cu tot, aşa bătute cu pietre 
scumpe, cum se găsesc. Şi doar te-a împinge păcatul să clintești vreo piatră 
din locul său, iară mai ales acea mare din fruntea cerbului, c-apoi atâta ţi-i 
leacul! Hai, porneşte iute, că nu-i vreme de pierdut! 

Harap-Alb vede el bine unde merge treaba, că doar nu era din butuci; 
dar neavând încotro, iese mâhnit, se duce iar în grajd la cal și, netezindu-l 
pe coamă, îi zice: 

— Dragul meu căluţ, la grea belea m-a vârât iar Spânul!... De-oi mai 
scăpa şi din asta cu viaţă, apoi tot mai am zile de trăit. Dar nu ştiu, zău, la 
cât mi-a sta norocul! 

— Nu-i nimica, stăpâne, zise calul. Capul de-ar fi sănătos, că belelele 
curg gârlă. Poate ai primit poruncă să jupeşti piatra morii şi să duci pielea la 
împărăție... 

— Ba nu, căluţul meu; alta şi mai înfricoşată, zise Harap- Alb. 

— Vorbă să fie, stăpâne, că tocmeala-i gata, zise calul. Nu te teme, ştiu 
eu năzdrăvănii de ale Spânului; și să fi vrut, de demult i-aş fi făcut pe obraz, 
dar lasă-l să-şi mai joace calul. Ce gândeşti? Și unii ca aceştia sunt 
trebuitori pe lume câteodată, pentru că fac pe oameni să prindă la minte... Zi 
şi d-ta că ai avut să tragi un păcat strămoșesc. Vorba ceea: "Părinţii mănâncă 
aguridă, și fiilor li se strepezesc dinţii”. Hai, nu mai sta la gânduri; încalecă 
pe mine și pune-ţi nădejdea în Dumnezeu, că mare-i puterea Lui; nu ne-a 
lăsa el să suferim îndelung. Cum vrei. "Ce-i e scris omului în frunte-i e 
pus." Doar' mare-i Cel-de-sus! S-or sfârşi ele şi aceste de la o vreme... 

Harap-Alb atunci încalecă, și calul porneşte la pas, până ce iese mai 
încolo departe, ca să nu-i ia lumea la ochi. Și apoi, încordându-se și 
scuturându-se o dată voiniceşte, iară-și arată puterile, zicând: 

— 'Ţine-te zdravăn, stăpâne, că iar am să zbor: 


În înaltul cerului, 


Văzduhul pământului; 
Pe deasupra codrilor, 
Peste vârful munților, 
Prin ceața măgurilor, 
Spre noianul mărilor, 
La crăiasa zânelor, 
Minunea minunilor, 
Din ostrovul florilor. 


Şi zicând aceste, odată și zboară cu Harap-Alb 


În înaltul cerului, 
Văzduhul pământului; 

şi o ia de-a curmeziș: 

De la nouri către soare, 
Printre lună și luceferi, 
Stele mândre lucitoare, 

şi apoi se lasă lin ca vântul: 
În ostrovul florilor, 

La crăiasa zânelor, 
Minunea minunilor. 


Și când vântul a aburit, iaca și ei la Sfânta Duminică iar au sosit. Sfânta 
Duminică era acasă şi, cum a văzut pe Harap-Alb poposind la uşa ei, pe loc 
l-a întâmpinat şi i-a zis cu blândeţe: 

— Ei, Harap-Alb, aşa-i că iar te-a ajuns nevoia de mine? — Așa este, 
măicuţă, răspunse Harap-Alb, cufundat în gânduri şi galben la față, de 
parcă-i luase pânza de pe obraz. Spânul vrea să-mi răpună capul cu orice 
preţ. Și de-aş muri mai degrabă, să scap odată de zbucium: decât așa viaţă, 
mai bine moarte de o mie de ori! 

— Vai de mine şi de mine, Harap-Alb, zise Sfânta Duminică; parcă nu 
te-aş fi crezut așa slab de înger, dar, după cât văd, eşti mai fricos decât o 
femeie! Hai, nu mai sta ca o găină plouată! rămâi la mine în astă noapte și 
ți-oi da eu vrun ajutor. Mare-i Dumnezeu! N-a mai fi el după gândul 
Spânului. Însă mai rabdă şi tu, fătul meu, că mult ai avut de răbdat și puţin 
mai ai. Pân-acum ţi-a fost mai greu, dar de-acum înainte tot așa are să-ţi fie, 


până ce-i ieşi din slujba Spânului, de la care ai să tragi încă multe necazuri, 
dar ai să scapi din toate cu capul teafăr, pentru că norocul te ajută. 

— Poate aşa să fie, măicuţă, zise Harap-Alb, dar prea multe s-au 
îngrămădit deodată pe capul meu. 

— Câte a dat Dumnezeu, Harap-Alb, zise Sfânta Duminică; aşa a trebuit 
să se întâmple, și n-ai cui bănui: pentru că nu-i după cum gândește omul, ci- 
i după cum vrea Domnul. Când vei ajunge şi tu odată mare şi tare, îi căuta 
să judeci lucrurile de-a fir-a-păr şi vei crede celor asupriţi şi necăjiţi, pentru 
că ştii acum ce e necazul. Dar până atunci, mai rabdă, HarapAlb, căci cu 
răbdarea îi frigi pielea. 

Harap-Alb, nemaiavând ce zice, mulțumește lui Dumnezeu, și de bine, 
şi de rău, și Sfintei Duminici pentru buna găzduire și ajutorul făgăduit. 

— Ia, acum mai vii de-acasă, fătul meu! Zică cine-a zice şi cum a vrea 
să zică, dar când este să dai peste păcat, dacă-i înainte, te sileşti să-l ajungi, 
iar dacă-i în urmă, stai şi-l aştepţi. Mă rog, ce mai la deal, la vale? așa e 
lumea asta și, de-ai face ce-ai face, rămâne cum este ea; nu poţi s-o întorci 
cu umărul, măcar să te pui în ruptul capului. Vorba ceea: "Zi-i lume și te 
mântuie". Dar ia să lăsăm toate la o parte şi, până la una-alta, hai să vedem 
ce-i de făcut cu cerbul, că Spânul te-a fi așteptând cu nerăbdare. Și, dă, 
stăpân nu-i? trebuie să-l asculți. Vorba ceea: "Leagă calul unde zice 
stăpânul”. 

Și odată scoate Sfânta Duminică obrăzarul și sabia lui Statu-Palmă- 
Barbă-Cot, de unde le avea și, dându-le lui Harap-Alb, zice: 

— "Ţine aceste, că au să-ţi fie de mare trebuință unde mergem. Și chiar 
haidem, cu ajutorul Domnului, să isprăvim odată și trebușoara asta. 

Și pe la cântatul cucoșilor se ia Sfânta Duminică împreună cu Harap- 
Alb și se duc în Pădurea Cerbului. Și cum ajung în pădure, sapă o groapă 
adâncă de un stat de om, lângă un izvor, unde în fiecare zi pe la amiază 
venea cerbul de bea apă, apoi se culca acolo pe loc și dormea cât un bei, 
până ce asfinţea soarele. Şi după aceea, sculându-se, o lua în porneală și nu 
mai da pe la izvor iar până a doua zi pe la amiază. 

— Ei, ei! acum groapa este gata, zise Sfânta Duminică. Tu, Harap-Alb, 
rămâi aici într-însa, toată ziua, şi iaca ce ai de făcut: pune-ţi obrăzarul cum 
se pune, iară sabia să n-o slăbeşti din mână; și de-amiază, când a veni 
cerbul aici la izvor să bea apă şi s-a culca ş-a adormi, cu ochii deschişi, cum 
i-i feleşagul, tu, îndată ce l-îi auzi horăind, să ieşi încetişor și să potriveşti 
aşa ca să-i zbori capul dintr-o singură lovitură de sabie, şi apoi repede să te 


arunci în groapă și să șezi acolo într-însa până după asfinţitul soarelui. 
Capul cerbului are să te strige până atunci mereu pe nume, ca să te vadă, dar 
tu nu cumva să te îndupleci de rugămintea lui şi să te ițeşti la dânsul, că are 
un ochi otrăvit şi, când l-a pironi spre tine, nu mai trăieşti. Însă, cum a 
asfinţi soarele, să ştii că a murit cerbul. Și atunci să iei fără frică să-i jupeşti 
pielea, iară capul să-l iei așa întreg, cum se găsește, și apoi să vii la mine. 

Și aşa, Sfânta Duminică se ia şi se întoarnă singură acasă. Iară Harap- 
Alb rămâne la pândă în groapă. Și, când pe la amiază, numai iaca ce aude 
Harap-Alb un muget înădușit: cerbul venea boncăluind. Și ajungând la 
izvor, odată și începe a bea hâlpav la apă rece; apoi mai boncăluieşte, și iar 
mai bea câte un răstimp, şi iar mai boncăluiește, şi iar mai bea, până ce nu 
mai poate. După aceea începe a-și arunca ţărnă după cap, ca buhaiul, şi 
apoi, scurmând de trei ori cu piciorul în pământ, se tologeşte jos pe pajiște, 
acolo pe loc, mai rumegă el cât mai rumegă, şi pe urmă se aşterne pe somn, 
şi unde nu începe a mâna porcii la jir. 

Harap-Alb, cum îl aude horăind, iese afară încetișor și, când îl croieşte o 
dată cu sabia pe la mijlocul gâtului, îi şi zboară capul cât colo de la trup și 
apoi Harap-Alb se aruncă fără sine în groapă, după cum îl povăţuise Sfânta 
Duminică. Atunci sângele cerbului odată a şi-nceput a curge gâlgâind și a se 
răspândi în toate părţile, îndreptându-se şi năboind în groapă peste Harap- 
Alb, de cât pe ce era să-l înece. Iară capul cerbului, zvârcolindu-se dureros, 
striga cu jale, zicând: 

— Harap-Alb, Harap-Alb! De nume ţi-am auzit, dar de văzut nu te-am 
văzut. leşi numai oleacă să te văd încaltea, vrednic ești de comoara ce ţi-o 
las, şi apoi să mor cu plăcere, dragul meu! 

Dar Harap-Alb tăcea molcum și de-abia își putea descleşta picioarele 
din sângele închegat, care era mai-mai să umple groapa. În sfârşit, mai 
strigă el, capul cerbului, cât mai strigă, însă Harap-Alb nici nu răspunde, 
nici se arată, şi de la o vreme se face tăcere. Și aşa, după asfinţitul soarelui, 
Harap-Alb iese din groapă, jupeşte pielea cerbului cu băgare de seamă, să 
nu smintească vreo piatră din locul ei, apoi ia capul întreg, așa cum se 
găsea, şi se duce la Sfânta Duminică. 

— Ei, Harap-Alb, zise Sfânta Duminică, aşa-i că am scos-o la capăt și 
asta? 

— Aşa; cu ajutorul lui Dumnezeu și cu al sfinţiei-voastre, răspunse 
Harap-Alb, am izbutit, măicuţă, să facem și acum pe cheful Spânului, 


rămânere-aș păgubaş de dânsul să rămân, și să-l văd când mi-oi vedea 
ceafa; atunci, și nici atunci, că tare mi-i negru înaintea ochilor! 

— Lasă-l, Harap-Alb, în plata lui Dumnezeu, că şi-a da el Spânul peste 
om vrodată; pentru că nu-i nici o faptă fără plată, zise Sfânta Duminică. 
Mergi de i le du și acestea, că i-or rămânea ele de cap odată. 

Atunci Harap-Alb, multumind Sfintei Duminici, îi sărută mâna, apoi 
încalecă pe cal și porneşte tot cum a venit, mergând spre împărăție, 
Dumnezeu să ne ţie, că cuvântul din poveste, înainte mult mai este... Și pe 
unde trecea, lumea din toate părţile îl înghesuia: pentru că piatra cea mare 
din capul cerbului strălucea de se părea că Harap-Alb soarele cu el îl ducea. 

Mulţi crai și împărați ieșeau înaintea lui Harap-Alb, şi care dincotro îl 
ruga, unul să-i dea bănărit, cât a cere el, altul să-i dea fata și jumătate de 
împărăție; altul să-i dea fata şi împărăţia întreagă pentru asemene odoare. 
Dar HarapAlb ca de foc se ferea și, urmându-și calea înainte, la stăpânu-său 
le ducea. 

Și într-una din seri, cum şedea Spânul împreună cu moşus ău şi cu 
verele sale sus într-un foişor, numai iaca ce zăresc în depărtare un sul de 
raze scânteietoare, care venea înspre dânşii; și de ce se apropia, de ce 
lumina mai tare, de le fura vederile. Şi deodată toată suflarea s-a pus în 
mișcare: lumea de pe lume, fiind în mare nedumerire, alerga să vadă ce 
minune poate să fie. Şi, când colo, cine era? Harap-Alb, care venea în pasul 
calului, aducând cu sine pielea şi capul cerbului pe care le-a și dat în mâna 
Spânului. 

La vederea acestei minunăţii, toţi au rămas încremeniţi și, uitându-se 
unii la alţii, nu știau ce să zică. Pentru că în adevăr era şi lucru de mirare! 

Dar Spânul, cu viclenia sa obicinuită, nu-și pierde cumpătul. Și, luând 
vorbă, zice împăratului: 

— Ei, moşule, ce mai zici? adeveritu-s-au vorbele mele? — Ce să mai 
zic, nepoate?! răspunse împăratul uimit. la, să am eu o slugă așa de 
vrednică şi credincioasă ca HarapAlb, aş pune-o la masă cu mine, că mult 
preţuieşte omul acesta! 

— Ba să-şi pună pofta-n cui! răspunse Spânul cu glas răutăcios. Asta n- 
aş face-o eu de-ar mai fi el pe cât este; doar nu-i frate cu mama, să-l pun în 
capul cinstei! Eu ştiu, moșule, că sluga-i slugă și stăpânu-i stăpân; s-a 
mântuit vorba. Na, na, na! d-apoi pentru vrednicia lui mi l-a dat tata, căci 
altfel de ce l-aş fi luat cu mine. Hei, hei! Nu ştiţi d-voastră ce poam-a 
dracului e Harap-Alb aista! Până l-am dat la brazdă, mi-am stupit sufletul 


cu dânsul. Numai eu îi vin de hac. Vorba ceea: "Frica păzeşte bostănăria”. 
Alt stăpân în locul meu nu mai face brânză cu Harap-Alb, cât îi lumea și 
pământul. Ce te potriveşti, moșule? Cum văd eu, d-ta prea intri în voia 
supușilor. De-aceea nu-ţi dau cerbii pietre scumpe și urșii sălăţi. Mie unuia 
ştiu că nu-mi suflă nimene în borş: când văd că mâţa face mărazuri, ţi-o 
strâng de coadă, de mănâncă şi mere pădureţe, căci n-are încotro... Dacă ţi-a 
ajuta Dumnezeu să mă rânduiești mai degrabă în locul d-tale, îi vedea, 
moşule dragă, ce prefacere are să ia împărăţia; n-or mai şedea lucrurile tot 
aşa moarte cum sunt. Pentru că ştii vorba ceea: "Omul sfințește locul!"... 
Fost-ai și d-ta la tinerețe, nu zic. Dar acum îţi cred. Dă, bătrâneţe nu-s? 
Cum n-or sta trebile baltă! 

În sfârşit, Spânului îi mergea gura ca pupăza, de-a ameţit pe împăratul, 
încât a uitat şi de Harap-Alb, și de cerb, şi de tot. 

Fetele împăratului însă priveau la verișor... cum priveşte câinele la mâţă, 
şi le era drag ca sarea-n ochi: pentru că le spunea inima ce om fără de lege 
este Spânul. Dar cum erau să iasă ele cu vorba înaintea tatălui lor? Spânul 
n-avea de cine... Vorba ceea: "Găsise un sat fără câini și se primbla fără 
băț”. Că altă, ce pot să zic? 

La vro câteva zile după asta, împăratul făcu un ospăț foarte mare în 
cinstea nepotu-său, la care ospăț au fost poftiți cei mai străluciți oaspeţi: 
împărați, crai, voievozi, căpitanii oştirilor, mai-marii orașelor şi alte feţe 
cinstite. 

În ziua de ospăț, fetele împăratului s-au pus cu rugămintea pe lângă 
Spân să dea voie lui Harap-Alb ca să slujească și el la masă. Spânul, 
neputându-le strica hatârul, cheamă pe Harap-Alb de față cu dânsele şi-i 
învoi aceasta, însă cu tocmală, ca în tot timpul ospăţului să stea numai la 
spatele stăpânu-său şi nici măcar să-şi ridice ochii la ceilalți meseni, că de l- 
oi vedea obrăznicindu-se cumva, acolo pe loc îi şi tai capul. 

— Auzit-ai ce am spus, slugă netrebnică, zise Spânul, arătând lui Harap- 
Alb tăișul paloșului, pe care jurase credință și supunere Spânului la ieșirea 
din fântână. 

— Da, stăpâne, răspunse Harap-Alb cu umilință; sunt gata la porunca 
luminării-voastre. 

Fetele împăratului au mulțumit Spânului şi pentru atâta. 

Amu, tocmai pe când era temeiul mesei, și oaspeţii, tot gustând vinul de 
bun, începuse a se chiurchiului câte oleacă, numai iaca o pasăre măiastră se 
vede bătând la fereastră şi zicând cu glas muieratic: 


— Mâncaţi, beţi și vă veseliţi, dar de fata împăratului Roş nici nu 
gândiţi! 

Atunci, deodată, tuturor mesenilor pe loc li s-a stricat cheful şi au 
început a vorbi care ce ştia şi cum îi ducea capul: unii spuneau că împăratul 
Roş, având inimă haină, nu se mai satură de a vărsa sânge omenesc; alții 
spuneau că fata lui este o farmazoană cumplită, și că din pricina ei se fac 
atâtea jertfe; alții întăreau spusele celorlalţi, zicând că chiar ea ar fi venit în 
chip de pasăre de a bătut acum la fereastră, ca să nu lase şi aici lumea în 
pace. Alţii ziceau că, oricum ar fi, dar pasărea aceasta nu-i lucru curat; şi că 
trebuie să fie un trimis de undeva, numai pentru a iscodi casele oamenilor. 
Alţii, mai fricoși, își stupeau în sân, menind-o ca să se întoarcă pe capul 
acelui care a trimis-o. În sfârșit, unii spuneau într-un fel, alţii în alt fel, și 
multe se ziceau pe seama fetei împăratului Roș, dar nu se știa care din toate 
acele vorbe este cea adevărată. 

Spânul, după ce-i ascultă pe toți cu luare-aminte, clătină din cap și zise: 

— Rău e când ai a face tot cu oameni care se tem și de umbra lor! D- 
voastră, cinstiți oaspeţi, se vede că paşteţi boboci, de nu vă pricepeţi al cui 
fapt e acesta. 

Și atunci Spânul repede își aţinteşte privirile asupra lui Harap-Alb şi, nu 
ştiu cum, îl prinde zâmbind. 

— Aşa... slugă vicleană ce-mi eşti!? Vasăzică, tu ai ştiinţă de asta și nu 
mi-ai spus. Acum degrabă să-mi aduci pe fata împăratului Roș, de unde ştii 
şi cum îi şti tu. Hai, pornește! Și nu cumva să faci de altfel, că te-ai dus de 
pe faţa pământului! 

Atunci Harap-Alb, ieșind plin de mâhnire, se duce în grajd la cal și, 
netezindu-l pe coamă și sărutându-l, zice: 

— Dragul meu tovarăș, la grea nevoie m-a băgat iar Spânul! Amu a 
scornit alta: cică să-i aduc pe fata împăratului Roş de unde-oi şti. Asta-i 
curat vorba ceea: "Poftim pungă la masă, dacă ţi-ai adus de-acasă." Se vede 
că mi s-a apropiat funia la par. Cine ştie ce mi s-a mai întâmpla! Cu Spânul 
tot am dus-o cum am dus-o, câine-câineşte, până acum. Dar cu omul roş nu 
ştiu, zău, la cât mi-a sta capul. Ş-apoi, unde s-a fi găsind acel împărat Roș și 
fata lui, care cică este o farmazoană cumplită, numai Cel-de-pe-comoară a 
fi ştiind! Parcă dracul vrăjeşte, de n-apuc bine a scăpa din una și dau peste 
alta! Se vede că m-a născut mama într-un ceas rău, sau nu ştiu cum să mai 
zic, ca să nu greşesc înaintea lui Dumnezeu. Mă pricep eu tare bine ce ar 
trebui să fac, ca să se curme odată toate aceste. Dar m-am deprins a târâi 


după mine o viaţă ticăloasă. Vorba ceea: "Să nu dea Dumnezeu omului cât 
poate el suferi”. 

— Stăpâne, zise atunci calul, nechezând cu înfocare, nu te mai olicăi 
atâta! După vreme rea, a fi el vreodată și senin. Dac'ar sta cineva să-și facă 
seamă de toate cele, cum chitești d-ta, apoi atunci ar trebui să vezi tot 
oameni morți pe toate cărările... Nu fi așa de nerăbdător! De unde știi că nu 
s-or schimba lucrurile în bine şi pentru d-ta? Omul e dator să se lupte cât a 
putea cu valurile vieţii, căci ştii că este o vorbă: "Nu aduce anul ce aduce 
ceasul". Când sunt zile și noroc, treci prin apă şi prin foc şi din toate scapi 
nevătămat. Vorba cântecului: 


Fă-mă, mamă, cu noroc, 
Și măcar m-aruncă-n foc. 


Las' pe mine, stăpâne, că ştiu eu pe unde te-oi duce la împăratul Roș: 
pentru că m-au mai purtat o dată păcatele pe acolo cu tatu-tău, în tinerețile 
lui. Hai, încalecă pe mine și ţine-te bine, că acum am să-mi arăt puterile 
chiar de aici, de pe loc, în ciuda Spânului, ca să-i punem venin la inimă. 

Harap-Alb atunci încalecă, şi calul, nechezând o dată puternic, zboară 
cu dânsul: 


În înaltul cerului, 
Văzduhul pământului 
şi o ia de-a curmeziș: 
De la nouri către soare, 
Printre lună și luceferi, 
Stele mândre lucitoare. 


Şi apoi, de la o vreme, începe a se lăsa lin ca vântul, și luând de-a lungul 
pământului, merg spre împărăție, Dumnezeu să ne ţie, că cuvântul din 
poveste, înainte mult mai este. 

Dar ia să vedem, ce se mai petrece la masă după ducerea lui Harap-Alb? 

— Hei, hei! zise Spânul în sine, tremurând de ciudă: nu te-am știut eu 
că-mi ești de aceştia, că de mult îţi făceam felul!... Dar trăind şi nemurind, 
te-oi sluji eu, măi badeo!... Paloșul ista are să-ţi ştie de ştire... Ei, vedeţi, 
moşule și cinstiți meseni, cum hrănești pe dracul, fără să știi cu cine ai de-a 
face? Dacă nu-s și eu un puișor de om în felul meu, dar tot m-a tras Harap- 


Alb pe sfoară! Bine-a zis cine-a zis: "Că unde-i cetatea mai tare, acolo bate 
dracul război mai puternic". 

În sfârşit, împăratul, fetele sale şi toţi oaspeţii rămaseră încremeniţi, 
Spânul, bodrogănind din gură, nu ştia cum să-și ascundă ura, iară Harap- 
Alb, îngrijit de ce i s-ar mai putea întâmpla în urmă, mergea tot înainte prin 
locuri pustii și cu greu de străbătut. 

Și când să treacă un pod peste o apă mare, iaca o nuntă de furnici trecea 
şi ea tocmai atunci podul. Ce să facă HarapAlb ? Stă el oleacă și se 
sfătuieşte cu gândul: "Să trec peste dânsele, am să omor o mulțime; să dau 
prin apă, mă tem că m-oi îneca, cu cal cu tot. Dar tot mai bine să dau prin 
apă, cum a da Dumnezeu, decât să curm viaţa atâtor gâzulițe nevinovate”. 
Și zicând Doamne-ajută, se aruncă cu calul în apă, o trece înot dincolo, la 
cela mal, fără primejdie și apoi își ia drumul înainte. Și cum mergea el, 
numai iaca i se înfățișază o furnică zburătoare zicând: 

— Harap-Alb, fiindcă eşti aşa de bun, de ţi-a fost milă de viaţa noastră, 
când treceam pe pod, şi nu ne-ai stricat veselia, vreau să-ți fac și eu un bine: 
na-ți aripa asta, şi când îi avea vrodată nevoie de mine, să dai foc aripei, şi 
atunci eu împreună cu tot neamul meu avem să-ţi venim în ajutor. 

Harap-Alb, strângând aripa cu îngrijire, mulțumește furnicii pentru 
ajutorul făgăduit şi apoi porneşte tot înainte. 

Și mai merge el cât merge, și numai iaca ce aude o bâzâitură înăduşită. 
Se uită el în dreapta, nu vede nimica; se uită în stânga, nici atâta; şi când se 
uită în sus, ce să vadă? Un roi de albine se învârtea în zbor pe deasupra 
capului său şi umblau bezmetice de colo până colo, neavând loc unde să se 
aşeze. Harap-Alb, văzându-le așa, i se face milă de dânsele și, luându-și 
pălăria din cap, o pune pe iarbă la pământ, cu gura-n sus, și apoi el se dă 
într-o parte. Atunci, bucuria albinelor; se lasă jos cu toatele și se adună 
ciotcă în pălărie. Harap-Alb, aflându-se cu părere de bine despre asta, 
aleargă în dreapta şi în stânga şi nu se lasă până ce găseşte-un buştihan 
putregăios, îl scobeşte cu ce poate și-i face urdiniș; după aceea așază niște 
țepuși într-însul, îl freacă pe dinăuntru cu cătușnică, cu sulcină, cu 
mătăciune, cu poala sântă-Măriei şi cu alte buruiene mirositoare și prielnice 
albinelor şi apoi, luându-l pe umăr, se duce la roi, răstoarnă albinele 
frumuşel din pălărie în buștihan, îl întoarce binişor cu gura în jos, îi pune 
deasupra niște captălani, ca să nu răzbată soarele și ploaia înlăuntru, şi apoi, 
lăsându-l acolo pe câmp, între flori, îşi caută de drum. 


Și cum mergea el, mulțumit în sine pentru această facere de bine, numai 
iaca i se înfăţişază înainte crăiasa albinelor, zicându-i: 

— Harap-Alb, pentru că eşti aşa de bun și te-ai ostenit de ne-ai făcut 
adăpost, vreau să-ţi fac şi eu un bine în viaţa mea: na-ți aripa asta şi, când îi 
avea vreodată nevoie de mine, aprinde-o, şi eu îndată am să-ţi vin întru 
ajutor. 

Harap-Alb, luând aripa cu bucurie, o strânge cu îngrijire; apoi, 
mulțumind crăiesei pentru ajutorul făgăduit, porneşte, urmându-și calea tot 
înainte. 

Mai merge el cât merge și, când la poalele unui codru, numai iaca ce 
vede o dihanie de om, care se pârpâlea pe lângă un foc de douăzeci și patru 
de stânjeni de lemne şi tot atunci striga, cât îi lua gura, că moare de frig. Și- 
apoi, afară de aceasta, omul acela era ceva de speriat; avea niște urechi 
clăpăuge şi niște buzoaie groase și dăbălăzate. Și când sufla cu dânsele, cea 
deasupra se răsfrângea în sus peste scăfârlia capului, iar cea dedesubt atârna 
în jos, de-i acoperea pântecele. Și, ori pe ce se oprea suflarea lui, se punea 
promoroaca mai groasă de-o palmă. Nu era chip să te apropii de dânsul, că 
aşa tremura de tare, de parcă-l zghihuia dracul. Și dac-ar fi tremurat numai 
el, ce ţi-ar fi fost? Dar toată suflarea și făptura de primprejur îi ţineau 
hangul: vântul gemea ca un nebun, copacii din pădure se văicărau, pietrele 
țipau, vreascurile ţiuiau şi chiar lemnele de pe foc pocneau de ger. Iară 
veverițele, găvozdite una peste alta în scorburi de copaci, suflau în unghii și 
plângeau în pumni, blestemându-și ceasul în care s-au născut. Mă rog, foc 
de ger era: ce să vă spun mai mult! HarapAlb, numai o ţâră cât a stat de s-a 
uitat, a făcut țurțuri la gură și, neputându-și stăpâni râsul, zise cu mirare: 

— Multe mai vede omul acesta cât trăieşte! Măi tartorule, nu mânca 
haram și spune drept, tu eşti Gerilă? Așă-i că taci?... Tu trebuie să fii, pentru 
că şi focul îngheaţă lângă tine, de arzuliu ce eşti. 

— Râzi tu, râzi, Harap-Alb, zise atunci Gerilă tremurând, dar, unde 
mergi, fără mine n-ai să poţi face nimica. 

— Hai şi tu cu mine, dacă vrei, zise Harap-Alb; de-abia te-i mai încălzi 
mergând la drum, căci nu e bine când stai locului. 

Gerilă atunci se ia cu Harap-Alb și pornesc împreună. Și mergând ei o 
bucată înainte, Harap-Alb vede altă drăcărie și mai mare: o namilă de om 
mânca brazdele de pe urma a 24 de pluguri și tot atunci striga în gura mare 
că crapă de foame. 


— Ei, apoi să nu bufneşti de râs? zise Harap-Alb. Măi, măi, măi! că 
multe-ţi mai văd ochii! Pesemne c-aista-i Flămânzilă, foametea, sac fără 
fund sau cine mai ştie ce pricopseală a fi, de nu-l poate sătura nici 
pământul. 

— Râzi tu, râzi, Harap-Alb, zice atunci Flămânzilă, dar, unde mergeţi 
voi, fără mine n-aveţi să puteţi face nici o ispravă. 

— Dacă-i aşa, hai şi tu cu noi, zise Harap-Alb, că doar n-am a te duce în 
spinare. 

Flămânzilă atunci se ia după Harap-Alb și pornesc tustrei înainte. Şi mai 
mergând ei o postată, numai iaca Harap-Alb vede altă minunăţie și mai 
mare: o arătare de om băuse apa de la 24 de iazuri și o gârlă pe care umblau 
numai 500 de mori și tot atunci striga în gura mare că se usucă de sete. 

— Măi, da' al dracului onânie de om e și acesta! zise HarapAlb. Grozav 
burdăhan și nesăţios gâtlej, de nu pot să-i potolească setea nici izvoarele 
pământului; mare ghiol de apă trebuie să fie în mațele lui! Se vede că 
acesta-i prăpădenia apelor, vestitul Setilă, fiul Secetei, născut în zodia 
rațelor şi împodobit cu darul suptului. 

— Râzi tu, râzi, Harap-Alb, zise atunci Setilă, căruia începu a-i ţâșni 
apa pe nări şi pe urechi, ca pe nişte lăptoace de mori, dar, unde vă duceţi 
voi, fără mine degeaba vă duceți. 

— Hai şi tu cu noi, dacă vrei, zise Harap-Alb; de-abia nu te-ai mai 
linciuri atâta în cele ape, îi scăpa de blestemul broaștelor și-i da răgaz 
morilor să umble, că destul ţi-ai făcut mendrele până acum. Ce, Doamne 
iartă-mă, îi face broaşte în pântece de atâta apă! 

Setilă atunci se ia după Harap-Alb și pornesc tuspatru înainte. Şi mai 
mergând ei o bucată, numai iaca ce vede Harap-Alb altă minunăţie și mai 
minunată: o schimonositură de om avea în frunte numai un ochi, mare cât o 
sită şi, când îl deschidea, nu vedea nimica; da chior peste ce apuca. Iară 
când îl ţinea închis, dar fie zi, dar fie noapte, spunea că vede cu dânsul în 
măruntaiele pământului. 

— Iaca, începu el a răcni ca un smintit, toate lucrurile mi se arată 
găurite, ca sitișca, şi străvezii, ca apa cea limpede; deasupra capului meu 
văd o mulțime nenumărată de văzute şi nevăzute; văd iarba cum creşte din 
pământ; văd cum se rostogolește soarele după deal, luna și stelele cufundate 
în mare; copacii cu vârful în jos, vitele cu picioarele în sus și oamenii 
umblând cu capul între umere; văd, în sfârşit, ceea ce n-aş mai dori să vadă 


nimene, pentru a-și osteni vederea: văd niște guri căscate uitându-se la mine 
și nu-mi pot da seama de ce vă miraţi aşa, mira-v-aţi de... frumuseţe-vă! 

Harap-Alb atunci se bate cu mâna peste gură şi zice: — Doamne fereşte 
de omul nebun, că tare-i de jălit, sărmanul! Pe de-o parte îţi vine a râde și 
pe de alta îţi vine a-l plânge. Dar se vede că așa l-a lăsat Dumnezeu. Poate 
că acesta-i vestitul Ochilă, frate cu Orbilă, văr primare cu Chiorilă, nepot de 
soră lui Pândilă, din sat de la Chitilă, peste drum de Nimerilă. Ori din târg 
de la Să-l-caţi, megieș cu Căutaţi și de urmă nu-i mai daţi. Mă rog, unu-i 
Ochilă pe fața pământului, care vede toate şi pe toți altfel de cum vede 
lumea cealaltă; numai pe sine nu se vede cât e de frumușel. Parcă-i un boţ, 
chilimboţ boţit, în frunte cu un ochi, numai să nu fie de deochi! 

—  Râzi tu, râzi, Harap-Alb, zise atunci Ochilă, uitându-se 
închiorchioşat, dar, unde te duci, fără de mine rău are să-ţi cadă. Fata 
împăratului Roş nu se capătă așa de lesne cum crezi tu. Din gardul Oancei 
ţi-a da-o împăratul, dacă n-oi fi şi eu pe-acolo. 

— Hai şi tu cu noi, dacă vrei, zise Harap-Alb, că doar n-avem a te duce 
de mână, ca pe un orb. 

Ochilă atunci se ia şi el după Harap-Alb şi pornesc tuscinci înainte. Şi 
mai mergând ei o bucată, numai iaca ce vede Harap-Alb altă bâzdâganie şi 
mai şi: o pocitanie de om umbla cu arcul după vânat păsări. Ș-apoi, chitiţi 
că numai în arc se încheia tot meșteșugul și puterea omului aceluia? Ţi-ai 
găsit! Avea un meșteșug mai drăcos și o putere mai pe sus decât își poate 
dracul închipui: când voia, așa se lăţea de tare, de cuprindea pământul în 
braţe. Și altă dată, așa se deșira și se lungea de grozav, de ajungea cu mâna 
la lună, la stele, la soare și cât voia de sus. Şi dacă se întâmpla să nu 
nimerească păsările cu săgeata, ele tot nu scăpau de dânsul; ţi le prindea cu 
mâna din zbor, le răsucea gâtul cu ciudă şi apoi le mânca așa, crude, cu 
pene cu tot. Chiar atunci avea un vraf de păsări dinainte și ospăta dintr- 
însele cu lăcomie, ca un vultan hămesit. Harap-Alb, cuprins de mirare, zise: 

— Dar oare pe acesta cum mama dracului l-o fi mai chemând? 

— Zi-i pe nume, să ţi-l spun, răspunse atunci Ochilă, zâmbind pe sub 
mustăţi. 

— Dar te mai duce capul ca să-l botezi? Să-i zici Păsărilă... nu greșeşti; 
să-i zici Lăţilă... nici atâta; să-i zici Lungilă... asemene; să-i zici Păsări-Lăţi- 
Lungilă, mi se pare că e mai potrivit cu năravul şi apucăturile lui, zise 
Harap-Alb, înduioșat de mila bietelor păsări. Se vede că acesta-i vestitul 
Păsări- Lăţi-Lungilă, fiul săgetătorului și nepotul arcașului; brâul 


pământului și scara cerului; ciuma zburătoarelor și spaima oamenilor, că 
altfel nu te pricepi cum să-i mai zici. 

— Răzi tu de mine, râzi, Harap-Alb, zise atunci Păsări-Lăţi- Lungilă, 
dar mai bine ar fi să râzi de tine, căci nu ştii ce păcat te paşte. Chiteşti că 
fata împăratului Roş numai aşa se capătă? Poate n-ai ştiinţă ce vidmă de 
fată e aceea, când vrea, se face pasăre măiastră, îţi arată coada, și ia-i urma 
dacă poţi! De n-a fi şi unul ca mine pe-acolo, degeaba vă mai bateţi 
picioarele ducându-vă. 

— Hai şi tu cu noi, dacă vrei, zise atunci Harap-Alb; de-abia mi-i lua pe 
Gerilă de ţuluc și I-îi purta cu nasul pe la soare, doar s-a încălzi câtuși decât 
şi n-a mai clănțăni atâta din măsele, ca un cocostârc de cei bătrâncioși, că 
parcă mă strânge în spate când îl văd așa. 

Păsări-Lăţi-Lungilă se ia atunci după Harap-Alb și pornesc ei tusşase 
înainte. Și pe unde treceau, pârjol făceau: Gerilă potopea pădurile prin 
ardere. Flămânzilă mânca lut și pământ amestecat cu humă și tot striga că 
moare de foame. Setilă sorbea apa de prin bălți şi iazuri, de se zbăteau peştii 
pe uscat și ţipa șarpele în gura broaștei de secetă mare ce era pe acolo. 
Ochilă vedea toate cele ca dracul, și numai îngheţai ce da dintr-însul: 


Că e laie, 
Că-i bălaie; 
Că e ciută, 
Că-i cornută. 


Mă rog, nebunii de-a lui, câte-n lună şi în stele, de-ţi venea să fugi de 
ele. Sau să râzi ca un nebun, credeți-mă ce vă spun! 

În sfârşit, Păsări-Lăţi-Lungilă ademenea zburătoarele şi, jumulite, 
nejumulite, ţi le păpa pe rudă, pe sămânță, de nu se mai stăvilea nimene cu 
păsări pe lângă casă de răul lui. 

Numai Harap-Alb nu aducea nici o supărare. Însă, ca tovarăș, era părtaş 
la toate: şi la pagubă, şi la câștig, și prietenos cu fiecare, pentru că avea 
nevoie de dânșii în călătoria sa la împăratul Roș, care, zice, cică era un om 
pâclișit şi răutăcios la culme: nu avea milă de om nici cât de un câine. Dar 
vorba ceea: "La unul fără suflet trebuie unul fără de lege". Şi gândesc eu că 
din cinci nespălaţi câți merg cu Harap-Alb, i-a veni el vreunul de hac; ş-a 
mai da împăratul Roş şi peste oameni, nu tot peste butuci, ca până atunci. 
Dar iar mă întorc şi zic: mai ştii cum vine vremea? Lumea asta e pe dos, 


toate merg cu capu-n jos; puţini suie, mulți coboară, unul macină la moară. 
Ș-apoi acel unul are atunci în mână și pâinea, și cuțitul şi taie de unde vrea 
şi cât îi place, tu te uiţi şi n-ai ce-i face. Vorba ceea: "Cine poate oase roade; 
cine nu, nici carne moale". Așa şi Harap-Alb și cu ai săi; poate-ar izbuti să 
ia fata împăratului Roș, poate nu, dar acum, deodată, ei se tot duc înainte și, 
mai la urmă, cum le-a fi norocul. Ce-mi pasă mie? Eu sunt dator să spun 
povestea şi vă rog să ascultați. 

Amu Harap-Alb şi cu ai săi mai merg ei cât merg şi, într-o târzie vreme, 
ajung la împărăție, Dumnezeu să ne ţie, că cuvântul din poveste, înainte 
mult mai este. Și cum ajung, odată intră buluc în ogradă, tusşase. Harap-Alb 
înainte şi ceilalți în urmă, care de care mai chipos și mai îmbrăcat, de se 
târâiau aţele şi curgeau obielele după dânșii, parcă era oastea lui Papuc 
Hogea Hogegarul. Și atunci, Harap-Alb se şi înfățișază înaintea împăratului 
Roş, spunându-i de unde, cum, cine și pentru ce anume au venit. 
Împăratului i-a fost de-a mirarea, văzând că nişte golani au asemene 
îndrăzneală, de vin cu nerușinare să-i ceară fata, fie din partea oricui ar fi. 
Dar, nevoind a le strica inima, nu le spune nici da, nici ba, ci le dă răspuns 
ca să rămâie peste noapte acolo, şi până mâine dimineaţă s-a mai gândi el ce 
trebuie să facă... Şi pe altă parte, împăratul odată cheamă în taină pe un 
credincios al său și dă poruncă să-i culce în casa cea de aramă înfocată, ca 
să doarmă pentru veșnicie, după cum păţise și alți peţitori, poate mai ceva 
decât aceştia. 

Atunci credinciosul împăratului se duce repede și dă foc casei celei de 
aramă pe dedesubt, cu 24 de stânjeni de lemne, de se face casa roşie cum e 
jăraticul. Apoi, cum înserează, vine şi pofteşte pe oaspeţi la culcare. Gerilă 
atunci, năzdrăvan cum era el, cheamă pe tovarășii săi deoparte şi le zice 
încetișor: 

— Măi, nu cumva să vă împingă Mititelul să intraţi înaintea mea unde 
ne-a duce omul ţapului celui roș, că nu mai ajungeţi să vedeţi ziua de 
mâine. Doar unu-i împăratul Roș, vestit prin meleagurile aceste pentru 
bunătatea lui cea nemaipomenită şi milostivirea lui cea neauzită. Îl ştiu eu 
cât e de primitor şi de darnic la spatele altora. Numai de nu i-ar muri mulţi 
înainte! să trăiască trei zile cu cea de-alaltaieri! D-apoi fetișoara lui; a zis 
dracul şi s-a făcut; bucăţică ruptă tată-său în picioare, ba încă și mai şi. 
Vorba ceea: "Capra sare masa, şi iada sare casa". Dar las' că și-au găsit ei 
omul. De nu le-oi veni eu de hac în astă noapte, nici mama dracului nu le 
mai vine! 


— Aşa gândesc şi eu, zise Flămânzilă; și-a pus el, împăratul Roș, boii în 
cârd cu dracul, dar are să-i scoată fără coarne. 

— Ba mi se pare c-a da el și teleagă, şi plug, şi otic, şi tot, numai să 
scape de noi, zise Ochilă. 

— la ascultați, măi! zise Gerilă: "Vorba lungă, sărăcia omului". Mai 
bine haidem la culcare, că ne așteaptă omul împăratului cu masa întinsă, cu 
făcliile aprinse şi cu braţele deschise. Hai! Ascuţiţi-vă dinţii şi porniţi după 
mine. 

Și odată pornesc ei, teleap, teleap, teleap! Și, cum ajung în dreptul ușii, 
se opresc puţin. Atunci Gerilă suflă de trei ori cu buzișoarele sale cele 
iscusite și casa rămâne nici fierbinte, nici rece, cum e mai bine de dormit 
într-însa. Apoi intră cu toţii înlăuntru, se tologeşte care unde apucă, și tac 
mă cheamă. Iară credinciosul împăratului, încuind uşa pe din afară cu 
repejune, le zice cu răutate: 

— Las' că v-am găsit eu ac de cojoc. De-acum dormiţi, dormire-aţi 
somnul cel de veci, că v-am așternut eu bine! Vă veţi face scrum până 
mâine-dimineaţă. 

Apoi îi lasă acolo și el se duce în treaba lui. Dar HarapAlb și cu ai săi 
nici nu bindiseau de asta; ei, cum au dat de căldurică, pe loc li s-au muiat 
ciolanele şi au început a se întinde şi a se hârjoni în ciuda fetei împăratului 
Roş. Ba încă Gerilă se întindea de căldură, de-i treceau genunchile de gură. 
Și hojma morocănea pe ceilalţi, zicând: 

— Numai din pricina voastră am răcit casa; căci pentru mine era numai 
bună, cum era. Dar aşa păţeşti dacă te iei cu niște bicisnici. Las' că v-a mai 
păli el berechetul acesta de altă dată! Ştii că are haz şi asta? Voi să vă lăfăiţi 
şi să huzuriți de căldură, iară eu să crap de frig. Bu...nă treabă! Să-mi dau 
eu liniștea mea pentru hatârul nu ştiu cui? Acuși vă târnâiesc prin casă, pe 
rudă pe sămânță; încaltea să nu se aleagă nimica nici de somnul meu, dar 
nici de al vostru. 

— [a tacă-ţi gura, măi Gerilă! ziseră ceilalți. Acuşi se face ziuă, şi tu nu 
mai stinchești cu brașoave de-ale tale. Al dracului lighioaie mai ești! Destul 
acum, că ne-ai făcut capul călindar. Cine-a mai dori să facă tovărăşie cu tine 
aibă-și parte și poarte-ţi portul. Că pe noi ştiu că ne-ai ameţit. Are cineva 
cap să se liniștească de răul tău? I-auzi-l-ăi: parcă-i o moară hodorogită. 
Numai gura lui se aude în toate părțile. Hojma tolocănește pentru nimica 
toată, curat ca un nebun. Tu, măi, eşti bun de trăit numai în pădure, cu lupii 
şi cu urșii, dar nu în case împărătești şi între niște oameni cumsecade. 


— la ascultați, măi, dar de când aţi pus voi stăpânire pe mine? zise 
Gerilă. Apoi nu mă faceţi din cal măgar, că vă veţi găsi mantaua cu mine! 
Eu îs bun cât îs bun, dar și când mă scoate cineva din răbdare, apoi nu-i 
trebuie nici ţigan de laie împotriva mea. 

— Zău, nu șuguiești, măi Buzilă? Da' amarnic mai ești la viață; când te 
mânii, faci sânge-n baligă, zise Flămânzilă. Tare-mi ești drag!... Te-aș vâri 
în sân, dar nu încapi de urechi... la mai bine ogoiește-te oleacă și mai 
strânge-ţi buzişoarele acasă; nu de alta, dar să nu-ţi pară rău pe urmă, că 
doar nu ești numai tu în casa asta. 

— Ei, apoi! Vorba ceea: "Fă bine, să-ţi auzi rău", zise Gerilă. Dacă nu v- 
am lăsat să intraţi aici înaintea mea, așa mi se cade; ba încă și mai rău decât 
aşa. Cine-a face de altă dată ca mine, ca mine să păţească. 

— Ai dreptate, măi Gerilă, numai tu nu te cauţi, zise Ochilă. Dar cu 
prujituri de-a tale, ia acuşi se duce noaptea, și vai de odihna noastră. Măcar 
tu să fii acela, ce ai zice, când ţi-a strica cineva somnul? Ba încă ai dat peste 
niște oameni ai lui Dumnezeu, dar, să fi fost cu alţii, hei, hei! mâncai papara 
până acum. 

— Dar nu mai tăceţi, măi? Că ia acuşi trec cu picioarele prin pereţi şi ies 
afară cu acoperământul în cap, zise LăţiLungil ă. Parcă nu faceţi a bine, de 
nu vă mai astâmpără dracul nici la vremea asta. Măi Buzilă, mi se pare că tu 
eşti toată pricina gâlcevei dintre noi. 

— Ba bine că nu! zise Ochilă. Are el noroc de ce are, dar ştiu eu ce i-ar 
trebui. 

— la, să-i faci chica topor, spinarea dobă şi pântecele cobză, zise Setilă, 
căci altmintrelea nici nu e de chip s-o scoţi la capăt cu buclucașul acesta. 

Gerilă, văzând că toți îi stau împotrivă, se mânie atunci și unde nu 
trânteşte o brumă pe pereţi, de trei palme de groasă, de au început a clănțăni 
şi ceilalți de frig, de sărea cămășa de pe dânșii. 

— Na! încaltea v-am făcut şi eu pe obraz. De-acum înainte spuneţi ce vă 
place, că nu mi-a fi ciudă, zise Gerilă, râzând cu hohot. Ei, apoi? Cică să nu 
te strici de râs!... De HarapAlb, nu zic. Dar voi, mangosiţilor şi farfasiţilor, 
de câte ori îţi fi dormit în stroh și pe târnomată, să am eu acum atâţia bani în 
pungă nu mi-ar mai trebui altă! Oare nu cumva v-aţi face și voi, niște feciori 
de ghindă, fătaţi în tindă, că sunteţi obraze subţiri? 

— Iar cauţi sămânță de vorbă, măi Buzilă? ziseră ceilalți. Al dracului să 
fii cu tot neamul tău, în vecii vecilor, amin! 


— De asta şi eu mă anin și mă închin la cinstita faţa voastră, ca la un 
codru verde, cu un poloboc de vin şi cu unul de pelin, zise Gerilă. Şi hai de- 
acum să dormim, mai acuși să ne trezim, într-un gând să ne unim, pe Harap- 
Alb să-l slujim și tot prieteni să fim; căci cu vrajbă şi urgie raiul n-o să-l 
dobândim. 

În sfârşit, ce-or fi mai dondănit ei, şi cât or mai fi dondănit, că numai 
iaca se face ziuă!... Și atunci, credinciosul împăratului, crezând că s-a 
curățit de oaspeţi, vine cu gândul să măture scrumul afară, după rânduială. 
Și când ajunge mai aproape, ce să vadă? Casa cea de aramă, înfocată aşa de 
straşnic de cu sară, era acum toată numai un sloi de gheaţă, și nu se mai 
cunoştea pe din afară nici ușă, nici uşori, nici gratii, nici obloane la fereşti, 
nici nimica; iar înlăuntru se auzea un tărăboi grozav; toți bocăneau la ușă 
cât ce puteau și strigau cât le lua gura, zicând: 

— Nu ştim ce fel de împărat e acesta, de ne lasă fără scânteie de foc în 
vatră, să degerăm aicea... Aşa sărăcie de lemne nu s-a văzut nici la bordeiul 
cel mai sărăcăcios. Vai de noi şi de noi, că ne-a înghețat limba în gură și 
măduva în ciolane de frig!... 

Credinciosul împăratului, auzind aceste, pe de-o parte l-a cuprins 
spaima, iară pe de alta s-a îndrăcit de ciudă. Şi dă el să descuie uşa, nu 
poate; dă s-o desprindă, nici atâta. Pe urmă, ce să facă? Aleargă și vestește 
împăratului despre cele întâmplate. Atunci vine şi împăratul cu o mulţime 
de oameni, cu cazmale ascuţite şi cu cazane pline cu uncrop; şi unii tăiau 
gheața cu cazmalele, alții aruncau cu uncrop pe la ţâţânile ușii şi în borta 
cheii şi după multă trudă, cu mare ce hălăduiesc de deschid ușa și scot pe 
oaspeţi afară. Și când colo, ce să vezi? Toți erau cu părul, cu barba și 
musteţile pline de promoroacă, de nu-i cunoșteai, oameni sunt, draci sunt, 
ori alte arătări. Și așa tremurau de tare, de le dârdâiau dinţii în gură. Iară 
mai ales pe Gerilă parcă-l zghihuiau toţi dracii; pozne făcea cu buzișoarele 
sale, încât s-a îngrozit şi împăratul Roş când l-a văzut făcând aşa de 
frumușel. 

Atunci Harap-Alb, ieşind dintre dânșii, se înfăţișază cuviincios înaintea 
împăratului, zicând: 

— Prea înălțate împărate! Luminarea-sa, nepotul prea puternicului 
Verde-împărat, m-a fi așteptând cu nerăbdare. De-acum înainte, cred că mi- 
ți da fata, ca să vă lăsăm în pace și să ne ducem în treaba noastră. 

— Bine, voinice, zise împăratul, uitându-se la dânșii cam acru oarecum; 
a veni ea şi vremea aceea... Dar acum, deodată, ia să ospătaţi ceva, ca să nu 


ziceţi că aţi ieşit din casa mea ca de la o casă pustie. 

— Parcă v-a ieşit un sfânt din gură, luminate împărate, zise atunci 
Flămânzilă, că ne ghiorăiesc maţele de foame. 

— Poate ni-ţi da şi ceva de udeală, măria-ta, zise Setilă, că ne sfârâie 
gâtlejul de sete. 

— la lăsaţi, măi, zise Ochilă, clipocind mereu din gene, că luminarea-sa 
ştie ce ne trebuie. 

— Aşa cred şi eu, zise Păsărilă, doar, de-a putere-a hi, am căzut la casă 
împărătescă, să nu vă temeti, că are înălțimea-sa atâta purtare de grijă, ca să 
nu fim chinuiţi cu frig, cu foame şi cu sete. 

— Mai rămâne îndoială despre asta, zise Gerilă, tremurând cumplit. Dar 
n-aveţi ştiinţă că înălțimea-sa este tata flămânzilor şi al însetaţilor? Şi 
tocmai de asta mă bucur şi eu, că de-abia m-oi mai încălzi oleacă bând 
sângele Domnului. 

— Ei, tacă-vă gura de-acum! zise Flămânzilă. Destul e o măciucă la un 
car de oale. Nu tot cetăraţi pe măria-sa, că om e dumnealui. Pentru nişte 
sărăcuţi ca noi e greu de făcut trebi de acestea. Dar la o împărăție, ca cum 
te-ar pişca un purice; nu se mai bagă în seamă. 

— Din partea mea, mâncarea-i numai o zăbavă; băuturica mai este ce 
este, zise Setilă; şi aş ruga pe luminarea-sa că, dacă are de gând a ne ospăta, 
după cum s-a hotărât, apoi să ne îndesească mai mult cu udeala, pentru că 
acolo stă toată puterea şi îndrăzneala. Vorba ceea: "Dă-i cu cinstea, să piară 
ruşinea". Dar mi se pare că ne-am prea întins cu vorba, și luminarea-sa nu 
ştie cum să ne mai intre în voie. 

— Acum, de ne-ar da odată ce ne-ar da, zise Flămânzilă, căci mă roade 
inima de foame ce-mi e! 

— la mai îngăduiţi oleacă, măi, zise Ochilă, că doar nu v-au mas 
şoarecii în pântece. Acuşi s-or aduce și bucatele, şi vinul, şi numai de-aţi 
avea pântece unde să le puneţi. 

— Îndată vi s-a aduce şi demâncare, şi băutură, zise împăratul, numai 
de-ți putea dovedi cât vă voi da eu; că de nu-ţi fi mâncători şi băutori buni, 
v-aţi găsit beleaua cu mine, nu vă pară lucru de şagă! 

— De ne-ar da Dumnezeu tot atâta supărare, luminarea voastră, zise 
atunci Flămânzilă, ţinându-se cu mâinile de pântece. 

— Şi înălțimei-voastre gând bun şi mână slobodă, ca să ne daţi cât se 
poate mai multă mâncare și băuturică, zise Setilă, căruia îi lăsa gura apă, că 


din mâncare şi băutură, las' dacă ne-a întrece cineva; numai la treabă nu ne 
prea punem cu toţi nebunii. 

Împăratul tăcea la toate aceste, îi asculta cu dezgust și numai înghiţea 
noduri. Dar, în gândul său: "Bine, bine! Cercaţi voi marea cu degetul, dar ia 
să vedem cum i-ți da de fund? Vă vor ieși ele toate aceste pe nas”. După 
aceea îi lasă şi se duce în casă. 

În sfârşit, nu trece mult la mijloc, şi numai iaca li se aduc 12 harabale cu 
pâine, 12 ialoviţe fripte și 12 buţi pline cu vin de cel hrănit, de care, cum bei 
câte oleacă, pe loc ţi se taie picioarele, îţi sclipesc ochii în cap, ţi se încleie 
limba în gură și începi a bolborosi turcește, fără să știi bechiu măcar. 
Flămânzilă şi Setilă ziseră atunci celorlalți: 

— Măi, mâncaţi voi întâi şi beţi cât veţi putea, dar nu cumva să vă 
puneţi mintea cu toată mâncarea și băutura, c-apoi al vostru e dracul! 

Atunci Harap-Alb, Gerilă, Ochilă şi Păsări-Lăţi-Lungilă se pun ei de 
ospătează și beau cât le trebuie. Dar ce are a face? parcă nici nu se cunoștea 
de unde au mâncat şi au băut; că doar mâncare şi băutură era acolo, nu şagă; 
dă, ca la o împărăție. 

— Hai, ia daţi-vă deoparte, măi păcătoşilor, că numai aţi crâmpoţit 
mâncarea, ziseră atunci Flămânzilă și Setilă, care aşteptau cu neastâmpăr, 
fiind rupţi în coş de foame și de sete. 

Și atunci unde nu începe Flămânzilă a cărăbăni deodată în gură câte o 
haraba de pâine şi câte o ialoviță întreagă, și repede mi ți le-a înfulecat şi le- 
a forfecat, de parcă n-au mai fost. Iară Setilă, dând fundurile afară la câte o 
bute, horp! ţi-o sugea dintr-o singură sorbitură; şi, repede-repede, mi ţi le-a 
supt pe toate de-a rândul, de n-a mai rămas nici măcar picătură de vin pe 
doage. 

După aceea, Flămânzilă a început a striga în gura mare că moare de 
foame și a zvârli cu ciolane în oamenii împărăteşti, care erau acolo de față. 

Iară Setilă striga și el cât ce putea că crapă de sete și zvârlea cu doage și 
cu funduri de poloboc în toate părţile, ca un nebun. 

Împăratul atunci, auzind vuiet tocmai din casă, iese afară și, când vede 
aceste, îşi pune mâinile în cap de necaz. 

— Măi, măi, măi! Aceştia-s curat sărăcie trimisă de la Dumnezeu pe 
capu meu, zise împăratul în sine, plin de amărăciune. Mi se pare că, ia 
acum, mi-am dat și eu peste oameni. 

Harap-Alb iese atunci din mijlocul celorlalţi și iar se înfăţișază înaintea 
împăratului, zicând: 


— Să trăiţi, luminate împărate! De-acum cred că mi-ţi da fata, ca să vă 
lăsăm în pace și să ne ducem în treaba noastră, căci nepotul împăratului 
Verde ne-a fi așteptând cu nerăbdare. 

— A veni ea şi vremea aceea, voinice, zise împăratul cam cu jumătate 
de gură. Dar ia mai aveţi puţină răbdare, căci fata nu-i de cele de pe 
drumuri, s-o luaţi numai aşa, cum s-ar întâmpla. la să mai vedem cam cum 
ar veni trebușoara asta. Nu-i vorbă, de mâncat aţi mâncat și de băut aţi băut 
fiecare cât şaptesprezece. Însă de acum înainte mai aveţi şi ceva treabă de 
făcut: iaca, vă dau o mierță de sămânță de mac, amestecată cu una de nisip 
mărunţel; și, până mâine dimineaţă, să-mi alegeţi macul de-o parte, fir de 
fir, şi nisipul de altă parte; nu cumva să găsesc vreun fir de mac printre nisip 
sau vreunul de nisip printre mac, că atunci am stricat pacea. Şi dacă-ți putea 
scoate la capăt trebuşoara asta, atunci oi mai vedea eu... Iară de nu, veţi 
plăti cu capul obrăznicia ce aţi întrebuințat față cu mine, ca să prindă și alții 
la minte văzând de patima voastră. 

Și apoi, ducându-se împăratul în treaba lui, i-a lăsat să-și bată capul cum 
vor şti. 

Atunci Harap-Alb și cu ai săi au început a strânge din umere, 
nepricepându-se ce-i de făcut. 

— Ei, apoi şagă vă pare? Cu chiţibușuri de aceste să ne zăbovim noi? 
Pâclişit om e împăratul Roş! se vede el, zise atunci Ochilă. Eu, nu-i vorbă, 
măcar că e aşa de întuneric, deosebesc tare bine firele de mac din cele de 
nisip. Dar numai iuţeală și gură de furnică ar trebui să aibi ca să poţi apuca, 
alege şi culege nişte flecuștețe ca aceste, în așa scurtă vreme. Bine-a zis 
cine-a zis ca să te fereşti de omul roș, căci e liștai dracul în picioare, acum 
văd eu. 

Harap-Alb își aduce atunci aminte de aripa cea de furnică, o scoate de 
unde-o avea strânsă, apoi scapără şi-i dă foc cu o bucăţică de iască aprinsă. 
Și atunci, minune mare! Numai iaca au și început a curge furnicile cu 
droaia, câtă pulbere şi spuză, câtă frunză şi iarbă; unele pe sub pământ, 
altele pe deasupra pământului şi altele în zbor, de nu se mai curmau venind. 
Și, într-un buc, au și ales nisipul de-o parte şi macul de altă parte; să fi dat 
mii de mii de lei, nu găseai fir de mac printre nisip sau fir de nisip printre 
mac. Și apoi, în zori de ziuă, când e somnul mai dulce, de doarme și 
pământul sub om, o mulțime de furnici de cele mărunțele au străbătut 
înlăuntrul palatului şi au început a pișca din somn pe împăratul, de-l 
frigeau, nu altăceva. Și văzându-se el cuprins de așa usturime, s-a sculat cu 


nepus în masă, căci nu mai era de chip să doarmă, cum dormea alte dăţi, 
până pe la amiază, nesupărat de nimene. Şi, cum s-a sculat, a și început a 
căuta cu de-amănuntul prin aşternut, să vadă ce poate să fie. Dar a găsit 
nimica toată, căci furnicile parcă intrară în pământ; s-au mistuit, de nu se 
ştie ce s-au mai făcut. 

— A dracului treabă! Uite ce blândă mi-a ieșit pe trup. Să fi fost 
nimica... parcă nu-mi vine a crede. Însă mai ştiu eu?... Ori părerea mă 
înşală, ori s-a stricat vremea, zise împăratul; din două, una trebuie să fie 
numaidecât. Dar, până una-alta, ia să mă duc să văd: ales-au nisipul de mac 
acei nespălaţi, care-mi rod urechile să le dau fata? 

Și când se duce împăratul și vede cum se îndeplinise de bine porunca 
lui, se umple de bucurie... Și, nemaiavând ce pricină să le caute, rămâne pe 
gânduri. 

Atunci Harap-Alb iar iese din mijlocul celorlalți și se înfățișază 
împăratului, zicând: 

— Preaînălțate împărate, de-acum cred că mi-ţi da fata, ca să vă lăsăm 
în pace și să ne ducem de unde am venit. 

— A veni ea și vremea aceea, voinice, zise împăratul, îngânând vorba 
printre dinţi, dar până atunci mai este încă treabă; iaca ce aveţi de făcut: fata 
mea are să se culce desară unde se culcă totdeauna, iară voi să mi-o străjuiți 
toată noaptea. Şi dacă mâine dimineaţă s-a afla tot colo, atunci poate să ţi-o 
dau; iară de nu, ce-i păţi, cu nime nu-i împărți... Înţeles-aţi? 

— Să trăiţi, luminate împărate, răspunse Harap-Alb, numai de n-ar fi 
mai multă întârziere, căci stăpânul mă aşteaptă şi grozavă urgie poate să 
cadă pe capul meu din astă pricină. 

— Stăpânu-tău, ca stăpânu-tău; ce ţi-a face el, asta-i deosebit de başcă, 
zise împăratul, uitându-se chiorâş la dânşii. leie-vă macar și pielea de pe 
cap, ce am eu de-acolo? Însă pe mine căutați să nu mă smintiţi: fata și ochii 
din cap, căci atâta vi-i leacul; v-aţi dus pe copce, cu toată șmecheria 
voastră. 

După aceasta, împăratul îi lasă încurcaţi şi se duce la ale sale. 

— Aici încă trebuie să fie un drac la mijloc, zise Gerilă, clătinând din 
cap. 

— Ba încă de cei bătrâni; săgeata de noapte şi dracul cel de amiazăzi, 
răspunse Ochilă. Dar nu şi-a juca el mendrele îndelung, așa cred eu. 

În sfârșit, durai-vurai, seara vine, fata se culcă şi HarapAlb se pune de 
strajă chiar la ușa ei, iară ceilalți se înşiră tot câte unul-unul până la poartă, 


după poruncă. 

Și, când pe aproape de miezul nopţii, fata împăratului se preface într-o 
păsărică și zboară nevăzută printre cinci străji. Dar când ajunge pe la 
străjerul Ochilă, el, sireicanul, mi ţi-o vede şi dă de ştire lui Păsărilă, zicând: 

— Măi, fetișoara împăratului ne-a tras butucul. A dracului zgâtie de 
fată! s-a prefăcut în păsărică, a zburat ca săgeata pe lângă ceilalți și ei habar 
n-au despre asta. Ei, apoi? Lasă-te în seama lor dacă vrei să rămâi făr' de 
cap. De-acum, numai noi o putem găsi și aduce la urma ei. Taci molcum și 
haidem după dânsa. Eu ţi-oi arăta-o pe unde se ascunde, iară tu să mi-o 
prinzi cum ţi-i meșteșugul și să-i strâmbi gâtul oleacă, să se înveţe ea de altă 
dată a mai purta lumea pe degete. 

Și atunci, odată şi pornesc ei după dânsa, şi nu merg tocmai mult și 
Ochilă zice: 

— Măi Păsărilă, iacătă-o, ia! colo, în dosul pământului, tupilată sub 
umbra iepurelui; pune mâna pe dânsa și n-o lăsa! 

Păsărilă atunci se lăţeşte cât ce poate, începe a bojbăi prin toate 
buruienile şi, când să pună mâna pe dânsa, zbr! pe vârful unui munte, și se 
ascunde după o stâncă. 

— Iacătă-oi, măi, colo, în vârful muntelui, după stânca ceea, zise 
Ochilă. 

Păsărilă atunci se înalță puţin şi începe a cotrobăi pe după stânci; şi când 
să pună mâna pe dânsa, zbr! şi de acolo şi se duce de se ascunde tocmai 
după lună. 

— Măi Păsărilă, iacătă-oi, ia! colo, după lună, zise Ochilă; căci nu pot 
eu s-o ajung, să-i dau o scărmănătură bună. 

Atunci Păsărilă se deşiră odată și se înalță până la lună. Apoi, 
cuprinzând luna în braţe, găbuieşte păsărica, mi ţi-o înşfacă de coadă şi cât 
pe ce să-i sucească gâtul. Fa atunci se preface în fată și strigă 
înspăimântată: 

— Dăruieşte-mi viaţa, Păsărilă, că te-oi dărui şi eu cu milă și cu daruri 
împărătești, aşa să trăieşti! 

— Ba că chiar că erai să ne dăruieşti cu milă şi cu daruri împărătești, 
dacă nu te vedeam când ai pașlit-o, farmazoană ce eşti! zise Ochilă. Ştiu că 
am tras o durdură bună căutându-te. la, mai bine hai la culcuș, că se face 
ziuă acuşi. Ş-apoi, ce-a mai fi a mai fi. 

Și odată mi ţi-o înşfacă ei, unul de-o mână și altul de cealaltă și hai! hai, 
hai! în zori de ziuă ajung la palat și, trecând cu dânsa printre străji, o silesc 


să intre în odaia ei, tot cum a ieşit. 

— Ei, Harap-Alb, zise atunci Ochilă, dacă nu eram eu şi cu Păsărilă, ce 
făceaţi voi acum? Iaca așa, tot omul are un dar şi un amar; și unde 
prisosește darul nu se mai bagă în seamă amarul. Amar era să fie de voi, de 
nu eram noi amândoi. Și cu străjuirea voastră, era vai de pielea noastră! 

Harap-Alb şi ceilalți, nemaiavând ce zice, pleacă capul rușinaţi, 
mulțumind lui Păsărilă și vestitului Ochilă, căci le-au fost ca niște frați. 

Și atunci, numai iaca și împăratul vine ca un leu-paraleu, să-și ia fata pe 
seamă și, când o găseşte sub strajă, după cum nu se aştepta el, numa-i 
scânteiau ochii în cap de ciudă, dar nu avu ce face. 

Atunci Harap-Alb iar se înfăţișază înaintea împăratului, zicând: 

— Luminate împărate, de-acum cred că mi-ţi da fata, ca să vă lăsăm în 
pace şi să ne ducem în treaba noastră. 

— Bine, voinice, zise împăratul posomorât; a veni ea şi vremea aceea. 
Însă eu mai am o fată, luată de suflet, tot de o vârstă cu fata mea; şi nu e 
deosebire între dânsele nici la frumuseţe, nici la stat, nici la purtat. Hai, și 
dacă-i cunoaște-o care-i a mea adevărată, ia-ţi-o şi duceţi-vă de pe capul 
meu, că mi-aţi scos peri albi, de când aţi venit. Iaca, mă duc să le pregătesc, 
zise împăratul. Tu vină după mine, și, dacă-i ghici-o, ferice de tine a fi. Iară 
de nu, luaţi-vă catrafusele și începeţi a vă cărăbăni de la casa mea, căci nu 
vă mai pot suferi! 

Și ducându-se împăratul, pune de piaptănă și îmbracă la fel pe 
amândouă fetele și apoi dă poruncă să vie Harap-Alb să ghicească fata 
împăratului. 

Harap-Alb, văzându-se pus în încurcală, nu mai știa ce să facă şi încotro 
să-o dea ca să nu greşească tocmai acum, la ducă. Și, mai stând el pe 
gânduri oleacă, cum e omul tulburat, își aduce aminte de aripa cea de albină 
şi, scoţând-o de unde-o avea strânsă, scapără şi-i dă foc cu o bucăţică de 
iască aprinsă. Și atunci, numai iaca se pomeneşte cu crăiasa albinelor. 

— Ce nevoie te-a ajuns de mine, Harap-Alb? zise ea, zburând pe umărul 
său. Spune-mi, căci sunt gata să te slujesc. 

Atunci Harap-Alb începe a-i spune toate cu de-amănuntul și o roagă de 
toți dumnezeii ca să-i dea ajutor. 

— N-ai grijă, Harap-Alb, zise crăiasa albinelor; las' că te fac eu s-o 
cunoşti și dintr-o mie. Hai, intră în casă cu îndrăzneală, căci am să fiu și eu 
pe-acolo. Și cum îi intra, stai puţin şi te uită la fete; şi care-i vedea-o că se 
apără cu năframa, să ştii că aceea este fata împăratului. 


Atunci Harap-Alb intră, cu albina pe umăr, în odaia unde era împăratul 
şi cu fetele, apoi stă puţin deoparte și începe a se uita când la una, când la 
alta. Și cum sta el drept ca lumânarea și le privea, cu băgare de seamă, 
crăiasa albinelor zboară pe obrazul fetei împăratului. Atunci ea, tresărind, 
odată începe a ţipa şi a se apăra cu năframa, ca de un dușman. Lui Harap- 
Alb atâta i-a trebuit: îndată face câțiva pași spre dânsa, o apucă frumușel de 
mână şi zice împăratului: 

— Luminarea-voastră, de-acum cred că nu mi-ți mai face nici o 
împiedicare, pentru că am adus întru îndeplinire tot ceea ce ne-aţi poruncit. 

— Din partea mea poţi s-o iei de-acum, Harap-Alb, zise împăratul, 
ovilit şi sarbăd la faţă de supărare și ruşine; dacă n-a fost ea vrednică să vă 
răpuie capul, fii măcar tu vrednic s-o stăpânești, căci acum ţi-o dau cu toată 
inima. 

Harap-Alb mulțumește atunci împăratului şi apoi zice fetei: — De-acum 
putem să mergem, căci stăpânu-meu, luminarea-sa nepotul împăratului 
Verde, a fi îmbătrânit aşteptându-mă. 

— Ia mai îngăduieşte puţin, nerăbdătorule, zise fata împăratului, luând o 
turturică în braţe, spunându-i nu ştiu ce la ureche și sărutând-o cu drag; nu 
te grăbi aşa, Harap-Alb, că te-i pripi. Stai, că mai ai și cu mine oleacă de 
vorbă: înainte de pornire, trebuie să meargă calul tău şi cu turturica mea să- 
mi aducă trei smicele de măr dulce și apă vie și apă moartă de unde se bat 
munții în capete. Și de-a veni turturica mea înainte cu smicelele și apa, ia-ţi 
nădejdea despre mine, căci nu merg, ferească Dumnezeu! lară de-i avea 
noroc şi-a veni calul tău mai întâi şi mi-o aduce cele poruncite, să știi că 
merg cu tine, oriunde mi-i duce; s-a mântuit socoteala. 

Și atunci, odată pornesc şi turturica şi calul, fugind pe întrecute, când pe 
sus, când pe jos, după cum cerea trebuinţa. 

Dar turturica, fiind mai uşoară, ajunge mai înainte; și pândind tocmai 
când era soarele în cruce, de se odihneau munţii numai pentru o clipită, se 
repede ca prin foc şi ia trei smicele de măr dulce și apă vie şi apă moartă, şi 
apoi ca fulgerul se întoarce înapoi. Şi, când pe la poarta munților, calul îi 
iese înainte, o propeşte în cale şi o ia cu măgulelile, zicându-i: 

— 'Turturică-rică, dragă păsărică, adă la mine cele trei smicele de măr 
dulce, apa cea vie și cea moartă, și tu du-te înapoi de-ţi ia altele şi mi-i 
ajunge pe drum, căci ești mai sprintenă decât mine. Hai, nu mai sta la 
îndoială şi dă-mi-le, căci atunci are să fie bine şi de stăpânu-meu, şi de 


stăpână-ta, și de mine, și de tine; iară de nu mi li-i da, stăpânu-meu Harap- 
Alb este în primejdie, și de noi încă n-are să fie bine. 

Turturica parcă n-ar fi voit. Dar calul n-o mai întreabă de ce-i e cojocul; 
se repede și-i ia apa și smicelele cu hapca și apoi fuge cu dânsele la fata 
împăratului și i le dă, de față cu Harap-Alb. Atunci lui Harap-Alb i s-a 
umplut inima de bucurie. 

Vine ea şi turturica mai pe urmă, dar ce-ţi e bună? — Alei, ţolină ce-mi 
eşti, zise fata împăratului; da' bine m-ai vândut. Dacă e așa, hai, porneşte 
chiar acum la împăratul Verde şi vesteşte-i că venim şi noi în urmă. 

Atunci turturica porneşte. Iară fata împăratului îngenunche dinaintea 
tătâne-său şi zice: 

— Binecuvântează-mă, tată, şi rămâi sănătos! Se vede că aşa mi-a fost 
sortit şi n-am ce face; trebuie să merg cu HarapAlb, și pace bună! 

După aceasta, îşi ia cele trebuitoare la drum, apoi încalecă şi ea pe un 
cal năzdrăvan şi stă gata de pornire. Iară HarapAlb, luându-și oamenii săi, 
încalecă și el şi pornesc spre împărăție, Dumnezeu să ne ţie, că cuvântul din 
poveste, înainte mult mai este. 

Mers-au ei și zi şi noapte, nu se ştie cât au mers; şi, de la un loc, Gerilă, 
Flămânzilă și Setilă, Păsări-Lăţi-Lungilă și năzdrăvanul Ochilă se opresc cu 
toţii în cale, se opresc şi zic cu jale: 

— Harap-Alb, mergi sănătos! De-am fost răi, tu ni-i ierta, căci şi răul 
câteodată prinde bine la ceva. 

Harap-Alb le mulţumeşte ş-apoi pleacă liniștit. Fata vesel îi zâmbeşte, 
luna-n cer a asfinţit. Dar în pieptul lor răsare... Ce răsare? Ia, un dor; soare 
mândru, luminos și în sine arzător, ce se naște din scânteia unui ochi 
fermecător! 

Și mai merg ei cât mai merg, și de ce mergeau înainte, de ce lui Harap- 
Alb i se tulburau minţile, uitându-se la fată şi văzând-o cât era de tânără, de 
frumoasă și plină de vină-ncoace. 

Sălăţile din Grădina Ursului, pielea şi capul cerbului le-a dus la stăpânu- 
său cu toată inima. Dar pe fata împăratului Roş mai nu-i venea s-o ducă, 
fiind nebun de dragostea ei. Căci era boboc de trandafir din luna lui mai, 
scăldat în roua dimineţii, dezmierdat de cele întâi raze ale soarelui, legănat 
de adierea vântului şi neatins de ochii fluturilor. Sau, cum s-ar mai zice la 
noi în țărănește, era frumoasă de mama focului; la soare te puteai uita, iar la 
dânsa ba. Și de-aceea Harap- Alb o prăpădea din ochi de dragă ce-i era. Nu- 
i vorbă, şi ea fura cu ochii, din când în când, pe Harap-Alb, și în inima ei 


parcă se petrecea nu știu ce... poate vreun dor ascuns, care nu-i venea a-l 
spune. Vorba cântecului: 


Fugi de-acole, vină-ncoace! 
Șezi binişor, nu-mi da pace! 


sau mai ştiu eu cum să zic, ca să nu greşesc? Dar știu atâta, că ei 
mergeau fără a simţi că merg, părându-li-se calea scurtă și vremea și mai 
scurtă; ziua ceas şi ceasul clipă; dă, cum e omul când merge la drum cu 
dragostea alăturea. 

Nu ştia sărmanul Harap-Alb ce-l aşteaptă acasă, căci nu s-ar mai fi 
gândit la de-alde acestea. 

Însă vorba cântecului: 


De-ar ști omul ce-ar păţi, 
Dinainte s-ar păzi! 


Dar iaca ce m-am apucat de spus. Mai bine vă spuneam că turturica 
ajunsese la împăratul Verde și-l înștiințţase că vine şi Harap-Alb cu fata 
împăratului Roş. 

Atunci împăratul Verde a şi început a face pregătire, ca pentru o fată de 
împărat, dând și poruncă să le iasă întru întâmpinare. lară Spânul icnea în 
sine şi se gândea numai la răzbunare. 

În sfârşit, mai merge Harap-Alb cu fata împăratului cât mai merge, şi de 
la o vreme ajung și ei la împărăție. 

Și, când colo, numai iaca ce le ies înainte împăratul Verde, fetele sale, 
Spânul și toată curtea împărătească, ca să-i primească. Și văzând Spânul cât 
e de frumoasă fata împăratului Roș, odată se repede să o ia în braţe de pe 
cal. Dar fata îi pune atunci mâna pe piept, îl brânceşte cât colo şi zice: 

— Lipseşte dinaintea mea, Spânule! Doar n-am venit pentru tine, ş-am 
venit pentru Harap-Alb, căci el este adevăratul nepot al împăratului Verde. 

Atunci împăratul Verde și fetele sale au rămas încremeniţi de ceea ce au 
auzit. lar Spânul, văzând că i s-a dat vicleșugul pe faţă, se repede ca un 
câine turbat la Harap-Alb şi-i zboară capul dintr-o singură lovitură de paloș, 
zicând: 

— Na! aşa trebuie să păţească cine calcă jurământul! Dar calul lui 
Harap-Alb îndată se repede şi el la Spân şi-i zice: 


— Pân-aici, Spânule! Şi odată mi ţi-l înșfacă cu dinţii de cap, zboară cu 
dânsul în înaltul cerului, şi apoi, dându-i drumul de-acolo, se face Spânul 
până jos praf și pulbere. Iară fata împăratului Roș, în vălmășagul acesta, 
repede pune capul lui Harap-Alb la loc, îl înconjură de trei ori cu cele trei 
smicele de măr dulce, toarnă apă moartă, să stea sângele și să se prindă 
pielea, apoi îl stropește cu apă vie, și atunci Harap-Alb îndată învie și, 
ştergându-se cu mâna pe la ochi, zice suspinând: 

— Ei, da' din greu mai adormisem! — Dormeai tu mult şi bine, Harap- 
Alb, de nu eram eu, zise fata împăratului Roș, sărutându-l cu drag şi dându- 
i iar paloșul în stăpânire. 

Și apoi, îngenunchind amândoi dinaintea împăratului Verde, își jură 
credință unul altuia, primind binecuvântare de la dânsul și împărăția 
totodată. 

După aceasta se începe nunta, ș-apoi, dă Doamne bine! 


Lumea de pe lume s-a strâns de privea, 
Soarele și luna din cer le râdea. 


Ș-apoi fost-au fost poftiţi la nuntă: Crăiasa furnicilor, Crăiasa albinelor 
şi Crăiasa zânelor, minunea minunilor din ostrovul florilor! 

Și mai fost-au poftiți încă: crai, crăiese și-mpăraţi, oameni în seamă 
băgaţi, ş-un păcat de povestar, fără bani în buzunar. Veselie mare între toţi 
era, chiar şi sărăcimea ospăta și bea! 

Și a ţinut veselia ani întregi, și acum mai ţine încă; cine se duce acolo 
bea şi mănâncă. lar pe la noi, cine are bani bea şi mănâncă, iară cine nu, se 
uită și rabdă. 


Fata babei şi fata moșneagului 


Erau odată un moșneag şi-o babă; și moșneagul avea o fată, și baba iar o 
fată. Fata babei era slută, leneșă, ţâfnoasă și rea la inimă; dar, pentru că era 
fata mamei, se alinta cum s-alintă cioara-n laţ, lăsând tot greul pe fata 
moşneagului. Fata moșneagului însă era frumoasă, hamică, ascultătoare și 
bună la inimă. Dumnezeu o împodobise cu toate darurile cele bune și 
frumoase. Dar această fată bună era horopsită și de sora cea de scoarță, și de 
mama cea vitregă; noroc de la Dumnezeu că era o fată robace și răbdătoare; 
căci altfel ar fi fost vai ș-amar de pielea ei. 

Fata moşneagului la deal, fata moșneagului la vale; ea după găteje prin 
pădure, ea cu tăbuieţul în spate la moară, ea, în sfârşit, în toate părţile după 
treabă. Cât era ziulica de mare, nu-şi mai strângea picioarele; dintr-o parte 
venea şi-n alta se ducea. Ș-apoi baba și cu odorul de fiică-sa tot cârtitoare şi 
nemulțumitoare erau. Pentru babă, fata moșneagului era piatră de moară în 
casă; iar fata ei — busuioc de pus la icoane. 

Când se duceau amândouă fetele în sat la șezătoare seara, fata 
moşneagului nu se încurca, ci torcea câte-un ciur plin de fuse; iar fata babei 
îndruga şi ea cu mare ce câte-un fus; şi apoi, când veneau amândouă fetele 
acasă noaptea târziu, fata babei sărea iute peste pârlaz și zicea fetei 
moșneagului să-i dea ciurul cu fusele, ca să-l ţie până va sări şi ea. Atunci 
fata babei, vicleană cum era, lua ciurul și fuga în casă la babă şi la moşneag, 
spunând că ea a tors acele fuse. În zadar fata moşneagului spunea în urmă 
că acela este lucrul mâinilor sale; căci îndată o apucau de obraz baba şi cu 
fiică-sa şi trebuia numaidecât să rămâie pe-a lor. Când veneau duminica şi 
sărbătorile, fata babei era împopoţată și netezită pe cap, de parc-o linseseră 
viţeii. Nu era joc, nu era clacă în sat la care să nu se ducă fata babei, iar fata 
moșneagului era oprită cu asprime de la toate aceste. Ș-apoi, când venea 
moşneagul de pe unde era dus, gura babei umbla cum umblă melița; că fata 
lui nu ascultă, că-i ușernică, că-i leneşă, că-i soi rău... că-i laie, că-i bălaie; 
şi că s-o alunge de la casă; s-o trimită la slujbă unde ştie, că nu-i de chip s-o 
mai ţie; pentru că poate să înnărăvească şi pe fata ei. 

Moşneagul, fiind un gură-cască, sau cum îţi vrea să-i ziceţi, se uita în 
coarnele ei, și ce-i spunea ea sfânt era. Din inimă, bietul moșneag poate c-ar 
fi mai zis câte ceva; dar acum apucase a cânta găina la casa lui, şi cucoșul 


nu mai avea nici o trecere; ș-apoi, ia să-l fi pus păcatul să se întreacă cu 
dedeochiul; căci baba și cu fiică-sa îl umplea de bogdaproste. 

Într-una din zile, moşneagul, fiind foarte amărât de câte-i spunea baba, 
chemă fata şi-i zise: 

— Draga tatei, iaca ce-mi tot spune mă-ta de tine: că n-o asculți, că eşti 
rea de gură și înnărăvită și că nu este de chip să mai stai la casa mea; de- 
aceea du-te și tu încotro te-a îndrepta Dumnezeu, ca să nu se mai facă atâta 
gâlceavă la casa asta, din pricina ta. Dar te sfătuiesc, ca un tată ce-ţi sunt, 
că, orişiunde te-i duce, să fii supusă, blajină și harnică; căci la casa mea tot 
ai dus-o cum ai dus-o: c-a mai fost și mila părintească la mijloc!... dar prin 
străini, Dumnezeu ştie peste ce soi de sămânță de oameni îi da; și nu ţi-or 
putea răbda câte ţi-am răbdat noi. 

Atunci biata fată, văzând că baba şi cu fiică-sa voiesc cu orice chip s-o 
alunge, sărută mâna tată-său și, cu lacrimi în ochi, pornește în toată lumea, 
depărtându-se de casa părintească fără nici o nădejde de întoarcere! 

Și merse ea cât merse pe-un drum, până ce, din întâmplare, îi ieşi înainte 
o căţelușă, bolnavă ca vai de capul ei și slabă de-i numărai coastele; şi cum 
văzu pe fată, îi zise: 

— Fată frumoasă şi harnică, fie-ţi milă de mine și mă grijeşte, că ţi-oi 
prinde şi eu bine vrodată! 

Atunci fetei i se făcu milă și, luând căţelușa, o spălă și-o griji foarte 
bine. Apoi o lăsă acolo și-și căută de drum, mulțumită fiind în suflet că a 
putut săvârşi o faptă bună. 

Nu merse ea tocmai mult, și numai iaca ce vede un păr frumos și 
înflorit, dar plin de omizi în toate părțile. Părul, cum vede pe fată, zice: 

— Fată frumoasă şi hamică, grijeşte-mă și curăță-mă de omizi, că ţi-oi 
prinde şi eu bine vrodată! 

Fata, hamică cum era, curăță părul de uscături și de omizi cu mare 
îngrijire și apoi se tot duce înainte să-și caute stăpân. Și, mergând ea mai 
departe, numai iaca ce vede o fântână mâlită și părăsită. Fântâna atunci 
zice: 

— Fată frumoasă și harnică, îngrijeşte-mă, că ţi-oi prinde și eu bine 
vrodată! 

Fata rânește fântâna și-o grijeşte foarte bine; apoi o lasă și-și caută de 
drum. Și, tot mergând mai departe, numai iaca ce dă de-un cuptor nelipit și 
mai-mai să se risipească. Cuptorul, cum vede pe fată, zice: 


— Fată frumoasă şi harnică, lipeşte-mă și grijeşte-mă, că poate ţi-oi 
prinde şi eu bine vrodată! 

Fata, care știa că de făcut treabă nu mai cade coada nimănui, își suflecă 
mânecile, călcă lut şi lipi cuptorul, îl humui şi-l griji, de-ţi era mai mare 
dragul să-l priveşti! Apoi îşi spălă frumuşel mâinile de lut şi porni iarăși la 
drum. 

Și mergând ea acum şi zi şi noapte, nu ştiu ce făcu, că se rătăci; cu toate 
aceste, nu-și pierdu nădejdea în Dumnezeu, ci merse tot înainte până ce, 
într-una din zile, dis-dimineaţă, trecând printr-un codru întunecos, dă de-o 
poiană foarte frumoasă, şi în poiană vede o căsuță umbrită de niște lozii 
pletoase; şi când s-apropie de acea casă, numai iaca o babă întâmpină pe 
fată cu blândeţe și-i zice: 

— Da' ce cauţi prin aceste locuri, copilă, și cine ești? — Cine să fiu, 
mătușă? Ia, o fată săracă, fără mamă și fără tată, pot zice; numai Cel-de-sus 
ştie câte-am tras de când mama care m-a făcut a pus mâinile pe piept! 
Stăpân caut şi, necunoscând pe nime şi umblând din loc în loc, m-am 
rătăcit. Dumnezeu însă m-a povăţuit de-am nimerit la casa d-tale și te rog 
să-mi dai sălășluire. 

— Sărmană fată! zise bătrâna. Cu adevărat numai Dumnezeu te-a 
îndreptat la mine şi te-a scăpat de primejdii. Eu sunt Sfânta Duminică. 
Slujeşte la mine astăzi și fii încredinţată că mâine n-ai să ieşi cu mâinile 
goale de la casa mea. 

— Bine, măicuţă, dar nu ştiu ce trebi am să fac. — la, să-mi lai 
copilaşii, care dorm acum, şi să-i hrănești; apoi să-mi faci bucate; și, când 
m-oi întoarce eu de la biserică, să le găsesc nici reci, nici fierbinţi, ci cum îs 
mai bune de mâncat. 

Și, cum zice, bătrâna porneşte la biserică, iară fata suflecă mânecile și s- 
apucă de treabă. Întâi şi-ntâi face lăutoare, apoi iese afară şi începe a striga: 

— Copii, copii, copii! Veniţi la mama să vă lăie! Şi când se uită fata, ce 
să vadă? Ograda se umpluse și pădurea fojgăia de-o mulțime de balauri și 
de tot soiul de jivine mici şi mari! Însă, tare în credință și cu nădejdea la 
Dumnezeu, fata nu se sperie; ci le ia pe câte una și le lă și le îngrijește cât 
nu se poate mai bine. Apoi s-apucă de făcut bucate, și când a venit Sfânta 
Duminică de la biserică şi a văzut copiii lăuţi frumos şi toate trebile bine 
făcute, s-a umplut de bucurie; şi după ce-a şezut la masă, a zis fetei să se 
suie în pod şi să-și aleagă de-acolo o ladă, care-a vrea ea, şi să şi-o ia ca 
simbrie; dar să n-o deschidă pân-acasă, la tată-său. Fata se suie în pod și 


vede acolo o mulțime de lăzi: unele mai vechi şi mai urâte, altele mai noi și 
mai frumoase. Ea, însă, nefiind lacomă, ş-alege pe cea mai veche și mai 
urâtă dintre toate. Şi când se dă cu dânsa jos, Sfânta Duminică cam 
încreţește din sprâncene, dar n-are încotro. Ci binecuvântează pe fată, care 
îşi ia lada în spate şi se întoarnă spre casa părintească cu bucurie, tot pe 
drumul pe unde venise. 

Când, pe drum, iaca cuptorul grijit de dânsa era plin de plăcinte crescute 
şi rumenite... Și mănâncă fata la plăcinte, şi mănâncă, hăt bine; apoi își mai 
ia câteva la drum şi pornește. 

Când, mai încolo, numai iaca fântâna grijită de dânsa era plină până-n 
gură cu apă limpede cum îi lacrima, dulce și rece cum îi gheaţa. Și pe 
colacul fântânii erau două pahare de argint, cu care a băut la apă până s-a 
răcorit. Apoi a luat paharele cu sine şi a pornit înainte. 

Și mergând mai departe, iaca părul grijit de dânsa era încărcat de pere, 
galbene ca ceara, de coapte ce erau, și dulci ca mierea. Părul, văzând pe 
fată, şi-a plecat crengile-n jos; şi ea a mâncat la pere și și-a luat la drum câte 
i-au trebuit. 

De-acolo mergând mai departe, iaca se întâlneşte și cu căţelușa, care 
acum era voinică și frumoasă, iară la gât purta o salbă de galbeni pe care a 
dat-o fetei, ca mulțumită pentru că a căutat-o la boală. Și de aici, fata, tot 
mergând înainte, a ajuns acasă la tată-său. Moșneagul, când a văzut-o, i s-au 
umplut ochii de lacrimi și inima de bucurie. Fata atunci scoate salba și 
paharele cele de argint și le dă tătâne-său; apoi deschizând lada împreună, 
nenumărate herghelii de cai, cirezi de vite şi turme de oi ies din ea, încât 
moşneagul pe loc a întinerit, văzând atâtea bogății! Iară baba a rămas 
opărită şi nu ştia ce să facă de ciudă. Fata babei atunci și-a luat inima-n 
dinți și a zis: 

— Las', mamă, că nu-i prădată lumea de bogății; mă duc să-ţi aduc eu şi 
mai multe. 

Și cum zice, porneşte cu ciudă, trăsnind și plesnind. Merge şi ea cât 
merge, tot pe acest drum, pe unde fusese fata moșneagului; se întâlneşte şi 
ea cu căţelușa cea slabă și bolnavă; dă și ea de părul cel ticsit de omide, de 
fântâna cea mâlită şi seacă şi părăsită, de cuptorul cel nelipit și aproape să 
se risipească; dar când o roagă şi căţelușa, şi părul, și fântâna, şi cuptorul ca 
să îngrijească de dânsele, ea le răspundea cu ciudă și în bătaie de joc: 

— Da' cum nu!? că nu mi-oi feşteli eu mânuțele tătucuţei și a 
mămucuţei! Multe slugi aţi avut ca mine? 


Atunci, cu toatele, ştiind că mai uşor ar putea căpăta cineva lapte de la o 
vacă stearpă decât să te îndatorească o fată alintată și leneșă, au lăsat-o să-și 
urmeze drumul în pace şi n-au mai cerut de la dânsa nici un ajutor. Şi 
mergând ea tot înainte, a ajuns apoi şi ea la Sfânta Duminică; dar şi aici s-a 
purtat tot hursuz, cu obrăznicie şi prosteşte. În loc să facă bucatele bune și 
potrivite şi să lăie copiii Sfintei Duminici cum i-a lăut fata moșneagului de 
bine, ea i-a opărit pe toţi, de ţipau şi fugeau nebuni de usturime și de durere. 
Apoi bucatele le-a făcut afumate, arse și sleite, de nu mai era chip să le 
poată lua cineva în gură... şi când a venit Sfânta Duminică de la biserică, și- 
a pus mâinile-n cap de ceea ce-a găsit acasă. Dar Sfânta Duminică, blândă 
şi îngăduitoare, n-a vrut să-și puie mintea c-o sturlubatică şi c-o leneşă de 
fată ca aceasta; ci i-a spus să se suie în pod, să-și aleagă de-acolo o ladă, 
care i-a plăcea, şi să se ducă în plata lui Dumnezeu. Fata atunci s-a suit şi 
şi-a ales lada cea mai nouă şi mai frumoasă; căci îi plăcea să ia cât de mult 
şi ce-i mai bun şi mai frumos, dar să facă slujbă bună nu-i plăcea. Apoi, 
cum se dă jos din pod cu lada, nu se mai duce să-și ia ziua bună și 
binecuvântare de la Sfânta Duminică, ci porneşte ca de la o casă pustie şi se 
tot duce înainte; și mergea de-i pârâiau călcâiele, de frică să nu se 
răzgândească Sfânta Duminică să pornească după dânsa, s-o ajungă și să-i 
ieie lada. 

Și când ajunge la cuptor, frumoase plăcinte erau într-însul! Dar când s- 
apropie să ia dintr-însele și să-și prindă pofta, focul o arde și nu poate lua. 
La fântână, așşijderea: păhăruţele de argint, nu-i vorbă, erau, și fântâna plină 
cu apă până-n gură; dar când a vrut fata să puie mâna pe pahar şi să ia apă, 
paharele pe loc s-au cufundat, apa din fântână într-o clipă a secat, şi fata de 
sete s-a uscat!... Când prin dreptul părului, nu-i vorbă, că parcă era bătut cu 
lopata de pere multe ce avea, dar credeţi c-a avut fata parte să guste vro 
una? Nu, căci părul s-a făcut de-o mie de ori mai înalt de cum era, de-i 
ajunsese crengile în nouri! Și-atunci... scobeşte-te, fata babei, în dinţi! 
Mergând mai înainte, cu căţelușa încă s-a întâlnit; salbă de galbeni avea şi 
acum la gât; dar când a vrut fata să i-o ia, căţeluşa a mușcat-o de i-a rupt 
degetele și n-a lăsat-o să puie mâna pe dânsa. Își muşca fata acum 
degeţelele mămucuţei și ale tătucuţei de ciudă şi de rușine, dar n-avea ce 
face. În sfârşit, cu mare ce a ajuns şi ea acasă, la mă-sa, dar şi aici nu le-a 
ticnit bogăţia. Căci, deschizând lada, o mulţime de balauri au ieşit dintr-însa 
şi pe loc au mâncat pe babă, cu fată cu tot, de parcă n-au mai fost pe lumea 
asta, şi apoi s-au făcut balaurii nevăzuţi cu ladă cu tot. 


lar moșneagul a rămas liniștit din partea babei şi avea nenumărate 
bogății: el a măritat pe fiică-sa după un om bun şi harnic. Cucoşii cântau 
acum pe stâlpii porţilor, în prag și în toate părţile; iar găinile nu mai cântau 
cucoşeşte la casa moșneagului, să mai facă a rău; c-apoi atunci nici zile 
multe nu mai aveau. Numai atâta, că moşneagul a rămas pleşuv și spetit de 
mult ce-l netezise baba pe cap şi de cercat în spatele lui cu cociorva, dacă-i 
copt mălaiul. 


Ivan Turbincă 


Era odată un rus, pe care îl chema Ivan. Şi rusul acela din copilărie se 
trezise în oaste. Şi slujind el câteva soroace de-a rândul, acuma era bătrân. 
Și mai-marii lui, văzându-l că şi-a făcut datoria de ostaș, l-au slobozit din 
oaste, cu arme cu tot, să se ducă unde-a vrea, dându-i şi două carboave de 
cheltuială. 

Ivan atunci mulţumi mai-marilor săi și apoi, luându-și rămas bun de la 
tovarășii lui de oaste, cu care mai trase câte-o dușcă, două de rachiu, 
porneşte la drum cântând. 

Și cum mergea Ivan, şovăind când la o margine de drum, când la alta, 
fără să știe unde se duce, puţin mai înaintea lui mergeau din întâmplare, pe- 
o cărare lăuntrică, Dumnezeu şi cu Sfântul Petre, vorbind ei ştiu ce. Sfântul 
Petre, auzind pe cineva cântând din urmă, se uită înapoi şi, când colo, vede 
un ostaş mătăhăind pe drum în toate părţile. 

— Doamne, zise atunci Sfântul Petre, speriat: ori hai să ne grăbim, ori 
să ne dăm într-o parte, nu cumva ostaşul cela să aibă harțag, şi să ne găsim 
beleaua cu dânsul. Știi c-am mai mâncat eu o dată de la unul ca acesta o 
chelfăneală. 

— N-ai grijă, Petre, zise Dumnezeu. De drumeţul care cântă să nu te 
temi. Ostașul acesta e un om bun la inimă și milostiv. Vezi-l? Are numai 
două carboave la sufletul său; și, drept cercare, hai, fă-te tu cerșetor la 
capătul ist de pod, şi eu la celălalt. Și să vezi cum are să ne dea amândouă 
carboavele de pomană, bietul om! Adu-ţi aminte, Petre, de câte ori ţi-am 
spus, că unii ca aceştia au să moștenească împărăţia cerurilor. 

Atunci Sfântul Petre se pune jos la un capăt de pod, iară Dumnezeu la 
celălalt şi încep a cere de pomană. 

Ivan, cum ajunge în dreptul podului, scoate cele două carboave de unde 
le avea strânse și dă una lui Sfântul Petre și una lui Dumnezeu, zicând: 

— Dar din dar se face raiul. Na-vă! Dumnezeu mi-a dat, eu dau, și 
Dumnezeu iar mi-a da, că are de unde. 

Și apoi Ivan începe iar a cânta și se tot duce înainte. 

Atunci Sfântul Petre zice cu mirare: 

— Doamne, cu adevărat bun suflet de om e acesta, şi n-ar trebui să 
meargă nerăsplătit de la faţa ta! 


— Dar, Petre, las' că am eu purtare de grijă pentru dânsul. 

Apoi Dumnezeu pornește cu Sfântul Petre şi, cât ici, cât cole, ajung pe 
Ivan, care-o ducea tot într-un cântec, de parcă era toată lumea a lui. 

— Bună calea, Ivane, zise Dumnezeu. Dar cânţi, cânţi, nu te-ncurci! 

— Mulţumesc d-voastră, zise Ivan, tresărind. Dar de unde ştii aşa de 
bine că mă cheamă Ivan? 

— D-apoi, dacă n-oi şti eu, cine altul are să ştie? răspunse Dumnezeu. 

— Dar cine ești tu, zise Ivan cam zborşit, de te lauzi că ştii toate? 

— Eu sunt cerşetorul pe care l-ai miluit colo la pod, Ivane. Şi cine dă 
săracilor împrumută pe Dumnezeu, zice scriptura. Na-ţi împrumutul înapoi, 
căci noi nu avem trebuinţă de bani. la, numai am vrut să dovedesc lui Petre 
cât eşti tu de milostiv. Află acum, Ivane, că eu sunt Dumnezeu și pot să-ţi 
dau orice-i cere de la mine; pentru că și tu ești om cu dreptate şi darnic. 

Ivan atunci, cuprins de fiori, pe loc s-a dezmeţit, a căzut în genunchi 
dinaintea lui Dumnezeu şi a zis: 

— Doamne, dacă ești tu cu adevărat Dumnezeu, cum zici, rogu-te 
blagosloveşte-mi turbinca asta, ca ori pe cine-oi vrea eu, să-l vâr într-însa,; şi 
apoi să nu poată ieşi de aici fără învoirea mea. 

Dumnezeu atunci, zâmbind, blagoslovi turbinca, după dorinţa lui Ivan, 
şi apoi zise: 

— Ivane, când te-i sătura tu de umblat prin lume, atunci să vii să slujeşti 
şi la poarta mea, căci nu ţi-a fi rău. 

— Cu toată bucuria, Doamne; am să vin numaidecât, zise Ivan. Dar 
acum, deodată, mă duc să văd, nu mi-a pica ceva la turbincă? 

Și zicând aceste, apucă peste câmpii de-a dreptul, spre nişte curți mari, 
care de-abia se zăreau înaintea lui, pe culmea unui deal. Și merge Ivan, și 
merge, şi merge, până când, pe înserate, ajunge la curţile cele. Și cum 
ajunge, intră în ogradă, se înfăţişază înaintea boierului și cere găzduire. 
Boierul acela cică era cam zgârcit, dar, văzând că Ivan este om împărătesc, 
n-are ce să facă. Și vrând-nevrând, poruncește unei slugi să dea lui Ivan 
ceva de mâncare şi apoi să-l culce în nişte case nelocuite, unde culca pe toţi 
musafirii care veneau așa, nitamnisam. Sluga, ascultând porunca stăpânului, 
ia pe Ivan, îi dă ceva de mâncare și apoi îl duce la locul hotărât, să se culce. 

„L.as' dacă nu i-a da odihna pe nas, zise boierul în gândul său, după ce 
orândui cele de cuviință. Știu că are să aibă de lucru la noapte. Acum să 
vedem care pe care! Ori el pe draci, ori dracii pe dânsul!” 


Căci trebuie să vă spun că boierul acela avea o pereche de case, mai de- 
o parte, în care se zice că locuia necuratul. Și tocmai acolo porunci să culce 
și pe Ivan! 

Ivan însă habar n-avea de asta. El, cum a intrat în odaia unde l-a dus 
omul boierului, și-a pus armele în rânduială, s-a închinat după obicei şi apoi 
s-a tologit aşa, îmbrăcat cum era, pe un divan moale ca bumbacul, punându- 
şi turbinca cu cele două carboave sub căpătâi şi aşternându-se pe somn; căci 
de-abia îl ţineau picioarele de trudit ce era. Dar poate, bietul, să se 
odihnească? Căci cum a stins lumânarea, odată se trezeşte că-i smunceşte 
cineva perna de sub cap şi i-o aruncă cât colo! Ivan atunci, punând mâna pe 
sabie, se scoală repede, aprinde lumânarea și începe a căuta prin casă, în 
toate părţile, dar nu găsește pe nimene. 

— Măi! Dar acest păcat! Ori casa asta nu-i curată, ori s-a cutremurat 
pământul, de mi-a sărit perna de sub cap, și eu umblu bădădăind ca un 
nebun! Ce-or mai fi şi cutremurele ieste?! zise Ivan, mai făcând câteva cruci 
până la pământ, şi apoi iară se culcă. 

Dar, când să ațipească, deodată se aud prin casă o mulțime de glasuri, 
care de care mai urâcioase: unele miorlăiau ca mâţa, altele coviţau ca 
porcul, unele orăcăiau ca broasca, altele mornăiau ca ursul, mă rog, fel de 
fel de glasuri schimonosite se auzeau, de nu se mai ştia ce mama dracului să 
fie acolo! Ivan, atunci, se cam pricepe ce-ar fi asta. 

— Apoi, stai dar! că are Chira socoteală, cum văd eu. Și odată începe a 
striga puternic: 

— Paşol na turbinca, ciorti! Atunci diavolii odată încep a se cărăbăni 
unul peste altul în turbincă, de parcă-i aducea vântul. Și după ce intră ei cu 
toții înlăuntru, Ivan începe a-i ghigosi muscăleşte. După aceea leagă 
turbinca strâns la gură, o pune sub cap, mai trântindu-le prin turbincă niște 
ghionturi rusești, colă, cum știa el, de da inima din draci. Apoi se culcă cu 
capul pe dânșii și, nemaifiind supărat de nimene, trage Ivan un somn de cele 
popeşti... Dar, când aproape de cântători, Scaraoschi, căpetenia dracilor, 
văzând că parte din slugile lui se zăbovesc, pornește cu grăbire la locul 
ştiut, să le caute. Şi, ajungând într-o clipă, se vâră, el știe cum şi pe unde în 
odaie la Ivan şi-i şterge o palmă prin somn, cât ce poate. Ivan, atunci, sare 
ars și odată strigă: 

— Paşol na turbinca! Scaraoschi, atunci, intră și el fără vorbă şi se 
înghesuiește peste ceilalți dimoni, căci n-are încotro. 


— Ei, las' că vă judec eu acuși, necuraţilor; voi scoate incul din voi, zise 
Ivan tulburat. Cu mine v-aţi găsit de jucat? Am să vă mușurluiesc de au să 
râdă și câinii de voi! 

Și odată se îmbracă şi se înarmează Ivan cu toate ale lui şi, ieşind afară, 
începe a face un tărăboi de s-a sculat toată ograda în gura lui. 

— Dar ce-ai păţit, mă pohonţule, de te-ai sculat cu noaptea-n cap și faci 
aşa larmă, ziseră oamenii boierului, care dau chiori unul peste altul, de 
parcă aveau orbul găinilor. 

— Ce să păţesc? zise Ivan dârz. la! am căptușit niște iepuroi şi am de 
gând să-i jumulesc. 

Boierul, în zgomotul ista, se scoală și el și întreabă: — Ce vuiet e acolo 
prin ogradă? — la, mai toată noaptea nu ne-am putut odihni din pricina 
rusului celuia. Dracul știe ce are... Cică a prins nişte iepuroi și vrea să-i 
jumulească, să iertați d-voastră! 

În vorbele aceste, numai iaca ce se înfățișază şi Ivan înaintea boierului, 
cu turbinca plină de draci, care se zbăteau ca peştii în vârșă. 

— Iaca, gospodin, cu cine m-am vânjolit toată noaptea... dar încaltea ți- 
am curăţit şi eu casa de draci și vi-i aduc poclon dis-dimineaţă. Porunceşte 
să-mi aducă niște palce, că am să-i bat la stroi, să pomenească ei cât or trăi 
că au dat peste Ivan, robul lui Dumnezeu. 

Boierul, văzând aceasta, pe de-o parte l-a cuprins spaima, iară pe de alta 
nu mai ştia ce să facă de bucurie; căci multe sărindare mai dăduse el până 
atunci pe la popi, în toate părţile, ca să-i poată izgoni dracii de la casă, şi 
nici că fusese chip. Dar se vede că pân acum le-a fost şi lor veleatul. Cu 
Ivan şi-au găsit popa. 

— Bine, Ivane, zise boierul cu mulțumire. Să-ţi aducă palce câte vrei, şi 
fă-ţi datoria cum ştii; c-apoi om oi fi şi eu, helbet! 

În sfârșit, nu trece mult la mijloc, iaca se pomeneşte Ivan cu un car de 
palce cum îi plăcea lui. Le ia și le leagă la un loc, tot câte două-trei, după 
cum îşi ştia meșteșugul. 

Dar, până la vremea asta, se adunase împrejurul lui Ivan tot satul, ca să 
vadă de patima dracilor. Căci lucru de mirare era acesta, nu șagă! Atunci 
Ivan dezleagă turbinca în faţa tuturor, numai cât poate să încapă mâna, şi 
luând câte pe un drăcușor de corniţe, mi ţi-l ardea cu palcele, de-i crăpa 
pielea. Și după ce-l răfuia bine, îi da drumul, cu tocmeală, să nu mai vie pe 
acolo, altă dată. 


— N-oi mai veni, Ivane, câte zilişoare-oi avea eu, zicea Ucigă-l-crucea, 
cuprins de usturime, și se tot ducea împușcat. Iară oamenii ce priveau şi mai 
ales băieţii leşinau de râs. 

Dar, mai la urma urmelor, Ivan scoate de barbă și pe Scaraoschi și-i 
trage un frecuș, de cele moschicești, de-i fuge sufletul. 

— Poftim! După bucluc umbli, peste bucluc ai dat, măi jupâne 
Scaraoschi! Să te înveţi tu de altădată a mai bântui oamenii. Sărsăilă spurcat 
ce ești! Și apoi, dându-i drumul, „na!” fuge şi Scaraoschi după ceilalți, ca 
tăunul cu paiul... 

— Dumnezeu să te înzilească, zise atunci boierul, cuprinzând pe Ivan în 
braţe și sărutându-l. De-acum rămâi la mine, Ivane, şi, pentru că mi-ai 
curăţit casa de draci, am să te țin ca pe palmă. 

— Ba nu, gospodin, zise Ivan. Mă duc să slujesc pe Dumnezeu, 
împăratul tuturor. 

Și, zicând aceste, se încinge cu sabia, pune turbinca la şold, își ia raniţa 
în spate şi pușca de-a umăr și, pornind, se tot duce înainte, la Dumnezeu. 
Iară privitorii, cu căciulile în mână, îi urau drum bun, oriîncotro s-a 
întoarce. 

— Călătorie sprâncenată! zise boierul; de rămâneai, îmi erai ca un frate; 
iară de nu, îmi ești ca doi. 

Mi se pare mie că şi boierul, cât era de boier, luase frica turbincăi, de 
nu-i păru așa de rău după Ivan, care-i făcuse atâta bine. 

Ivan însă nici nu se gândea la asta; el îşi căuta acum de drum, întrebând 
din om în om unde șede Dumnezeu. Dar toţi pe câţi îi întreba dădeau din 
umere, neştiind ce să răspundă la așa întrebare ciudată. 

— Numai Sfântul Nicolai trebuie să ştie asta, zise Ivan, scoțând o 
iconiţă din sân şi sărutând-o pe dos și pe faţă. 

Și atunci, ca prin minune, se şi trezeşte Ivan la poarta raiului! Şi, nici 
una, nici două, odată începe a bate în poartă cât putea. Atunci Sfântul Petre 
întreabă dinlăuntru: 

— Cine-i acolo? 

— Eu. 

— Cine eu? 

— Eu, Ivan. 

— Şi ce vrei? 

— Tabacioc este? 

— Nu-i. 


— Votchi este? 

— Nu-i. 

— Femei sunt? 

— Ba. 

— Lăutari sunt? 

— Nuss, Ivane, ce mă tot chihăiești de cap?! 

— Dar unde se găsesc de aceste? 

— La iad, Ivane, nu aici. 

— Măi! Dar ce sărăcie lucie pe aici, pe la rai!... zise Ivan. Şi, 
nemailungind vorba, îndată şi pornește la iad. Și el ştie pe unde cotigeşte, că 
nu umblă tocmai mult și numai iaca ce dă și de poarta iadului. Și atunci, 
odată începe a bate în poartă, strigând: 

— Ei! Tabacioc este? 

— Este, răspunde cineva dinlăuntru. 

— Votchi este? 

— Este. 

— Femei sunt? 

— Dar cum să nu fie?! 

— Lăutari sunt? 

— Ho, ho! Câţi pofteşti. 

— A! haraşo, haraşo! Aici e de mine! Deschideţi iute, zise Ivan, 
tropăind şi frecându-șşi mâinile. 

Dracul de la poartă, gândind că e vreun mușteriu vechi de-al lor, 
deschide; şi atunci, numai iaca ce se trezesc pe neașteptate cu Ivan 
Turbinca! 

— Vai de noi şi de noi! ziseră atunci dracii, scărmănându-se de cap în 
toate părţile. Aşa-i c-am păţit-o? 

Ivan, însă, poruncește să-i aducă mai degrabă votchi, tabacioc, lăutari și 
femei frumoase, că are gust să facă un guleai. 

Se uită dracii unii la alţii și, văzând că nu-i chip de stat împotriva lui 
Ivan, încep a-i aduce, care dincotro, rachiu, tutun, lăutari și tot ce-i poftea 
lui Ivan sufletul. Umblau dracii în toate părţile, iute ca prâsnelul, şi-i intrau 
lui Ivan în voie cu toate cele, căci se temeau de turbincă ca de nu ştiu ce, 
poate mai rău decât de sfânta cruce. 

De la o vreme se chefăluieşte Ivan cum se cade, şi unde nu începe a 
chiui prin iad şi a juca Horodinca şi Cazacinca, luând şi pe draci şi pe 
drăcoaice la joc, cu nepus în masă; și în vârtejul cela, răsturna tărăbi şi toate 


cele în toate părțile, de-ţi venea să te strici de râs de iznoavele lui Ivan. 
Acum, ce să facă dracii, ca să-l urnească de-acolo? Gândesc ei, se sucesc ei, 
se frământă ei cu mintea fel și chip, dar nici unuia nu-i vine în cap ce să 
facă. Talpa-iadului însă, mai ajunsă de cap decât toţi dracii, zise atunci lui 
Scaraoschi: 

— Haram de capul vostru! de n-aş fi eu aici, aţi păţi voi şi mai rău decât 
așa. Aduceţi-mi degrabă o putină, o piele de câine și două bețe, să fac o 
jucărie, cum ştiu eu, şi acuși vi-l mătur de-aici. 

Și atunci, îndată i se aduc cele cerute, și Tălpoiul face iute o darabană; și 
apoi, furișându-se de Ivan, iese cu dânsa afară și începe a bate ca de război; 
bir... br... 

Ivan, atunci, îşi vine în simţire și într-un buc iese afară cu pușca la umăr, 
să vadă ce este. 

Talpa-iadului, atunci, face ţuști! înlăuntru, și dracii, tronc! închid poarta 
după Ivan, şi, punănd zăvoarele bine, bucuria lor că au scăpat de turbincă. 
Bate el Ivan în poartă cât poate, se răcăduieşte el cu pușca, dar au prins ei 
acum dracii la minte. 

— Ei las', cornoraților! De mi-ţi mai pica vrodată în mână, turbinca are 
să vă ştie de ştire. 

Văzând Ivan că porţile iadului sunt ferecate în toate părţile şi că dracii 
n-au gând să-i deschidă, se lehămeteşte el acum și de lăutari, şi de tabacioc, 
şi de votchi, şi de tot, şi pornește iar la rai să slujească pe Dumnezeu. 

Și cum ajunge la poarta raiului, din afară, se și pune acolo de strajă și stă 
neadormit zi și noapte, tot întruna, fără să se clintească din loc. 

Și nu mult după aceasta, numai iaca ce vine şi Moartea și vrea 
numaidecât să intre la Dumnezeu, ca să primească porunci. 

Ivan atunci îi pune şpaga în piept și zice: 

— Ştoti, Vidma! Unde vrei să te duci? 

— La Dumnezeu, Ivane, să vedem ce mi-a mai porunci. 

— Nu-i voie, zise Ivan; las' că mă duc eu să-ţi aduc răspuns. 

— Ba nu, Ivane, trebuie să mă duc eu. Ivan atunci, văzând că Moartea 
dă chioară peste dânsul, se stropșeşte la ea zicând: 

— Paşol, Vidma, na turbinca! Moartea atunci, neavând încotro, se bagă 
în turbincă şi acuși icneşte, acuși suspină, de-ţi venea să-i plângi de milă. 
Iară Ivan leagă turbinca la gură cu nepăsare ş-o anină într-un copac. Apoi 
începe a bate în poartă. Sfântul Petre, atunci, deschide și, când colo, se 
trezeşte cu Ivan. 


— Ei, Ivane, doar te-ai săturat acum de umblat prin lume după 
crancalâcuri”? 

— M-am săturat, şi m-am prea săturat, Sfinte Petre. 

— Ei, şi ce vrei acum? 

— la, vreau să mă duc la Dumnezeu, să-i spun ceva. 

— Bine, Ivane, du-te; nu ţi-e oprită calea. De-a putere-a fi, acum eşti de 
casa noastră. 

Ivan atunci se duce de-a dreptul înaintea lui Dumnezeu și zice: 

— Doamne, nu ştiu dacă ai la ştiinţă ori ba, dar eu slujesc la poarta 
raiului de multă vreme. Și acum vine Moartea și întreabă ce mai porunciţi. 

— Spune-i, Ivane, din partea mea, că poruncesc să moară trei ani de zile 
de-a rândul numai oameni bătrâni, aşa ca tine... zise Dumnezeu, zâmbind cu 
bunătate. 

— Bine, Doamne, zise Ivan, uitându-se cam lung la Dumnezeu. Mă duc 
să-i spun cum ai poruncit. 

Și, ducându-se el, scoate Moartea de la închisoare şi-i zice: 

— Dumnezeu a poruncit ca să mănânci trei ani de zile de-a rândul 
numai pădure bătrână; de cea tânără să nu te-atingi! Înţeles-ai? Hai, 
pornește şi-ţi fă datoria! 

Moartea, atunci, porneşte prin codri, supărată ca vai de ea, şi începe a 
roade la copaci bătrâni, de-i pocneau fălcile. 

Și după ce se împlinesc trei ani în capăt, iar pornește la Dumnezeu, să 
primească porunci. Dar când ştia că are să dea peste Ivan, i se tăiau 
picioarele ş-o strângea în spate de frică. 

— Turbinca! afurisita de turbincă mă vâră în toate boalele, zicea 
Moartea, suspinând. Decât n-am încotro; trebuie să mă duc, zise ea oftând. 

În sfârşit merge ea, nu merge, şi de la o vreme ajunge la poarta raiului. 
Dar, când colo, dă iar cu ochii de Ivan. 

— Tot aici eşti, Ivane? tot? 

— Ba bine că nu! zise Ivan, făcând stânga-mprejur şi punându-se drept 
în calea Morţii. Dar unde gândeai să fiu, când asta mi-e slujba? 

— Gândeam că te-i fi dus prin lume, după berbantlâcuri de-ale tale. 

— Da că doar de lume am fugit; o ştiu eu cât e de dulce şi de amară, 
bat-o pustia s-o bată! I-s roase lui Ivan urechile de dânsa. Dar ce-ai slăbit 
aşa, Vidmă? 

— De bunătăţile tale, Ivane. Acum cred că nu ţi-i mai face blestem cu 
mine, mi-i da drumul să intru la Dumnezeu, că tare mare treabă mai am. 


— Da, cum nu?! ia mai pune-ţi pofta la o parte, că doar nu piere 
lumea... nu cumva ai pofti oare să te pui la taifasuri cu Dumnezeu? 

— Dar ştii că te prea întreci cu șaga, Ivane... 

— Aşa ţi-e treaba? Încă mă iei la trei parale? Paşol na turbinca, Vidma! 

Moartea, atunci, se vâră în turbincă și Ivan o pune la pastramă, zicând: 

— Șopârcai cu cine șopârcai, dar cu Ivan nu şopârcai. 

Dumnezeu, însă, ştia de toate acestea, dar voia să mai facă și pe cheful 
lui Ivan, nu tot pe-a Morţii; căci multe bunătăți mai făcuse şi ea în viaţa ei! 

— Ia deschide, Sfinte Petre, zise Ivan, bătând apoi la poartă. Sfântul 
Petre deschide, și Ivan se duce iar de se înfăţişază înaintea lui Dumnezeu și 
zice: 

— Doamne, Moartea întreabă ce mai porunciţi? Şi să nu vă supăraţi, dar 
tare-i neastâmpărată și avană, drept să vă spun; șede ca pe spini şi vrea 
numaidecât să-i dați răspuns. 

— Du-i răspuns, Ivane, că poruncesc să moară de acum înainte trei ani 
de zile de-a rândul numai oameni tineri, şi alți trei ani de zile să moară 
numai copii obraznici. 

— Bine, Doamne, zise Ivan, închinându-se până la pământ. Mă duc să-i 
spun cum ai poruncit... şi cum ajunge Ivan din afară de poartă, scoate 
Moartea din turbincă şi-i zice: 

— Dumnezeu a poruncit ca de-acum înainte să mănânci trei ani de zile 
de-a rândul numai pădure tânără; şi alţi trei ani de zile, numai vlăstare 
fragede, răchiţică, smicele, nuiele și altele de seama acestora; de pădurea 
cea bătrână să nu te-atingi, că-i poznă! Auzit-ai, Vidmă? Hai, porneşte până 
te văd, şi-ţi fă datoria cu sfinţenie. 

Moartea atunci, înghițind noduri, pornește prin dumbrăvi, lunci și 
huceaguri, supărată ca vai de capul ei. Și, de voie, de nevoie, începe când a 
roade la copaci tineri, când a forfeca smicele și nuiele de-i pârâiau măselele 
şi o dureau şelele și grumajii întinzându-se pe sus, la plopii cei înalţi, și 
plecându-se atâta pe la rădăcinile celor tufari, după mlădiţe fragede. Se 
zămorea şi ea, sărmana, cum putea. În sfârşit, s-a chinuit Moartea aşa trei 
ani de zile de-a rândul, și încă alţi trei ani, şi după ce i se împlinesc cei şase 
ani de osândă, iar porneşte la Dumnezeu să vadă ce porunci i-a mai da. Nu-i 
vorbă, că ştia Vidma ce-o aştepta, dar ce era să facă? 

— Turbinca! Mânca-o-ar focul s-o mănânce! zicea Moartea, ducându-se 
la rai ca şi cum ar fi mers la spânzurătoare. Nu știu ce să mai zic și despre 
Dumnezeu, ca să nu greşesc. Pesemne c-a ajuns și el în mintea copiilor, 


Doamne iartă-mă, de i-a dat lui Ivan cel nebun atâta putere asupra mea. 
Bine mi-ar părea să-l văd și pe Dumnezeu într-o zi, cât e de mare și 
puternic, în turbinca lui Ivan; ori de nu, măcar pe Sfântul Petrea; numai 
atunci mi-ar crede ei mie. 

Și mergând ea tot bodrogănind vrute și nevrute, ajunge la poarta raiului; 
şi când dă iar de Ivan, i se întunecă lumea înaintea ochilor și zice oftând: 

— Dar bine, Ivane, iar ai de gând să mă chinuieşti cu turbinca ceea a ta? 

— Ba dac-aş avea mai multă putere, ţi-o spun drept că ţi-aş scoate ochii 
ca la dracul și te-aș frige pe frigare, zise Ivan cu ciudă, că din pricina ta s-a 
prăpădit atâta amar de lume, de la Adam și până astăzi. Paşol na turbinca, 
Vidma! Şi de-acum, nici mai spun lui Dumnezeu despre tine, hoanghină 
bătrână ce eşti! Tu şi cu Talpa-iadului sunteţi potrivită pereche. Îmi vine să 
vă rup cu dinţii de bunișoare ce sunteți. Am să te ţin la pastramă, hăt și 
bine! De-acum în turbincă au să-ţi putrezească ciolanele. Hă, hă! 

Suspină ea Moartea, dar pace bună; Ivan, parcă nici n-o vede, nici n-o 
aude. În sfârşit, trece ea aşa o bucată de vreme, cât ar fi trecut, și într-una 
din zile vine Dumnezeu la poartă să vadă ce necazuri mai face Ivan cu 
turbinca ceea. 

— Ei, Ivane, ce mai direguieşti? Moartea n-a mai venit pe-aici? 

Ivan, atunci, lasă capul în jos și, tăcând, începe a face feţe-feţe. Iară 
Moartea răspunde înăduşit din turbincă: 

— lată-mă-s, Doamne, pusă la opreală; m-ai lăsat de râsul unui șui ca 
Ivan, nenorocita de mine! 

Dumnezeu, atunci, dezleagă turbinca, dă drumul Morţii şi zice lui Ivan: 

— Ei, Ivane, destul de-acum; ţi-ai trăit traiul şi ţi-ai mâncat mălaiul! De 
milostiv, milostiv ești; de bun la inimă, bun ai fost, nu-i vorbă. Dar, de la o 
vreme încoace, cam de pe când ţi-am blagoslovit turbinca aceasta, te-ai 
făcut prea nu știu cum. Cu dracii de la boierul cela ai făcut hara-para. La iad 
ai tras un guleai de ți s-a dus vestea ca de popă tuns. Cu Moartea te-am lăsat 
până acum de ţi-ai făcut mendrele, cum ai vrut; n-ai ce zice. Dar toate-s 
până la o vreme, fătul meu. De-acum ţi-a venit și ție rândul să mori; n-am 
ce-ţi face. Trebuie să dăm fiecăruia ce este al său, căci şi Moartea are 
socoteala ei; nu-i lăsată numai aşa, degeaba, cum crezi tu. 

Ivan atunci, văzând că s-au trecut de șagă, se pune în genunchi dinaintea 
lui Dumnezeu și-l roagă cu lacrimi, zicând: 

— Doamne! Rogu-te să fiu îngăduit macar trei zile, în care să-mi grijesc 
sufletul, să-mi lucrez racla cu mâna mea asta slăbănoagă şi să mă aşez 


singurel într-însa; şi după aceste facă Moartea ce va voi cu mine, căci văd 
eu bine că mi s-a strâns funia la par; încep a slăbi văzând cu ochii. 

Dumnezeu îi învoieşte cererea aceasta şi apoi, luându-i turbinca din 
stăpânire, îl dă pe seama Vidmei, ca după trei zile să-i ia sufletul! 

Ivan acum, rămânând singur, supărat ca vai de el, pe de-o parte că i-a 
luat Dumnezeu turbinca, pe de alta că are să moară, s-a pus pe gânduri. 

„Mă rog, ia să stau și să-mi fac socoteală cu ce m-am ales eu cât am trăit 
pe lumea asta, zise Ivan în gândul său. În oaste am fost numai de zbucium: 
hăis, haram, cea, haram! De-atunci încoace am umblat ia așa, teleleu 
Tanasă. M-am dus la rai, de la rai la iad, şi de la iad iar la rai. Și tocmai 
acum, la adică, n-am nici o mângâiere! Rai mi-a trebuit mie la vremea asta? 
la, așa pățeşti dacă te strici cu dracul; aici, la sărăcăciosul ist de rai, vorba 
ceea: „Fală goală, traistă ușoară”; şezi cu banii în pungă și duci dorul la 
toate cele. Mai mare pedeapsă decât asta nici că se mai poate! Votchi nu-i, 
tabacioc nu-i, lăutari nu-s, guleai nu-i, nimica nu-i! Mai am numai trei zile 
de trăit, și te... ai dus, Ivane, de pe faţa pământului! Oare nu-i de făcut vreo 
şmecherie până mai este încă vreme?” 

În sfârşit, mai stă el Ivan oleacă aşa, cu fruntea rezemată pe mână, şi-i şi 
trăsnește în gând una: 

„Taci! Că i-am dat de meşteşug. Încaltea, ce-a fi, a fi; dar degeaba n-are 
să fie... văd eu bine că tot de una mi-e acum.” 

Și odată se duce Ivan repede cu cele două carboave, el ştie unde, şi 
cumpără unelte de teslărie, două lătunoaie groase, patru balamale, câteva 
piroane, două belciuge și un lăcătoi zdravăn, și se aruncă de-și face el 
singur o drăguță de raclă, să poată şedea şi împăratul într-însa. 

— laca, Ivane, şi casa de veci, zise el. Trei coți de pământ, atâta-i al tău! 
Vezi în ce se încheie toată scofala de pe lumea asta? 

Dar n-apucă Ivan a sfârşi bine vorba din urmă, și numai iaca se și 
trezește cu Moartea la spate: 

— Ei, Ivane, gata eşti? 

— Gata, răspunse el, zâmbind. 

— Dacă ești gata, hai! Așază-te mai repede în raclă, că n-am vreme de 
pierdut. Poate mă mai așteaptă şi alţii să le dau răvaş de drum. 

Ivan, atunci, se pune în raclă cu faţa în jos. 

— Nu aşa, Ivane, zise Moartea. 

— Dar cum? 


— Pune-te cum trebuie să șadă mortul. Ivan se pune într-o râlă și lasă 
picioarele spânzurate afară. 

— Dar bine, Ivane, una-i vorba, alta-i treaba; mult ai să mă ţii? Pune-te, 
măi frate, bine, cum se pune! 

Ivan, atunci, se întoarce iar cu faţa-n jos, cu capul bălălău într-o parte și 
iar cu picioarele afară. 

— Ă... ra... ca' de mine şi de mine! Dar nici atâta lucru nu ştii? Se vede 
că numai de blestemăţii ai fost bun în lumea asta. Ia fugi de-acolo, să-ţi arăt 
eu, nebunule ce eşti! 

Ivan atunci iese din raclă şi stă în picioare umilit. Iară Moartea, având 
bunătate a dăscăli pe Ivan, se pune în raclă cu faţa-n sus, cu picioarele 
întinse, cu mâinile pe piept și cu ochii închiși, zicând: 

— Iaca aşa, Ivane, să te aşezi. Ivan, atunci, nu pierde vremea și face 
tranc! capacul deasupra, încuie lăcata, și, cu toată rugămintea Morţii, umflă 
racla în spate și se duce de-i dă drumul pe-o apă mare, curgătoare, zicând: 

— Na! că ţi-am făcut coneţul. De-acum du-te pe apa sâmbetei! Și să ieşi 
din raclă când te-a scoate bunica din groapă. Mi-a luat el Dumnezeu 
turbinca din pricina ta, dar încaltea ţi-am făcut-o bună și eu! 

— Ei, ei! Doamne, zise apostolul Petru râzând, vezi de ce s-a mai 
apucat acum Ivan al sfinţiei tale? Bine-a mai zis cine-a zis: „Dacă dai nas 
lui Ivan, el se suie pe divan”. 

Dumnezeu atunci, văzând până unde merge îndrăzneala lui Ivan, a 
început a se cam lua şi el pe gânduri de năzdrăvăniile lui! Şi aşa, a zis 
Dumnezeu să se desfacă sicriul acolo unde era și să iasă Moartea la liman 
ca să-şi răzbune şi ea acum pe Ivan. Şi îndată s-a făcut așa, şi când nici nu 
visa Ivan că are să mai dea vrodată ochii cu Moartea, numai iaca ce se 
trezeşte cu dânsa faţă-n față, zicându-i: 

— Dar bine, Ivane, așa ne-a fost vorba? Ivan, atunci, a rămas 
încremenit, fără să mai poată zice un cuvânt măcar. 

— Încă te faci niznai? Ei, Ivane, Ivane! Numai răbdarea şi bunătatea lui 
Dumnezeu cea fără de margini poate să precovârşască fărădelegile şi 
îndărătnicia ta. De demult erai tu mătrășit din lumea asta și ajuns de 
batjocura dracilor, dacă nu-ţi intra Dumnezeu în voie mai mult decât însuși 
fiului său. Să știi, Ivane, că de-acum înainte ai să fii bucuros să mori; şi ai 
să te târâi în brânci după mine, rugăndu-mă să-ţi iau sufletul, da eu am să 
mă fac că te-am uitat și am să te las să trăieşti cât zidul Goliei și Cetatea 
Neamţului, ca să vezi tu cât e de nesuferită viața la așa de adânci bătrâneţe! 


Și l-a lăsat Moartea de izbeliște să trăiască: 


Cât e lumea și pământul, 
Pe cuptor nu bate vântul. 


Și aşa, văzând Ivan că nu mai moare, zise în sine: 

„Oare nu cumva de-acum mi-oi da cu paru-n cap de răul Vidmei? Ba, 
zău, nici nu gândesc. Deie-și ea, dacă vrea!” 

Și cică atunci unde nu s-a apucat și el, în ciuda Morţii, de tras la 
mahorcă și de chilit la ţuică și holercă, de parc-o mistuia focul. 

— Guleai peste guleai, Ivane; căci altfel înnebunești de urât, zicea el. 

Dă, ce era să facă bietul om, când Moartea-i chioară și nu-l vede?... 

Și aşa a trăit Ivan cel fără de moarte veacuri nenumărate, și poate că şi 
acum a mai fi trăind, dacă n-a fi murit. 


POVESTIRI 


Prostia omenească 


A fost odată, când a fost, că, dacă n-ar fi fost, nu s-ar povesti. 

Noi nu suntem de pe când poveştile, ci suntem mai dincoace cu vro 
două-trei zile, de pe când se potcovea purecele cu nouăzeci și nouă de ocă 
de fer la un picior și tot i se părea că-i uşor. 

Cică era odată un om însurat, şi omul acela trăia la un loc cu soacră-sa. 
Nevasta lui, care avea copil de ţâţă, era cam proastă; dar şi soacră-sa nu era 
tocmai hâtră. 

Întru una din zile, omul nostru iese de-acasă după trebi, ca fiecare om. 
Nevasta lui, după ce-și scăldă copilul, îl înfășă şi-i dete ţâţă, îl puse în albie 
lângă sobă, căci era iarnă; apoi îl legănă și-l dezmerdă, până ce-l adormi. 
După ce-l adormi, stătu ea puţin pe gânduri ş-apoi începu a se boci cât îi lua 
gura: "Aulio! copilașul meu, copilașul meu!" 

Mama ei, care torcea după horn, cuprinsă de spaimă, zvârli fusul din 
mână și furca din brâu cât colo şi, sărind fără sine, o întrebă cu spaimă: 

— Ce ai, draga mamei, ce-ţi este?! 

— Mamă, mamă! Copilul meu are să moară! 

— Când și cum? 

— lată cum. Vezi drobul cel de sare pe horn? 

— Îl văd. Şi? 

— De s-a sui mâţa, are să-l trântească drept în capul copilului și să mi-l 
omoare! 

— Vai de mine şi de mine, că bine zici, fata mea; se vede că i s-au 
sfârşit mititelului zilele! 

Și, cu ochii pironiţi în drobul de sare de pe horn și cu mânile încleştate, 
de parcă le legase cineva, începură a-l boci amândouă, ca niște smintite, de 
clocotea casa. Pe când se sluțeau ele, cum vă spun, numai iaca şi tatăl 
copilului intră pe ușă, flămând și năcăjit ca vai de el. 

— Ce este ? Ce v-au găsit, nebunelor? 

Atunci ele, viindu-și puţin în sine, începură a-și şterge lacrămile și a-i 
povesti cu mare jale despre întâmplarea neîntâmplată. Omul, după ce le 
ascultă, zise cu mirare: 

— Bre! mulţi proști am văzut eu în viața mea, dar ca voi n-am mai 
văzut. Mă... duc în lumea toată! Și de-oiu găsi mai proști decât voi, m-oiu 


mai întoarce acasă, iar de nu, ba. 

Aşa zicând, oftă din greu, ieşi din casă, fără să-și ieie ziua bună, și plecă 
supărat și amărât ca vai de om! 

Și mergând el bezmetic, fără să ştie unde se duce, după o bucată de 
vreme, oprindu-se într-un loc, i se întâmplă iar să vadă ceva ce nu mai 
văzuse: un om ţinea puţin un oboroc deşert cu gura spre soare, apoi răpede-l 
înşfăca şi intra cu dânsul într-un bordeiu; pe urmă iar ieşea, îl punea iar cu 
gura la soare, şi tot aşa făcea... Drumeţul nostru, nedumerit, zise: 

— Bună ziua, om bun! 

— Mulţămesc dumitale, prietene! 

— Da' ce faci aici? 

— la, mă trudesc de vro două-trei zile să car pocitul ist de soare în 
bordeiu, ca să am lumină, şi nici că-l pot... 

— Bre, ce trudă! zise drumeţul. N-ai vrun topor la îndămână? 

— Ba am. 

— Ie-l de coadă, sparge ici, și soarele va intra singur înlăuntru. 

Îndată făcu aşa, şi lumina soarelui întră în bordeiu. 

— Mare minune, om bun, zise gazda. De nu te-aducea Dumnezeu pe la 
noi, eram să îmbătrânesc cărând soarele cu oborocul. 

"Încă un tont", zise drumeţul în sine şi plecă. 

Și mergând el tot înainte, peste câtva timp ajunse într-un sat și, din 
întâmplare, se opri la casa unui om. Omul de gazdă, fiind rotar, îşi lucrase 
un car și-l înjghebase, în casă, în toată întregimea lui; ș-acum, voind să-l 
scoată afară, trăgea de proțap cu toată puterea, dar carul nu ieșea. Ştiţi 
pentru ce? Așa: ușile era mai strâmte decât carul. Rotarul voia acum să taie 
ușorii, spre a scoate carul. Noroc însă că drumeţul l-a învăţat să-l desfacă în 
toate părțile lui, să le scoată pe rând afară ş-apoi iarăși să-l înjghebe la loc. 
— Foarte mulțămesc, om bun, zise gazda; bine m-ai învăţat! la uită-te 
dumneta! Era să dărâm bunătate de casă din pricina carului... 

De aici, drumeţul nostru, mai numărând un nătărău, merse tot înainte, 
până ce ajunse iară la o casă. Acolo, ce să vadă! Un om, cu-n ţăpoiu în 
mână, voia să arunce niște nuci din tindă în pod. 

"Din ce în ce dau peste dobitoci”, zise drumeţul în sine. 

— Da' ce te frămânţi aşa, om bun? 

— la, vreu să zvârl nişte nuci în pod, şi ţăpoiul ista, bată-l scârba să-l 
bată, nu-i nici de-o treabă... 


— Că degeaba te trudeşti, nene! Poţi să-l blastămi cât l-ei blăstăma, 
habar n-are ţăpoiul de scârbă. Ai un oboroc? 

— Da' cum să n-am?! 

— Pune nucile într-însul, ie-l pe umăr și suie-le frumușel în pod; ţăpoiul 
e pentru paie şi fân, iar nu pentru nuci. 

Omul ascultă, şi treaba se făcu îndată. Drumeţul nu zăbovi nici aici 
mult, ci plecă, mai numărând şi alt neghiob. 

Apoi, de aici merse mai departe, până ce ajunsese ca să mai vadă aiurea 
şi altă năzbâtie. Un om legase o vacă cu funia de gât și, suindu-se pe-o șură, 
unde avea aruncat oleacă de fân, trăgea din răsputeri de funie, să urce vaca 
pe şură. Vaca răgea cumplit, și el nu mai putea de ostenit... 

— Mă omule! zise drumeţul, făcându-și cruce; dar ce vrei să faci? 

— Ce să fac, mă-ntrebi? Da' nu vezi? 

— Ba văd, numai nu pricep. 

— la, hăramul ista e hâmisit de foame și nu vre' nici în ruptul capului să 
vie după mine sus, pe iastă șură, să mănânce fân... 

— Stai puţin, creştine, că spânzuri vaca! Ia fânul și-l dă jos la vacă! 

— Da' nu s-a irosi?... 

— Nu fi scump la tărâţe și ieftin la făină. 

Atunci omul ascultă şi vaca scăpă cu viaţă. 

— Bine m-ai învăţat, om bun! Pentr-un lucru de nimica eram cât pe ce 
să-mi gâtui vaca! 

Așa, drumeţul nostru, mirându-se și de această mare prostie, zise în 
sine: "Mâţa tot s-ar fi putut întâmpla să deie drobul de sare jos de pe horn; 
dar să cari soarele în casă cu oborocul, să arunci nucile în pod cu ţăpoiul și 
să tragi vaca pe şură, la fân, n-am mai gândit!" 

Apoi drumeţul se întoarse acasă şi petrecu lângă ai săi, pe cari-i socoti 
mai cu duh decât pe cei ce văzuse în călătoria sa. 

Ș-am încălecat pe-o şa, ş-am spus povestea așa. 

Ș-am încălecat pe-o roată, ș-am spus-o toată. 

Ș-am încălecat pe-o căpşună, și v-am spus, oameni buni, o mare 
minciună!! 


Moş Nichifor Coţcariul 


Moş Nichifor nu-i o închipuire din poveşti, ci e un om ca toți oamenii; 
el a fost odată, când a fost, trăitor din mahalaua Ţuţuenii din Târgul 
Neamţului, dinspre satul Vânătorii Neamţului. Cam pe vremea aceea trăia 
moş Nichifor în Ţuţueni, pe când bunicul bunicului meu fusese cimpoiaș la 
cumătria lui moş Dediu din Vânători, fiind cumătru mare Ciubăr-vodă, 
căruia moș Dediu i-a dăruit patruzeci şi nouă de mioare, oacheșe numai de 
câte un ochi; iară popă, unchiul unchiului mamei mele, Ciubuc Clopotarul 
de la Mănăstirea Neamţului, care făcuse un clopot mare la acea mănăstire, 
cu cheltuiala lui, şi avea dragoste să-l tragă singur la sărbători mari; pentru 
aceea îi şi ziceau Clopotarul. Tocmai pe acea vreme trăia și moş Nichifor 
din Ţuţueni. 

Moş Nichifor era harabagiu. Căruţa lui, deşi era ferecată cu teie, cu 
curmeie, însă era o căruţă bună, încăpătoare și îndemânatică. Un poclit de 
rogojini oprea și soarele şi ploaia de a răzbate în căruţa lui moș Nichifor. De 
inima căruţei atârnau păcorniţa cu feleştiocul şi posteuca, care se izbeau una 
de alta, când mergea căruţa, și făceau: tronca, tranca! tronca, tranca! Iară în 
belciugul de la carâmbul dedesubt, din stânga, era aninată o bărdiță, pentru 
felurite întâmplări. Două iepe, albe ca zăpada şi iuți ca focul, se sprijineau 
mai totdeauna de oiștea căruţei; mai totdeauna, dar nu totdeauna, căci moș 
Nichifor era și geambaş de cai, și când îi venea la socoteală, făcea schimb, 
ori vindea câte-o iapă chiar în mijlocul drumului, și atunci rămânea oiştea 
goală pe de-o parte. Îi plăcea moşneagului să aibă tot iepe tinere și curăţele; 
asta era slăbiciunea lui. Mă veţi întreba, poate: De ce iepe, şi totdeauna 
albe? Vă voi spune și aceasta: iepe, pentru că moş Nichifor ţinea să aibă 
prăsilă; albe, pentru că albeaţa iepelor, zicea el, îi slujea de fanar noaptea la 
drum. 

Moş Nichifor nu era dintre aceia care să nu ştie "că nu-i bine să te pui 
viziteu la cai albi şi slugă la femei"; el știa și aceasta, dar iepele erau ale lui, 
şi, când le grijea, grijite erau, iar când nu, n-avea cine să-i bănuiască. 

Moş Nichifor fugea de cărăuşie, de-și scotea ochii; el se ferea de 
ridicături, pentru că se temea de surpătură. 

Harabagia, zicea el, e mai bună, că ai a face tot cu marfă vie, care la deal 
se dă pe jos, la vale, pe jos, iar la popas, în căruță. Moş Nichifor avea o 


biciuşcă de cele de cânepă, împletită de mâna lui și cu șfichiul de mătase, 
cu care pocnea de-ţi lua auzul. Şi cu încărcat şi cu descărcat, la deal moș 
Nichifor se da pe jos și trăgea de-a valma cu iepele. La vale iar se da jos, ca 
să nu se spetească iepele. Chiriașii, vrând- nevrând, trebuiau să se dea și ei, 
căci le era lehamete de morocăneala lui moş Nichifor, care îndată troncănea 
câte una cam de aceste: 

— la mai daţi-vă şi pe jos, căci calul nu-i ca dobitocul, să poată vorbi... 

Dacă ştiai să potriveşti din gât pe moş Nichifor, apoi era cât se poate de 
şăgalnic. De întâlnea vrun om călare, pe drum, întreba: "Departe ai lăsat pe 
vodă, voinice?" Și apoi îndată da bici iepelor, zicând: 


Alba-nainte, alba la roate, 
Oiştea goală pe de-o parte. 


Hii! opt-un cal, că nu-s departe Galaţii, hii!!! De întâlnea pe drum 
neveste şi fete mari, cânta cântece șăgalnice, de-alde-aceste: 


Când cu baba m-am luat 
Opt ibovnice-au oftat: 

Trei neveste cu bărbat 

Și cinci fete dintr-un sat ș.a. 


Fi, ei! Apoi zi că nu-ţi venea să pormnești la drum, mai ales în luna lui 
mai, cu asemenea om vrednic şi de-a pururea vesel! Câteodată numai, când 
prin dreptul crâșmei te făceai niznai şi nu ştiai să potriveşti din gât pe moș 
Nichifor, nu-l prea vedeai în cheji buni, dar şi atunci tot repede mâna de la o 
crâșmă până la alta. 

Mai ales într-un rând îi plăcea lui moş Nichifor două iepuşoare, care 
mergeau de minune la drum. Dar la crâșmă, mort-copt, trebuiau să stea, căci 
le cumpărase de la un popă, nefiind pe vremea aceea pojărnicii, de unde să 
cumpere altele, care să ţină fuga tot întruna! 

Spunea tata că i-au spus și lui bătrânii, care auziseră din gura lui moş 
Nichifor, că pe vremea aceea era bine să fii harabagiu în Târgul-Neamţului, 
că te-apucau pe-a-mâinile. Cum ieșeai din Văratic, intrai în Agapia, și cum 
ieșeai din Agapia, intrai în Văratic: apoi în Războieni, apoi pe la mitoace, şi 
aveai mușterii, de nu erai bucuros; ba să-i duci la Piatra, ba la Folticeni, ba 
pe la iarmaroace, ba la Mănăstirea Neamţului, ba la Secu, ba la Râșca, ba în 
toate părţile, pe la hramuri. 


Tot tata mai spunea că ar fi auzit de la bunicul bunicului meu că 
protopopul de la Neamţ, de pe vremea aceea, ar fi zis unor călugărițe, care 
pribegeau în săptămâna mare prin târg: 

— Maicelor! 

— Blagosloveşte, cinstite părinte! 

— De ce nu vă astâmpărați în mănăstire și să vă căutaţi de suflet, măcar 
în săptămâna patimilor? 

— Apoi dă, cinstite părinte, cică ar fi răspuns ele cu smerenie, lâna asta 
ne mănâncă, păcatele noastre... Dar n-am mai veni noi, căci, cum știi 
sfinția-ta, mai mult cu șiacul ne hrănim, şi apoi, de nu curge, măcar picură, 
şi cine mișcă tot pişcă. 

Protopopul atunci, sărmanul, cic-ar fi oftat din greu, înghițind noduri..., 
şi ar fi dat vina tot pe moş Nichifor, zicând: 

— De-ar crăpa odată să crape şi harabagiul care v-a adus! C-atunci știu 
că n-ar avea cine să vă mai cărăbănească așa de des pe la târg. 

Și cică auzind moş Nichifor de aceasta, tare s-ar fi mâhnit în sufletul său 
şi s-ar fi jurat cu jurământ ca să nu mai aibă a face cu parte duhovnicească 
cât a trăi el; căci, din păcate, era și evlavios moş Nichifor și tare se mai 
temea să nu cadă sub blestemul preoţesc! De-aceea, cu fuga a alergat la 
schitul Vovidenia, la pusnicul Chiriac din sfânta Agură, care-și cănea părul 
şi barba cu cireşe negre, și în Vinerea Seacă, prea cuviosul cocea oul la 
lumânare, ca să mai ușureze din cele păcate. Și apoi s-a hotărât el ca de- 
acum înainte să aibă a face mai mult cu parte negustorească. 

— Numai negustorul, zicea moş Nichifor, trăieşte din seul său și pe 
seama lui. Când întrebai: "Pentru ce?" moş Nichifor răspundea, tot glumeţ: 
"Pentru că n-are Dumnezeu stăpân”. 

De glumeţ, glumeţ era moș Nichifor, nu-i vorbă, dar de multe ce dăduse 
peste dânsul, se făcuse cam hursuz. 

Băbătia lui, de la o vreme încoace, nu ştiu ce avea, că începuse a scârţâi: 
ba c-o doare ceea, ba c-o doare ceea, ba i-e făcut de năjit, ba că i-e făcut pe 
ursită, ba că i-e făcut de plânsori și tot umbla din babă în babă cu 
descântece şi cu oblojeli, încât lui moş Nichifor acestea nu-i prea veneau la 
socoteală, și de-aceea nu-i erau acum mai niciodată boii acasă. Ba chiar se 
făcuse buclucaș, hărțăgos și de tot hapsân, când sta câte două-trei zile pe 
lângă casă, încât biata băbușca lui era bucuroasă uneori şi răsbucuroasă în 
sufletul ei să-l vadă cum l-a vedea urnit de-acasă. 


Se vede lucru că şi moş Nichifor era făcut pe drumuri, căci cum ieşea 
afară la drum parcă era altul; nu mai sta din pocnit cu biciul, de șuguit cu 
toți drumeţii pe câţi îi întâlnea și de povestit despre toate locurile însemnate 
pe unde trecea. 

Într-o dimineaţă, miercuri înainte de Duminica Mare, moș Nichifor 
deciocălase căruţa și-o ungea; când numai iaca se trezeşte la spatele lui cu 
jupân Strul din 'Târgul-Neamţului, negustor de băcan, iruri, ghileală, 
sulimeneală, boia de păr, chiclazuri, piatră-vânătă, piatra sulimanului sau 
piatră bună pentru făcut alifie de obraz, salcie, fumuri și alte otrăvuri. 

Pe vremea aceea nu era spiţerie în Târgul-Neamţului, și jupânul Strul 
aducea, pentru hatârul călugărilor şi al călug ărițelor, tot ce le trebuia. Mai 
făcea el, nu-i vorbă, şi alte negustorii... În sfârşit, nu ştiu cum să vă spun, 
era mai mult decât duhovnicul, că fără de dânsul nu puteau mănăstirile. 

— Muni dimineaţă, moș Nichifor! 

— Bună să-ţi fie inima... jupâne Strul. Da' cu ce treabă ai venit pe la 
noi? 

— Ia, noră-mea vrea să meargă la Piatra. Cât să-ți dau ca să mi-o duci? 

— D-apoi a fi având chilotă multă, cum e treaba d-voastră, jupâne, zise 
moș Nichifor, scărpinându-se în cap; numai nu-i vorbă, că poate să aibă, 
căci şi căruța mea e largă; poate să încapă într-însa cât de mult. Apoi, fără să 
ne zbatem, jupâne Strul, mi-i da şasesprezece lei, un irmilic de aur, și ţi-oi 
duce-o, ştii cole, ca pe palmă; că, după cum vezi, căruţa acum am adus-o de 
la încălţat și i-am mai tras şi o unsoare de cele a dracului, de are să meargă 
cum e sucala. 

— Ai să lași cu nouă lei, moş Nichifor, şi te-a mai cinsti și fecioru-meu 
la Piatra. 

— Apoi dar, dă! cu bine să dea Dumnezeu, jupâne Strul! Mă bucur şi eu 
că-i tocmai în dricul iarmarocului și poate mi-a pica ceva şi când voi veni 
înapoi. Numai aş vrea să ştiu, când avem să pornim? 

— Şi acuma, moş Nichifor, dacă eşti gata. 

— Gata, jupâne Strul, numai s-adăp iepușoarele aceste. Du-te şi d-ta de- 
ţi pune nora la cale, că acuş te-ajung şi eu din urmă. 

Și cum era moş Nichifor strădalnic şi iute la trebile lui, repede zvârle 
nişte coşolină în căruță, aşterne deasupra o pereche de poclăzi, înhamă 
iepuşoarele, își ia cojocul între umeri și biciul în mână și tiva, băiete! N- 
apucase jupânul Strul a ajunge bine acasă, şi moş Nichifor şi trăsese căruța 
dinaintea uşii. 


Malca — aşa era numele nurorii lui jupân Strul — a ieșit afară să-și 
vadă harabagiul. $-apoi, povestea cântecului; las' că era de la Piatră de locul 
ei, dar era și îmbujorată Malca... din pricina plânsului, că se despărțeşte de 
socri, pentru că întâiași dată venise ea la Neamţ, de cale primară la socri, 
cum se zice la noi. Căci nu erau mai mult decât două săptămâni de când se 
măritase ea după Ițic, feciorul lui jupân Strul, sau mai bine ar fi să zic, în 
voia cea bună, că se măritase Ițic după Malca; căci el lăsase casa 
părintească, după cum li-i obiceiul, și la două săptămâni Ițic au adus pe 
Malca la Neamţ, a încredinţat-o în mâna părinţilor lui și s-a întors repede la 
Piatra, să se gândească pe negustorie. 

— Da' te-ai ținut de cuvânt, moş Nichifor! 

— Apoi dă, jupâne Strul, vorba-i vorbă: eu nu mă cioșmolesc atâta, că la 
drum e bine să pormeşti cât de dimineaţă, iar seara să poposeşti devreme! 

— Oare-i ajunge până deseară la Piatra, moș Nichifor? 

— Ă... ra! da' ce stai de vorbeşti, jupâne Strul? Eu gândesc, de mi-a 
ajuta Dumnezeu, pe după amiază să-ţi pun nora în Piatra. 

— D-ta, moş Nichifor, eşti om purtat, știi mai bine decât mine, dar tot te 
rog să mâi cu băgare de seamă, ca să nu-mi prăvali nora! 

— Dacă doar nu-s harabagiu de ieri de-alaltăieri, jupâne Strul! Am mai 
umblat eu cu cucoane, cu maice boieroaice și cu alte fețe cinstite, şi, slavă 
Domnului! nu s-au plâns de mine... la, numai cu maica Evlampia, 
desăgărița din Văratic, am avut eu odată oleacă de clenci: că, oriunde 
mergea, avea obicei să-şi lege vaca dinapoia căruţei, pentru schiverniseală, 
ca să aibă lăptişor la drum; şi cu asta-mi aducea mare supărare, pentru că 
vaca, ca vaca, îmi irosea ogrinjii din căruţă, ba câteodată rupea leuca, ba la 
deal se smuncea, de era, într-un rând, cât pe ce să-mi gâtuiască iepuşoarele. 
Și eu, cum îi omul la necaz, îndrăzneam să zic: "Măicuţă, de ce eşti scumpă 
la tărâţe și ieftină la făină?" Ea atunci se uita galeş la mine şi-mi zicea cu 
glas duios: "Ia taci şi d-ta, moş Nichifor, taci, nu mai striga atâta pe biata 
văcuşoară, pentru că ea, mititica, nu-i vinovată cu nimic. Părinţii pusnici din 
sfânta Agură mi-au dat canon să mănânc lapte numai de la o vacă, ca să nu 
îmbătrânesc degrabă; şi dă, ce să fac? trebuie să-i ascultăm, că sfinţiile lor 
ştiu mai multe decât noi, păcătoasele!" Dacă am auzit așa, am zis și eu, în 
gândul meu, că are întrucâtva dreptate maica desăgărița, și am lăsat-o în 
plata lui Dumnezeu, pentru că am văzut-o că este pidosnică și voieşte cu 
orice chip să se adape de la un izvor. D-ta, jupâne Strul, cred că nu mi-i face 
necaz la drum și cu vaci. Și apoi, giupâneşica Malca, unde-a fi vale mare ori 


deal mare, s-a mai da și pe jos câte-oleacă; mai ales că acum e o frumuseţe 
afară la câmp, de turbă haita! Da' ia să nu ne trecem vremea cu vorbele. Hai 
sus, giupâneşică Malca, să te duc la bărbăţel acasă; ştiu eu cum îi treaba 
nevestelor celor tinere, când nu-s bărbaţii cu dânsele: fac zâmbre și trag 
acasă, cum trage calul la traista cu orz. 

— Iaca, mă sui, moş Nichifor! 

Și îndată încep cu toţii a cărăbăni la saltele cu puf, perini moi, o legătură 
cu demâncare și alte mărunţişuri. Apoi Malca îşi ia ziua bună de la socri şi 
se suie deasupra saltelelor, în fundul căruţei. Iară moş Nichifor se azvârle pe 
capră, dă bici iepelor şi lasă pe jupânul Strul şi cu ai săi cu lacrimile pe 
obraz. 

Prin târg, aşa mâna de tare moș Nichifor, de ţi se părea că zboară iepele, 
nu altăceva. 

Prundul, satul și dealul Humuleştilor le-a trecut într-o clipă. De la Ocea 
până aproape de Grumăzești a ţinut numai o fugă. 

Dar de pe la Grumăzeşti încolo, moş Nichifor a ras o dușcă de rachiu 
din plosca lui cea de Braşov, şi-a aprins luleaua și a început a lăsa iepele 
mai la voie. 

— Doamne, jupâneșică, Doamne! Vezi satul ista mare și frumos? se 
cheamă Grumăzeștii. De-aş avea eu atâţia gonitori în ocol şi d-ta atâţia 
băieţi, câţi cazaci, căpcâni şi alte lifte spurcate au căzut morţi aici din vreme 
în vreme, bine- ar mai fi de noi! 

— Să te-audă Dumnezeu, să am băieţi, moș Nichifor! 

— Asemene şi eu gonitori, jupâneşică... că de băieți nu mai trag 
nădejde, pentru că baba mea e o sterpătură; n-a fost harnică să-mi facă nici 
unul, nu i-ar muri mulţi înainte să-i moară! De oi pune eu mâinile pe piept, 
are să rămână căruţa asta de haimana și iepuşoarele de izbelişte! 

— Nu te supăra, moş Nichifor, zise Malca, că poate așa a fost să fie de 
la Dumnezeu; pentru că așa scrie și la noi în cărți despre unii, că tocmai la 
bătrâneţe au făcut copii! 

— la lasă-mă, jupâneasă, cu cărţile cele a d-voastre în pace, că eu ştiu ce 
ştiu eu, degeaba mai baţi apa-n chiuă să s-aleagă unt, că nu s-a alege 
niciodată! Am auzit și eu spunând în biserică la noi că "Pomul care nu face 
roadă se taie și în foc se aruncă”. Apoi ce-ţi trebuie mai bună vorbă decât 
asta? Ba zău, încă mă mir c-am avut răbdare să ţin casa cu baba pân-acum. 
În privinţa asta, îi mai bună legea d-voastră de-o mie de ori. Nu-ţi face una 
copii, iei alta, nu face nici aceea, alta. Și de la o vreme trebuie să nimereșşti 


una blagoslovită de Dumnezeu; da nu ca la noi, să fii nevoit să trăieşti cu 
una beteagă până la sfârşitul vieţii, și copii, tufă! Că doar Dumnezeu cel 
mare și puternic nu s-a răstignit numai pentru un om pe lumea asta! Nu-i 
aşa, jupâneşică? Mai zi, dacă ai ce! 

— Poate să fie ș-aşa, moş Nichifor. 

— Ba chiar aşa-i, jupâneşică dragă, cum îţi spun eu. Ptru! ciii!... Da' 
bună bucată am mers! Doamne, cum se ia omul la drum cu vorba și, când se 
trezeşte, cine ştie unde a ajuns; bun lucru a mai lăsat Dumnezeu sfântul şi 
tovărășia asta! Hi!!! zmeoaicele tatei, îndemnați înainte! Iaca şi codrul 
Grumăzeștilor, grija negustorilor şi spaima ciocoilor. Hei! jupâneșică, când 
ar avea codrul ista gură să spună câte a văzut, cumplită pătăranie ne-ar mai 
auzi urechile; ştiu că am avea ce asculta! 

— Da' ce-a fost pe-aici, moş Nichifor? 

— Of! jupâneşică, of! Ce-a fost, să nu dea Dumnezeu să mai fie! Dar 
avea cineva chip să treacă pe-aici, fără să fie jefuit, bătut ori omorât? Nu-i 
vorbă, că acestea se întâmplă mai mult noaptea decât ziua. Însă pe mine, 
unul, de n-aş grăi într-un ceas rău, până acum, dă, m-a ferit Dumnezeu. 
Lupi şi alte dihănii mi-au ieșit înainte câteodată, dar nu le-am făcut nimica; 
le-am dat bună pace, m-am făcut că nici nu-i văd, şi ei s-au dus în treaba lor. 

— Ă...ra! moş Nichifor, nu mai spune de lup, că tare mă tem! V-am spus 
că era şăgalnic moş Nichifor, şi, când spunea câte una, ori te ţineai cu mâna 
de inimă, râzând, ori te făcea să-ţi sară inima din loc, de frică. 

— Iaca un lup vine spre noi, jupâneşică! 

— Vai de mine, moş Nichifor, unde să mă ascund eu? 

— Despre mine, ascunde-te unde ştii, că eu, unul, ţi-am spus că nu mă 
tem nici de-o potaie întreagă. 

Atunci biata Malcă, de frică, s-a încleștat de gâtul lui moş Nichifor și s-a 
lipit de dânsul, ca lipitoarea. A șezut ea așa cât a șezut şi apoi a zis 
tremurând: 

— Unde-i lupul, moş Nichifor? 

— Unde să fie?! Ia, a trecut drumul pe dinaintea noastră şi a intrat iar în 
pădure. Dar cât pe ce erai să mă gâtui, jupâneșică, ş-apoi, dacă scăpam 
iepele, știu că era frumos. 

N-apucă a sfârşi bine moş Nichifor, și Malca zice cătinel: 

— Să nu mai zici că vine lupul, moș Nichifor, că mă vâri în toate 
boalele! 

— Nu că zic eu, da' chiar vine, iacătă-l-ăi! 


— Valeu! Ce spui? Și iar se ascunde lângă moș Nichifor. 

— Ce-i tânăr, tot tânăr; îţi vine a te juca, jupâneșică, așa-i? şi, după cum 
văd, ai noroc că eu îmi ţin firea, nu mă prea tem de lup; dar să fie altul în 
locul meu... 

— Nu mai vine lupul, moș Nichifor? 

— Apoi, na! eşti de tot poznaşă şi d-ta; prea des vrei să vină, că doar nu- 
i de tot copacul câte un lup! Ia, pe la Sfântul Andrei umblă și ei mai câte 
mulţi la un loc. Ș-apoi, vânătorii ce păzesc? La goană mare, crezi d-ta că 
puţini lupi dau cinstea pe ruşine, lăsându-și pieile zălog? Să mai răsuflăm 
iepele oleacă. Iaca şi Dealul Balaurului, jupâneşică! Ia, aici a căzut odată un 
balaur grozav de mare, care vărsa jăratic pe gură, şi când şuiera, clocotea 
codrul, gemeau văile, fiarele tremurau și se băteau cap în cap, de spaimă, și 
țipenie de om nu cuteza să mai treacă pe aici. 

— Valeu! şi unde-i balaurul, moş Nichifor? 

— D-apoi mai ştiu eu, jupâneşică? Pădurea-i mare, el ştie unde s-a fi 
înfundat! Unii spun că după ce a mâncat foarte mulți oameni și a ros toată 
coaja copacilor din codru, ar fi crăpat chiar aici, în locul acesta. De la unii 
am auzit spunând că i-ar fi dat lapte de vacă neagră şi cu acesta l-ar fi făcut 
să se ridice iar la cer, de unde a căzut. Mai știu eu pe cine să cred?... Că 
oamenii vorbesc vrute și nevrute. Noroc numai că eu unul știu solomonii şi 
nu mă prea tem nici de balauri. Pot să prind şarpele din culcuș, cum ai 
prinde d-ta un pui de găină din pătul. 

— Da' ce-s acele solomonii, moş Nichifor? 

— Ei, jupâneşică dragă, asta nu se poate spune. Eu, babei mele, că 
merge pe douăzeci şi patru de ani, de când trăiesc cu dânsa, şi ce n-a făcut 
ea şi cât nu m-a cihăit de cap să-i spun, şi tot nu i-am spus. Și ea, din pricina 
asta are să moară, când a muri, de nu i-ar muri mulţi înainte; că atunci mi-aş 
lua și eu una tinerică, și macar trei zile să trăiesc în ticnă cu dânsa, cum ştiu 
eu, şi apoi să mor! M-am săturat până-n gât de mucegaiul de babă, că hojma 
mă morocăneşte şi-mi scoate ochii cu cele tinere. Când gândesc, amărâtul 
de mine, că am să mă întorc iar la dânsa acasă, îmi vine să turbez, să iau 
câmpii, nu altăceva. 

— Ia lasă, lasă, moş Nichifor, că așa sunteţi d-voastră, bărbaţii. 

— Ei, ei! jupâneșică, iată-ne și aproape de vârful codrului! Ia mai dă-te 
şi d-ta oleacă pe jos, pân' vom sui dealul, că nu mi-i de alta, dar mă tem că-i 
înţepeni în căruţă. Uite florile cele frumoase de prin marginea pădurii cum 


umplu văzduhul de miroznă! Şi d-ta să șezi ghemuită acolo, nu-i păcat de 
Dumnezeu? 

— Mă tem de lup, moş Nichifor, zise Malca, tremurând. 

— la mai sfârşeşte odată cu lupul cela! Altăceva n-ai de vorbit? 

— Stai dară să mă dau jos! 

— Ptru! ciii!... Sai binișor pe ici, pe crucea căruţei. Ho... pa! Ia, acum te 
văd și eu că eşti voinică; aşa mi-e drag să fie omul: fătat, nu ouat. 

Și pe când Malca culegea niște dumbravnic, să ducă lui Ițic, moş 
Nichifor stătuse în loc şi nu ştiu ce bichirea şi cisluia primprejurul căruţei. 
Apoi repede strigă: 

— Gata eşti, jupâneşică? Hai, sui, şi să pornim cu ajutorul lui 
Dumnezeu, că de-acum e tot vale mai mult. 

Malca, după ce se suie, întreabă: 

— Oare nu-i târziu, moş Nichifor? 

— D-apoi de acum suntem scăpaţi deasupra nevoii; acuș te pun în 
Piatra. Ș-odată dă bici iepelor, zicând: 

Alba-nainte, alba la roate, 

Oiştea goală pe de-o parte. 

Hii! opt-un cal, că nu-s departe Galaţii, hii!!! N-apucă a merge nici 
douăzeci de prăjini, şi prrr! se rupse un capăt! 

— Na, asta încă-i una! 

— Vai de mine, moş Nichifor, avem să înnoptăm în pădure! 

— la nu mai meni a rău, jupâneşică, că doar n-am păţit eu asta numai o 
dată în viaţa mea. Până-i îmbuca d-ta ceva, și iepele iestea ş-or șterge gura 
c-oleacă de coșolină, eu am și pus capătul. 

Când se uită moş Nichifor la belciug, bărdiţa nicăieri! 

— Apoi toate-au fost cum au fost, zise moş Nichifor, încreţind din 
sprâncene şi oțărându-se, dar asta pică de coaptă. Bat-o Dumnezeu de babă 
s-o bată! Iaca cum îngrijește ea de mine! Așa-i că nu-i securea? 

Malca, sărmana, când mai aude şi asta, începe a suspina şi a zice: 

— Moș Nichifor, ce facem noi? 

— Ia las', jupâneşică, nu te împuţina cu inima, că tot mai am oleacă de 
nădejde. 

Ș-odată scoate bulicherul din teacă, îl dă pe amânar și începe a ciocârti 
un gârneţ de stejar din anul trecut... L-a tăiat el cum l-a tăiat, apoi a început 
a cotrobăi prin chilna căruţei, să găsească nişte frânghie; dar de unde să iei 
dacă n-ai pus? 


Dacă vede și vede, taie băierile de la traistă, mai căpeţala din capul unei 
iepe și face cum poate, de leagă gârnețul unde trebuia; pune roata la loc, 
vâră leuca, suceşte lamba ş-o strânge la scară; apoi își aprinde cioanca și 
zice: 

— Iaca, jupâneşică dragă, cum învaţă nevoia pe om ce să facă... Cu moș 
Nichifor ţuţuianul nu piere nimene la drum. De-acum, numai să te ţii bine 
de carâmbi și de speteze, că am să mân iepele iestea de au să scapere 
fugind. Da' să știi d-ta că babei mele n-are să-i fie moale când m-oi întoarce 
acasă... Am s-o iau de cânepa dracului și am s-o învăţ eu cum trebuie să 
caute altă dată de bărbat; că femeia nebătută e ca moara neferecată. 'Ține-te, 
jupâneşică! Hi, ha!!! 

Ș-odată încep iepele a fugi, de pârâiau roatele și sărea colbul în naltul 
cerului. La vro câteva obraţuri, gâmețul s-a înfierbântat, s-a muiat şi... 
folfenchiu! iar sare roata! 

— Bre! c-anapoda lucru; se vede că azi-dimineaţă mi-a ieşit înainte vrun 
popă, sau dracu ştie ce! 

— Moș Nichifor, ce facem noi? 

— Om face noi ce-om face, jupâneșică. Dar acum, deodată, linişteşte-te 
acolo şi taci molcum. Bine că nu s-a întâmplat asta în mijlocul câmpului, 
undeva. Lemne, slavă Domnului, sunt deajuns şi de-ntrecut în pădure. Poate 
să ne-ajungă cineva din urmă ori să ne întâmpine cineva dinainte și să-mi 
împrumute vro secure. Şi cum vorbea, numai iaca că vede venind un om din 
urmă cu traista în băț. 

— Bun ajuns, om bun! Așă-i că s-a stricat drumul în mijlocul căruţei? 

— la las' şaga la o parte, măi omule, și mai bine vin' de-mi ajută să pun 
capătul ista, că vezi că-mi crapă inima de necaz. 

— D'apoi eu mă grăbesc să ajung la Oșlobeni. D-ta poţi să mâi astă- 
noapte și în pădure; nu cred că-i muri de urât! 

— Mă mir că nu ţi-e oarecum, să-ţi fie, zise Nichifor posomorât; eşti un 
cheag zbârcit, mai ca şi mine, și iaca ce-ţi urlă prin cap.!... 

— Da' nu-ţi fie cu bănat, om bun, că am șuguit și eu. Bun rămas! Te-a 
învăţa Dumnezeu ce să faci... și s-a tot dus înainte. 

— Vezi, jupâneşică, câtu-i de-a dracului lumea asta? Numai de pleşcuit 
umblă. Ia să fie un antal cu vin ori cu rachiu, şi să vezi atunci, ar şedea carul 
stricat atâta timp în mijlocul drumului? Cum văd eu, tot moș Nichifor are să 
facă ce a face. la să mai fac o încercare. 


Și iar începe a tăia alt gârneţ. Mocoșește el cât mocoșeşte, până îl pune 
şi pe acela. Apoi dă bici iepelor şi iar mai trage un ropot; când, numai iaca 
ce ajunge roata de-o teșitură, și iar se rupe capătul. 

— Acuma, jupâneșică, mai că-mi vine să zic și eu ca omul cela, că are 
să ne fie masul în pădure. 

— Vai de mine şi de mine, moş Nichifor, ce spui?! 

— la! spun şi eu ce văd cu ochii. Uită-te! Nu vezi și d-ta că dă soarele 
după deal, și noi tot pe loc stăm? Da' nu-i nimica, jupâneșică, să n-ai nici o 
grijă, că știu eu o poiană în pădure, chiar aici, pe-aproape; să tragem acolo, 
şi suntem ca şi în casă la noi. Locul e ferit, şi iepele au ce paşte. D-ta te-i 
culca în căruţă, și eu te-oi străjui toată noaptea. Helbet, o noapte nu-i legată 
de gard, a trece ea cum a trece, dar a pomeni ea baba mea, câte zilișoare a 
avea, de necazul acesta, că numai din pricina ei mi se trage... 

— Apoi dar, fă cum știi, moș Nichifor, numai să fie bine. 

— Las', jupâneşică, nu-ţi face voie rea, că are să fie cât se poate de bine. 

Ș-odată moș Nichifor apucă iepele de dârlog, câmește căruţa ș-o târăște 
cum poate până în poiană. 

— Iaca, jupâneșică, ce rai al lui Dumnezeu e aici; să tot trăieşti şi să nu 
mai mori! Numai d-voastră nu sunteți deprinşi cu ce-i frumos pe lume. la 
mai dă-te oleacă pe jos, până se mai vede, ca să strângem nişte târșuri și să 
facem toată noaptea foc, să fugă tânţarii şi toate gângăniile pe lume! 

Biata Malca vede și ea că tot de una îi e acum. Se dă jos și începe a 
strânge la târșuri. 

— Doamne! bine-ţi mai șede, jupâneşică; parcă eşti una de-a noastre! 
Nu cumva a ținut vreodată tatăl d-tale orândă în sat, undeva?... 

— Ba a ţinut mult timp ratoșşul de la Bodești. 

— Apoi mă miram eu de ce vorbeşti așa de bine moldovenește şi aduci 
la mers cu de-a noastre. De-acum n-am să te mai cred că te temi de lup. Fi! 
ei! cum ţi se pare aici în poiană? Așă-i că erai să mori şi să nu ştii ce-i 
frumos pe lume? Ia auzi privighetorile ce haz fac! Ia auzi turturelele cum se 
îngână! 

— Moş Nichifor, oare n-om păţi ceva în noaptea asta? Ce-a zice Ițic? 

— Ițic? Lui Ițic i s-a părea c-a prins pe Dumnezeu de-un picior, când te- 
a vedea acasă. Da' ce crezi d-ta, că Ițic ştie ce-i pe lume? Cum sunt 
întâmplările la drum? Așa, numai să se mute de pe vatră pe cuptor, ştie şi 
hleabul de baba mea, de-acasă. Jupâneşică, ia să te vedem, ştii cum să faci 
focul? 


Malca așază gătejele, moş Nichifor scapără, şi îndată amândoi aţâţă 
focul. Apoi moș Nichifor zice: 

— Vezi, jupâneșică, cum pârâie de frumos gătejele? 

— Văd, moş Nichifor, dar îmi tremură inima în mine de frică! 

— Ă... ra? Da' ce, Doamne iartă-mă, parcă eşti din neamul lui Ițic. Da' 
fii mai cu inimă oleacă! Ori, dacă eşti aşa de fricoasă, apoi sui în căruţă și 
te-aşterne pe somn, că noaptea-i numai un ceas; acuş se face ziuă! 

Malca, îmbărbătată de moş Nichifor, se suie în căruţă şi se culcă. Iară 
moș Nichifor îşi aprinde luleaua, aşterne cojocul şi se pune într-o râlă jos, 
lângă foc; și pâc! pâc! pâc! pâc! din lulea, cât pe ce era să-l prindă somnul, 
când numai iaca că-i sare o scânteie pe nas! 

— Ptiu, drace! asta trebuie să fie scânteie din gătejele culese de Malca, 
că tare m-a fript... Dormi, jupâneşică Malcă? 

— Parcă era să mă prindă somnul oleacă, moş Nichifor, dar mi-au venit 
o mulțime de năluciri prin cap, și m-am trezit. 

— Şi eu mai tot aşa am păţit: mi-a sărit o scânteie pe nas, şi mi s-a 
speriat somnul, de parcă am dormit o noapte întreagă. Las' că poate să mai 
doarmă cineva de răul nebunelor istor de privighetori? parcă-și fac de cap, 
nu altăceva! Da' acum li-e şi lor vremea să se drăgostească... Dormi, 
jupâneşică? 

— Parcă iar era să mă prindă somnul, moş Nichifor. 

— Ştii una, jupâneşică? Mie-mi vine să sting focul, că tocmai acum, în 
durătul ista, mi-am adus aminte că dihania de lup adulmecă și vine după 
fum. 

— Stinge-l, moş Nichifor, dacă-i aşa. Atunci moş Nichifor odată începe 
a turna la țărnă peste foc şi-l înnădușă. 

— De-acum, jupâneșică, dormi fără grijă, că acuş se face ziuă. Na, c-am 
stins focul și am uitat să-mi aprind luleaua! Dar las' că am scăpărător. Bată- 
vă pustia, privighetori, să vă bată, că ştiu că vă drăgostiţi bine! 

Mai şede moş Nichifor așa pe gânduri, până-și găteşte de băut luleaua, 
apoi se scoală binișor şi se duce în vârful degetelor lângă căruță. Malca 
începuse a horăi puţin. Moş Nichifor o clatină încetişor și zice: 

— Jupâneşică, jupâneşică! 

— Aud, moş Nichifor, răspunse Malca tresărind spăimântată. 

— Ştii ce-am gândit eu cât am stat lângă foc? 

— Ce, moş Nichifor? 


— la, după ce-i adormi d-ta, să încalec pe o iapă și să mă reped acasă la 
mine, să-mi aduc un capăt şi securea şi, când s-a zări de ziuă, sunt aici. 

— Vai de mine, moş Nichifor, ce vorbeşti? Vrei să mă găsești moartă de 
frică când îi veni? 

— Ba să te ferească Dumnezeu de una ca asta, jupâ- neșică! Ia las', nu te 
spăimânta, că am zis şi eu, ia așa, o vorbă în vânt... 

— Ba nu, moş Nichifor! De-acum nici nu vreau să mai dorm; mă dau 
jos şi am să şed toată noaptea lângă d-ta. 

— Ba păzeşte-ţi treaba, jupâneşică; şezi binișor unde şezi, că bine șezi. 

— Ba iaca vin; ş-odată se dă jos și vine pe iarbă, lângă moș Nichifor. 

Și ba unul una, ba altul alta, de la o vreme i-a furat somnul pe amândoi, 
şi-au adormit duși. Și când s-au trezit ei, era ziulica albă!... 

— Iaca, jupâneșică, şi sfânta ziuă! Scoală-te şi hai să vedem ce-i de 
făcut. Vezi că nu te-a mâncat nimica? Numai frica ţi-a fost mai mare. 

Malca, în vorbele acestea, iar a adormit... lar moş Nichifor, ca cel cu 
grija, s-a suit în căruţă și a început a scormoli în toate părţile pe sub 
coşolină, şi numai iaca că dă de secure, de-o funie şi de un sfredeleac pe 
pomoştina căruţei! 

— laca, păcatele mele! Cine-i cu pagubă, și cu păcat; mă miram eu să 
nu se îngrijească biata babă de mine, până într-atâta. Pentru c-am năpăstuit- 
o chiar pe sfânta dreptate, am să-i duc un fes roș și un tulpan undelemniu, 
ca să-și mai aducă aminte din tinereţe. Eu se vede că m-am luat ieri cu 
luleaua. Dar biata baba mea, bună, rea, cum este, tot a știut ce-mi trebuie la 
drum, numai nu le-a pus la locul lor... Dar ţi-ai găsit să ştie femeia trebile 
bărbatului! 

— Jupâneşică, jupâneşică! 

— Ce-i, moș Nichifor? 

— Da' nu știi una! Scoală-te, că am găsit şi secure și frânghie, și sfredel, 
şi tot ce-mi trebuie. 

— Unde, moş Nichifor? 

— Ia, pe sub buclucurile d-tale. Numai n-au avut gură să răspundă. Am 
păţit şi noi ca un cerşetor care şedea pe comoară şi cerea milostenie... Da' 
bine că s-au găsit și acum; tot biata babă se vede că le-a pus. 

— Vezi cât eşti de avan, moș Nichifor, cum îţi încarci sufletul de 
păcate? 

— Apoi dă, jupâneșică, văd și eu că am greșit, de-am ponegrit-o așa de 
tare către d-ta. Da de-acum am să-i cânt și eu un cântec de împăcare: 


Sărmana băbuşca mea! 
Fie bună, fie rea, 
Am să ţin casă cu ea. 


Ș-odată suflecă moş Nichifor mânecile, taie un stuhariu de fag și face un 
capăt minunat. Apoi îl aşază cum trebuie, pune roata la loc, înhamă iepele, 
iese încet-încet la drum și zice: 

— Sui, jupâneșică, și haidem să mergem de acum! lepele, fiind hrănite 
şi odihnite bine, pe la prânzul cel mare i-au pus în Piatra. 

— Iaca, te-am văzut ș-acasă, jupâneşică! 

— Slavă lui Dumnezeu, moş Nichifor, că şi-n pădure nu mi-a fost rău... 

— Aşa este, jupâneşică, nu-i vorbă, dar ca la casa omului nu-i nicăiurea. 

Și, din vorbă în vorbă, au și ajuns la poarta lui jupân Ițic. Ițic tocmai 
atunci venea de la școală şi, când a văzut pe Malca, nu mai ştia ce să facă de 
bucurie. Dar când a mai auzit şi despre întâmplarea ce au avut, și cum i-a 
scăpat Dumnezeu din primejdie, nu știa cum să mulţumească lui moş 
Nichifor. Cu ce nu l-au dăruit ei? Că se mira şi el singur ce dăduse peste 
dânsul. 

A doua zi, moş Nichifor a pornit înapoi cu alţi mușşterii. Și când au ajuns 
acasă, era foarte vesel, încât nu ştia baba lui ce l-a găsit, de-i așa cu chef, 
cum nu mai fusese de multă vreme. După aceasta, tot la două-trei 
săptămâni, jupâneșica Malca venea la Neamţ la socri și se întorcea acasă 
numai cu moș Nichifor, fără să se mai teamă de lup... 

După un an, sau după mai mulți, moş Nichifor s-a răsuflat, la un pahar 
cu vin, către un prieten al său, despre întâmplarea din codrul Grumăzeştilor 
şi frica ce a tras jupâneasa Malca... Prietenul lui moş Nichifor s-a răsuflat și 
el către alți prieteni ai săi, şi de-atunci oamenii, cum sunt oamenii, ca să-i 
pună sânge rău la inimă... au început a porecli pe moş Nichifor şi a-i zice: 
"Nichifor Coţcariul, Nichifor Coţcariul”. Și poate acum a fi oale și ulcioare, 
şi tot Nichifor Coţcariul i-a rămas bietului om numele şi până în ziulica de 
astăzi. 


Povestea unui om leneş 


Cică era odată într-un sat un om grozav de lenes; de leneş ce era, nici 
îmbucătura din gură nu şi-o mesteca. Și satul, văzând că acest om nu se dă 
la muncă nici în ruptul capului, hotărî să-l spânzure, pentru a nu mai da 
pildă de lenevire și altora. Și așa, se aleg vreo doi oameni din sat şi se duc la 
casa leneșului, îl umflă pe sus, îl pun într-un car cu boi, ca pe un butuc 
nesimţitor, și hai cu dânsul la locul de spânzurătoare! Așa era pe vremea 
aceea. Pe drum se întâlnesc ei cu o trăsură în care era o cucoană. Cucoana, 
văzând în carul cel cu boi un om care sămăna a fi bolnav, întrebă cu milă pe 
cei doi ţărani, zicând: 

— Oameni buni! Se vede că omul cel din car e bolnav, sărmanul, şi-l 
duceţi la vro doftoroaie undeva, să se caute. 

— Ba nu, cucoană, răspunse unul dintre țărani; să ierte cinstită față 
dumnevoastră, dar aista e un leneş care nu credem să fi mai având păreche 
în lume, şi-l ducem la spânzurătoare, ca să curățim satul de-un trândav. 

— Alei! oameni buni, zise cucoana, înfiorându-se; păcat, sărmanul, să 
moară ca un câne, fărădelege! Mai bine duceţi-l la moșie la mine; iacătă 
curtea pe costişa ceea. Eu am acolo un hambar plin cu posmagi, ia aşa, 
pentru împrejurări grele, Doamne fereşte! A mânca la posmagi și-a trăi şi el 
pe lângă casa mea, că doar ştiu că nu m-a mai perde Dumnezeu pentr-o 
bucăţică de pâne. Dă, suntem datori a ne ajuta unii pe alţii. 

— T-auzi, măi leneșule, ce spune cucoana; că te-a pune la coteţ, într-un 
hambar cu posmagi, zise unul dintre săteni. Iaca peste ce noroc ai dat, bată- 
te întunerecul să te bată, uriciunea oamenilor! Sari degrabă din car şi 
mulțămește cucoanei, că te-a scăpat de la moarte și-ai dat peste belșug, 
luîndu-te sub aripa dumisale. Noi gândeam să-ți dăm sopon și frânghie. Iar 
cucoana, cu bunătatea dumisale, îți dă adăpost și posmagi; să tot trăieşti, să 
nu mai mori! Să-și puie cineva obrazul pentru unul ca tine şi să te hrănească 
ca pe un trântor, mare minune-i şi asta. Dar tot de noroc să se plângă 
cineva... Bine-a mai zis cine-a zis că: "Boii ară şi caii mănâncă”. Hai dă 
răspuns cucoanei, ori aşa, ori aşa, că n-are vreme de stat la vorbă cu noi. 

— Dar muieţi-s posmagii? zise atunci leneșul, cu jumătate de gură, fără 
să se cârnească din loc. 

— Ce-a zis? întrebă cucoana pe săteni. 


— Ce să zică, milostivă cucoană, răspunde unul. Ia, întreabă, că muieţi-s 
posmagii? 

— Vai de mine și de mine, zise cucoana cu mirare, încă asta n-am auzit! Da' 
el nu poate să și-i moaie? 

— Auzi, măi leneşule: te prinzi să moi posmagii singur, ori ba? 

— Ba, răspunse leneșul. 'Trageţi mai bine tot înainte! Ce mai atâta grijă 
pentru astă pustie de gură! 

Atunci unul dintre săteni zise cucoanei: 

— Bunătatea dumneavoastră, milostivă cucoană, dar degeaba mai voiţi 
a strica orzul pe gâşte. Vedeţi bine că nu-l ducem noi la spânzurătoare 
numai așa, de flori de cuc, să-i luăm năravul. Cum chitiți? Un sat întreg n-ar 
fi pus oare mână de la mână ca să poată face dintr-însul ceva? Dar ai pe cine 
ajuta? Doar lenea-i împărăteasă mare, ce-ţi baţi capul! 

Cucoana atunci, cu toată bunăvoința ce ave, se lehămesește și de 
binefacere și de tot, zicând: — Oameni buni, faceţi dar cum vă va lumina 
Dumnezeu! 

lar sătenii duc pe leneş la locul cuvenit și-i fac felul. Și iaca aşa au 
scăpat și leneşul acela de săteni, și sătenii aceia de dânsul. Mai poftească 
de-acum și alți leneși în satul acela, dacă le dă mâna și-i ţine cureaua. 

Ș-am încălecat pe-o şa și v-am spus povestea așa. 


Moş Ion Roată și Unirea 


La 1857, pe când se ferbea Unirea în laşi, boierii moldoveni liberali, ca 
de-alde Costache Hurmuzachi, M. Kogălniceanu şi alții, au găsit cu cale să 
cheme la Adunare şi câțiva ţărani fruntași, câte unul din fiecare judeţ, spre a 
lua şi ei parte la facerea acestui măreț și nobil act naţional. Cum au ajuns 
țăranii în laşi, boierii au pus mână de la mână, de i-au ferchezuit frumos şi 
i-au îmbrăcat la fel, cu cheburi albe şi cușme nouă, de se mirau țăranii ce 
berechet i-a găsit. Apoi, se zice că i-ar fi dat pe sama unuia dintre boieri să 
le ție cuvânt, ca să-i facă a înţelege scopul chemării lor la Iași. 

— Oameni buni, ştiţi pentru ce sunteţi chemaţi aici, între noi? zise 
boierul cu blândeţă. 

— Vom şti, cucoane, dacă ni-ţi spune, răspunse cu sfială un ţăran mai 
bătrân, scărpinându-se în cap. 

— Apoi, iaca ce, oameni buni: de sute de ani, două ţări surori, creştine şi 
megieșe, Moldova noastră şi Valahia sau Țara Muntenească, de care poate-ţi 
fi auzit vorbindu-se, se sfâșie şi se mănâncă între dânsele, spre cumplita 
urgie şi peire a neamului românesc. Țări surori și creştine, am zis, oameni 
buni; căci, precum ne închinăm noi, moldovenii, așa se închină şi frații 
noştri din Valahia. Statura, vorba, hrana, îmbrăcămintea şi toate obiceiurile 
câte le avem noi le au întocmai și fraţii noştri munteni. Ţări megieşe, am 
zis, oameni buni; căci numai pârăuașul Milcov, ce trece pe la Focşani, le 
desparte. "Să-l secăm dar dintr-o sorbire" şi să facem sfânta Unire, adică 
înfrăţirea dorită de strămoşii noștri, pe care ei n-au putut s-o facă în 
împrejurările grele de pe atunci. Iaca, oameni buni, ce treabă creştinească și 
frumoasă avem de făcut. Numai Dumnezeu să ne-ajute! Înţeles-aţi, vă rog, 
oameni buni, pentru ce v-am chemat? Și dacă aveţi ceva de zis, nu vă sfiiţi; 
spuneţi verde, moldoveneşte, ca la nişte fraţi ce vă suntem; că de-aceea ne- 
am adunat aici, ca să ne luminăm unii pe alţii și Dumnezeu să ne lumineze 
pe toţi cum a şti el mai bine! 

— Înţelegem, cucoane, aşa a fi, răspunseră câţiva ţărani mai ruşinoşi; 
că, dă, nu-ţi şti dumnevoastră ce-i pe lume, noi, țărănimea de la coarnele 
plugului, avem să știm ce-i bine și ce-i rău? 

— Ba eu, drept să vă spun, cucoane, n-am înțeles! cică zise cu 
îndrăzneală unul dintre ţărani, anume Ion Roată. Ș-apoi, chiar dacă ne-am 


pricepe și noi la câte ceva, cine se mai uită în gura noastră? Vorba ceea, 
cucoane: "Țăranul, când merge, tropăieşte, și când vorbeşte, hodorogeşte", 
să ierte cinstită față dumnevoastră. Eu socot că treaba asta se putea face și 
fără de noi; că, dă, noi știm a învâlrti sapa, coasa şi secera, dar dumnevoastră 
învârtiți condeiul şi, când vreţi, știți a face din alb negru și din negru alb... 
Dumnezeu v-a dăruit cu minte ca să ne povăţuiţi și pe noi, prostimea... 

— Ba nu, oameni buni; s-a trecut vremea aceea, pe când numai boierii 
făceau totul în ţara aceasta ș-o storceau după plac. Astăzi toţi, de la vlădică 
până la opincă, trebuie să luăm parte la nevoile și la fericirea ţării. Muncă şi 
câștig, datorii şi drepturi pentru toți deopotrivă. 

Le spuse boierul apoi despre originea românilor, cum și de cine au fost 
ei aduși pe aceste locuri; despre suferinţele lor şi cum au ajuns a fi dezbinaţi 
şi împrăştiați prin alte ţări. Le dă el pilde câte și mai multe: cu smocul de 
nuiele, cu taurii învrăjbiţi și, în sfârşit, se sileşte bietul creştin din răsputeri 
a-i face să înțeleagă care sunt roadele binefăcătoare ale Unirii, aducându-le 
aminte că tot "pentru unirea tuturor" se roagă și sfânta biserică, în toate 
zilele, mai bine de 1.850 de ani. 

— Ei, oameni buni, cred că acuma aţi priceput! 

— Priceput, cucoane, cât se poate de bine, răspunseră mai toți. 
Dumnezeu să vă ajute la cele bune! 

— Ba eu tot nu, cucoane, răspunse moșul Ion Roată. 

— Dumnezeu să mă ierte, moş Ioane, dar dumneta, cum văd, eşti cam 
greu de cap; ia haidem în grădină, să vă fac a înţelege și mai bine. Moş 
Ioane, vezi colo, în ogradă la mine, bolovanul cel mare? 

— îl vedem, cucoane. 

— la fă bine şi adă-l ici, lângă mine, zise boierul, care şedea acum pe un 
jilt în mijlocul ţăranilor. 

— S-avem iertare, cucoane, n-om putea, că doar acolo-i greutate, nu 
şagă. 

— la cearcă şi vezi. 

Moş Roată se duce şi vrea să ridice bolovanul, dar nu poate. 

— [a du-te şi dumneta moş Vasile, şi dumneta, bade Ilie, şi dumneta, 
bade Pandelachi. 

În sfârşit, se duc ei vro trei-patru țărani, urmesc bolovanul din loc, îl 
ridică pe umere și-l aduc lângă boier. 

— Ei, oameni buni, vedeţi? S-a dus moș Ion şi n-a putut face treaba 
singur; dar când v-aţi mai dus câţiva într-ajutor, treaba s-a făcut cu ușurință, 


greutatea n-a mai fost aceeaşi. Povestea cântecului: 


Unde-i unul nu-i putere, 

La nevoi și la durere; 
Unde-s mulţi, puterea crește, 
Și duşmanul nu sporește. 


Aşa şi cu Unirea, oameni buni! Credeţi dumnevoastră că, de-a ajuta 
Dumnezeu a se uni Moldova cu Valahia avem să fim numai atâția? Fraţii 
noștri din Transilvania, Bucovina, Basarabia și cei de peste Dunărea, din 
Macedonia şi de prin alte părţi ale lumii, numai să ne vadă că trăim bine, și 
ei se vor bucura și ne vor iubi, de n-or mai îndrăzni dușmanii, în vecii 
vecilor, a se lega de români. D-apoi fraţii noștri de sânge: franţujii, italienii, 
spaniolii şi portughezii, ce aşteapt? La orice întâmplare, Doamne fereşte, 
stau gata să-şi verse sângele pentru noi... Unirea face puterea, oameni buni. 
Ei, acum cred c-aţi înţeles și răsînţeles. 

— Ba eu unul, să iertaţi dumnevoastră, cucoane, încă tot n-am înţeles, 
răspunde moș Roată. 

— Cum se face asta, moș Ioane? Mai bine ce v-am tălmăcit, și un copil 
putea să înțeleagă. 

— Mai aşa, cucoane, răspunseră ceilalți. 

— Moş Ioane, zise acum boierul, cam tulburat de multă oboseală, ia 
spune dumneta, în legea dumitale, cum ai înţeles, cum n-ai înțeles, de când 
se face atâta vorbă; să auzim și noi! 

— Dă, cucoane, să nu vă fie cu supărare, dar de la vorbă și până la faptă 
este mare deosebire... Dumnevoastră, ca fiecare boier, numai ne-aţi poruncit 
să aducem bolovanul, d-ar n-aţi pus umărul împreună cu noi la adus, cum 
ne spuneaţi dinioarea, că de-acum toţi au să ieie parte la sarcini: de la 
vlădică până la opincă. Bine-ar fi dac-ar fi aşa, cucoane, că la războiu 
înapoi și la pomană năvală, parcă nu prea vine la socoteală... Iar de la 
bolovanul dumnevoastră am înţeles așa: că până acum noi, țăranii, am dus 
fiecare câte-o peatră mai mare sau mai mică pe umere; însă acum suntem 
chemaţi a purta împreună tot noi, opinca, o stâncă pe umerele noastre... Să 
dea Domnul, cucoane, să fie altfel, că mie unuia, nu mi-a păra rău. 

La aceste vorbe, ţăranii ceilalți au început a strânge din umere, a se uita 
lung unul la altul şi a zice: 

— la, poate că şi Roată al nostru să aibă dreptate! 


lar boierul, luându-i înainte cu glume, a înghiţit găluşca și a tăcut 
molcum. 


Popa Duhu 


Cine-a întâlnit vrodată în calea sa un popă, îmbrăcat cu straie sărăcuţe, 
scurt la stat, smolit la față, cu capul pleș, mergând cu pas rar, încet și 
gânditor, răspunzând îndesat "sluga dumitale" cui nu-l trecea cu vederea, 
căscând cu zgomot când nu-şi găsea omul cu care să stea de vorbă, făcând 
lungi popasuri prin aleiele ascunse ale grădinilor publice din Iaşi, câte cu o 
carte în mână, tresărind la cântecul păserelelor şi oprindu-se cu mirare lângă 
moșinoaiele de furnici, pe care le numea el "republici înțelepte", 
dezmerdând iarba și florile câmpului, icoane ale vieţii omenești, pe care le 
uda câte c-o lacrimă fierbinte din ochii săi și apoi, cuprins de foame și 
obosit de osteneală și gândire, își lua cătinel drumul spre gazdă, unde-l 
aştepta sărăcia cu masa întinsă. 

Acesta era părintele Isaia Duhu, născut în satul Cogeasca-Veche din 
judeţul Iași. 

Patru păreţi străini, afumaţi și îmbrăcaţi cu rogojini; teancuri de 
traftoloage grecești, latinești, bulgărești, franțuzeşti, rusești şi românești, 
pline de painjeni și aruncate în neregulă prin cele unghere, un lighean de lut 
cu ibric pentru spălat, în mijlocul odăiei, apărie pe jos, gunoiu şi gândaci 
fojgăind în toate părţile, o pâne uscată pe masă şi un motan ghemuit după 
sobă era toată averea sfinției-sale. 

Mare de inimă, iar de gură și mai mare, părintele Duhu nu se 
învrednicise de o viaţă mai bună; dar se vede că nici poftea el una așa, de 
vreme ce nu-și astâmpăra gura cătră mai-marii săi măcar să-l fi picat cu 
lumânarea. 

De copil, în seminarul Socola, unde-a învăţat carte, mai mult singur 
decât de la profesori, îşi punea degetele pe o peatră şi le bătea cu alta, de 
ciudă că nu scriu frumos; se lovea cu pumnul peste cap, când vedea că nici 
dascălul nu putea să-i tălmăcească bine ceva, și vai de școlarii care-l 
sminteau de la învăţătură! 

Aşa fiind el, cică unul dintre călugării Socolei a zis că e bun de călugăr, 
numindu-l "Duh diavolesc", și de unde până unde l-a și călugărit, și Duhu i- 
a rămas numele. Iară el Isaia Teodorescu se iscălea. Şi din școlar, profesor a 
ajuns la Socola; și duh din duhul său a dat școlarilor săi o bucată de vreme. 
Dar purici mulți nu făcea el într-un loc, Doamne fereşte, căci era duh 


neastâmpărat și neîmpăcat chiar cu sine însuși. Nici lacom de avere, nici de 
cinuri; mulțămit cu cât avea, cu cât n-avea, când te mieri ce nu-i venea la 
socoteală, ie-ţi, popo, desagii şi toiagul, şi pe ici ţi-e drumul! Vorba ceea: 
"Geasta cu trepădatele, că nu-s departe satele". 

Aci era la Socola, aci în lași, aci la monăstirea și în 'Târgul-Neamţului 
profesor, de unde cutriera munţii în sudoarea frunţii, şi mai la tot pasul 
cânta: 


Ruinata cetăţuie, ce acopere-acel munte, 
Şi de unde ochiul vede lucruri multe! 


Apoi: 


Pe o stâncă neagră, într-un vechiu castel, 
Unde curge-n vale un râu mititel. 


Iar la urma urmelor: 


Pasere galbănă-n cioc, 
Rău mi-ai cântat de noroc!... 


Şi tot aşa, şi iar aşa, până i se făcea viaţa neagră și aici; apoi iar se 
întorcea la Iaşi, îndrăgindu-l pentru o bucată de vreme. Duh neastâmpărat şi 
cutezător în predicele sale de pe amvoanele bisericelor, înțepa ca vespea, 
zicând: 

— Elisei a curăţit de lepră pe Neeman Sirianul, trimițându-l să se scalde 
în râul Iordanului. Iară eu vă trimit la Căcaina, ca să vă curăţiţi de lepra 
ignoranței și a trândăviei! 

— Odată era o floare, numită ruşinea fetelor, foarte răspândită în ţară la noi; 
dar de când au luat "mârșavele de modă" locul gospodinelor românce, 
această floare a început a dispăre din grădinele și țărinile noastre. 

— Cine are urechi de auzit să audă! 

Iar pe cei slugarnici, mândri şi luxoși îi arăta cu degetul, zicând: 

— Făţamice, a zis Hristos, curăță mai întâi partea cea dinlăuntru a 
paharului și a blidului, ca să fie și cea dinafară curată! 

Și câte și mai câte, publicate prin jurnalul Predicatorul moralului 
evanghelic, redactat de dânsul, până i-a luat chiriarhia puterea de predicator. 
Dar părintelui Duhu nu i-a tors mă-sa pe limbă. Odată, slujind un episcop 


oarecare de hramul bisericei, la Bunavestire din Iaşi, părintele Duhu intră în 
biserică, se închină rar pe la icoane, și cum era lume multă adunată, și 
episcopul sta în strana arhierească, îmbrăcat pompos şi cu mitra pe cap, 
părintele Duhu se opreşte în față-i şi zice în gură mare, clătinând din cap: 

— Dragul mamei Cînilic, bine-ţi şede mitropolit! Unde-i neneacă-ta să 
te vadă? Apoi, oftând adânc, mai adaugă: Când veţi vede uriciunea pustiirii 
stând la locul unde nu se cade să steie, să știți că aproape este sfârșitul, a zis 
Hristos. După aceea se trage cu despreț din fața episcopului și, ieșind din 
biserică, își caută de drum. Iară ceilalți popi, înlemniţi cu mânile la piept, 
cât pe ce să cadă ameţiţi din picioare, de frică și de ruşinea arhipăstorului. 

Nu târziu după aceasta, mitropolitul face pe părintele Duhu arhimandrit 
cu mitră, adică îi dă voie să poarte straie de mii de lei, fără să aibă cu ce să 
şi le cumpere. Și părintele Isaia, în loc să umble morţiș, ca alţi popi, după 
cerşitorit, luând şi de pe viu şi de pe mort, să aibă cu ce se împopoţona, el, 
dimpotrivă, zicea că este de altă părere, și anume: "Decât să dai de pomană 
la calici sâmbătă, mai bine ceva de băut mahmurilor, marţa..." 

Odată, chemând epitropul unei biserici mai sărăcuţe pe părintele Duhu 
să slujească de hram, sfinţi-sa și-a atârnat la piept o cruce mare de lemn, 
legată cu sfoară groasă de cânepă, zicând: 

— Iartă-mă Doamne, că te-am spânzurat cu aţă, neavând lanţ de aur, 
nici de argint, cu care te spânzură mai-marii mei, arhiereii... 

La Mănăstirea Neamţului, stând adeseori de vorbă cu starițul Naftanail, 
părintele Duhu îi zicea, şfichiuindu-l, că ruşii din această lavră românească 
s-au puiezit, ca şi holera adusă în Moldova pe cozile cailor rusești la 1828. 
Stariţul, nemaiputându-i sta împotrivă, zicea de la o vreme: "Hai pacam, 
părinte Isaia", cinstindu-l cu rachiu îndulcit cu miere, pahar după pahar, 
până ce părintele Duhu spunea: 

Lasă-mă în pace, cuvioase, că se învârteşte lumea cu mine de-atâta 
aghiazmă rusască; mai bine să ne împăcăm. Și începea a-i cânta irmosul 
următoriu, pe glas al doilea: "Umblat-au Israil prin valul cel învăluit, c-un 
ulcior legat de gât și cu-n curcan fript, că s-a proslăvit". Apoi antifoanele 
beţivilor, pe glas al patrulea: "Din tinereţele mele, multe oale și ulcele se 
luptă cu mine; dar mai multe păhărele, câte stele sunt pe ceriu... 


Ploscuţa mea, iubit vas, 
Pasere cu dulce glas, 
Eu la gură te rădic. 


Tu îmi cânţi: coglic! coglic! 
Şi nu mă-ndur să te las, 
Căci mă plesneşti tot în nas. 
Vai, sărace poloboace, 

De te-ai face mai încoace; 
Să ne strângem vro câţiva, 
Noi, spre mântuirea ta. 
Ș-om mai veni vro doi-trei, 
Și ţi-om pune-un căpătâiu, 
Ș-om aduce-un popă rus, 

Și te-a da cu fundu-n sus! 


Unui arhimandrit grec ce blagoslovea pe diacon la slujbă: "Să 
îndrepteze Domnul paşii lui spre tot lucrul bun", părintele Duhu îi zise: 

— Ba mai bine să îndrepteze Domnul paşii voştri peste Dunărea, 
cuvioșilor, că destul ne-aţi pângărit biserica și neamul cu smeritele voastre 
bagoslovenii. 

Profesorul Columb de la liceu, care zise odată părintelui Isaia: "Bună 
dimineaţa, Duhule", el îi răspunse: 

— Mulţămesc, cadavrule! Și cred că ai la ştiinţă că cuvintele popă şi 
profesor se încep cu "pocoiu", ca şi substantivul porcule. 

Popilor de mir, pe care îi numea haldei, le cânta antifoanele următoare: 

Diaconii și cu pochii, de treji ce sunt, de-abia văd cu ochii. lar mamelor 
preutese, beţia din cap nu le mai iese! 

Și câte ponturi şi ponosuri nu da dintr-însul, de-i era și lui lehamete 
câteodată să se mai întâlnească cu cineva şi să-l mai stârnească la vorbă. 
Odată, ieșind supărat de la Mitropolie, îl întâlneşte părintele Arbore de la 
Bărnovschi şi-l întreabă: 

— De unde vii, părinte Isaie? 

— Nu ştiu! 

— Încotro ai luat-o, părinte Isaie? 

— Nu ştiu! 

— Cum aşa, de nu ştii nici de unde vii, nici încotro te duci?! 

— Iaca cum, răspunse Duhu: când eram băiet, stupeam în palma stângă, 
apoi trânteam cu muchea palmei celeilalte în stupit şi, în care parte sărea el, 
într-acolo apucam și eu. 

— Şi acum tot aşa faci? întrebă părintele Arbore. 


— Tot, batăr să crape dracul! 

— Dar dacă, din întâmplare, ar sări stupitul înspre Golia, cum ţi s-ar păre? 
— Dar ştii că m-ai ars, haldeule?! zise părintele Duhu, luându-și tălpășiţa, 
Dunăre de mânios. 

La cea din urmă, strângând părintele Duhu para câte para, și-a 
comisionat cărți spiritiste şi, cetindu-le, cică a zis cătră oarecine: 

— Aceste cărţi, încăpând în mâna unor şarlatani ignoranţi, ai să auzi 
vorbindu-se că fac minuni, ca sfinţii. 

Și sfânt să fie rostul părintelui Duhu, căci tocmai aşa s-a întâmplat. Într- 
una din zile, neavând el cu ce să-și cumpere pâne, le-a luat cu vravul şi le-a 
vândut directoraşului unei şcoale primare cu te mieri ce. Şi de-atunci 
începutul spiritiştilor în lași. De-atunci Grigore Nazianzul, Efrem Sirul, 
Solomon înțeleptul şi alți răposaţi de veacuri nu se mai pot linişti în 
morminte; întrebare peste întrebare li se face. Ș-apoi, ia să nu răspundă, că 
dracu-i a lor pe şepte ani! Auzind părintele Duhu că s-a făcut zvon prin laşi 
despre nişte năzdrăvănii ca aceste, cică s-a luat sfinția-sa pe gânduri, 
zicând: 

— Vai de cel ce se smintește, dar mai vai de cel prin care vine 
sminteala! 

Și poate că din această pricină, bolnăvindu-se greu, şi-a dat duhul, 
tocmai când ajunsese îngrijitor la biserica Nicoriţa din Tătărași; de unde, 
aproape fiindu-i ţinterimul Eternitatea, şi-a luat acolo casă de veci, fie-i 
țărna uşoară! Şi de-atunci, ca' mai ba să-l vadă cineva bădădăind pe ulițile 
Iaşilor. 


Cinci pâni 


Doi oameni, cunoscuţi unul cu altul, călătoreau odată, vara, pe un drum. 
Unul avea în traista sa trei pâni, și celalalt două pâni. De la o vreme, fiindu- 
le foame, poposesc la umbra unei răchiţi pletoase, lângă o fântână cu 
ciutură, scoate fiecare pânile ce avea și se pun să mănânce împreună, ca să 
aibă mai mare poftă de mâncare. 

Tocmai când scoaseră pânile din traiste, iaca un al treile drumeţ, 
necunoscut, îi ajunge din urmă şi se oprește lângă dânșii, dându-le ziua 
bună. Apoi se roagă să-i deie și lui ceva de mâncare, căci e tare flămând și 
n-are nimica merinde la dânsul, nici de unde cumpăra. 

— Poftim, om bun, de-i ospăta împreună cu noi, ziseră cei doi drumeţi 
călătorului străin; căci mila Domnului! unde mănâncă doi mai poate mânca 
şi al treilea. 

Călătorul străin, flămând cum era, nemaiașteptând multă poftire, se 
așază jos lângă cei doi, şi încep a mânca cu toţii pâne goală și a be apă rece 
din fântână, căci altă udătură nu aveau. Și mănâncă ei la un loc tustrei, și 
mănâncă, până ce gătesc de mâncat toate cele cinci pâni, de parcă n-au mai 
fost. 

După ce-au mântuit de mâncat, călătorul străin scoate cinci lei din 

pungă și-i dă, din întâmplare, celui ce avusese trei pâni, zicând: 
— Primiţi, vă rog, oameni buni, această mică mulțămită de la mine, pentru 
că mi-aţi dat demâncare la nevoie; veţi cinsti mai încolo câte un pahar de 
vin, sau veţi face cu banii ce veţi pofti. Nu sunt vrednic să vă mulțămesc de 
binele ce mi-aţi făcut, căci nu vedeam lumea înaintea ochilor de flămând ce 
eram. 

Cei doi nu prea voiau să primească, dar, după multă stăruință din partea 
celui al treilea, au primit. De la o vreme, călătorul străin și-a luat ziua bună 
de la cei doi și apoi și-a căutat de drum. Ceilalţi mai rămân oleacă sub 
răchită, la umbră, să odihnească bucatele. Și, din vorbă în vorbă, cel ce 
avuse trei pâni dă doi lei celui cu două pâni, zicând: 

— Ține, frate, partea dumitale, şi fă ce vrei cu dânsa. Ai avut două pâni 
întregi, doi lei ţi se cuvin. Şi mie îmi opresc trei lei, fiindc-am avut trei pâni 
întregi, şi tot ca ale tale de mari, după cum ştii. 

— Cum așa?! zise celălalt cu dispreţ! pentru ce numai doi lei, și nu doi și 


jumătate, partea dreaptă ce ni se cuvine fiecăruia? Omul putea să nu ne deie 
nimic, şi atunci cum rămânea? 

— Cum să rămâie? zise cel cu trei pâni; atunci aș fi avut eu pomană pentru 
partea ce mi se cuvine de la trei pâni, iar tu, de la două, și pace bună. Acum, 
însă, noi am mâncat degeaba, și banii pentru pâne îi avem în pungă cu 
prisos: eu trei lei și tu doi lei, fiecare după numărul pânilor ce am avut. Mai 
dreaptă împărțeală decât aceasta nu cred că se mai poate nici la Dumnezeu 
sfântul... 

— Ba nu, prietene, zice cel cu două pâni. Eu nu mă ţin că mi-ai făcut parte 
dreaptă. Haide să ne judecăm, și cum a zice judecata, aşa să rămâie. 

— Haide şi la judecată, zise celălalt, dacă nu te mulțămeşti. Cred că și 
judecata are să-mi găsească dreptate, deși nu m-am târât prin judecăţi de 
când sunt. 

Și aşa, pornesc ei la drum, cu hotărârea să se judece. Și cum ajung într- 
un loc unde era judecătorie, se înfățoşează înaintea judecătorului şi încep a 
spune împrejurarea din capăt, pe rând fiecare; cum a venit întâmplarea de 
au călătorit împreună, de au stat la masă împreună, câte pâni a avut fiecare, 
cum a mâncat drumeţul cel străin la masa lor, deopotrivă cu dânşii, cum le-a 
dat cinci lei drept mulțămită și cum cel cu trei pâni a găsit cu cale să-i 
împartă. 

Judecătorul, după ce-i ascultă pe amândoi cu luare aminte, zise celui cu 
două pâni: — Și nu eşti mulțămit cu împărţeala ce s-a făcut, omule? 

— Nu, domnule judecător, zise nemulțămitul; noi n-am avut de gând să 
luăm plată de la drumeţul străin pentru mâncarea ce i-am dat; dar, dac-a 
venit întâmplarea de-așa, apoi trebuie să împărțim drept în două ceea ce ne- 
a dăruit oaspetele nostru. Aşa cred eu că ar fi cu cale, când e vorba de 
dreptate. 

— Dacă e vorba de dreptate, zise judecătorul, apoi fă bine de înapoieşte un 
leu istuialalt, care spui c-a avut trei pâni. 

— De asta chiar mă cuprinde mirare, domnule judecător, zise 
nemulțămitul cu îndrăzneală. Eu am venit înaintea judecăţei să capăt 
dreptate, și văd că dumneata, care știi legile, mai rău mă acufunzi. De-a fi 
să fie tot aşa și judecata dinaintea lui Dumnezeu, apoi vai de lume! 

— Aşa ţi se pare dumitale, zise judecătorul liniștit, dar ia să vezi că nu-i așa. 
Ai avut dumneata două pâni? 

— Da, domnule judecător, două am avut. 

— Tovarăşul dumitale, avut-a trei pâni? 


— Da, domnule judecător, trei a avut. 

— Udătură ceva avut-aţi vreunul? 

— Nimic, domnule judecător, numai pâne goală și apă răce din fântână, fie 
de sufletul cui a făcut-o acolo, în calea trecătorilor. 

— Dinioarea, parcă singur mi-ai spus, zise judecătorul, că aţi mâncat toţi tot 
ca unul de mult; așa este? 

— Aşa este domnule judecător. 

— Acum, ia să statornicim rânduiala următoare, ca să se poată şti 
hotărât care câtă pâne a mâncat. Să zicem că s-a tăiat fiecare pâne în câte 
trei bucăţi deopotrivă de mari; câte bucăţi ai fi avut dumneata, care spui că 
avuşi două pâni? 

— Şese bucăţi aș fi avut, domnule judecător. 

— Dar tovarășul dumitale, care spui că avu trei pâni? 

— Nouă bucăţi ar fi avut, domnule judecător. 

— Acum, câte fac la un loc șese bucăţi și cu nouă bucăţi? 
— Cincisprezece bucăţi, domnule judecător. 

— Câţi oameni ați mâncat aceste cincisprezece bucăţi de pâne? 
— Trei oameni, domnule judecător. 

— Bun! Câte câte bucăţi vin de fiecare om? 

— Câte cinci bucăţi, domnule judecător. 

— Acum, ţii minte câte bucăţi ai fi avut dumneta? 

— Şese bucăţi, domnule judecător. 

— Dar de mâncat, câte ai mâncat dumneta? 

— Cinci bucăţi, domnule judecător. 

— Şi câte ţi-au mai rămas de întrecut? 

— Numai o bucată, domnule judecător. 

— Acum să stăm aici, în ceea ce te priveşte pe dumneta, și să luăm pe 
istalalt la rând. Ţii minte câte bucăţi de pâne ar fi avut tovarășul d-tale? 
— Nouă bucăţi, domnule judecător. 

— Şi câte a mâncat el de toate? 

— Cinci bucăţi, ca și mine, domnule judecător. 
— Dar de întrecut, câte i-au mai rămas? 

— Patru bucăţi, domnule judecător. 

— Bun! Ia, acuş avem să ne înțelegem cât se poate de bine! Vra să zică, 
dumneta ai avut numai o bucată de întrecut, iar tovarășul dumitale, patru 
bucăţi. Acum, o bucată de pâne rămasă de la dumneta și cu patru bucăţi de 
la istalalt fac la un loc cinci bucăţi? 


— Taman cinci, domnule judecător. 

— Este adevărat că aceste bucăți de pâne le-a mâncat oaspetele 
dumneavoastră, care spui că v-a dat cinci lei drept mulțămită? 

— Adevărat este, domnule judecător. 

— Aşadar, dumitale ţi se cuvine numai un leu, fiindcă numai o bucată de 
pâne ai avut de întrecut, şi aceasta ca şi cum ai fi avut-o de vânzare, 
deoarece ați primit bani de la oaspetele dumneavoastră. lar tovarășul 
dumitale i se cuvin patru lei, fiindcă patru bucăţi de pâne a avut de întrecut. 
Acum, dară, fă bine de înapoieşte un leu tovarăşului dumitale. Și dacă te 
crezi nedreptăţit, du-te şi la Dumnezeu, şi las' dacă ţi-a face şi el judecată 
mai dreaptă decât aceasta! 

Cel cu două pâni, văzând că nu mai are încotro șovăi, înapoieşte un leu 
tovarăşului său, cam cu părere de rău, și pleacă rușşinat. Cel cu trei pâni 
însă, uimit de aşa judecată, mulțămește judecătorului şi apoi iese, zicând cu 
mirare: 

— Dac-ar fi pretutindene tot asemenea judecători, ce nu iubesc a li cânta 
cucul din față, cei ce n-au dreptate n-ar mai năzui în veci și-n pururea la 
judecată. 

Corciogarii, porecliți şi apărători, nemaiavând chip de traiu numai din 
minciuni, sau s-ar apuca de muncă, sau ar trebui, în toată viaţa lor, să tragă 
pe dracul de coadă... lar societatea bună ar rămâne nebântuită. 


Ioan Roată şi Vodă Cuza 


Între țăranii fruntaşi care au luat parte, împreună cu boierii, cu episcopii 
şi cu mitropolitul ţării la Divanul ad-hoc din Moldova, în 1857, era şi moș 
Ion Roată, om cinstit şi cuviincios, cum sunt mai toți ţăranii români de 
pretutindeni. Numai atâta, că moș Ion Roată, după câte văzuse și după câte 
păţise el în viața sa, nu prea punea temei pe vorbele boierești și avea 
gâdilici la limbă, adică spunea omului verde în ochi, fie cine-a fi, când îl 
scormolea ceva la inimă. Așa e țăranul: nu prea ştie multe. Și moș Ion 
Roată, fiind ţăran, cum v-am spus, deşi se-nvrednicise a fi acum printre 
boieri, nu avea ascunzători în sufletul său. 

În Divanul ad-hoc din Moldova erau boieri de toată mâna: şi mai mari, 
şi mai mici; și mai bătrâni, și mai tineri; şi mai învăţaţi, şi mai neînvăţaţi, 
cum îi apucase timpul. Între aceşti din urmă erau de-alde bătrânul Alecu 
Forăscu, poreclit și Tololoiu, Grigore Cuza şi alți câţiva de-alde aceștia, 
care, ţinându-se de obiceiurile strămoșești, în toate sărbătorile ascultau cu 
evlavie slujbă bisericească de la început până la sfârşit, cântând și citind la 
strană de-a valma cu dascălii şi preoţii bisericii; iar la zile mari, ca să le 
ticnească veselia, împărțeau bucăţica de pâine cu orfanii, cu văduvele şi cu 
alți nevoiaşi, cum apucară din părinți. Atâta-i ajungea capul, atâta făceau şi 
ei pe vremea lor, Dumnezeu să-i ierte şi să-i odihnească, unde-or fi acolo, 
că bună inimă mai aveau! 

Dar să ne întoarcem iar la Divanul ad-hoc. Aici, ca în toate adunările de 
felul acestora, se făcea vorbă multă; și era lucru firesc să se facă, fiind în 
luptă timpul de faţă cu cel trecut, pentru cea mai dreaptă cauză a neamului 
românesc: Unirea, sfânta Unire! 

Boierii cei mai tineri, crescuţi de mici în străinătate, numai cu 
franțuzească şi nemţească, erau cârtitori asupra trecutului și cei mai guralivi 
totodată. Vorba, portul şi apucăturile bătrânești nu le mai veneau la 
socoteală. Și din această pricină, unii, în aprinderea lor, numeau pe cei 
bătrâni: rugini învechite, ișlicari, strigoi şi câte le mai venea în minte, după 
cum le era și creşterea; dă, învăţaţi nu-s?... 

Nu-i vorbă că și nătângia unor bătrâni era mare. Uneori, când se mâniau, 
dădeau și ei tinerilor câte-un ibrișin pe la nas, numindu-i: bonjuriști, duelgii, 
pantalonari, oameni smintiţi la minte și ciocoi înfumuraţi, lepădaţi de lege, 


stricători de limbă și de obiceiuri. În aşa împoncişare de idei se aflau boierii 
bătrâni cu tineretul din Divanul ad-hoc al Moldovei, cu toate că și unii și 
alții erau pentru "Unire". Numai atâta, că bătrânii voiau "Unire" cu tocmală, 
iar tinerii "Unire" fără socoteală, cum s-a și făcut. 

Toate ca toatele, dar mare luptă aveau unii dintre boierii tineri cu 
cuconul Alecu Forăscu, care, una-două, îi tolocănea, mustrându-i: ba că nu 
vorbesc drept româneşte, cum vorbeau părinţii lor, ci au corchezit graiul 
strămoșesc, de nu-i mai înțelege nimene; ba că "umblaţi cu şurubele, să ne 
trageţi butucul"; ba că "face omul cu cineva o tovărășie cât de mică, și tot 
urmează învoială între părţi, iar nu așa cu ochii închiși”, căci, "dacă n-ai 
carte, n-ai parte", scurtă socoteală; ba că, "de când cu străinătatea, v-aţi 
înstrăinat și legea, și limba, și inima, și chiar dragostea sătenilor; şi după 
nepăsarea și risipa ce o facem, zvârlind banul pe lucruri de nimica, puţin 
mai avem de înstrăinat, şi nu-i departe vremea aceea, pe cât văd eu. 
Întrebaţi pe bieţii nemernici de săteni, să spuie ei dacă mai cunosc cine le e 
stăpân. Au rămas ca nişte câini ai nimănui, sărmanii oameni! Cine se scoală 
mai dimineață, acela e mai mare în sat la ei, de-i horopseşte și-i ţuhăieşte 
mai rău decât pe vite! Ciocoismul și străinii să trăiască, şi las' pe dânşii, că 
ne scot ei la covrigi!" Ba că "vai de ţara care ajunge s-o puie copiii la cale"; 
ba că "vorba multă, sărăcia omului", şi, dacă li-i treaba de-aşa, facă ei ce-or 
şti, că el mai bine se duce acasă, că-i plouă caii în spate şi-i stau vitele cu 
dinţii la stele, din pricina slugilor, cărora puţin le pasă de munca stăpânului; 
şi câte și mai câte năzdrăvănii de-alde aceste. Las' pe bătrâni să te descânte 
şi să te judece ei, în legea lor, că nu-ţi mai trebuie alt popă... Şi iaca aşa cu 
de-alde cuconul Alecu Forăscu. 

Acum vine alta la rând. Într-una din zile, cum vorbea frumos un boier 
dintre cei tineri, iaca și moş Ion Roată sare cu gura: 

— Aveţi bunătate de vorbiţi mai moldovenește, cucoane, să ne dumerim 
şi noi; căci eu, unul, drept vă spun, că nu pricep nimica, păcatele mele! 

Un oarecare boier întâmpină atunci pe moş lon Roată, zicându-i cu glas 
poruncitor și răutăcios: 

— Dar ce nevoie mare este să înţelegi tu, mojicule? Tacă-ţi leoarba, dac- 
ai venit aici; c-apoi întoarce-ne-vom noi acasă, şi helbet! nu ţi-a lua nime 
din spate ce ştiu eu... Auzi obrăznicie! Tu... cu optzeci de mii de fălci de 
moșie, şi el un ghiorlan c-un petic de pământ, și uite ce gură face alăturea 
cu mine!... 


Moş Ion Roată, simțindu-se lovit până în suflet, răspunde atunci cu glas 
plângător: 

— Dar bine, cucoane, dacă nu v-a fost cu plăcere să picepem și noi câte 
ceva din cele ce spuneţi dumneavoastră, de ce ne-aţi mai adus aici să vă 
bateţi joc de noi? Ei, cucoane, cucoane! Puternic eşti, megieş îmi eşti, ca 
răzeş ce mă găsesc, şi ştiu bine că n-are să-mi fie moale când m-oi întoarce 
acasă, unde mă așteaptă nevoile. Dar să nu vă fie cu supărare, ia, palmele 
aceste țărănești ale noastre, străpunse de pălămidă și pline de bătături, cum 
le vedeţi, vă ţin pe d-neavoastră deatâta amar de vreme și vă fac să huzuriţi 
de bine. Și mai mult decât atâta: orice venetic, în ţara asta, este oploșit de 
dumneavoastră, și-l priviți cu nepăsare cum ne suge sângele, și tăceți și-l 
îmbrăţișaţi! Numai noi, vite de muncă, vă suntem dragi ca sarea în ochi... 
Din mojici, din ghiorlani și din dobitoci nu ne mai scoateţi! Dumnezeu să 
ne ierte, și să ne iertați și dumneavoastră, cucoane, dar cu adevărat aşa este: 
v-aţi deprins a lua focul totdeauna cu mâinile noastre cele mojiceşti... și tot 
noi cei horopsiţi! 

— Sfânt să-ţi fie rostul, moş Ioane, că ai vorbit din durere, răspunse 
atunci cuconul Alecu Forăscu; şi sunt fericit că stai alăturea cu mine. Decât 
un bonjurist c-o mână de învăţătură, mai bine un ţăran cu un car de minte! 

La aceste vorbe, mulţi dintre boieri s-au simţit atinşi; cel cu pricina... a 
rămas ca opărit. lar colonelul Alexandru Cuza a dat mâna prietenește cu 
moș lon Roată. 

În sfârşit, după multe dezbateri furtunoase urmate în Divanul ad-hoc, s-a 
încuviinţat "Unirea", şi apoi deputaţii s-au întors fiecare pe la vetrele lor. 

Peste câţiva ani după aceasta, trecând Cuza-vodă spre Bucureşti, a 
poposit la Agiud, unde l-a întâmpinat o mulțime de lume, ca pe un 
domnitor. 

Printre lumea ce se înghesuia, cu treabă, fără treabă, iaca se zăreşte o 
hârtie fâlfâind pe deasupra capetelor mulțimii, în vârful unei prăjini. Cuza- 
vodă, înțelegând că trebuie să fie vrun suflet necăjit, face semn să i se 
deschidă calea. Şi, când colo, un ţăran bătrân cade în genunchi dinaintea 
domnitorului, sărutându-i mâna, cu lacrimile în ochi, şi dându-i o hârtie 
scrisă pe toate feţele. 

— He, he! moş Ion Roată, prietenul și tovarășul meu cel vechi din 
Divanul ad-hoc, lucru negândit! Ridică-te, moș Ioane, și spune-mi, fără 
sfială, ce durere ai. Ţi-a făcut cineva vrun neajuns? 


Moş lon Roată, văzând că, după atâţia ani de zile, nu l-a uitat colonelul 
Alexandru Cuza și că l-a primit cu atâta bunătate, a început a plânge cu 
hohot și a-l ruga să-i citească hârtia. 

Vodă, fiind gata de plecare și văzând că hârtia lui moș Roată cuprinde 
multă polologhie, zise cu blândeţe: 

— Spune, moș Ioane, din gură ce ai de spus, că mai bine am să înţeleg! 

Atunci moş Roată, venindu-și în sine, începe a se jelui cum urmează: 

— Luminarea-voastră! De când cu păcatul cel de "ad-hoc", n-am mai 
avut zi bună cu megieșul meu cel puternic, stăpânul unei moșii foarte mari, 
pe care-l cunoşti măria-ta. N-am gândit, nenorocitul de mine, că dumnealui, 
un boier aşa de mare, putred de bogat şi cu învăţătură, să-și pună mintea cu 
unul ca mine, de la niște vorbe nesocotite ce le-am zis şi eu atunci, într-un 
necaz. Numai Dumnezeu să-i dea sănătate și bine, dar amarnic m-a lovit în 
avere şi în cinste! Crede, măria-ta, că nici eu n-am fost aşa de sec, între cei 
de-o seamă cu mine. Dar, de cum am ajuns acasă, goană și prigoană pe 
capul meu, din partea boierului, în tot felul. 

Întâi şi-ntâi, a pus înadins pe feciorii boiereşti să-mi caute pricină şi să 
mă aducă la sapă de lemn. Și aceştia, ca oameni fără judecată și pizmaşi, 
făceau toate chipurile sataniceşti, sau ei de-a dreptul, sau prin alţii, cum să 
dea vitișoarele mele măcar de-un pas pe moşia boierească; ș-apoi, sub 
cuvânt că au făcut stricăciune, să mi le poată ucide fără nici o cruţare! Și 
astăzi împușcă-i porcii; mâine, vacile şi boii; poimâine, căişorii; în altă zi 
ie-i oile dinapoi cu grămada și du-le la curte. Îţi poţi închipui, măria-ta, ce 
urgie grozavă era pe capul meu! 

Văzând eu de la o vreme că nu mai încetează cu jafurile, mi-am luat 
inima-n dinţi și m-am dus la boier să mă jeluiesc. Și boierul, în loc de un 
cuvânt bun, m-a scuipat drept în obraz, de faţă cu slugile sale și cu alți 
oameni ce se aflau atunci la curte, încât am crezut că a căzut cerul pe mine 
de rușine! Ba încă m-a şi ameninţat că altă dată, de mi-a mai călca piciorul 
în ograda boierească, are să poruncească să mă întindă la scară şi să mă bată 
cu biciul! Și cu rânduiala asta, măria-ta, în câţiva ani de zile m-a calicit cu 
desăvârșire, și mi-a ridicat și cinstea, care pentru mine a fost cel mai scump 
lucru! 

Cuza-vodă a stat neclintit şi s-a uitat ţintă la moş Ion Roată, cât a vorbit 
el. Și când a isprăvit vorba, vodă i-a pus două fişicuri de napoleoni în mână, 
zicându-i cu bunătate: 


— "Ţine, moş Ioane, acest mic dar de la mine, și întâmpină-ţi nevoia, de 
azi pe mâine, cum te-a lumina Cel-de-sus! Iar pe boier lasă-l în judecata lui 
Dumnezeu, căci "El nu bate cu ciomagul". 

Lui moş Ion Roată i se umplură din nou ochii de lacrimi, și, sărutând 
mâna lui vodă, ca semn de mulțumire, zice oftând: 

— Dar cu ruşinea ce mi-a făcut, cum rămâne, măria-ta? 

— Cu ruşinea, iaca așa rămâne, moș Ioane, zise Cuza-vodă, sărutându-l 
pe un obraz şi pe altul, în fața mulțimii adunate acolo. Du-te şi spune 
sătenilor dumitale, moş Ioane, că, pe unde te-a scuipat boierul, te-a sărutat 
domnitorul ţării şi ţi-a şters rușinea. 


POVESTIRI DIDACTICE 


Păcală 


Un negustor, umblând prin mai multe sate şi orașe, ca să cumpere grâu, 
păpuşoi şi altele, într-o zi ajunse la un pod şi când era să treacă văzu un om 
care se odihnea acolo: acesta era Păcală. Negustorul, voind să afle ceva de 
la el, ca orice negustor, se apropie de dânsul şi-l întrebă: 

— De unde eşti, măi creştine? 

— Ia din sat de la noi, răspunse Pâcală. 

— Din care sat de la voi? 

— [Jaca de acolo, tocmai de sub acel mal, arătând negustorului cu mâna spre 
un deal. 

— Bine, dar ce sat e acela? Eu nu-l știu. 

— Ei! cum să nu-l ştii; e satul nostru, şi eu de acolo vin. 

— Nu aşa, măi prostule. Eu te-ntreb: acel sat pe a cui moșie este și cum îi 
botezat? 

— Doamne! da' nu știi că moşiile sunt boierești şi asta-i a cuconului nostru, 
ce şede la Bucureşti? Iar satu-l botează popa într-o căldărușă cu apă, cum îi 
scrie lui în cărți. 

Negustorul, privindu-l lung, zise în sine: Mă!... aista-i chiar Pâcală. 

— Dar cum te cheamă pe tine? 

— laca!... ce mă întreabă. Mă cheamă ca pe oricare: vină-ncoace, ori vin- 
aici! 

Negustorul începu a-și face cruce ca de naiba și iar îl întrebă: 

— Dar cu chemarea împreună cum te mai strigă? 

— Iaca aşa: vino! u! mă! răspunse Păcală. 
Negustorul începu atunci a râde și zise: ce prost! Apoi îl mai întrebă: 
— Dar ce bucate se fac acolo la voi? 
— Mai mult terciu cu mămăligă mâncăm, zise Pâcală. 
— Înţelege-mă, prostule! Nu te întreb de bucate ferte. 
— D-apoi de care bucate mă-ntrebi? 
— Te-ntreb dacă s-au făcut la voi grâu, orz şi altele. 
— Da, s-au făcut până la brâu, răspunse Pâcală. 
— Nu te-ntreb de înălțime, că doar n-am nevoie de paie pentru boi, ci aş voi 
să ştiu ce feliu este la voi grăuntele orzului. 
— Să-ţi spun, dacă nu știi, zise Pâcală. Grăuntele orzului este lungăreţ, 


îmbrăcat c-o coajă cam gălbie şi c-o ţapă în vârf. 
— Bine, ştiu de astea; dar spune-mi ce fel se vinde, că aş voi să cumpăr și 
eu. 
— De! nu ştii dumnia-ta ce fel? Unul dă grâul ori orzul, și altul îi dă bani: 
galbeni, napoleoni ori altăceva. 
— Nu mă-nţeleseși nici asta; eu te-ntreb: cum se dă? 
— Brel... Nici asta n-o ştii. Să-ţi spun eu: iei baniţa ori dimerlia şi pui în ea 
pân-o umpli cu vârf, apoi cu coada lopeţii o razi ş-o torni în sac, pe urmă 
iarăşi o umpli și tot asemine faci. 
— Eu nu te-ntreb asta, om fără cap ce eşti! 
— Dar ce fel mă-ntrebi? zise Pâcală. 
— Cu ce preţ se vinde chila ori baniţa; câţi lei? 
— Aşa cum te-nvoieşti; şi câţi lei dai atâta iei. 

Negustorul, supărat, îl mai întrebă: 

— Neghiobi ca tine mai sunt acolo-n sat? 
— U! hu!... este badea Muşat, badea Stan, Neagu, Voicu, Florea, Soare, 
badea Bran, Coman şi alții. 
— Ho! mă, destul! Dar cine este mai mare decât toţi la voi în sat? 
— Cine-i mai mare? Badea Chițu; el este mai nalt decât toţi; e atât de lung, 
încât mai n-ajungi cu mâna la umărul său. 
— Bre!... proastă lighioaie mai eşti! Nu te-ntreb aşa. 

— Dar cum? zise Pâcală. 
— Eu îţi zic: pe cine ascultați voi aici în sat? 
— I! ha! auzi vorbă! Ascultăm pe lăutarul moş Bran; când începe să cânte, 
tot satul stă cu ochii și urechile ţintă la el. 
— Nu zic așa, măi nătărăule! Răspunde-mi odată cum te-ntreb. 
— Ei, cum? 
— Eu te-ntreb de cine aveţi frică aici în sat mai mult. 
— Văleu, maică! Ia, de buhaiul lui moş popa, mare frică mai avem, 
mămulică. Când vine sara de la păscut, fugim de el care încotro apucăm; că 
atât e de înfricoșat, de gândeşti că e turbat; când începe să mugească, sparie 
chiar și copiii din sat. 
— Mă!... da'! ce namilă de om eşti tu? Nu cumva eşti vrun duh rău, frate cu 
Mează-noapte sau cu Spaima-pădurei? 
— Ei, Doamne! De ce mă-ntrebi, când mă priveşti? Ce? Nu mă vezi că-s 
om ca şi dumniata: cu cap, cu ochi, gură, nas, mâni şi cu picioare, mă mișc 
şi mă uit ca toți. 


— Aşa te văd și eu, dar ai minte și simţire abia ca un dobitoc. la spune-mi, 
zău: aveţi butnari sau dogari în sat la voi? 
— Avem. 
— Na cinci bani, și du-te să-ţi puie doagele ce-ţi lipsesc. 

Prostia din născare, leac în lume nu mai are; ea este o uricioasă boală, ce 
nu se vindecă în şcoale, ba nici în spitale. 


Inul şi cămeşa 


Inul: 

— Ştii tu, cămeşă dragă, ce erai odată? 

— Ce să fiu? Eram ceea ce mă vezi: cămeșă albă, cu care se îmbracă 
oamenii. 

— Nu-i aşa! Ai fost o sămânță, apoi o burueană, clătinată de vânt, ca 
toate buruenele: așa naltă, supţirea, tocmai de potriva mea; erai in cu 
floricică albastră, fata mea. Când ai fost crescut şi copt, cum sunt eu acum, 
oamenii te-au smuls din pământ, te-au legat în fuioare, te-au pus copăcel și 
te-au lăsat la soare ca să te usuci. După aceea te-au culcat pe ţol şi te-au 
bătut cu bețe, ca să-ţi scoată sămânţa; apoi bătut şi stâlcit cum erai, te-au 
dus la baltă și te-au pus în topitoare, unde-ai stat vro zece zile, ca să te 
topeşti, adecă să-ţi putrezească hlujul. După asta, te-au scos şi te-au pus 
iarăși la soare, ca să te usuci, răzămându-te de gardul pe care ești întinsă 
acum. Fiind uscat, te-au meliţat, şi hlujul tău s-a prefăcut în pozderie, iară 
cojiţa ta în fuior. Femeile apoi te-au răgilat, te-au periet și te-au făcut fuior 
frumos şi moale ca mătasa; din fuior te-au făcut caier, te-au pus în furcă şi 
au început a toarce, prefăcându-te în tort sau aţă. Tortul l-au depănat pe 
râşchitor, spre a-l face căleap; călepele s-au fert cu leşie, să se înălbească, 
apoi te-au pus pe vârtelniță, de pe care au început a le depăna pe mosoare 
cu letca; de pe mosoare te-au urzit pe urzoi, apoi te-au luat şi te-au învălit 
pe sulul de dinapoi, punând vergele pintre pături, ca să nu se hrentuiască 
urzala; și fuscei pintre rost, ca să nu se încâlcească natra. După asta te-au 
nevedit, trecându-te prin iţe şi prin spată; şi, cu ajutorul slobozitorului, al 
zăvorului şi al lopăţelei, te-au întins în stative, legându-te de sulul de 
dinainte, de unde se începe "gura pânzei”. Călepele lăsate pentru bătătură 
le-au depănat pe ţevi cu sucala; apoi, punând ţăvile în suveică, au început a 
țese, adecă a trece bătătura pintre urzală cu ajutorul tălpigilor, al scripților şi 
al iţelor. Ca să se îndesască firele, bătătura se bate cu vatalele, între care e 
aşăzată spata. Și iaca aşa te-au prefăcut în pânză. Când era cald afară şi 
frumos, femeile te-au dus la baltă și te-au ghilit; apoi te-au fert cu leşie și 
iar te-au ghilit, până te-ai înălbit. Când erai albă cum trebuie, te-au uscat, te- 
au făcut vălătuc, te-au croit şi au făcut din tine ceea ce eşti acum, 


— Mică burueană, nu ştiu de unde-ai mai scos atâtea despre mine. Ei, 
dragă, poate nu ştii că oamenii mai fac pânză și din sora noastră cânepă, şi 
din fratele nostru bumbac, ba şi din înghimpătoarea urzică mai fac un fel de 
pânză. Dar în fabrici se ţes fel de fel de pânzeturi, mult mai uşor şi în timp 
mult mai scurt. 

— Bre! multe mai auzi! 

— Mai aşteaptă, că n-am sfârşit încă. Din cămeşă sau rufă, peste câtva 
timp ai să te faci tearfă, din care se face scamă pentru bolnavii din spitale şi 
pentru soldaţii răniţi în bătălie. Apoi te caută, ca iarba de leac, să facă la 
fabrică din tine hârtie. 

— Mare minune mi-ai spus, dragă burueană, zise cămeșa. De-a fi așa, 
apoi toate lucrurile nu sunt ceea ce se văd, ci altăceva au fost odată, 
altăceva sunt acum și altăceva au să fie. 

— Tocmai aşa, soro! Gardul, pe care ești tu întinsă acum, a fost altădată 
pădure. Ce are să fie de-acum înainte? Mătasa, frunză de dud întrată în 
pântecele unor gândaci. Varul, ce-a fost mai înainte? Dar funiile și 
odgoanele? ș.a. 

Femeile leneşe de la ţară au cântecul acesta: 

Puseiu pânza, când da frunza, 

Ș-o gătiiu în Sân-Văsii 
Şi-mi păru că mă grăbiiu... 
i de lungă-i ca o pungă 

Și de lată... toată-i spartă! 
Pe sulul de dinapoi, 

O sută de lătunoi, 

Pe sulul de dinainte, 
Cioprea le mai ține minte. 
Pintre iţe și-ntre spată 
Paşte-o iapă deșălată; 
Pintre iţe și fuscei 
Paşte-o scroafă cu purcei. 


Acul şi barosul 


Acul: 
— Moșule, de ce eşti zurbagiu? Te sfădeşti necontenit cu soră-ta nicovala, 
tipati şi faceţi larmă, de-mi ţiuie urechile. Eu lucrez toată ziua, și nime nu- 
mi aude gura. — Iaca, mă!... da de unde-ai ieșit, Pâcală? 
— De unde-am ieșit, de unde n-am ieșit, eu îți spun că nu faci bine ceea ce 
faci. 
— Na! vorba ceea: a ajuns oul mai cu minte decât găina. Măi băiete, trebuie 
să ştii că din sfădălia noastră ai ieşit; ş-apoi tu ni cauţi pricină? 
— Mă rog, iertaţi-mă! că dacă n-ar fi fost focul, foile, pleafura și omul care 
să vă facă să vă deie nume, aţi fi rămas mult și bine în fundul pământului, 
ruginite ca vai de voi. 

— Măsură-ţi vorbele, băiete! Auzi, soră nicovală, cum ne râde acuşorul? 
— Aud, dar n-am gură să-i răspund; şi văd, dar trebuie să rabd. 
— Vorba ceea, soro: "Șede hârbu-n cale și râde de oale". Măi pușchiule! Ia 
să vedem, ce ai făcut tu mai mult decât noi? 
— Ce am făcut şi ce fac, îndată ţ-oiu spune. Ca să nu lungesc vorba, hainele 
bărbătești şi femeiești, din creştet până în tălpi, şi alte nenumărate lucruri 
frumoase și scumpe, fără de mine nu se pot face. Mergi la croitor, intră în 
bordeiu, suie-te în palat, ai să mă găseşti. Fetele mă pun în cutiuţe aurite, 
mă înfing în perinuţe de mătasă şi îngrijesc de mine ca de un mare lucru. 
— Da' în stogul de fân nu vrei să te puie, mititelule? 

— Nici în stogul de fân, dar nici trântit într-un ungher al ferăriei, ca tine. 
Ia spune-mi: te mai ie cineva în mână decât ferarul? 
— la ascultă, te prea întreci cu șaga, piciule! Dacă şezi la cinste, și toţi 
îngrijesc de tine, cum zici, de ce li împungi degetele? 
— Da împung pe cască gură cel somnoros, pentru că voiesc să iasă din 
mâna lui, prin ajutorul meu, multe lucruri folositoare şi frumoase. Tu, 
pentru ce baţi ferul cel culcat pe nicovală şi ruginit ca şi tine? Nu ca să faci 
din el lucruri mai bune și mai frumoase? 
— Măi... da' bun eşti de gură! 
— Şi de gură, dar şi de lucru. 
— Ei bine, tu mi-ai înşirat verzi şi uscate; ia stăi să-ţi spun și eu pe ale 
mele: toporul, barda, ciocanul, cleştele, vătraiul și nenumărate unelte și 


maşini de fer, unele de-o mărime urieșă, iar altele mici şi bicisnice ca tine, 
pututu-s-au face până n-au trecut pintre nicovală și ilău? Casa, bisericile, 
corabia, pușştile, tunurile și alte lucruri nenumărate, aşa-i că n-ar fi, de nu 
eram eu? Tu îmi spui de haine frumoase; eu ţ-oiu spune de casă, de sapă, de 
secere, de coasă şi de plug. Tu îmi spui mai mult de frumos, eu ţ-oiu spune 
de cele neapărat trebuincioase. 

— Mă faci să te-apuc iar la scărmănat, moşule baros. Haine i-au trebuit 
omului întâi, căci nu era să umble cu pielea goală și desculț ca gâștele. 
— Te-ai încurcat cu socotelile, măi băiete. Ba de mâncare și casă i-a trebuit 
omului întâi ş-apoi haine frumoase, cum zici tu; cu rufe de ale tale îţi 
ghiorăiesc maţele de foame. Ai auzit vorba ceea, că "Golătatea încunjură, 
iar foamea dă de-a dreptul”. 
— Măi! da' ruginit mai ești! 
— Ruginit cum sunt, eu v-am făcut şi trebuie să ascultați de sfaturile mele. 
— Aşa este, dar te prea lauzi; las' mai bine să te laude alţii. Și tu faci trebi 
bune, și eu; numai atâta, că tu faci lucruri mai din topor, eu mai delicate; tu 
şezi totdeauna cu ferarul cel uns de cărbuni, iar eu șed cu croitorul și cu tot 
felul de persoane. 
— lar ai început, ghibirdic fudul și guraliu? Croitorul tău trebuie să 
împungă mai mult de zece ori, până când ferarul meu mă rădică o dată; 
croitorul tău rupe altă dată pe zi câte zece ace; ferarul însă mă are pe viaţă, 
ba mă poate lăsa și de zestre la copiii de copiii săi. Ş-apoi încă una: cine 
dintre aceşti doi meşteri e mai grebănos şi mai gubav? Ferariul meu, ori 
croitoriul tău? 

— Moşule! eşti bătrân și multe mai ştii; fie pe-a dumitale. 
— Bine mititelule! Ia acum ai mai venit de-acasă. Zi mai bine că industria 
sau meșteșugurile, noi le-am adus în lume; că bogăţiile cele mari, nouă se 
datoresc. Mi-ai zis ruginit și ţ-ai zis cioplit; mie-mi pare bine ca strănepoții 
mei să fie mai ciopliți decât mine; cu timpul se cioplesc toate... Numai nu 
vă fuduliţi și nu uitaţi obârşia voastră, ca nu cumva să vă ciopliţi prea tare și 
să rămâneţi care fără urechi, care fără dinţi, care fără gură, care fără zimţi, 
adecă niște cioarse de nici o treabă. C-apoi atunci iarăși mi-ţi ajunge drăguş 
la căuș, şi soră-mea nicovala vă va ţine în spate, iar eu vă voiu bate pe rudă 
pe sămânță, ca să prindeţi la minte. 


Ursul păcălit de vulpe 


Era odată o vulpe vicleană, ca toate vulpile. Ea umblase o noapte 
întreagă după hrană și nu găsise nicăiri. Făcându-se ziua albă, vulpea iese la 
marginea drumului și se culcă sub o tufă, gândindu-se ce să mai facă, ca să 
poată găsi ceva de mâncare. Şăzând vulpea cu botul întins pe labele de 
dinainte, îi vine miros de peşte. Atunci ea rădică puţin capul și, uitându-se 
la vale, în lungul drumului, zăreşte venind un car tras de boi. 

— Bun! gândi vulpea. Iaca hrana ce-o aşteptam eu. Și îndată iese de sub 
tufă şi se lungeşte în mijlocul drumului, ca și cum ar fi fost moartă. 

Carul apropiindu-se de vulpe, ţăranul ce mâna boii o vede şi, crezând 
că-i moartă cu adevărat, strigă la boi: Aho! Aho! Boii se opresc. Țăranul 
vine spre vulpe, se uită la ea de aproape și, văzând că nici nu suflă, zice: 
Bre! da' cum naiba a murit vulpea asta aici?! Ti!... ce frumoasă cațaveică 
am să fac nevestei mele din blana istui vulpoiu! Zicând așa, apucă vulpea 
de după cap și, târând-o până la car, se opinteşte ș-o aruncă deasupra 
peștelui. Apoi strigă la boi: "Hăis! Joian, cea! Bourean". Boii pornesc. 

Țăranul mergea pe lângă boi și-i tot îndemna să meargă mai iute, ca s- 
ajungă degrabă acasă și să ieie pelea vulpii. 

Însă, cum au pornit boii, vulpea a şi început cu picioarele a împinge 
peştele din car jos. Țăranul mâna, carul scârțâia, și peştele din car cădea. 
După ce hoaţa de vulpe a aruncat o mulțime de peşte pe drum, bine...şor! 
sare şi ea din car şi, cu mare grabă, începe a strânge peştele de pe drum. 
După ce l-a strâns grămadă, îl ia, îl duce la bizunia sa şi începe a mânca, că 
ta...re-i mai era foame! 

Tocmai când începuse a mânca, iaca vine la dânsa ursul. 

— Bună masa, cumătră! Ti!!! da' ce mai de peşte ai! Dă-mi şi mie, că 
ta...re! mi-i poftă! — la mai pune-ţi pofta-n cuiu, cumătre, că doar nu 
pentru gustul altuia m-am muncit eu. Dacă ţi-i așa de poftă, du-te şi-ţi 
moaie coada-n baltă, ca mine, şi-i avea peşte să mănânci. — Învaţă-mă, te 
rog, cumătră, că eu nu știu cum se prinde peştele. 

Atunci vulpea rânji dinţii şi zise: Alei, cumătre! da' nu știi că nevoia te 
duce pe unde nu-ţi e voia şi te-nvaţă ce nici gândeşti? Ascultă, cumătre: vrei 
să mănânci peşte? Du-te desară la băltoaga cea din marginea pădurei, vârâ- 
ți coada-n apă şi stăi pe loc, fără să te mişti, până despre ziuă; atunci 


smunceşte vârtos spre mal și ai să scoţi o mulțime de peşte, poate îndoit şi- 
ntreit de cât am scos eu. 

Ursul, nemaizicând nici o vorbă, aleargă-n fuga mare la băltoaga din 
marginea pădurei și-și vâră-n apă toată coada!... În acea noapte începuse a 
bate un vânt răce, de îngheţa limba-n gură și chiar cenuşa de sub foc. 
Îngheață zdravăn şi apa din băltoagă, şi prinde coada ursului ca într-un 
cleşte. De la o vreme, ursul, nemaiputând de durerea cozei şi de frig, 
smuncește o dată din toată puterea. Și, sărmanul urs, în loc să scoată peşte, 
rămâne făr' de coadă! Începe el acum a mornăi cumplit ş-a sări în sus de 
durere; și-nciudat pe vulpe că l-a amăgit, se duce s-o ucidă în bătaie. Dar 
şireata vulpe ştie cum să se ferească de mânia ursului. Ea ieşise din bizunie 
şi se vârâse în scorbura unui copac din apropiere; şi când văzu pe urs că 
vine făr' de coadă, începu a striga: 

— Hei cumătre! Dar ţi-au mâncat peştii coada, ori ai fost prea lacom ș- 
ai vrut să nu mai rămâie pești în baltă? 

Ursul, auzind că încă-l mai ič şi în râs, se înciudează și mai tare şi se 
răpede iute spre copac; dar gura scorburei fiind strâmtă, ursul nu putea să 
încapă înlăuntru. Atunci el caută o creangă cu cârlig și începe a cotrobăi 
prin scorbură, ca să scoată vulpea afară, şi să-i deie de cheltuială... Dar când 
apuca ursul de piciorul vulpei, ea striga: "Trage, nătărăule! mie nu-mi pasă, 
că tragi de copac..." lar când anina cârligul de copac, ea striga: "Valeu, 
cumătre! nu trage, că-mi rupi piciorul!" În zadar s-a năcăjit ursul, de-i 
curgeau sudorile, că tot n-a putut scoate vulpea din scorbura copacului. 

Și iaca aşa a rămas ursul pâcâlit de vulpe! 


